
Introducere 


Volumul ce urmează reprezintă un efort de a înţelege ascen- 
siunea dreptei conservatoare religioase — mişcările care luptă 
împotriva avortului, pentru roluri tradiţionale pentru femei, 
împotriva drepturilor comunităţilor LGBTOI+, toate sub umbre- 
la “grijii pentru familia tradițională” - în Republica Moldova şi 
în regiune. 

Evenimentul care a oferit posibilitatea de a vedea de aproape o 
parte din mişcările şi liderii dreptei conservatoare religioase a fost 
Congresul Mondial al Familiilor care s-a desfăşurat la Chişinău, 
în perioada 14-16 septembrie 2018. Congresul, care a adunat de- 
opotrivă moldoveni, ruşi, americani, italieni, spanioli, francezi şi 
reprezentanţi ai multor altor ţări este una dintre cele mai mari adu- 
nări ale dreptei conservatoare religioase pe plan global şi a oferit 
publicului moldovean posibilitatea de a-l observa în detaliu. 

Evenimentul nu a avut, așa cum arată unul dintre contributorii 
acestui volum, impactul scontat, deşi a fost susținut de cele mai înal- 
te foruri, inclusiv de preşedintele Igor Dodon. Cel mai înalt oaspe- 
te — Patriarhul Kirill — nu a mai ajuns la Congres din cauza schismei 
Bisericii Ucrainene. La nivel mediatic, evenimentul nu a reuşit să 
iasă din bula mediatică a organizatorilor — Partidul Socialiştilor din 
Republica Moldova... 

Totuși, pentru noi, cercetătorii, evenimentul a oferit o opor- 
tunitate oarecum unică de a stimula o reflecţie despre dreapta 
religioasă în Moldova și în regiune, temele şi agendele aceste- 
ia, ideologia şi teologia ei, actorii principali, relaţia ei cu tradiţia 
drepturilor omului, modurile în care aceasta angajează societatea 
Republicii Moldova etc. 

Rezultatele acestei reflecţii sînt adunate în volumul de față. 


—- 


Pentru că vorbim aici despre un fenomen cu efecte şi dinamici 
globale, multe dintre descrierile și concluziile noastre pot fi apli- 
cate şi altor ţări şi societăți. Ne-am mulțumit totuși să luăm Repu- 
blica Moldova drept cadru implicit şi explicit al discuţiilor noastre. 

Majoritatea textelor din acest volum au apărut, într-o formă mai 
desfășurată, pe portalul PLATZFORMA (www.platzforma.md) 

Textele fac parte din proiectul “Informarea opiniei publice despre 
desfăşurarea Congresului Mondial al Fam îiliilor din Chişinău” (World 
Congress Family Moldova September 2018). 

Proiectul este realizat cu suportul financiar al Fundaţiei Soros- 
Moldova, prin intermediul Departamentului Justiţie şi Drepturile 
Omului. 


PARTEA I 
CONGRESUL MONDIAL AL FAMILIILOR: 
ISTORIE, TEOLOGIE ȘI IDEOLOGIE 


Internaționala Dreptei Conservatoare: 
Congresul Mondial al Familiilor la Chișinău 


Vitalie Sprinceană 


Congresul Mondial al Familiilor (CME), ediția a XII-a, s-a 
desfăşurat la Chișinău între 13 şi 16 septembrie 2018, sub patrona- 
jul preşedintelui Igor Dodon și cu sprijinul fundaţiei “Din Suflet”, 
organizaţia de binefacere a soţiei acestuia, Galina Dodon. 

Oficial, preşedintele anunţase despre faptul că oraşul Chişinău 
va găzdui evenimentul în noiembrie 2017, după o întîlnire cu preşe- 
dintele Fondului Internaţional pentru Unitatea Popoarelor Ortodo- 
xe, Valeri Alexeev. Iniţiativa însă a fost pregătită cu cîteva luni mai 
devreme: pentru prima oară preşedintele moldovean și-a declarat 
disponibilitatea de a organiza un asemenea eveniment în luna mai 
a anului 2017, la Budapesta, după o întrevedere cu Brian Brown, 
preşedintele Organizaţiei Internaţionale pentru Familie (care se afla 
acolo cu ocazia CME XI) şi, aşa cum îl prezintă comunicatul oficial al 
preşedinţiei, "conducătorul mişcării mondiale anti-LGBT”. 

Ulterior Brown și Dodon s-au mai întîlnit de cîteva ori: în ia- 
nuarie 2018, pentru a discuta detalii organizatorice despre Congre- 
sul din septembrie, în martie la Atos (Grecia), unde au pus bazele 
unei organizaţii internaționale "Prietenii Ortodoxiei” (al cărei scop 
declarat este “promovarea profunzimii Ortodoxiei şi a frumuseţii 
Athosului liderilor lumii moderne, infectate de viruşii relativis- 
mului moral, ateismului şi materialismului”), dar şi în luna mai, la 
Chişinău, cînd cei doi au organizat împreună o conferință de presă. 


Ce este Congresul Mondial al Familiilor? 

Publicul moldovean nu prea a avut anterior contacte cu CME, 
nu cunoaște organizaţiile care fac parte din el şi nici care-s legă- 
turile preşedintelui Igor Dodon şi ale Partidului Socialiștilor cu 
această structură. 

CME nu a organizat anterior evenimente în Republica Moldova, 
deși unii politicieni moldoveni au participat la varii evenimente or- 
ganizate de CME sau au semnat unele dintre declaraţiile CME. 

Spus în termenii în care organizatorii CME se prezintă pe ei înșiși, 
Congresul Mondial al Familiilor reprezintă o coaliție internațională 
de organizații religioase (de diverse confesiuni) care-și propune să 
lupte pentru “familia naturală” și pentru promovarea valorilor fa- 
miliale tradiționale”. CME se opune avortului, divorțului şi căsăto- 
riilor între persoanele de același sex. 

În fapt, CME este o coaliție internațională interconfesională de 
organizații conservatoare care promovează la nivel global o agendă anti- 
avort, anti-LGBI, anti-fertilizare in vitro, anti-divorț, toate sub umbrela 
promovării cauzei "familiei naturale”. 

În 2014, Southern Poverty Law Center, o organizaţie specializa- 
tă în apărarea drepturilor civile şi politice, a adăugat CME în lista 
organizaţiilor care promovează discursul de ură față de comunita- 
tea LGBT. 

CME include organizaţii protestante (Howard Center), catolice 
(C-Fam, de exemplu), de mormoni, evreieşti, musulmane, ortodoxe, 
atit din SUA cât şi din alte părţi ale lumii. 

În SUA, organizații membre ale CMF precum Howard Center 
for Family, Religion & Society sau Organizaţia Naţională pentru Că- 
sătorie se află, de mai mulți ani, în avangarda luptei conservatorilor 
americani împotriva recunoașterii căsătoriilor între persoanele de 
aceleași sex, împotriva avortului, împotriva fertilizării artificiale. 

De asemenea, alte organizaţii ale CME au contribuit masiv, prin 
expertiză, sprijin logistic, financiar şi lobby, la elaborarea și adop- 
tarea unor legi restrictive față de drepturile persoanelor LGBT în 
Rusia, Uganda sau Nigeria. La fel, unele figuri importante din 
CME s-au făcut remarcate prin atitudini şi poziţii anti-musulmane, 
rasiste, sexiste și anti-imigranţi. 

CME are reprezentanţi permanenţi la Organizaţia Naţiunilor 
Unite (unele organizații-membre ale CME beneficiază de statut con- 

sultativ pe lîngă Consiliul Economic şi Social al ONU) şi în structu- 
rile europene. 

Sediul CME se găseşte în Rockford, Illinois (SUA), iar preşedin- 
tele acestuia, la moment, este Brian Brown, director al Organizaţiei 
Internaţionale pentru Familie (IOM). 

Şi iată că această caravană homofobă, sexistă, conservatoare şi 
anti-divorţ a venit în septembrie în Moldova, unde preşedintele 
Igor Dodon i-a oferit tot sprijinul şi atenţia sa. 


De ce ne pasă de Congresul Mondial al Familiilor? 

Un asemenea eveniment de anvergură, ce adună laolaltă în centrul 
Chişinăului unele dintre figurile cele mai vizibile ale internaționalei 
conservatoare, nu are cum să nu stîrnească interes, mai ales că CME 
are loc în contextul în care Republica Moldova anunţă alegeri parla- 
mentare în iarna lui 2019. 

Un eveniment internațional dedicat, cel puţin formal, familiei 
şi protecţiei ei, desfăşurat sub patronajul preşedintelui, în centrul 
oraşului, cu prezenţa a sute de figuri politice şi religioase, a jucat ro- 
lul de scenă publică de pe care Igor Dodon şi-a lansat campania elec- 
torală pentru alegerile parlamentare, construită în jurul unei plat- 
forme conservatoare ce a mizat pe accente pe familie tradițională, 
ortodoxie, valori tradiţionale, retorică despre amenințarea homose- 
xuală și alte puncte din arsenalul retoric conservator. 

În acest fel președintele moldovean vrea să-şi consolideze ima- 
ginea de apărător al acestor valori, proiectînd-o la o scară globală 
şi prezentîndu-se ca unul dintre liderii unei coaliții internaționale 
care luptă pentru “valorile tradiționale”. Ce sprijin mai bun se poate 
inventa decît o poză cu trimişii Patriarhului Kirill, cu emisarul papei 
şi cu cîțiva emisari protestanți, mormoni şi musulmani în centrul 
orașului Chișinău. 

(Între timp Igor Dodon a fost anunţat printre vorbitorii princi- 
pali de la CME Verona (Italia), care se va desfăşura la sfîrşitul lunii 
martie 2019). 

Acest Congres trezeşte interes şi dintr-un alt motiv: el marchează 
o nouă etapă în procesul de consolidare globală a actorilor din aşa-zisa 
societate civilă neliberală şi emergenţa unui proiect de globalizare al- 
ternativ construit în jurul valorilor dreptei: pro-arme, anti-imigraţie, 
naționalism, anti-avort, anti-feminism, homofobie etc. Acest proiect 
adună laolaltă diverse confesiuni (care evită, după cum se va ve- 
dea mai jos, să descrie aceste colaborări ca fiind ecumenism, adi- 
că mișcarea ce își propune restabilirea unităţii bisericilor creştine), 
de pe diverse continente și diverși lideri politici cu diverse agende. 
E un proiect cu o anumită anvergură, cu prezenţă la ONU şi alte 
organizaţii internaţionale, deci un proiect care caută să se impună şi 
să joace un rol important la nivel global. 

Congresul din Chişinău e util, din acest motiv, atit părții 
moldovenești (Igor Dodon), cât şi organizatorilor CME din alte ţări. 
Pentru primul, CME e un câștig de imagine și o resursă electorală. 
Pentru ceilalți, CME aduce discursul conservator într-o nouă locaţie 
şi îmbogăţeşte colecţia globală de politicieni care sprijină agenda 
conservatoare. 


Istoria originilor CME. 

Istoria Congresului Mondial al Familiilor (CME) a început într- 
o seară friguroasă de ianuarie, în 1995, într-un mic apartament din 
Moscova. În acea seară, teologul conservator american Allan C. 
Carlson, autor al unor cărți despre “declinul familiei ca urmare 
a politicilor feministe și de recunoaştere a drepturilor homosexu- 
alilor”, fost preşedinte al Comisiei Naţionale pentru Copii („The 
Rockefeller Commission”) la sfîrşitul mandatului lui Ronald Re- 
agan, se întilnea cu doi demografi ruși, Victor Medkov și Anatol 
Antonov, de la Facultatea de Sociologie a Universităţii de Stat din 
Moscova “"M. Lomonosov”. 

Întîlnirea a avut loc în micul apartament al unui artist și activist 
ortodox rus, Ivan Şevcencko. Cei patru au stabilit să organizeze un 
Congres Mondial al Familiilor pentru a promova “familia naturală”. 

lată relatarea lui Carlson despre întîlnire: 

"Am urcat din nou în maşina universității, iar şoferul ne-a adus la 
apartamentul lui loan Șevcenko, un pictor talentat. Șevcenko mai este şi 
preşedinte al Frăției Ortodoxe a Specialiştilor şi Savanţilor FAVOR (rus. 
Ilpasocaaenoe Gpamcmeo yuenwx u cneuuaiucmos Pa6op). La ultimele 
alegeri pentru Dumă (care avuseseră loc pe 12 decembrie 1993), Șevcenko 
a candidat pe o platformă Pro-Familie. (...)Mi-a plăcut acest tip. Avea 
ochii și barba tînărului Soljenițîn. (...) Şevcenko mi-a zis că dorea să 
discute cu mine o idee serioasă — el căuta sprijin pentru organizarea unei 
conferințe internaționale despre familie care urma să se desfăşoare la o 
mănăstire în apropiere de Moscova. l-am răspuns imediat că o idee simi- 
lară aveam şi eu — să convoc o întîlnire a mai multor grupuri din diverse 
colțuri ale lumii, ce împărtăşesc valori “pro-familie” similare, un fel de 
Congres Mondial al Familiilor ce ar fi avut două funcţii: 1) să identifice 
factorii cei mai comuni de presiune asupra familiilor din partea statului 
şi economiei şi 2) să elaboreze un “apel” sau o “declarație” către guver- 
nele țărilor lumii ce ar include diverse revendicări în privința familiei.” 

Doi ani mai tîrziu, în 1997, la Praga (Republica Cehă) se desfăşura 
primul Congres Mondial al Familiilor la care erau prezenţi peste 700 
delegaţi ce reprezentau peste 200 organizaţii şi 43 țări. 

„„.Oarecum improbabil şi neașteptat, Congresul Mondial al Fa- 
miliilor se năștea dintr-o colaborare ruso-americană, dintr-o întilnire 
care părea întîmplătoare, dar nu era (Medkov şi Antonov îl citiseră 
pe Carlson anterior şi de fapt ultimul venise la Moscova ca cercetă- 
tor-invitat al facultăţii la care lucrau aceştia). 

În același timp forţele ideatice şi politice care îl făceau posibil 
“lucrau” de mai multă vreme. 

Unul din procesele care au creat contextul favorabil pentru 
CME era faptul că mișcările şi grupările conservatoare religioa- 
se americane ieșeau, la sfîrşitul anilor '70-'80, din auto-izolarea 
impusă după procesul Scopes din anii 20 şi se relansau agresiv 
în viaţa publică americană. Lideri religioși precum Jerry Falwell, 
James Dobson, Patt Robertson au readus în viaţa publică argumentele 

religioase, au creat platforme politice motivate religios, au mobili- 
zat comunități religioase (mai ales în sud, în aşa zisul Brîu Biblic) 
în diverse dezbateri publice și au contribuit decisiv la victoriile 
politice ale republicanilor în anii 1980. Tot de atunci datează şi 
inițierea, de către organizaţiile şi grupurile conservatoare ameri- 
cane, a războaielor culturale: confruntări și polemici pe teme ce ţin 
de valori precum identitate, avort, orientare sexuală, gen etc. 

Mişcarea reușise deja să înregistreze cîteva “victorii”, dintre 
care cea mai importantă era implementarea aşa-numitei Politi- 
ca Mexico City, adică măsurile prin care administraţia Reagan 
interzicea, pentru orice organizație americană, fie ea de stat, fie 
neguvernamentală, utilizarea fondurilor publice pentru servicii 
de avort, consiliere sau informare privind avortul (politica a fost 
anulată de Clinton, apoi reintrodusă, parţial, de Bush, anulată 
de Obama și apoi reinstaurată de Donald Trump în 2017, în chiar 
prima sa zi de mandat). 

Tot în acea vreme, la mijlocul anilor '90, dreapta religioasă 
americană descoperea ONU şi constituia un nou front de acţiune: 
influențarea agendei ONU şi a organizaţiilor acesteia. Pentru prima 
oară grupuri de activiști religioși conservatori s-au manifestat vo- 
cal şi activ în 1994, la Conferinţa Internaţională privind Populaţia şi 
Dezvoltarea de la Cairo, şi în 1995, la Conferinţa mondială a femei- 
lor de la Beijing. 

Aşa se face că, la începutul anilor '90, mişcarea conservatoare 
religioasă americană (ce include, în mod tradiţional, aripile con- 
servatoare ale catolicilor, protestanților și altor confesiuni) era vie, 
activă şi expansivă (prăbușirea URSS, inamicul principal şi întru- 
chiparea, timp de decenii a antihristului ateist în mentalitatea re- 
ligioasă, a oferit de asemenea și "noi teritorii” ce puteau fi cuce- 
rite pentru cauza religioasă globală) şi pregătită pentru activism 
transnaţional. 

Pe de altă parte, în fosta URSS, la începutul anilor '90 se des- 
fășurau în paralel cîteva procese contradictorii. 

Colapsul sistemului economiei planificate a fost însoţit de dez- 
industrializare, de scăderea dramatică a nivelului de trai, de sărăcia 
generalizată etc. Prăbuşirea Partidului Comunist al Uniunii Sovie- 
tice şi abolirea doctrinei comuniste ca ideologie de stat au făcut loc, 
pe de o parte, unui pluralism politic (reprezentat de creşterea nu- 
mărului de partide politice, proliferarea platformelor politice), pe 
de altă parte, unui pluralism religios, în care bisericile tradiționale 
concurau cu noi confesiuni și forme de religiozitate. 

Liberalizarea vieţii religioase a contribuit la consolidarea Biseri- 
cii Ortodoxe Ruse drept cel mai important actor religios în Rusia şi 
în alte ţări din regiune (nu fără sprijinul masiv al politicului care s-a 
străduit să înregimenteze biserica în sprijinul regimului). 

În această perioadă se redeschid/construiesc și reconstruiesc bi- 
serici şi mănăstiri, afişarea publică a apartenenţei religioase (mai 
ales celei ortodoxe) devine un fapt firesc. 

Epoca e marcată şi de o scădere demografică ce se desfășoară pe 
fundalul degradării fără precedent a situației economice a țării şi a 
migraţiei masive. 

În acest context, unii intelectuali publici ruşi (Antonov, Medkov) 
văd cauza scăderii demografice într-o criză a valorilor, una deter- 
minată de alegerile valorice proaste pe care le face societatea rusă. 
Revenirea la o agendă ortodoxă conservatoare, ce ar întoarce Ru- 
sia pe făgașul valoric “normal”, li se pare soluţia cea mai bună. lar 
scrierile unor activişti conservatori precum Allan C. Carlson despre 
criza demografică ce ar fi provocată de “liberalizarea moravurilor” 
şi de “abandonarea dreptei credinţe” apar ca o soluţie “potrivită”. 

În mod evident, procesele ce au generat CME sînt mult mai com- 
plexe şi tabloul prezentat aici simplifică la maximum aceste realități 
complexe, dar acesta este, în linii generale, contextul care i-a întilnit 
pe intelectualii conservatori americani cu cei ruși, contextul din care 
s-a născut — cu implicarea mai multor forţe religioase, politice și fi- 
nanciare - Congresul Mondial al Familiilor. 

Scurtă istorie a Congreselor Mondiale ale Familiei. 

Aşa cum am văzut mai sus, ideea CME a apărut dintr-o întîlnire 
de idei şi oameni de pe ambele părţi ale Atlanticului, conservatori 
americani și conservatori ruși. 

CME reprezintă efortul cel mai cunoscut şi mai susținut al 
conservatorilor religioşi de a construi acţiuni, coaliţii şi platforme 
internaţionale şi interconfesionale. Într-un sens, CME reprezintă 
proiectul cel mai cunoscut de colaborare al “societăţii civile nelibe- 
rale”, momentul în care dreapta conservatoare a început să joace un 
altfel de joc: cel global. 

Primul CME s-a desfăşurat la Praga (Cehia), în 1997, şi a reu- 
nit peste 700 delegaţi din 47 ţări. Evenimentul a fost organizat de 
Howard Center a lui Allan Carlson, dar şi cu participarea activă 
a altor organizaţii ale dreptei conservatoare: World Family Policy 
Center şi organizația catolicilor conservatori Center for Family 
and Human Rights (C-Fam), condus de Austin Ruse. 

Participanţii au adoptat o declaraţie prin care au proclamat ro- 
lul fundamental al “familiei naturale”. Declaraţia mai avertiza că 
“revoluţia culturală, materialismul şi libertatea sexuală au rezultat 
în distrugerea și denigrarea valorilor morale, iar relaţiile extra-mari- 
tale, adulterul și divorţul se fac responsabile de răspîndirea masivă 
a divorțurilor, copiilor nelegitimi şi familiilor monoparentale”. De 
asemenea, declaraţia de la Praga învinuia ONU, organizaţiile sale 
neguvernamentale precum şi agenţii ONU că “ar fi următit direcții 
de gîndire periculoase şi ar fi implementat politici care necesită con- 
trol al populaţiei, limitarea mărimii familiei, avortul la cerere, steri- 
lizarea bărbaţilor și femeilor”. 

CME 1 a fost o primă încercare de a face o rețea inter-confesiona- 
lă dedicată luptei “pentru familia naturală” — la eveniment au par- 
ticipat convervatori protestanți, conservatori catolici, conservatori 
ortodocși, mormoni, evrei şi musulmani. 

Al doilea Congres a avut loc doi ani mai tirziu, la Geneva, în 
1999. Participarea a fost impresionantă: estimările indică un număr 
de participanţi cuprins între 800 şi 1,575. 

Mai important decît numărul participanţilor a fost că la Congre- 
sul de la Geneva a fost adoptată o Declaraţie care include, între alte- 
le, așa cum arătam mai sus, definiţia standard a “familiei naturale” 
în viziunea CME. 

Al treilea Congres s-a desfăşurat abia peste 5 ani, în 2004, la 
Ciudad de Mexico (Mexic). Evenimentul a purtat titlul "Familia 
naturală și viitorul naţiunilor: Creștere economică, dezvoltare şi 
libertate”. Dintre vorbitori, cea mai notabilă prezenţă a fost cea a 
dnei Ellen Sauerbrey, ambasadoare a SUA la Comisia Naţiunilor 
Unite pentru Drepturile Femeii şi la Consiliul Economic și Social al 
ONU (Ecosoc). 

Declaraţia finală a congresului chema guvernele țărilor lumii să 
promoveze “familia naturală”, să interzică, sub orice formă, “clona- 
rea, fertilizarea in vitro şi avortul”, să promoveze dreptul părinților 
de a decide asupra educaţiei copiilor. 

Al patrulea Congres, din 2007, este primul care s-a desfășurat 
în Europa de Est, la Varşovia (Polonia). La congres au participat, 
între altele, cardinalul Alfonso Lopez Trujillo, preşedintele Consi- 
liului Pontifical pentru Familie, Ellen Sauerbrey, de data asta ca 
preşedintă a Biroului pentru Populaţie, Refugiaţi şi Imigraţie al 
Departamentului de Stat al SUA, dar şi o considerabilă prezență 
ortodoxă - protoiereul Maxim Obuhov, conducătorul centrului 
medical-educaţional ” Viaţa”, preşedinte al asociaţiei obşteşti ”Pen- 
tru viaţă şi pentru apărarea valorilor familiale tradiționale”, dar 
și Anatolii Antonov de la Universitatea de Stat ”M. Lomonosov” 
din Moscova, unul dintre autorii ideii CMF. Printre organizatorii 
Congresului de la Varșovia au fost organizaţii catolice, ortodoxe 
şi protestante precum Centrul Howard, Fundaţia conservatoare 
Heritage, United Families International (toate din SUA), depar- 
tamentele de Sociologie ale universităţilor din Virginia (SUA) şi 
"M. Lomonosov” (Moscova, Rusia), dar şi organizaţii din Franţa, 
Polonia, Kenia, Venezuela, Germania, precum şi cîteva organizaţii 

musulmane, Pakistan Family Forum (Pakistan) şi Doha Research 
Institute for Family & Development (Qatar). 

CME V, care s-a desfăşurat în 2009 la Amsterdam (Olanda), mar- 
chează o schimbare în teologia politică a CME. Dacă la primul Con- 
gres, în Praga, în 1997, CME avertiza despre rolul negativ pe care 
îl are ONU și organizaţiile sale în promovarea unei agende ”dis- 
trugătoare pentru familie”, în Declaraţia de la Amsterdam CME îşi 
schimbă radical poziţia şi alege, strategic, să îşi prezinte atitudinile 
şi poziţiile teologice ca derivînd direct din documentele fundamen- 
tale ale ONU, în primul rînd Declaraţia Universală a Drepturilor 
Omului. Astfel, în textul Declaraţiei finale de la Amsterdam se face, 
pentru prima oară, referință la art. 16 (3) al Declaraţiei Universa- 
le a Drepturilor Omului. Mișcarea marchează încercările CME de a 
abandona poziția de opoziţie față de ONU și de a-şi "fundamenta” 
poziţiile, cel puţin la modul formal, în documentele ONU. În acest 
fel, CME nu vrea să se mai poziționeze ca un forum de organizații 
marginale ce implementează o agendă radicală ci vrea să apară ca o 
reţea “normală” de organizaţii ce apără drepturile omului. 

CME VI şi VII s-au desfăşurat la Madrid (Spania) și Canberra 
(Australia) în 2012 şi, respectiv, 2013. 

CME VIII urma să se desfăşoare la Moscova în 2014. Terenul a 
fost pregătit dinainte, prin numirea lui Alexei Komov, un activist 
anti-avort şi ”pro-familie tradițională”, angajat în cîteva proiecte 
sponsorizate de oligarhul Constantin Malofeev (apropiat al lui Putin 
care a gestionat o parte din finanţările și contactele ruse cu partidele 
de extremă dreaptă din Europa, de asemenea implicat în conflictul 
din Estul Ucrainei), în calitate de ambasador al CME în CSI și Rusia. 
De asemenea, în iunie 2011, la Moscova se desfăşoară primul Forum 
Demografic. Evenimentul s-a desfășurat sub patronatul Patriarhului 
Kiril, iar comitetul de organizare a fost condus de Komov. 

La Forumul Demografic au participat, între alţii, Allan C. Carl- 
son, protoiereul Vsevolod Ciaplin, pe atunci preşedinte ale Departa- 
mentului Sinodal pentru interacțiunea dintre Biserică şi Societate a 

Patriarhiei Ruse, academicieni ruși, deputaţi din parlamentul euro- 
pean (Anna Zăborskă din Partidul Popular European), ministrul pe 
chestiuni sociale, de familie şi tineret al Ungariei. 

Unul dintre vorbitorii forumului, Alan Keyes, neoconservator 
din SUA, fost candidat la preşedinţia SUA, fost reprezentant la 
Ecosoc pe timpul lui Reagan, a comparat avortul cu Gulagul. 

Forumul Demografic urma să faciliteze organizarea unui Con- 
gres Mondial al Familiilor la Moscova. De asemenea acesta a faci- 
litat comunicarea între cîțiva membri cheie ai CME (Brian Brown, 
Larry Jacobs) şi politicieni şi clerici ruși (arhiepiscopul Dmitrii 
Smirnov, deputata rusă Elena Mizulina, homofobă înveterată și ad- 
versară a avorturilor). Unele documente ale comitetului organiza- 
toric al CME VIII prezentau evenimentul ca "niște Jocuri Olimpice 
ale mișcării internaţionale pro-Viaţă care sprijină Familia Naturală”. 

Pînă la urmă, însă, CME din Moscova nu a mai avut loc. 

În contextul războiului din estul Ucrainei şi anexării de către 
Rusia a peninsulei Crimeea comitetul organizatoric a decis să sus- 
pende lucrările de pregătire invocînd motive “logistice şi de călă- 
torie a oaspeţilor CME”. Motivele invocate de Comitetul Organiza- 
toric erau, evident, nesincere. Una dintre organizaţiile americane 
implicate, Concerned Women for America, a anunţat că nu participă 
la forum deoarece nu doresc să susțină agenda politică a lui Vla- 
dimir Putin. Tot ca urmare a conflictului din estul Ucrainei, unii 
dintre co-organizatorii ruși ai CME, Elena Mizulina şi Vladimir la- 
cunin, preşedinte, între 2009-2015 al Căilor Ferate Ruseșşti au căzut 
sub sancţiunile impuse de administraţia Obama. 

În aceste condiţii — sancţiuni pentru unii parteneri ruși, disen- 
siuni în rîndul organizaţiilor americane (la una din conferințele 
de presă din Washington DC, dedicate CME, unul dintre activiștii 
conservatori Cliff Kincaid a învinuit conducerea CME că ar spăla 
imaginea lui Putin), organizatorii au preferat să renunţe la CME, 
dar nu cu totul. Un alt eveniment, forumul "Familia cu mulți copii 

şi viitorul omenirii” a avut loc exact în perioada în care urma să se 
desfăşoare CME, 10-11 septembrie 2014. 

Forumul a avut parte și de atenţia preşedintelui rus, Vladimir Pu- 
tin care a trimis un mesaj ce a fost citit în deschiderea evenimentului. 

La forum au participat, între alţii, patriarhul Kirill, dar şi mem- 
bri ai CME, Larry Jacobs, Don Feder, Brian Brown care însă, în 
intervenţiile pe care le-au avut cu mass-media rusă, au evitat ori- 
ce asociere cu CME şi s-au prezentat doar ca reprezentanţi ai unor 
organizaţii particulare. 

Următorul Congres, CME IX, a avut la Salt-Lake City, în 2015. 

Celelalte două ediţii, CME X şi CME XI, au avut loc în Tbilisi 
(Georgia) şi Budapesta (Ungaria), în 2016 şi 2017. 

CME X a fost organizat de Levan Vasadze, antreprenor şi filan- 
trop georgian. Printre vorbitorii evenimentului a fost şi Igor Dodon, 
pe atunci preşedinte al Partidului Socialiştilor. 

În Ungaria, evenimentul a fost sponsorizat în mod direct de că- 
tre guvernul Orban[39], iar prim-ministrul Victor Orban, a vorbit la 
deschiderea Congresului. 


Impotriva ecumenismului teologic, dar pentru... ecumenismul urii. 


Există o contradicţie în această colaborare interconfesională 
homofobă și sexistă, una pe care o consider centrală. Ea ţine de faptul 
că, pe de o parte, Biserica Ortodoxă Rusă (BOR) își protejează foarte 
agresiv spaţiul “canonic tradițional”, adică regiunile în care, isto- 
ric, BOR a fost dominantă (unul dintre lucrurile pe care confesiunile 
non-ortodoxe le-au descoperit imediat după prăbușirea URSS a fost 
că liberalizarea religioasă nu a însemnat în nici un fel liberalizarea 
competiției pentru sufletele credincioşilor — din contra, BOR a încer- 
cat să distorsioneze în mod fundamental viaţa religioasă în folosul 
său). În 1997 Legea privind Libertatea de Gîndire și Organizațiile 
Religioase a Federaţiei Ruse recunoştea rolul deosebit al ortodoxiei 
în istoria Rusiei şi a dezvoltării ei (prevedere care s-a regăsit şi în 
Legea Nr. 125 din 11.05.2007 privind libertatea de conştiinţă, de gîn- 


- 29 — 


PARTEA I « Congresul Mondial al Familiilor: istorie, teologie și ideologie 





dire şi de religie, adoptată de Parlamentul Republicii Moldova) şi 
limita activitatea altor confesiuni religioase ”netradiționale” pe te- 
ritoriul ţării. Legea dădea mînă liberă statului să decidă în privința 
grupurilor religioase permise. În 2017, de exemplu, statul rus a in- 
terzis activitatea Martorilor lui lehova pe teritoriul său. 

Lucrurile nu stau diferit în Republica Moldova, unde Mitropo- 
lia Moldovei, confesiunea ortodoxă cea mai importantă, a menținut 
întotdeauna o mare influență asupra vieţii religioase reuşind să-şi 
păstreze poziţia de monopol (în detrimentul altor confesiuni orto- 
doxe precum Mitropolia Basarabiei dar și altor grupuri și confesi- 
uni neortodoxe). 

La aceasta se adaugă și atitudinea ambiguă a Bisericii Ortodoxe 
Ruse față de ecumenism. Documentele principale ale BOR cu privi- 
re la ecumenism, în primul rînd Declaraţia cu privire la principiile 
fundamentale ale relaţiei Bisericii Ortodoxe Ruse cu confesiunile 
non-ortodoxe conţin prevederi contradictorii — pe de o parte, BOR 
recunoaște necesitatea de a colabora cu alte confesiuni creștine, iar 
pe de altă parte se opune oricăror încercări de a eroda diferențele 
între ortodoxie şi alte confesiuni creştine. 

Această ambiguitate se reflectă şi în activitatea ecumenică a Pa- 
triarhiei Ruse. Pe de o parte, BOR este membră a Consiliului Mon- 
dial al Bisericilor, instituția principală a mișcării ecumenice. Pe de 
altă parte, Patriarhia Rusă a ieşit, încă din 2008, din Conferinţa 
Bisericilor Europene, cea mai mare mișcare ecumenică europeană. 

Ca să rezum, Biserica Ortodoxă Rusă (şi Mitropolia Moldovei) 
sînt în general ambigue (sau negative) față de ecumenism şi îşi 
protejează zelos frontierele, utilizînd un discurs anti-catolic, anti- 
protestant etc. 

Pe de altă parte, Biserica Ortodoxă nu se sfieşte să colaboreze 
cu celelalte confesiuni (inclusiv din cele care constituie “inamici 
doctrinari”) pe probleme ce ţin de agenda anti-LGBI, anti-avort, 
anti-divorţ, în pofida tuturor diferențelor doctrinare, teologice şi în 
pofida schismelor de sute de ani. Ca să dau cîteva exemple: Paul 

Cameron, cunoscut activist anti-LGBT, a vizitat de câteva ori Mol- 
dova, unde s-a întîlnit, între altele cu Mitropolitul Vladimir cu care 
au discutat “despre activităţile organizaţiilor de profil de peste 
ocean, îndreptate spre promovarea şi păstrarea valorilor familia- 
le tradiționale”, dar a participat şi la o conferință despre familie 
la Anenii Noi, “Sfinţenia familiei şi pericolul diversităţii sexuale. 
Viitorul familiei fără viitor?”, găzduită de una dintre figurile cele 
mai conservatoare ale BOM și unul din cei mai vocali activiști anti- 
LGBT, Ghenadie Văluţă, președintele Asociatiei „Pro-Ortodoxia,,. 
De asemenea, la întîlnirea de pe Muntele Atos dintre preşedintele 
Igor Dodon și Brian Brown, a fost prezent și episcopul de Bălţi și 
Făleşti, Marchel (dar şi lideri ai unor organizaţii catolice, protes- 
tante, oligarhi ruşi, politicieni catolici francezi). 

Adică, ca să revin la tensiunea exprimată mai sus, pe de o par- 
te, confesiunile religioase întîimpină dificultăți să construiască un 
dialog inter-confesional, să se acomodeze reciproc în teritorii şi 
ţări străine, să se pună de acord asupra unor principii teologice. Pe 
de altă parte, acestea colaborează fructuos şi fertil pe agende anti- 
avort, anti-LGBT, anti-divorţ. 

În interiorul altor mișcări conservatoare contradicţiile nu sînt 
deloc mai mici: conservatorii religioşi americani, bunăoară, sînt de 
multe ori vocali cu atitudini anti-musulmane (agravate considera- 
bil după 2001), dar, de dragul diversităţii şi creării aparenţei unui 
consens global, colaborează cu diverse organizații musulmane. 

E un fel de nouă internaţională religioasă conservatoare, foarte 
pragmatică, ce ştie să mascheze diferenţele (acolo unde conflictul 
nu îi e comod) şi să colaboreze (acolo unde are interese). 


Teo-ideologia CME, între teologie, politică şi “ştiinţă”. 

Teo-ideologia CME se întemeiază pe un set de concepte şi con- 
structe retorice cu rădăcini şi legitimări diverse: "familia naturală”, 
“iarna demografică” etc. Un rol aparte îl au concepţiile milenaris- 
te legate de așteptarea iminentă a celei de-a doua veniri. Milena- 


— 94 - 


PARTEA I e Congresul Mondial al Familiilor: istorie, teologie și ideologie 





rismul, atît cel protestant cât și cel catolic, joacă un rol important 
în activismul conservatorilor religioşi americani şi influențează 
poziționarea acestora față de ONU, UE (sînt documentate credințele 
conservatorilor religioşi americani că ONU sau UE ar reprezenta, 
din unele puncte de vedere, o coaliție a forțelor Antihristului care 
ar pune la cale un “guvern mondial” sau o "nouă ordine mondia- 
lă” împotriva cărora conservatorii sînt chemaţi să lupte). 

Mai importante însă decît aşteptările și concepţiile milenariste 
(care sînt destul de flexibile — în momentul în care au descoperit 
că ONU poate fi o arenă în care anumite procese pot fi influențate, 
conservatorii religioși s-au activat şi s-au inclus în agendele şi 
organizațiile ONU, mai ales cele legate de populaţie), sînt concepțiile 
teologico-police ale CME despre “familia naturală” - agenda cea 
mai activă a CME. 


a) "Familia naturală”. 

Familia naturală reprezintă un concept cheie în teologia şi ideo- 
logia CME. 

În forma sa standardizată, definiţia "familiei naturale” a fost ela- 
borată în cadrul unui grup de lucru al CME, sub îndrumarea lui 
Allan C. Carlson, care s-a întrunit la Roma în 1998 pentru a pregăti 
ediţia a II a CME care urma să se desfăşoare la Geneva (Elveţia), în 
1999. Întâlnirea a fost, în cuvintele lui Carlson, una fructuoasă şi di- 
versă, şi a inclus reprezentanţi ai celor mai mari grupuri religioase 
abrahamice: protestanți, creştini ortodocşi, mormoni, evrei, musul- 
mani Șiiți și suniţi. 

Grupul de lucru a căzut de acord asupra următoarei definiţii: 

“Familia naturală este celula socială de bază, înscrisă în natura umană 
şi centrată asupra uniunii voluntare între un bărbat şi o femeie în cadrul 
unui legămînt de căsătorie de o viaţă, în scopul: satisfacerii nevoii inimii 
umane de a da şi primi dragoste; de a asigura dezvoltarea fizică şi emoțională 
deplină a copiilor; de a împărți împreună o casă care serveşte drept centru 
al vieţii sociale, educaționale, economice şi spirituale; de a construi legături 

strînse între generații pentru a transmite un mod de viaţă ce are un sens 
transcendent; de a întinde o mînă de ajutor indivizilor şi gospodăriilor ale 
căror circumstanțe nu se ridică la înălțimea acestor idealuri”. 

Într-o formă mai desfăşurată, această concepţie a “familiei na- 
turale” a fost adoptată la cel de-al doilea congres CME care s-a 
desfășurat la Geneva. 

Un lucru important pe care trebuie să-l spunem despre teo-ide- 
ologia “familiei naturale” se referă la faptul că aceasta este una 
foarte dinamică, în permanentă dezvoltare, o concepţie retorică şi 
ideologică care se adaptează cerinţelor vremii dar şi controverselor 
interne în cadrul CME. De exemplu, deşi la etapa inițială a adop- 
tării definiţiei, în 1998, aceasta includea şi sintagma “legămînt de 
căsătorie de o viaţă”, adică o evidentă condamnare a divorțului, 
ulterior CME şi-a înmuiat atitudinea: în unul dintre cele mai im- 
portante documente ale CME din ultimii ani, Declaraţia Globală a 
Familiei (World Family Declaration), adoptată în 2014 proclamă 
doar că căsătoria reprezintă uniunea dintre un bărbat şi o femeie, 
fără a o încadra, însă, în prevederi temporale. 

Un alt document important al CME, Declaraţia de la Cape 
Town (2016), evită de asemenea să menţioneze orice referință la 
această prevedere în schimb menţionează divorțul. Declaraţia de 
la Cape Town face o divizare între lucrurile pe care CME le descu- 
rajează (cum ar fi divorţul) şi lucrurile cărora CME li se opune cu 
vehemenţă (căsătoriile de același sex). 

Ceea ce sugerează că nu există un consens în CME cu privire la 
divorţ şi că atitudinea organizaţiilor şi comunităților membre e cel 
puțin ambivalentă, dacă nu chiar contradictorie (probabil şi dato- 
rită componenţei sale eclectice). 

Concepţia "familiei naturale” pe care o promovează CME (şi 
care, în opinia lor ar fi asaltată de ordinea mondială seculară a 
ONU, de capitalism şi comunism) se întemeiază pe trei piloni: 
unul teologic, unul de PR şi altul ştiinţific. (Ar trebui să menționăm 
că, spre deosebire de alte grupuri conservatoare religioase care 


- 26 - 


PARTEA I * Congresul Mondial al Familiilor: istorie, teologie și ideologie 





nu recunosc ştiinţele sociale sau o critică pentru că ar fi în slujba 
"marxiştilor”, grupurile din CME au o atitudine “pozitivă” faţă de 
acestea cu mica nuanță că CME şi institutele sale de “cercetare” 
produc şi diseminează un soi de cercetare proprie ce le legitimează 
afirmaţiile şi proclamaţiile). 

Din perspectivă teologică, CME afirmă că majoritatea cărților 
şi doctrinelor religiilor abrahamice, creştinismul în primul rînd, 
ar avea o fermă şi constantă agendă pro-familie iar aceasta le-ar 
legitima discursul agresiv anti-divorţ. 

Lucru contestabil, evident, din mai multe puncte de vede- 
re. Referințele biblice la familie sînt contradictorii — cele directe 
mergînd mai degrabă împotriva ideii de familie ca celulă socială 
fundamentală decât în sprijinul ei. În fapt, așa cum au arătat mai 
mulți cercetători, Noul Testament, bunăoară, are mai degrabă o 
atitudine anti-familie, promovînd ideea unui comunități de adepţi 
ai lui Hristos, întemeiată pe credinţa în acesta, care ar fi mai presus 
de ideea de familie biologică (a se vedea mai ales Matei 12 46:50). 
Catehismul Bisericii Catolice pare să fie un teren mai sigur pentru 
fundamentarea “familiei ca celulă originară a societăţii umane”. 
Acesta prevede că "Un bărbat şi o femeie uniţi în căsătorie alcă- 
tuiesc împreună cu copiii lor o familie. Această instituţie precede 
orice recunoaştere din partea autorității publice; ea i se impune. Ea 
trebuie să fie considerată ca referința normală, în funcţie de care 
trebuie să fie apreciate diferitele forme de rudenie.” Catehismul 
însă nu reprezintă un text biblic şi nu este un text la care să facă 
referință ortodocşii, mormonii sau protestanții. 

În al doilea rînd, "familia naturală” este, în ideologia CME, cea 
mai bună alegere retorică (pentru că celelalte alegeri - “familia 
nucleară” şi “familie tradițională” — sînt mult mai nepotrivite). CME 
a ales să nu folosească “familie nucleară” din motivul că aceasta 
suna, conform cuvintelui lui Carlson, prea “atomic” şi “bombastic”. 
În același timp, "familia tradiţională” ar fi ancorat CME într-o agen- 
dă care ar fi fost orientată mai mult spre trecut decît spre viitor. 

CME a ales să folosească în discursul său conceptul “familia na- 
turală”, în detrimentul altor concepte, din patru motive principale: 

— în primul rînd, termenul semnifică o ordine naturală a struc- 
turilor familiale care este comună mai multor culturi. În plus, 
termenul e istoric și de la sine înțeles; 

- în al doilea rînd, termenul “natural” poate fi apărat retoric 
mult mai ușor decît “tradițional” sau “nuclear”, iar asta îl face 
smai util în discursul public; 

— în al treilea rînd, termenul “natural” exclude orice fel de 
construcții sau comportamente familiale incompatibile; 

- în al patrulea rînd, “familia naturală” reprezintă o expresie 
pozitivă. Ea nu are nevoie de o discuţie preliminară despre 
incompatibilitățile negative pentru a se auto-defini. 

"Pentru cei care vor să apere familia în secolul XXI, zice acelaşi 
Carlson, nu este suficient doar să apărăm trecutul şi practicile tre- 
cute. Limbajul sex. XIX şi sec. XX — care vorbea despre tradiţie şi 
"familia tradițională” — nu mai funcţionează. Viziunea post-familie 
care domină acum va învinge ușor acest limbaj învechit. Eu cred 
că avem nevoie de un nou vocabular care priveşte mai degrabă 
înainte decît înapoi, unul care inspiră cu idei pozitive mai degrabă 
decît unul care povesteşte despre “vremurile bune de odinioară. 
(...) Cred că putem atinge aceste scopuri dacă ne concentrăm și 
utilizăm fraza "familie naturală”. 

Acest pragmatism al alegerii s-a dovedit foarte util, bunăoară, 
în momentul cînd activiştii şi organizaţiile din CME au descope- 
rit ONU ca arenă de acţiune. Una din consecinţele acestui proces 
a fost că CME a încercat să-și întemeieze conceptul de “familie 
naturală” și celelalte lucruri care derivă din el în articolul 16 al 
Declaraţiei Universale a Drepturilor Omului, în care apar ambele 
cuvinte — “familie” şi "naturală”. 

(Evident, textul Declaraţiei, în art. 16 (3) zice altceva: ”Fami- 
lia constituie elementul natural şi fundamental al societăţii şi are 

dreptul la ocrotire din partea societăţii şi a statului.” Nu e vorba 
aici, aşa cum se poate lesne vedea, de vreo concepţie despre fa- 
milie şi cu atît mai mult de vreun conținut al acesteia. Articolul 
stipulează generic ”bărbătul şi femeia, fără nici o restricţie în ce 
priveşte rasa, naționalitatea sau religia, au dreptul de a se căsători 
şi de a întemeia o familie.”) 

Deci e evident că alegerea termenului "familie naturală” repre- 
zintă o alegere ideologică şi retorică deliberată, un act asumat care 
trimite mai degrabă la un pragmatism al comunicării și la adapta- 
bilitatea conceptului pentru campaniile de PR, decit la texte teolo- 
gice stufoase. 

Un al treilea pilon al concepţiei “familiei naturale” este cel 
ştiinţific. Așa cum am menţionat mai sus, reactivarea mişcărilor şi 
grupurilor religioase conservatoare americane s-a produs nu prin 
respingerea completă a culturii de masă şi ştiinţei moderne, ci prin 
încercarea de a le coopta sub agendă conservatoare sau, prin încer- 
carea de a produce cultură de masă şi ştiinţă ce ar fi conformă cu 
preceptele teologice ale acestor grupuri. Din punctul de vedere al 
culturii, dreapta religioasă americană și-a inventat o întreagă sferă 
culturală religioasă ce a dublat cultura de masă mainstream și i-a 
imprimat un caracter religios. Așa s-a ajuns la proliferarea unor 
genuri precum rockul religios, hip-hopul religios, jocuri video 
religioase şi chiar filme religioase cu super-eroi religioși precum 
Bibleman. Această cultură de masă încearcă să satisfacă ambele 
"nevoi” culturale ale comunităţilor religioase: de prozelitism (pro- 
movare a ideilor şi concepţiilor în care cred membrii comunităţii) 
dar şi de entertainment (distracţie). 

Pe partea ştiinţifică, dreapta religioasă conservatoare a pro- 
liferat instituții de “cercetare” care au generat articole, reviste şi 
studii ce au promovat punctul ei de vedere, de cele mai dese ori 
cu încălcarea standardelor metodologice. Instituţii precum How- 
ard Center for Family, Religion and Society sau Christian Research 

Institute au fost create anume cu scopul de a genera și disemi- 
na cunoaştere creştină[60]. Primul editează revista The Family in 
America: A Journal of Public Policy[61], al doilea — revista Christi- 
an Research Journal. 

Ambele reprezintă exemple de ştiinţă socială angajată. Astfel, 
The Family in America își descrie explicit scopul de a oferi, în fieca- 
re număr articole semnate de cercetători cunoscuți” pe subiecte ce 
includ reevaluarea feminismului, accentuarea efectelor negative ale 
divorțului și destrămării familiei, evidenţierea aspectelor pozitive 
ale căsătoriei şi creşterii copiilor”. 

Articolele din The Family in America oferă “probe” ştiinţifice 
pentru aceste concepții, legînd fenomene atît de diverse precum 
reuşita slabă la învăţătură, declinul demografic al Europei, porno- 
grafia, suicidul, dependenţa de internet cu divorțul, feminismul, 
acordarea de drepturi pentru comunitățile LGBT. Mai mult, The 
Family in America promovează ideea precum că familia cea mai să- 
nătoasă, cea în care copiii sînt cei mai fericiți, este cea în care feme- 
ile (mamele adică) sînt casnice, adică ale căror unică ocupaţie este 
creşterea copiilor. "Familia naturală” (adică cea compusă dintr-un 
bărbat și o femeie, în care femeia stă acasă) este promovată ca fiind 
panaceul pentru toate formele de devianţă socială: sărăcie, crimă, 
consum de droguri, depresie, fumat (în concepţia celor de la The 
Family in America, căsătoria trebuie să fie înregistrată oficial, altfel 
devine factor ce facilitează și favorizează crimele). 

În afară de revistele "de cercetare” proprii, organizațiile religi- 
oase mai încearcă să pătrundă în revistele de cercetare tradiționale. 
Cazul cel mai cunoscut este cel al “cercetărilor” lui Mark Regnerus 
şi controversa din jurul acestuia. 

Mark Regnerus este un sociolog de la Universitatea din Texas 
(Austin) care a lucrat pe durata a mai mulţi ani la un studiu cu ti- 
tlul Studiul Noilor Structuri Familiale. Studiul a colectat date despre 
mai mult de 15 mii de tineri cu vârsta cuprinsă între 18-39 ani. 

Un prim articol ce prezenta unele rezultate ale cercetării — (Cît de 
diferiți sînt copiii adulți ai părinţilor ce sînt în căsătorii între persoa- 
ne de același sex? Rezultatele ale Studiului Noilor Structuri Famili- 
ale, eng. How different are the adult children of parents who have 
same-sex relationships? Findings from the New Family Structures 
Study,,) a fost publicat în revista Social Science Research în 2012. 

Articolul enunţa, între altele, că copiii care trăiesc în familii 
compuse din părinţi de același sex ar fi fost mai puţin sănătoşi, mai 
deprimaţi, mai înclinați să recurgă la consumul de droguri etc. 

Studiul a fost luat rapid la înarmare de către organizaţiile reli- 
gioase conservatoare, care l-au distribuit şi l-au citat pe larg, ajun- 
gînd pînă acolo încât să fie citat în instanţă în cîteva cazuri — de 
exemplu în procesul pe care statul Utah l-a demarat pentru a inter- 
zice căsătoriile între persoanele de acelaşi sex (decizie proclamată 
ulterior invalidă de către Curtea Supremă a SUA). În 2015, la Con- 
gresul Mondial al Familiilor X de la Salt Lake City, Regnerus a fost 
unul dintre vorbitorii evenimentului, iar un deputat rus, Alexei 
Juravliov, l-a citat pe Regnerus cînd a înaintat un proiect de lege 
conform căruia copiii din familiile cu părinţi de acelaşi sex trebuie 
separați de aceștia. 

Ulterior s-a descoperit că descoperirile senzaţionale ale lui 
Regnerus trebuie reevaluate. 

Întîi un grup de peste 200 sociologi şi psihologi ai familiei au 
atras atenţia la defectele metodologice ale studiului lui Regnerus: 
procedura suspectă de peer-review, faptul că câțiva dintre cei care 
au făcut peer-review erau de fapt participanţi la studiu, că banii din 
care Regnerus a făcut studiul (aproape 800 000 dolari) au venit de 
la două instituţii conservatoare — Witherspoon Institute şi Bradley 
Foundation - asociate cu National Organization for Marriage (NOM, 
unul dintre organizatorii Congresului Mondial al Familiilor). 

Ulterior Regnerus însuși a recunoscut că studiul său are mari 
probleme metodologice şi că trebuie revizuit radical. 


zu ra: 

b) "Iarna demografică”. 


Alături de “familia naturală”, conceptul “iarnă demografică” 
este unul foarte des folosit de CME și organizaţiile sale. Totuşi, 
“iarna demografică” nu are vreun fundament teologic, ci reprezin- 
tă o lectură părtinitoare şi unilaterală a unor fenomene demografi- 
ce, lectură motivată de nativism și rasism. 

Conceptul îşi datorează popularitatea unui film, Demographic 
Winter: The Decline of the Human Family (Acuity Productions, 
56 min), realizat în 2008. Filmul, care aduce în prim plan mai mulți 
gînditori şi activişti conservatori, între care și economistul Garry 
Becker, laureat al premiului Nobel, povesteşte, într-un registru 
apocaliptic, despre declinul demografic al țărilor dezvoltate (în pri- 
mul rînd Europa Occidentală şi SUA) și anunţă un sfîrşit catstro- 
fic al acestora ca urmare a îmbătrînirii și descreşterii populaţiei. 
Cauzele acestei catastrofe sînt, în cuvintele autorilor filmului și a 
vorbitorilor care apar în el, contracepţia, revoluția sexuală , faptul 
că femeile au fost încadrate în cîmpul muncii, divorțul, coabitarea 
şi concubinajul, fricile maltusiene de suprapopulaţie, dar și decizia 
femeilor de a-şi limita propria fertilitate. 

Filmul, care a fost filmat parţial la CME IV (Varşovia), continuă 
o lungă tradiţie de literatură pesimistă în sînul dreptei conserva- 
toare, una cu accente nu doar catastrofice, dar și anti-musulmane, 
anti-imigranţi etc. Mai multe cărți şi filme realizate de autori de 
dreapta prezintă declinul civilizaţiei occidentale (Europa de Vest, 
SUA) care, din cauza sporului demografic negativ, e în pericol de 
a fi înlocuită de civilizații mai tinere din punct de vedere demo- 
grafic, atît ca jucător politic extern (în film unul dintre vorbitori 
face referință la Imperiul Roman și la declinul său ca fiind isto- 
rii ce trebuie reținute), cât şi din interior (prin faptul că imigranții 
au o creştere demografică mai mare şi pot înlocui, la un moment 
dat, societățile native). Pat Buchanant, în 2002, descria un scenariu 
similar în cartea sa Death of the West: How Dying Populations and 

Immigrant Invasions Imperil our Country and Civilization, la fel şi alţi 
autori conservatori precum George Weigel (The Cube and the Cathe- 
dral), Melanie Phillips (Londanistan). 

Trendul se regăseşte și în Europa, unde autori precum Michel 
Houellebecqg, Allain Finkielkraut, Oriana Fallaci, Eric Zemour, Ele- 
na Ciudinova scriu despre faptul că Europa ar fi prea tolerantă 
cu imigranții săi musulmani, că într-un viitor nu prea îndepărtat, 
Parisul şi alte oraşe europene vor fi musulmane, că multicultura- 
lismul, divorțurile, contracepţia şi relaxarea moravilor s-ar face 
responsabile de declinul demografic, politic, cultural şi economic 
al Europei. 

Conceptul “iernii demografice”, așadar, e mai puţin un con- 
struct cu pretenţii de fundamentare teologică sau “ştiinţifică” şi 
mai mult un construct retoric ce se situează la intersecţia orientări- 
lor nativiste, sexiste, homofobe, anti-imigranţi ale CME în particu- 
lar şi a dreptei conservatoare în general. 

Dreapta conservatoare religioasă 
și Congresul Mondial al Familiilor 
între ”tradiție” și "globalizare” 


Vitalie Sprinceană 


” Aproape în fiecare țară din lume se poartă lupte interne despre rolul 
femeilor, lupte care angajează, pe de o parte, oameni care fac revendicări 
despre universalismul drepturilor umane ale femeilor, iar, pe de altă parte 
relativişti culturali care argumentează pentru păstrarea rolurilor de gen 
tradiționale. Într-un sens, drepturile femeilor sînt semnul cel mai vizibil 
al modernității şi din acest motiv ele devin ținta privilegiată a mişcărilor 
fundamentaliste” (Michelle Goldberg). 


Societatea civilă neliberală și paradoxurile ei. 

„„„.Congresul Mondial al Familiilor (CME) care s-a întrunit în 
luna septembrie la Chișinău este, aşa cum scriam în capitolul pre- 
cedent, o rețea internațională şi interconfesională de organizații şi 
mișcări religioase conservatoare ce promovează homofobia, sexis- 
mul şi anti-avortul sub umbrela discursului “familiei naturale”. 

Cercetătorii consideră acest tip de rețele şi mişcări ca făcînd 
parte din așa-zisa societate civilă neliberală (eng. Illiberal civil so- 
ciety) care s-a dezvoltat recent în aşa-zisele democraţii nelibe- 
rale din Europa Centrală şi de Est, iar anumite trăsături ale ei 
— descreşterea participării cetățenilor în procesul decizional, 
creşterea importanţei instituţiilor neelective — pot fi găsite chiar şi 
în democraţiile dezvoltate precum SUA sau ţările din Vestul Eu- 
ropei. Această societate civilă neliberală ar deraia de la modelul 
standard al societăţii civile, inspirat din idealul Tocqueville-an al 
asociaţiilor voluntare care lucrează pentru progresul societăţii, 
respectarea egalităţii şi protecția împotriva caracterului arbitrar al 
puterii de stat, fiind orientată mai degrabă spre conservatism, spre 

limitarea, nu lărgirea unor drepturi, spre consolidarea unor idei 
intolerante, pre limitarea pluralismului politic etc. 

Această taxonomie nu este neapărat cea mai reuşită, chiar dacă 
are anumite merite. Ca avantaj evident, ea capturează foarte bine 
o “revelaţie” recentă a cercetătorilor care au ignorat aproape în 
totalitate emergența, dezvoltarea şi consolidarea unor mișcări şi 
organizaţii non-guvernamentale, atît naţionale cât și internaţionale, 
ale căror acțiuni şi idei sînt foarte departe de modelul democraţiei 
liberale promovat, de exemplu, în ţările post-socialiste. Astfel, 
mişcări care au promovat limitarea avorturilor, s-au opus intro- 
ducerii educaţiei sexuale în şcoli, au încercat să cenzureze spațiul 
cultural au fost ignorate ca parte a societăţii civile din motivul că 
nu se încadrau în definiția benevolentă a acesteia (ca să dau un 
exemplu local, Asociaţia Obştească creştin-ortodoxă „Maica Ma- 
trona” a militat foarte activ împotriva proiecției filmului ”Codul 
lui da Vinci”, împotriva spectacolului ”Monoloagele Vaginului” 
însă prea puţini observatori au analizat-o din perspectiva unei 
organizaţii a societăţii civile). 

Includerea organizaţiilor şi mișcărilor conservatoare în taxono- 
mia societăţii civile, fie şi cu specificaţia ”neliberală” în față, repară 
cumva această nedreptate metodologică. În acest fel, termenul ”so- 
cietate civilă” ajunge să cuprindă atît cîmpul organizaţiilor civice 
progresiste cît şi cel al organizaţiilor şi mișcărilor conservatoare, 
atit pe democrați (care militează pentru extinderea democrației) cât 
şi pe anti-democraţi (pe cei care militează împotriva ei). 

Pe de altă parte, această taxonomie nu prea ţine cont de rolul 
ambiguu al organizaţiilor obștești religioase conservatoare care, 
deşi de multe ori au formal același statut ca şi celelalte organizaţii 
obşteşti, se bucură, suplimentar, și de prestigiul şi avantajele unor 
organizaţii religioase. Adică, un ONG religios poate deopotrivă să 
se poziţioneze atit ca asociație obştească cât şi ca şi cult religios (cu 
toate avantajele politice, culturale și financiare ce decurg din acest 

statut). Cel mai cunoscut exemplu de acest fel este Vaticanul (Bi- 
serica Catolică), care se bucură de statutul de observator perma- 
nent la ONU (din 1964). Statutul e unul destul de ambiguu: pe de 
o parte, Vaticanul nu are aceleași drepturi ca orice stat-membru, 
însă pe de altă parte acest statut îi acordă Vaticanului mai multe 
drepturi decît unui simplu ONG (de exemplu îi oferă acces la toa- 
te şedinţele, documentele și comisiile ONU, inclusiv cele pe teme 
sensibile pentru Vatican și mișcările religioase în general precum: 
sănătatea reproductivă, populaţie, drepturi sociale etc. 

După cum vom vedea, organizaţiile dreptei religioase conser- 
vatoare utilizează din plin această ambiguitate şi posibilitate de 
acțiune politică dublă (ca cult religios şi ca asociaţie obştească). 

Analizele emergenţei şi dezvoltării societăţii civile globale 
împărtăşesc, în mare parte, aceleaşi erori metodologice cu analize- 
le societăţilor civile domestice. 

Mulţi cercetători entuziaști ai societăţii civile globale (Ulrich 
Beck fiind probabil exemplul cel mai cunoscut) au descris-o ca 
fiind o realitate monocoloră şi relativ pașnică, compusă exclu- 
siv din ONG-uri şi actori ce avansează cauze progresive şi care, 
prin forța morală ce o au pot balansa abuzul statelor, corporațiilor 
multinaționale şi instituţiilor internaţionale precum FMI sau Ban- 
ca Mondială. 

Din contra, întocmai precum societăţile civile domestice, soci- 
etatea civilă globală este un cîmp de luptă în care, concomitent cu 
fronturile deschise de progresivi, există şi fronturi paralele deschi- 
se de conservatori religioși de toate confesiunile care se străduie să 
submineze agenda progresivă şi să o substituie cu a lor, conserva- 
toare, sexistă și homofobă (reţeaua baptist-burga”). 

Chiar dacă scriu mii şi mii de pagini ori se pling pe toate canalele 
media despre reţele internaționale de organizaţii ce colaborează pe 
teme precum combaterea excluziunii, justiţia socială, consolidarea 
drepturilor și împuternicirea grupurilor marginale, şi care ar fi, în 

opinia lor, “conspirații”, ”comploturi” și “lobby-uri” liberale (sau 
pP piraț Ș 

marxiste, sau progresiste), ONG-urile religioase conservatoare fac 
exact acelaşi lucru, copiind și imitînd acţiunile mişcărilor feminis- 
te, ecologice sau cele care luptă pentru drepturile LGBT. 

Adică ONG-urile religioase conservatoare fac alianţe, organi- 
zează lobby şi presiuni la instituţiile naţionale şi internaționale 
(ONU şi UE), construiesc coaliţii, curtează guverne şi politici- 
eni, colectează resurse (inclusiv de la stat) şi mobilizează cetăţeni 
pentru cauzele lor. 

Paradoxul major al mişcărilor conservatoare religioase globale 
de genul CME este că, pe de o parte, ele se mobilizează (şi se repo- 
litizează) împotriva unor fenomene pe care aceste mișcări le con- 
sideră dăunătoare (avansarea egalităţii de gen, consolidarea meca- 
nismelor de combatere a discriminării, liberalizarea moravurilor) 
şi pe care aceste mișcări le percep ca fiind ameninţări generate de 
modernitate și globalizare. 

În acelaşi timp, prin activismul lor transnaţional, prin cola- 
borările pe care le stabilesc cu alte mișcări religioase din diverse 
ţări, prin inovațiile tehnologice pe care le utilizează sau le creea- 
ză (instrumente on-line și off-line, traduceri între diverse limbi, 
conferințe şi evenimente de socializare inter-confesională), prin 
activitatea intensă de lobby şi campanii pe lîngă organizaţii globa- 
le precum ONU sau regionale precum Uniunea Europeană, aceste 
mișcări înseși devin globale, globalizante și moderne, intensificînd 
procesele de globalizare şi modernizare... 


Structura Congresului Mondial al Familiilor (CME). 

CME funcționează, în mare parte, ca o reţea internațională re- 
lativ decentralizată şi relativ orizontală (în sensul absenței unor 
structuri formale ierarhice care ar controla şi gestiona activitatea 
pe verticală) de organizaţii conservatoare religioase. Ea nu are un 
birou central, un sediu principal, ci funcționează ca o platformă de 
interacțiune între varii organizaţii de diverse confesiuni care sînt 
situate pe diverse continente. 

În interiorul acestei rețele putem distinge totuși cel puţin 
cîteva centre de putere care coagulează în jurul lor o serie de ac- 
tori mai mici: organizaţiile nord-americane (C-Fam, Organizaţia 
Internaţională pentru Familie, Howard Center, Alliance Defen- 
ding Freedom, Family First Foundation, Family Watch Internatio- 
nal, National Organization for Marriage, Real Women of Canada), 
organizaţiile ruseşti (programul federal ”Sacralitatea Maternităţii”, 
"Centrul pentru Politici Familiale”, Comisia pentru Familie, Apă- 
rarea Maternităţii şi Copiilor a Patriarhiei Ruse, Fundaţia Vasilie 
Cel mare), precum şi o serie de organizații mai mici din alte ţări 
(Franța, Venezuela, Serbia, Marea Britanie, Italia etc). 

CME are legături foarte bune cu partidele de extremă dreaptă 
europeană, inclusiv cu deputaţi europeni din aceste partide (de 
exemplu, Aymeric Chauprade, deputat în Parlamentul European 
din partea Frontului Naţional din Franţa, este vorbitor frecvent la 
evenimentele CME). De asemenea, lideri de stat precum Victor Or- 
ban (Ungaria) au acordat tot sprijinul, inclusiv prin prezenţă per- 
sonală, evenimentelor organizate de CME. Prin intermediul unor 
instituţii precum Comisia pentru Familie a Patriarhiei Ruse CMF 
are acces indirect la autorităţile rusești. 


Finanţarea CME. 

Nu am găsit, pe nici unul din site-urile gestionate de CME pen- 
tru congresele sale anuale raporturi financiare sau de cheltuieli. 
Finanțarea CME rămîne, din acest motiv, o temă de speculație. Ma- 
joritatea site-urilor organizaţiilor americane şi ruseşti au un modul 
pentru donații (care însă nu oferă informaţii despre fondurile care 
s-au acumulat). 

Dintre organizaţiile americane, Alliance for Defending Freedom 
(ADE) pare să aibă cel mai mare buget — 40 milioane de dolari pe 
an. ADF reuneşte peste 40 avocaţi care se implică în cauze ce ţin 
de “libertatea religioasă, sacralitatea vieţii, căsătoria și familia” [7] 

Grupul a fost inclus de către Southern Poverty Law Center în lista 
grupurilor care practică discursul de ură față de comunitatea LGBT. 

Organizaţia președintelui actual al CME, Brian Brown, Natio- 
nal Organization for Marriage depinde de donaţii mici de la mem- 
brii săi și este foarte opacă. Abia în 2013 a publicat pentru prima 
oară lista de donatori. Suma totală a donațiilor se ridica la 5 mili- 
oane de dolari. 

Organizațiile rusești sînt și mai puţin transparente, inclusiv 
din cauza suspiciunilor privind legătura directă a finanţărilor pen- 
tru CME cu banii publici ruşi (Vladimir lacunin, unul dintre cei 
mai mari finanţatori al organizaţiilor conservatoare ruseşti a fost 
preşedinte al Căilor Ferate Ruseşti pînă în 2015). 

CME de la Chișinău a fost finanţat, conform unor surse, de Con- 
stantin Malofeev. În anul 2017 Igor Dodon s-ar fi întîlnit cu acesta pe 
Muntele Atos (Grecia) şi l-ar fi rugat să finanţeze evenimentul. 

Pe site-ul oficial al CME Chişinău (www.worldcongress.md) la 
rubrica Finanţatori lipsesc orice referinţe la vreo organizaţie a lui 
Malofeev. Sînt menţionaţi Congresul Mondial al Familiilor, Interna- 
tional Organization for the Family, CitizenGO (o platformă on-line 
înregistrată în Spania) şi Fundaţia "Din Suflet” a Galinei Dodon. 

Fundaţia de binefacere a primei doamne a fost creată în 2017 şi 
într-un timp record a reușit să implementeze mai multe proiecte 
sociale. Proveniența banilor fundaţiei este neclară, pe site-ul Mi- 
nisterului Justiţiei nu e încărcat nici un raport de activitate al aces- 
teia, dar presa din Moldova a dezvăluit anterior conexiunile rusești 
prin intermediul zonelor off-shore ale preşedintelui Moldovei... 


CME între religie și ong-ism. 

În interiorul CME există cîteva persoane foarte vizibile — Bri- 
an Brown, James Dobson, Austin Ruse, Don Feder, Alexei Komov, 
Natalia lacunina, Maxim Obuhov și alţii - care coordonează 
activitățile CME între congrese şi conferințe regionale şi care, de 
asemenea, reprezintă un fel de carte de vizită a CMF. 

Misionarii conservatori americani colindă întreaga lume pen- 
tru a-şi impune agenda anti-LGBI. Astfel, Paul Cameron a vizitat 
Moldova. Scott Lively a organizat evenimente homofobe în Ru- 
sia (Moscova, Novosimbirsk), Uganda. Don Schmierer, vorbitor 
frecvent la CME precedente, a făcut evenimente în Coreea de Sud, 
Uganda, Ucraina. 

Aceşti activişti profesionali în “apărarea familiei naturale” fac 
vizite regulate în multe părţi ale lumii, scriu cărţi, discursuri, apar 
în mass-media, participă la conferinţe și congrese etc. Profesiona- 
lizarea activiștilor pro-familie naturală are toate trăsăturile celor- 
lalte tipuri de profesionalizare: dobîndirea expertizei, stăpînirea 
discursului, accentul pe tehnologii de PR şi campanii, utilizarea 
mass-media (ziare, bloguri, site-uri de campanii şi petiţii, televi- 
ziuni on-line şi canale de youtube), a tehnologiilor de campanie şi 
organizare comunitară. 

Un lucru important de menţionat este că, dintre aceştia doar 
Maxim Obuhov are o funcţie religioasă — protoiereu, iar restul sînt 
preşedinţi de asociaţii obşteşti, coaliții, organizaţii. Adică ong-işti 
de profesie. Și seculari. 

Are loc ceea ce unii cercetători numesc ong-izarea mișcărilor 
conservatoare religioase. Ca rezultat al ong-izării mișcărilor religi- 
oase, un rol tot mai mare îl au organizaţiile neguvernamentale și 
liderii civici ai acestor organizaţii (în detrimentul liderilor şi figu- 
rilor religioase). 

De asemenea, ong-urile sînt mai flexibile din punctul de vedere 
al discursurilor practicate. 

Discursul CME nu este întotdeauna agresiv, intolerant, deviant 
sau agresiv. În fapt, datorită profesionalizării crescînde a staff-ului 
CME şi datorită faptului că reţeaua activează şi funcționează într- 
un context multicultural și multi-confesional, discursul CME este 
flexibil şi adaptabil în funcţie de audienţă. 

Pentru audienţele conservatoare CMEF utilizează sperietori și 
discursuri ce combină deopotrivă conspirații, discursuri ale fricii şi 

teme apocaliptice (invazia gayilor, iarna demografică, conspirația 
mondială a homosexualilor, complotul marxisto-feminist, ideolo- 
gia de gen etc). 

Pentru audienţe moderate sau nehotărite sau în țări în care 
discursurile de ură sînt persecutate CME vorbeşte aceleași lucruri 
doar că deghizate în discursuri neutre despre “grija față de fami- 
lie”, "demnitatea umană” , “interesul superior al copilului” etc. 

Un alt rezultat al ong-izării faptului religios este un fel de se- 
cularizare a discursurilor şi acţiunilor actorilor din dreapta religi- 
oasă conservatoare: un fenomen numit secularism strategic. El ţine 
de faptul că, mișcările şi activiştii dreptei conservatoare religioase 
tind să recurgă tot mai des și mai mult la date ştiinţifice, la evidenţă 
empirică și expertiză în politici (selectînd, în mod evident, datele 
ce le convin), în detrimentul perceptelor biblice (sau coranice sau 
talmudice) ci la. Astfel, familia naturală, aşa cum am văzut în pri- 
mul articol al acestei serii, nu este apărată doar pe teren religios 
(unde, după cum am văzut, nu prea este mult loc), ci mai ales pe 
tărîmul “evidenţei” culturale şi antropologice. 


Istorie și geografie a organizaţiilor membre ale CME. 

O parte din organizaţiile americane membre ale CME - Eagle 
Forum, Family Research Council, Institute on Religion and Demo- 
cracy — au fost create în anii administraţiei Reagan în contextul Răz- 
boiului Rece şi aveau, la origini, agende explicite anti-comuniste. 

E un fundal istoric oarecum paradoxal: în timpul Războiului 
Rece, de exemplu, exista un consens larg în societatea şi politi- 
ca americană cu privire la avort și sănătatea reproductivă: atit 
democraţii cât şi republicanii au inclus avortul în strategia lor de 
luptă contra sistemului socialist. Cum în multe țări din sistemul 
socialist avortul era în linii general interzis (cazul extrem fiind cel 
al României), administraţiile americane succesive l-au promovat 
ca parte a agendei de export a democraţiei și a drepturilor indivi- 
duale. La aceasta se adăuga și credința ca politicile de planificare 

a populaţiei, inclusiv prin stimularea utilizării diverselor metode 
de contracepţie, ar putea slăbi influența sovietică în ţările sărace 
din Asia de Sud Est şi Africa (prin diminuarea numărului de adulți 
săraci care, în condiţiile unor economii cu perspective sumbre s-ar 
fi putut lăsa atrași de "propaganda sovietică”). Viitorul preşedinte 
republican al SUA, G. H. Bush scria în 1973: “Succesul în sfera 
controlului populaţiei, sub conducerea Naţiunilor Unite ar putea 
avea consecințe importante pentru rezolvarea altor mari probleme 
cu care se confruntă omenirea şi care ţin de pace, prosperitate şi de 
promovarea drepturilor omului”. 

Mai ironic decât atât: în 1969 SUA au stat la originile înființării 
Fondului ONU pentru Populaţie în 1969, instituția pe care acum 
conservatorii americani încearcă să o submineze. 

Statul american joacă în genere un rol ambiguu: cînd sînt 
democraţii la putere, acesta promovează avortul sigur în toată lu- 
mea. Cînd vin republicanii, ei promovează cu același zel opusul, 
adică interzicerea avortului... 

CME are o distribuţie globală (membri şi organizaţii de pe toate 
continentele), dar ar fi greşit să tragem de aici concluzia că rețeaua 
ar avea o acoperire globală uniformă. 

O mare parte dintre organizaţiile cele mai active ale dreptei con- 
servatoare care se opun avortului, acordării drepturilor pentru co- 
municatea LGBI, divorțului și planificării familiilor sînt organizaţii 
”locale” care au fost create la un moment dat de către organizaţii 
conservatoare internaționale. Altfel spus, au fost “plantate” sau re- 
prezintă filiale, ramuri, organizații-fiică a unor organizaţii din Vest. 

Să luăm ca studiu de caz cîteva organizaţii conservatoare foar- 
te vocale din America Latină. Una dintre cele mai cunoscute din 
ele, Centro de Promoci6n Familiar y Reconocimiento Natural de la 
Fertilidad (CEPROFARENA) din Peru a fost creată în 1981 de Hu- 
man Life International (HLI), o organizaţie internațională creată 
de Paul Marx, cunoscut activist anti-avort american. CEPROFA- 
RENA a dat, între altele, un ministru al sănătăţii al Peru (Fernan- 

do Carbone, fost director al organizaţiei), cunoscut pentru cîteva 
inițiative controversate: cea de a acorda protecţie legală ovulelor 
fertilizate, sau cea de a extinde “obiecţia de conştiinţă” asupra me- 
dicilor catolici pe chestiuni precum avortul și contracepţia. 

O altă organizaţie, Population Research Institute, fondată tot 
de Paul Marx, are oficii în peste 30 ţări, iar sediul principal pentru 
activitățile din America Latină este în Peru. PRI practică activități 
de lobby cu autorităţile guvernelor corespunzătoare, “denunță” 
cercetările care nu îi confirmă viziunile etc. 

În lumea musulmană, în Qatar, activistul mormon Richard 
Wilkins a contribuit la crearea, împreună cu conservatori musul- 
mani locali şi a familiei regale, a unei structuri — Doha Internatio- 
nal Institute for Family Studies and Development. 

Altfel spus, de foarte multe ori organizaţiile religioase conser- 
vatoare din Vest îşi creează sateliți în Africa, America Latină, Asia 
sau Europa de Est pe care îi include apoi ca parteneri globali în 
activităţile şi acțiunile sale. 

Contextul local nu este însă, în mod cert, un simplu recipient 
pasiv al acestor agende și organizații. 

Din contra, agendele conservatoare globale se pliază de cele 
mai multe ori pe anumite contexte locale, pe realități complexe, şi 
se adaptează acestora. 

De exemplu în Malaezia, Focus on the Family, una din 
organizaţiile fondatoare ale CME, beneficiază de relaţii speciale cu 
guvernarea conservatoare a acestei țări musulmane. Pe de o parte, 
fostul prim-ministru malaiezian, Mahathir Mohamad a fost unul 
dintre vorbitorii principali la Conferinţa Internaţională pentru Fa- 
milie de la Doha din 2004. Autorităţile malaieziene văd retorica 
despre familia naturală practicată de conservatorii americani ca 
fiind un bun instrument în politicile lor de islamizare. 

Pe de altă parte, predicile video de 90 sec ale lui James Dob- 
son, preşedinte al organizaţiei Focus on the Family, au fost difu- 
zate zilnic în cele peste 200 de localuri KFC în Malaezia. Cel mai 

important ziar malaiezian de limbă engleză, The Star, publică de 
asemenea în mod regulat articole semnate de Dobson. 

Ultimul exemplu arată că, departe de a fi pasivi, actorii locali 
au propriile interese în colaborarea cu organizaţiile conservatoare 
religioase. 

Politicieni atît de diferiţi precum cei din Malaezia (interesaţi să 
utilizeze retorica şi influența organizaţiilor religioase americane 
pentru a-şi consolida relaţiile cu SUA pe extern şi pentru a-şi avan- 
sa politicile de islamizare a societăţii malaieziene pe intern), Igor 
Dodon (preocupat să-şi crească electoratul în ajunul alegerilor par- 
lamentare din februarie 2019), Vladimir Putin (angajat deopotrivă 
în reabilitarea propriei imagini după anexiunea Crimeii dar şi în 
procesul de construire a Rusiei ca alternativă morală și politică la 
vestul decadent) își conectează agendele lor locale la agendele glo- 
bale (pe alocuri milenariste şi escatologice) ale dreptei religioase 
conservatoare... 

Lucru paradoxal, organizaţiile din CME nu au nevoie neapărat, 
pentru a-şi desfăşura activităţile, de un context democratic. Altfel 
spus "familia naturală” nu are neapărat nevoie, pentru a înflori, de 
un context democratic. 

Din contra, organizaţiile din CME au exportat cel mai bine ”fa- 
milia naturală” (şi consecinţele atașate acesteia: homofobie în pri- 
mul rînd) în ţări autoritare precum Uganda și Kenia. 

În Africa, ideea "familiei naturale” este exportată mai ales ca 
homofobie: conservatorii religioși americani predică ideea potri- 
vit căreia prin intermediul unor acţiuni de consiliere sau altfel de 
"tratament, homosexualii pot fi aduşi pe “calea normalităţii”. 

Tema anti-LGBT, mascată sub una din multele fațete ale dis- 
cursului privind grija faţă de familie, este una dintre cele mai 
proeminente în eforturile de export cultural al conservatorilor 
religioşi americani. Indivizi precum Scott Lively (negaţionist al 
Holocaustului - într-o carte ce nu are nimic cu istoria, Lively scrie 
că partidul nazist german ar fi fost condus întotdeauna de bărbaţi 

homosexuali — o încercare de a lega homosexualitatea de nazism) 
organizează simpozioane în Uganda pe tema ”Dezvăluirea agen- 
dei homosexuale”. 

Evident, acest activism homofob nu e posibil fără sprijin po- 
litic local. În Kenia, bunăoară, CME beneficiază de ajutorul 
preşedintelui țării, Uhuru Kenyatta, cunoscut atît pentru atitudi- 
nile sale homofobe, cât şi pentru faptul că a fost cercetat de către 
Curtea Penală Internaţională pentru implicarea în violențele ce au 
urmat criza politică keniană din 2007-2008 (estimările numărului 
victimelor acelor violenţe variază între 800 şi 1500 morţi). Conform 
unor surse, Kenyatta urma să fie prezent la CME din Chișinău dar 
nu a mai ajuns. 


Perspectiva globală: exportul agendei conservatoare. 


Deşi critică ONU, dar şi alte ONG-uri (mai ales cele de stînga) 
pentru că ar exporta agende “progresiste” în diverse părți ale lumii 
şi deci ar coloniza ideologic familia (expresia apare în Declaraţia 
de la Cape Town), dreapta conservatoare face cel puţin lucrurile pe 
care le impută “progresiştilor” prin implicarea sa în diverse pole- 
mici interne în diverse părți ale lumii (sînt documentate implicările 
unor misionari şi activişti conservatori în Uganda, Kenia, Barbados). 

Ilustraţia cea mai bună a luptelor globale ce se duc în contexte 
locale ţine de cazul implicării CME şi a organizaţiilor sale în Barba- 
dos: deşi acțiunile vizau guvernul acestei țări, lupta se ducea... îm- 
potriva altei organizaţii americane, Human Rights Watch, acuzată 
că ar fi elitistă şi că “ar promova îndoctrinarea şi spălarea pe creier” 
(se avea în vedere inițiativa de a introduce în școli educaţia sexuală). 

Acţiunile dreptei conservatoare în diverse regiuni trădează, însă, 
același expansionism cultural pe care ei îl impută progresiștilor. 

Exportul de războaie culturale în diferite părți ale lumii, prac- 
ticat de conservatorii americani are scopul dublu: dintr-o parte 
de a-i ajuta pe aceştia să încline balanţa în polemicile interne, aco- 
lo unde, de foarte multe ori conservatorii reprezintă minoritatea. 


- 45 - 


RELIGIE ȘI SOCIETATE ÎN REPUBLICA MOLDOVA 





Sprijinul extern al fraţilor africani sau est-europeni este definit 
ca o dovadă suplimentară că, în fond, conservatorii au dreptate. 
De cealaltă parte, exportul de războaie culturale este văzut ca un 
instrument ce dinamitează (ori cel puţin îngreunează) avansarea 
agendelor progresiste. 

Exportul de războaie culturale nu este o practică lipsită de 
contradicții. Din contra, aşa cum arată numeroasele mărturii de pe 
teren, pentru a se putea implanta într-un context local, conservatorii 
religioși din vest (mai ales cei americani) îşi distorsionează mesajul 
şi iau poziţii contradictorii față de cele pe care le au acasă. 

De exemplu, dacă în SUA curentele conservatoare radicale se 
opun sistemului de protecţie socială (pe care îl văd ca o tentativă 
de a instaura socialismul, lagărele Gulag și lenea generalizată), în 
Africa, prin şcolile pe care le deschid, bursele și finanţările pe care 
le acordă, serviciile de sănătate şi asistență pe care le prestează, 
aceste organizaţii au practici opuse. 

Dreapta conservatoare religioasă nu exportă doar războaie cul- 
turale (adică confruntări pe teme morale), ci şi ideologiile asociate 
acestora care sînt ulterior reciclate, refolosite şi cooptate în bătăli- 
ile politice locale. 

Unul dintre marii “inamici” ai dreptei religioase conservatoare și 
cel mai recent export cultural al ei este așa-zisa “teorie/ideologie a 
genului” (o erată necesară: “teoria genului” nu se referă la studiile de 
gen și nici la corpul solid de cercetare făcut în acest domeniu, ci este 
un termen creat de Biserica Catolică pentru a se opune mișcărilor 
care militează pentru drepturile femeilor și persoanelor LGBT). 

Termenul “ideologia genului” a apărut în prim plan la începu- 
tul anilor 2010, iniţial în Franţa, în legătură cu introducerea unor 
modificări în curricula şcolară, iar apoi și în alte țări catolice (Polo- 
nia, Spania, Argentina, Croaţia etc.), de unde s-a răspîndit ulterior 
în alte contexte regionale şi religioase. 

Rădăcinile termenului (şi ale ideilor ce le conţine) sînt însă mai 
vechi şi vin, parţial, din activitatea lui loan Paul al II-lea. Conserva- 

tor convins, cunoscut oponent al mişcărilor de emancipare a femei- 
lor (pe care le vedea ca fiind parte a agendei politice sovietice), loan 
Paul al II-lea este autorul concepţiei despre “cultura morții” care ar 
motiva acțiuni precum avortul, contracepţia și eutanasia şi căreia i 
s-ar opune o “cultură a vieţii” promovate de biserica catolică. 

De asemenea, loan Paul al II-lea a fost un promotor activ al con- 
ceptului privind complementaritatea genurilor (și a ireductibilității 
diferenţelor între ele), femeii revenindu-i, în această concepţie, ro- 
lul de mamă şi de îngrijitoare a căminului familial (mai ales în do- 
cumente precum Mulieris Dignitatem (1988) şi Evangelium Vitae 
(1995). 

Urmaşii lui loan Paul al II-lea, Benedict al XVI și Francisc au 
contribuit la consolidarea mișcărilor anti-ideologia genului în ca- 
drul Bisericii Catolice şi globalizarea acesteia. 

Francisc, între altele, în pofida imaginii media pe care și-o cre- 
ează ca fiind un papă liberal, oarecum deschis dialogului inter- 
confesional şi pe temele sensibile ale credinţei catolice, a denunţat 
de mai multe ori ideologia genului, pe care o suspectează că ar 
fi capabilă să producă o revoluţie antropologică întrucît neagă 
diferenţele sexuale şi ar putea elimina bazele antropologice ale fa- 
miliei. Mai mult, pentru Francisc ideologia genului ar acționa ca 
un proiect de colonizare culturală occidentală, un proiect prin care 
Vestul impune altor regiuni, prin instituţiile internaționale pe care 
le controlează, anumite valori decadente şi seculariste. 

Conform conservatorilor religioşi, această ideologie a genului 
ar motiva mișcări diverse precum cele pentru emanciparea feme- 
ilor, liberalizarea contracepţiei, legalizarea eutanasiei, acordarea 
drepturilor persoanelor LGBT. În concepţia lor, această ideologie 
amenință omenirea cu distrugerea (pentru unii dintre ei, această 
ideologie este fie derivată direct din marxism, fie reprezintă un 
pericol chiar şi mai mare decît acesta). 

"Ideologia genului este destructivă, obscurantistă, anti-socială, 
anti-populară și anti-naturală”, scrie o broşură distribuită de La 

Manif pour tous, platforma franceză care a mobilizat cîteva sute 
de mii de oameni împotriva căsătoriei pentru persoanele de acelaşi 
sex şi care a popularizat termenul în Europa (conform presei fran- 
ceze, Brian Brown şi alți activişti religioşi americani au participat 
activ în activităţile de organizare a protestelor). 

Un corolar al ideologiei genului este că aceasta ar fi foarte răs- 
pîndită, la modă chiar, în organizaţiile internaţionale - ONU, UE 
şi altele — care o implementează la nivel global. 

Ideologia genului este, de asemenea, în concepţia conservato- 
rilor religioși o strategie politică insidioasă prin intermediul căreia 
diverse grupuri de oameni luptă pentru a cuceri puterea şi pentru 
a impune ulterior societăţii valori minoritare şi ”deviante”. Una 
din vocile cele mai active ale acestei concepții este activista și cer- 
cetătoarea germană Gabriele Kuby, care crede că ideologia gender 
ar fi nici mai mult nici mai puţin decît un nou “proiect politic to- 
talitar deghizat în mantia libertăţii, justiţiei sociale, diversităţii şi 
nediscriminării, prin intermediul căruia elitele politice vor să alte- 
reze sexualitatea bărbaţilor şi femeilor şi în acest fel să transforme 
radical societatea”. 

În ultimii ani, lupta împotriva “ideologiei genului” a cîștigat 
tot mai multă influenţă în mediile religioase conservatoare (între 
timp, aceasta a depăşit graniţele sale catolice, mai ales în America 
Latină, unde a fost luată la înarmare de către mișcările protestante, 
şi în Europa de Est, unde a fost cooptată de intelectualii conserva- 
tori religioşi de tipul lui Alexei Komov în luptele lor locale). 

De asemenea, aceasta nu mai este doar o ficţiune retorică a 
dreptei conservatoare catolice: este o cauză ce mobilizează zeci de 
milioane de oameni pe tot globul. Mai mulţi observatori suspec- 
tează că eșecul referendumului cu privire la acordul de pace între 
guvernul columbian şi mișcarea de partizani FARC din Columbia 
se datorează în mare parte mobilizării grupurilor conservatoare 
împotriva clauzelor de egalitate de gen pe care le conţinea acordul. 

Cu începere din 2013, lupta împotriva ideologiei genului de- 
vine una din activităţile principale ale Bisericii Catolice poloneze. 
Unul dintre episcopii polonezi, Tadeusz Pieronek, a declarat că 
"ideologia genului ar prezenta un pericol mai mare decît nazismul 
şi comunismul luate împreună”. Ulterior, parlamentul polonez a 
creat un grup parlamentar ce are misiunea de a opri ideologia gen- 
der (compus din 15 bărbaţi şi o femeie). Tot o consecinţă a luptei 
împotriva “ideologiei genului” sînt și recentele inițiative de inter- 
zicere a avorturilor... 

Nu întotdeauna organizaţiile religioase conservatoare se află 
în ”defensivă” în faţa asaltului progresiştilor, aşa cum pretind ele. 
De multe ori ele se află în ofensivă căutînd fie să impună legislație 
nouă ce ar face cît mai dificilă liberalizarea reglementărilor cu pri- 
vire la căsătorie, fie să acopere ”breşe” şi “lacune” ce ar putea per- 
mite relaxarea reglementărilor cu privire la căsătorie sau ar acorda 
mai multe drepturi comunității LGBI. 

Cazul iniţiativei de modificare a articolului 48 din Constituţia 
României este unul exemplar în acest sens (iar el vine după alte 
cîteva tentative similare în Slovacia și Croaţia). 

În redacţia actuală, alineatul 1 al acestui articol are următoarea 
formă: "Familia se întemeiază pe căsătoria liber consimțţita între 
soţi, pe egalitatea acestora şi pe dreptul şi îndatorirea părinţilor de 
a asigura creşterea, educaţia şi instruirea copiilor.” 

Mai multe organizaţii religioase conservatoare de diverse con- 
fesiuni, adunate sub umbrela Coaliţiei pentru Familie, au consi- 
derat că formularea din Constituţie este ambiguă şi ar putea, în 
anumite condiţii, să fie interpretată ca permiţind legalizarea căsă- 
toriilor între persoanele de acelaşi sex (deşi Codul Civil definea în 
mod expres căsătoria ca fiind „uniunea liber consimţită dintre un 
bărbat şi o femeie” (art. 259, alineatul 1). 

Coaliția pentru Familie (CpE) reprezintă o reţea interconfesio- 
nală de iniţiative și organizaţii ce are misiunea “de a proteja şi spri- 
jini familia întemeiată pe căsătoria dintre un bărbat şi o femeie” şi 

de a “consolida statutul căsătoriei prin nerecunoașterea formelor 
alternative de conviețuire, precum concubinajul”. Ea e compusă 
din organizaţii protestante, catolice, ortodoxe precum şi un număr 
de organizaţii seculare. Organizaţia cea mai active din CpF este 
Asociaţia „Alianţa Familiilor din România” (condusă de Petre/Pe- 
ter Costea, cetățean român emigrat în SUA și reîntors în România 
în anii 90, cu legături în Partidul Republican şi în mediile protes- 
tante conservatoare din SUA). 

CpEF a considerat că formulările art. 48 sînt prea vagi și des- 
chise interpretărilor şi din acest motiv a demarat o iniţiativă de 
modificare a Constituţiei care ar reformula art. 48, alineatul 1 al 
Constituţiei României în felul următor: "Familia se întemeiază pe 
căsătoria liber consimțţită între între un bărbat și o femeie, pe ega- 
litatea acestora şi pe dreptul şi îndatorirea părinţilor de a asigura 
creşterea, educaţia şi instruirea copiilor.” 

Iniţiativa CpF a fost susținută în mod entuziast de Congresul 
Mondial al Familiilor. În aprilie 2016, mai mult de 100 de lideri 
de organizații și inițiative din CME şi-au declarat susținerea pen- 
tru CpE şi procesul demarat de aceasta. Printre semnatari regăsim 
nume importante din CME: Christine Vollmer (Alianța Latino- 
Americană pentru Familie), Allan C. Carlson, Larry Jacobs, Don 
Feder, Austin Ruse (C-Fam), Faroogq Hassan (Pakistan Family Fo- 
rum), Sharon Slater (Family Watch International), Don Schmierer, 
Maxim Obuhov, Scott Lively şi alţii. 

În octombrie 2015 CpF a demarat o colectare de semnături în 
sprijinul iniţiativei. Pînă în aprilie 2016 au fost colectate peste 2 mi- 
lioane 700 mii semnături, iar pe 23 mai propunerea legislativă de 
revizuire a Constituţiei a fost depusă la Senat. Înainte de alegerile 
parlamentare din decembrie 2016 CpEF a semnat un memorandum 
cu cîteva partide politice — PSD, ALDE, PNL -— care conţinea preve- 
deri că aceste partide vor sprijini referendumul dorit de CpE în caz 
că ajung la putere. Data agreată era primăvara anului 2017. 


- 50 — 


PARTEA I * Congresul Mondial al Familiilor: istorie, teologie și ideologie 





Pe 20 iulie 2016 Curtea Constituţională a României a examinat 
cererea CpF și a dat aviz pozitiv, în sensul în care aceasta respectă 
limitele revizuirii, judecătorii refuzînd însă să se expună pe fondul 
problemei. Iniţiativa a intrat astfel în plenul Parlamentului unde 
trebuie să întrunească voturile unei majorităţi calificate pentru a 
fi adoptate. Pe 27 martie 2017 proiectul a fost avizat pozitiv şi de 
Camera Deputaţilor. Între timp însă Legea Referendumului însăşi 
a fost atacată la Curtea Constituţională şi deputaţii nu au reuşit să 
organizeze referendumul așa cum au promis CpF. 

La sfîrşitul lunii iulie preşedintele PSD Liviu Dragnea a anunţat 
că referendumul ar urma să se desfăşoare pe 6-7 octombrie 2018. 

Iniţiativa CpF nu a fost, pe nici un moment, o chestiune pur 
românească (cum am menţionat mai sus, ea vine în contextul unor 
precedente: referendumuri similare s-au desfășurat în Croaţia şi 
Slovacia). 

Dinspre partea progresistă, numeroase organizații 
internaţionale — Amnesty International, ECSOL şi International 
Commission of Jurists au cerut Curţii Constituţionale să respingă 
demersul CpF. Mai mult ele au acordat sprijin şi asistenţă legală 
organizaţiilor din România care se opuneau inițiativei CpF. 

De partea cealaltă, internaţionala conservatoare a desfăşurat 
şi ea sprijin și resurse pentru a susține Coaliția pentru Familie 
şi aliaţii săi. În prima linie este ADEF International, o organizaţie 
de avocaţi religioşi care asistă cazuri similare în toată lumea şi 
care susțin eforturile CpF încă de la mijlocul anilor 2000. ADEF nu 
doar că a asistat juridic clienţii săi din România ci au trimis Curţii 
Constituţionale din România, amicus curiae (opinie juridică / me- 
moriu juridic) în sprijinul cauzei susținute de CpF. Memorii juridi- 
ce au fost prezentate și de alte organizaţii religioase conservatoare 
internaţionale — Liberty Counsel (SUA), European Center for Law 
and Justice (Franţa), Ordo luris (Polonia). 

Pînă la urmă, în pofida eforturilor conservatorilor, referendu- 
mul nu a trecut din cauza prezenţei scăzute a alegătorilor. 

Perspectiva locală: aripa rusă a CME. 

În mod evident, conservatorismul religios din Europa de Est nu 
este un fenomen exclusiv de import: regiunea are o bogată istorie 
de mișcări reacționare, multe din ele cu rădăcini religioase. În unul 
din materialele viitoare vom dezvolta subiectul agendei conserva- 
toare a Bisericii Ortodoxe Ruse (BOR) şi principalii săi actori. Acum 
însă vom face doar o descriere sumară a figurilor, organizaţiilor şi 
tendinţelor acesteia. 

Orice discuţie despre mișcările conservatoare religioase ruseşti 
trebuie să ţină cont de o situație paradoxală: în Federaţia Rusă plat- 
forma conservatoare religioasă (credinţă, familie heterosexuală, stat 
puternic) e împărtășită în mod curent de aproape toată lumea: stat 
(care a demarat mai multe iniţiative patriotice: de la rescrierea is- 
toriei la pedepsirea celor care lezează sentimentele religioase ale 
credincioşilor — atât fetele de la Pussy Riot cât şi internautul care că- 
uta pokemoni într-o biserică), Patriarhia Moscovei (Biserica Orto- 
doxă Rusă), dar şi o mare parte a societăţii. Mai mult, comunităţile 
LGBT sînt permanent demonizate și persecutate. S-ar părea că nu 
există nici un motiv care ar explica zelul BOR de a promova "familia 
tradițională”, homofobia şi celelalte concepte ideologice reciclate de 
la colegii catolici sau protestanți. 

Explicaţia ţine de politică: activiștii conservatori religioşi din 
Rusia nu luptă contra unei părți din societatea internă (aşa cum o 
fac colegii catolici și protestanți din SUA și Europa), ci construiesc 
o nouă luptă, una a civilizaţiilor, una în care Rusia, ca protectoare a 
valorilor tradiţionale, se opune vestului decadent. 

Observatorii numesc acest fenomen occidentalism. E un proce- 
deu de imaginar şi discurs politic prin care autoritățile rusești (po- 
liticieni, intelectuali, figuri media, clerici etc.) inventează un fel de 
Occident (asupra căruia proiectează ulterior fantasmele sale negati- 
ve), apoi, într-un proces dialectic, inventează o Rusie ”morală” care 
se opune ferm acestui occident negativ inventat. 

Actorii cei mai importanţi ai agendei religioase conservatoare a 
BOR sînt: structurile religioase, o serie de politicieni-oligarhi, me- 
diul academic, activişti din mișcările pro-Kremlin. 

Comisia Patriarhală pentru Familie, Apărarea Maternităţii 
şi Copiilor (rus. Ilarpnapmaa KOMUCCUA 110 BOINpPOcaM ceMsu, 
3arTbI MarepuncrBa u AercrBa) a fost creată în 2011 cu scopul 
de a contribui la elaborarea şi implementarea unor măsuri pentru 
"depăşirea crizei valorilor familiei în societate”. 

Preşedinte al Comisiei este protoiereul Dimitrii Smirnov, par- 
ticipant regulat al Congreselor Mondiale ale Familiei (este docu- 
mentată participarea lui la CME Varşovia şi CME Budapesta). 

În componenţa comisiei intră de asemenea Constantin Malofeev 
(despre el ceva mai jos), protoiereul Maxim Obuhov, preşedintele 
centrului educaţional “Viaţa” (participant la CME Salt Lake City şi 
CME Varşovia), Natalia lacunina (soţia lui Vladimir lacunin, fostul 
şef al Căilor Ferate Ruse), președinta comitetului de supraveghere 
a programului federal ”Sfinţenia maternității” etc. Această Comi- 
sie Patriarhală este canalul oficial prin care BOR comunică cu alte 
confesiuni şi organizaţii (inclusiv cu CME) pe teme ce ţin de gen 
şi familie. 

Protoiereul Maxim Obuhov, membru al acestei comisii, a fost 
la întâlnirea cu preşedintele Igor Dodon în Grecia în luna martie 
2018, pentru a crea organizaţia "Prietenii Ortodoxiei” (şi pentru a 
pregăti CME din Chişinău). 

Dmitrii Smirnov, preşedintele Comisiei, este una din persoa- 
nele cele mai influente din Biserica Ortodoxă Rusă şi unul din- 
tre exponenţii cei mai vocali ai aripii radicale conservatoare a 
BOR. De-a lungul vremii Smirnov a făcut numeroase declaraţii 
ce au şocat societatea rusă (şi au creionat profilul conservatorilor 
religioşi ruși): a afirmat că şcoala e dăunătoare copiilor şi că aceştia 
nu ar trebui să o frecventeze (copiii ar trebui să înveţe acasă în 
cadrul familiei în care tatăl face carieră şi cîştigă bani iar mama 
stă acasă să crească copiii), a numit orice contracepţie drept crimă 

de omucidere, afirmînd că scopul sexului este doar procrearea iar 
dacă un cuplu nu vrea să procreeze, atunci trebuie să se abţină 
de la sex şi de la orice manifestare erotică (inclusiv sărutul), des- 
pre membrele Pussy Riot a spus că le-ar alunga din Rusia (le-ar fi 
luat paşapoartele rusești şi le-ar fi declarat persoane non-grata), 
a propus ca orice femeie care face avort să fie băgată în pușcărie 
pentru 8 ani, a enunțat ideea privind necesitatea unei liste negre 
a duşmanilor ortodoxiei, s-a exprimat că persoanele cu vîrsta de 
pînă la 21 ani nu ar trebui să aibă dreptul să acceseze rețeaua In- 
ternet și altele de acest fel. 

Protoiereul Maxim Obuhov, alt membru al Comisiei Patriarha- 
le este și el o persoană interesantă. Obuhov este unul dintre cei 
mai vechi activişti pro-familie ruși (centrul educaţional ”Viaţa” al 
acestuia a fost creat încă în 1993). Obuhov crede că de vină pentru 
scăderea natalității în Federaţia Rusă sînt granturile şi fondurile 
străine care impun avorturile dar şi educaţia sexuală în şcoli, cere 
ca embrionii umani să se bucure de anumite drepturi, întocmai ca 
şi oamenii care s-au născut, consideră avortul ca fiind un “drept al 
femeilor de a-şi ucide propriul copil” ce trebuie anulat, şi îndeam- 
nă medicii ar trebui să ignore jurămîntul lui Hipocrate, care ar fi 
învechit, şi să asculte mai degrabă de conștiința lor religioasă etc. 

Pe de altă parte, presa rusă a scris despre un scandal cu implica- 
rea lui Obuhov în care acesta a încercat să obţină, prin înșelăciune, 
un apartament de la una din fostele soţii ale poetului Serghei Mi- 
halkov, autorul imnului URSS. 

În eforturile sale de promovare a valorilor conservatoare, BOR 
e ajutată de mai mulți oligarhi pro-ortodocși, unii dintre ei cu im- 
portante legături cu statul rus. 

Vladimir lacunin şi soţia sa, Natalia, sînt printre cei mai cunoscuți. 
Vladimir lacunin a fost, între 2005-2015, preşedinte al Căilor Ferate 
Ruse. În 2002 înființează, împreună cu magnatul american de origi- 
ne grecească Nicholas Papanicolaou și antreprenorul indian Jagdish 
Chandra Kapur, Asociaţia Forumul Public "Dialogul Civilizaţiilor”. 

Cea mai cunoscută iniţiativă a asociaţiei este așa-numitul Fo- 
rum de la Rhodos, care se organizează cu începere din 2003. Foru- 
mul adună mai mulți lideri religioşi, politicieni, experți, antrepre- 
nori, cercetători din diverse țări ce discută probleme de actualitate 
internaţională curentă din perspectiva unei lumi multipolare. 

Forumul este cunoscut ca fiind o platformă în general pro-ru- 
sească. Activişti şi lideri de organizaţii din CME participă în mod 
regulat la lucrările Forumului de la Rhodos: de-a lungul anilor au 
participat Larry Jacobs, Christine Vollmer, Brian Brown, Allan C. 
Carlson și alţii. În 2017, CME a fost co-sponsor al evenimentului. 

Natalia lacunina, soţia lui Vladimir lacunin, este președinta consi- 
lului de supraveghere a programei federale ”Sfinţenia Maternităţii”, 
o inițiativă a Fondurilor "Andrei Primul Chemat” și "Centrul pen- 
tru Glorie Naţională”, ambele create şi conduse de soțul său. 

De asemenea, Natalia lakunina a fost membră a consiliului de 
administrare a băncii “Millenium”, afiliată Căilor Ferate Rusești 
(condusă pe atunci de soțul său). Banca a falimentat ulterior. 

Familia lacunin este legată de mai mai multe scandaluri legate 
de corupție şi trafic de influenţă (Vladimir lacunin a fost inclus, în 
2014, pe lista funcţionarilor ruși sancționaţi de administrația Oba- 
ma pentru implicare în ostilitățile din Estul Ucrainei și anexarea 
Crimeii). Alexei Navalnii, cunoscut jurnalist rus şi autor al unor 
investigaţii despre corupţie a scris în 2013 despre vila luxoasă a 
soților lacunin în suburbia moscovită Domodedovo. Deși lacunin 
este un patriot declarat, autor al unor cărți despre “lupta pe care 
o poartă Occidentul împotriva Rusiei”, întreaga sa familie — cei 
doi băieţi şi familiile lor trăiesc în Vest, cel mai mare la Londra și 
cel mai mic în Elveţia. De asemenea, lacunin a mai fost implicat 
şi într-un alt scandal legat de dispariția a peste 100 mln ruble (1.5 
mln euro) dintr-un fond care urma să repare una din mănăstirile 
ruseşti de pe muntele Atos (Grecia). 

Mai puţin vizibil decît Vladimir lacunin este Konstantin Ma- 
lofeev, orligarh rus, apropiat de Putin, ultra-ortodox, preşedinte 

al Fondului ”Vasile cel Mare”, unul dintre activiştii ortodocşi cei 
mai cunoscuți în Rusia, dar și finanţator al mai multor inițiative 
conservatoare. 

Malofeev (născut în 1974) este preşedinte al fondului de investiţii 
Marshall Capital Partners. Numele său apare în Offhore Leaks. 

Jurnaliștii francezi de la MediaPart și Canal + au documentat 
rolul lui Malofeev în stabilirea unor legături dintre administraţia 
rusă şi partidele de extremă dreapta din Europa, inclusiv în 
finanţarea partidului Frontul Naţional al Marinei Le Pen. 

De-a lungul timpului Malofeev a creat şi susținut mai mul- 
te inițiative ortodoxe și monarhiste. Astfel, în 2011 aceasta a creat 
"Liga Internetului Sigur” (rus. Aura GesonacHoro uHTrepHera), o 
asociaţie a cărei scop este cenzurarea internetului prin eliminarea 
conţinutului care ar putea dăuna copiilor şi psihicului acestora. 

Tot Malofeev este cel care a creat și lansat în 2014 postul de 
televiziune on-line Ilaprrpaa TB, un canal ortodox și monarhist. 
Postul a fost creat în analogie şi după modelul Fox News (întrebat 
despre rostul acestei noi surse media, Malofeev a declarat: "vrem 
să construim 0 rețea media pe principii ortodoxe, în mod analog 
celui în care a fost construit postul Fox News. Dorim să arătăm 
realitatea în cheia în care o văd credincioşii ortodocși”). 

Malofeev este însă mult cunoscut în afara Federaţiei Ruse 
pentru participarea sa în conflictul din Estul Ucrainei. Doi foşti 
angajaţi ai săi, Igor Strelkov (Ghirkin) și Alexandr Borodai, au 
devenit persoane importante în republicile separatiste ucrainene: 
Borodai a devenit prim-ministru al Republicii Populare Doneţk, 
iar Strelkov (Ghirkin) — ministru al apărării al aceleaşi formaţiuni 
statale separatiste. Malofeev a fost de asemenea suspectat că ar 
susține financiar republicile separatiste din Ucraina motiv pentru 
care Ucraina l-a dat în căutare internaţională. 

Conservatorismul ortodox rus contemporan nu se întemeiază, 
însă, doar pe Biserică și oligarhi. El este prezent și în mediul acade- 

mic, şi cel cultural (sînt cunoscute, de exemplu, simpatiile conserva- 
toare ale regizorului Nikita Mihalkov). 

Vom pomeni doar figurile care se intersectează, într-un fel sau 
altul, cu CME sau agenda acestuia. 

Alexei Komov este ambasador al CME în Rusia și ţările CSI, 
activist pro-life, ambasador al CME la ONU, director al direcţiei 
proiecte externe din cadrul Comisiei Patriarhale pentru Familie, 
Apărarea Maternităţii şi Copiilor, coordonator al platformei con- 
servatoare de mobilizare CitizenGO pentru Rusia Conform  bio- 
grafiei publicate pe site-ul Politica Familiei, pe care-l conduce, cu 
începere din 2009, Komov, la îndemnul protoiereului Dmitrii Smir- 
nov, stabileşte legături cu mișcările anti-avort din toată lumea. În 
2011 acesta a fost responsabil de secțiunea Discuţii despre Familie 
din cadrul Forumului din Rhodos. 

Komov e un apropiat al oligarhului Constantin Malofeev, faţa 
respectabilă a acestuia. Komov este emisarul şi persoana de legă- 
tură între Malofeev şi liderii de extremă dreapta din Europa. În 
2014, Komov a participat la Congresul Ligii Nord (Italia), eveni- 
ment la care au participat mai mulți politicieni de extremă dreaptă 
din Europa, inclusiv actualul prim-ministru al Italiei, Matteo Sal- 
vini (deloc întîimplător, probabil, următorul CME se va desfășura 
la Verona în 2019). 

Alexei Komov a vizitat Republica Moldova în 2014, la invitația 
lui Iurie Roşca, la o prelegere în cadrul Universităţii Populare con- 
duse de Roşca pe tema: ” „Cine şi cum atacă valorile tradiționale 
la scară globală[68]?” în cadrul căreia a povestit publicului local 
despre "lobby-ul anti-familie de la ONU, esenţa acestei mișcări 
ideologice, rolul homosexualității și ocultismului în cadrul acestei 
mișcări”. Ulterior, Komov a participat şi la o emisiune moderată 
de Iurie Roşca la postul de televiziune NTV. 

Spre deosebire de lumea occidentală unde universitățile re- 
prezintă bastioane ale gîndirii contestatare radicale, majoritatea 

facultăţilor de ştiinţe umane din Federaţia Rusă împărtăşesc ideo- 
logii social conservatoare. 

Facultatea de Sociologie a Universităţii de Stat “”M. Lomono- 
sov” este probabil cea mai fertilă pepinieră de lideri ai mișcării 
conservatoare. 

Cei doi co-fondatori ai CME, Victor Medkov şi Anatol Antonov, 
sînt profesori la această facultate. Aici a predat, pînă în 2014, 
Alexandr Dughin, alt animator al dreptei conservatoare ruseşti. 
Aici îşi face la momentul actual doctoratul Alexei Komov. 

De-a lungul timpului Facultatea de Sociologie a Universităţii 
"M. Lomonosov” a fost o platformă vizibilă în mișcarea conserva- 
toare. Astfel, în 2008, aceasta a găzduit o conferinţă la tema ”Norme- 
le sociale şi perspectivele dezvoltării societății” (rus. CormaarHsere 
HOPMBI U IIEpCrIeKTUBLI pa3Burua oOnrecrBa) în cadrul căruia invi- 
tatul de onoare a fost activistul homofob Paul Cameron, președinte 
al Family Research Institute, pretins psiholog, exclus din Asociaţia 
Psihologilor Americani şi de Asociaţia Sociologilor Americani. 


Concluzie. 


Acest capitol a urmărit să spună patru istorii. 

Prima istorie este a apariţiei şi dezvoltării unei societăţi civi- 
le globale neliberale, organizată în reţele transnaţionale, compusă 
din ONG-uri, intelectuali, clerici şi figuri mediatice. CME este un 
caz exemplar în acest sens. Această societate civilă neliberală în- 
cearcă să propună propriul proiect de globalizare, unul reacționar 
şi conservator, exclusiv şi cu accente nativiste, rasiste, anti-musul- 
mane, sexiste şi homofobe. Rețelele şi organizaţiile societăţii civile 
neliberale deja blochează cu succes unele proiecte emancipatoare, 
convoacă referendumuri pe teme “morale”, traduce chestiuni şi 
probleme sociale şi economice în dezbateri culturale şi morale. 

A doua istorie este cea a unor discursuri, retorici, practici şi resur- 
se care circulă la nivel global şi care alimentează rețelele societăţii ci- 

vile neliberale. În pofida discursului lor anti-globalizator, mişcările 
dreptei conservatoare religioase de pretutindeni sînt participanţi 
activi, prin acțiunile lor, la procesele de globalizare. 

A treia istorie este despre exportul unor războaie culturale din 
ţările hegemonice (Vestul, Rusia) spre ţările periferice (restul lu- 
mii). Concepții, teorii și discursuri ideologice diverse precum ”fa- 
milia naturală”, “larna demografică”, "ideologia genului”, elabo- 
rate în Occident, în cadrul luptelor interne de acolo, sînt ulterior 
exportate spre alte regiuni unde devin arme de luptă politică. Și 
în domeniul producţiei ideologice conservatoare restul lumii este 
importator net de discursuri, ideologicii şi teorii din Vest. 

Totuşi, şi aici este a patra istorie, contextul local nu este doar un 
simplu recipient: actorii locali se conectează la luptele şi mișcările 
globale în funcţie de interesele lor proprii. Astfel, departe de a fi 
un creştin model, Putin are totuşi nevoie de ortodoxie atît pentru 
a-şi asigura coeziunea socială pe intern, cât şi pentru a rezolva pro- 
bleme de imagine și relaţii politice pe extern. La fel şi cu alţi lideri 
politici şi civici locali care participă în cadrul CME sau altor reţele 
conservatoare, aceştia au propriile calcule... La fel şi Igor Dodon — 
ortodoxia sa e îndoielnică (cât face scandalul cu off-shorurile), însă 
interesul său primar în organizarea şi sprijinul pentru şi din partea 
CME ţine de consolidarea agendei sale electorale pentru alegerile 
parlamentare din 2019. Și pentru cele prezidenţiale din 2020. 

Congresul Mondial al Familiilor în Ungaria: 
între discursul xenofob anti-migranțţi 
și politicile familiale de domesticire a femeii 


Lilia Nenescu 


Introducere: Ascensiunea democraţiilor non-liberale şi dez- 
voltarea statelor polyporus 


“Statul nou pe care îl construim în Ungaria este un stat non-liberal”. 
Viktor Orban 


În 1992, politologul Francis Fukuyama prezicea triumful ine- 
vitabil şi ireversibil al mariajului dintre capitalism și democraţia 
liberală. 

Doar 5 ani mai tîrziu, în 1997, în eseul The rise of illiberal demo- 
cracy, un alt politolog american, Fareed Zakaria, prezice un viitor 
absolut opus decât cel al lui Fukuyama. Conform observaţiilor lui 
Zakaria, democrațţiile lumii vor ajunge să fie cucerite de reforme 
non-liberale. El atrage atenţia asupra faptului că distincţia dintre 
democraţie și liberalism a fost greu de perceput din cauza faptu- 
lui că în Occident, de-a lungul secolului 20, democraţia a însem- 
nat aproape inevitabil democraţie liberală. Zakaria deconstruiește 
mariajul dintre democraţie şi liberalism şi zice că democraţia este 
doar un proces prin care sunt aleşi liderii politici și nicidecum mo- 
dul de guvernare. Liberalismul, pe de altă parte ţine de normele şi 
practicile care organizează viaţa politică. Anume aceste principii 
şi norme protejează individul de abuzurile dictatorului dar și de 
abuzurile majorității democratice... 

Astăzi, de la Trump în SUA pînă la Jarostaw Kaczynski în Polo- 
nia, de la Putin în Rusia pînă la Viktor Orban în Ungaria şi Vladimir 
Plahotniuc în Moldova, valorile şi instituţiile democraţiei liberale 
sunt puternic contestate prin declinul libertăţilor civice și politice. 

În încheierea eseului, Zakaria conclude următoarele: "Democraţia 
fără liberalism constituțional nu este doar inadecvată, dar şi peri- 
culoasă, aducînd cu sine eroziunea libertăţii, abuzul puterii, divi- 
ziunile etnice şi război. Optzeci de ani în urmă, Woodrow Wilson a 
însoțit America în secolul 20 cu provocarea de a face lumea sigură 
pentru democraţie. Odată ce ne apropiem de secolul 21, sarcina 
noastră este să facem democraţia sigură pentru lume.” 

Tensiunile curente dintre capitalism şi democraţie se dovedesc 
a fi mult mai puternice decît oricare dintre prezicerile anterioare. 

Cei douăzeci de ani de tranziţie în Ungaria, care au fost urmaţi 
de un val puternic de non-liberalism (eng. Illiberalism), mărturi- 
sesc explicit despre aceste tensiuni. Tendinţa capitalismului de a 
polariza societatea alienează segmente semnificative de populaţie. 
Insecurităţile cauzate de comodificarea relaţiilor sociale produc un 
sol fertil pentru mișcările politice non-liberale atît în Ungaria cât şi 
în Polonia, Rusia, SUA și alte țări. 

Într-un articol semnat de Andrea Peto și Weronika Grzebalska, 
autoarele zic că noul tip de stat caracteristic Poloniei și Ungariei 
după reformele instituționale radicale de tranziție de la democraţia 
liberală la cea non-liberală: este statul “polyporus” (eng. “polypore” 
state). Ele afirmă că după cum polyporusul este o ciupercă care se 
hrăneşte pe baza copacilor în proces de putrefacție, totodată con- 
tribuind la descompunerea acestora, guvernele din Polonia şi Un- 
garia se hrănesc cu resursele predecesorilor liberali iar în rezultat 
produc un stat dependent. După cum polyporusul atacă copacii 
deja vulnerabili, regimurile non-liberale acced la putere în contex- 
tul unor standarde democratice slăbite de către crizele financiare, 
de securitate sau migraționale. În Ungaria regimul non-liberal al 
lui Orban a cîştigat alegerile din 2010 în contextul crizei economice 
globale: victoria electorală din 2018 s-a datorat în mare parte refor- 
melor electorale adoptate în perioada 2010-2014 iar în 2018, Orban 
cîştigă alegerile în mare parte datorită campaniei anti-imigranți. 

O altă caracteristică a statului polyporus este că acesta încorpo- 
rează şi exploatează instituţiile, mecanismele şi canalele de finanțare 
a proiectelor liberal-democratice. Un exemplu în acest sens este 
campania guvernamentală anti-avort din Ungaria, finanțată dintr- 
un grant al UE. Statele polyporus se bazează pe 3 piloni fundamen- 
tali: societatea civilă paralelă, naraţiunile de securitate și familia. 


De la organizaţie studenţească de tineret la partid liberal de 
stînga și pînă la guvernare populistă de dreapta. Istoria unui par- 
tid şi istoria unui om: Fidesz şi Victor Orban. 

Pentru a înțelege mai bine tranziția Ungariei la democraţie non- 
liberală este important să cunoaștem istoria partidului de guvernare 
care a regizat această tranziţie. Pentru a reconstitui tranziţia actu- 
alului partid de guvernare din Ungaria de la organizaţie liberală 
la partid liberal de stînga şi apoi la partid radical de dreapta care 
a propulsat tranziţia Ungariei spre democraţia non-liberală, m-am 
ghidat de cartea lui Paul Lendvai: Orban, Hungary's strong man. 

Actualul partid Fidesz este înregistrat inițial (1988) ca şi 
organizaţie de tineret "Alianța Tinerilor Democraţi (Fiatal De- 
mokratâk Szovetsege, sau Fidesz) de către Victor Orban şi alți 36 
de studenţi. Un an mai tîrziu Fidesz se înregistrează ca partid și 
participă la primele alegeri libere din Ungaria, în aprilie 1990, 
reușind să cîştige 22 de locuri în Parlament. Cei 22 de deputaţi 
Fidesz au rămas devotați imaginii lor de la începuturi. Cu părul şi 
barba lungă, purtiînd pantaloni de jeans şi cămaşi deschise în par- 
lament, ei au pledat pentru poziţii liberale în economie, educaţie 
şi politici sociale, şi-au manifestat înverșunat dezacordul în legă- 
tură cu ideile naţionaliste și anti-semite și au criticat relaţia dintre 
coaliţie și Biserica Catolică. 

În aprilie 1993, Orban este ales preşedintele partidului Fidesz. 
La alegerile parlamentare din 1994, Fidesz a obţinut doar 20 de 
locuri în Parlament. Și totuşi se întîmplă că doar 4 ani mai tirziu, 

la alegerile din mai 1998, Fidesz cîștigă alegerile iar Orban devine 
prim ministru? 

După înfrîngerea electorală, se descoperă că liberalismului lui 
Orban și a prietenilor săi din partid n-a fost decât o simplă fațadă. 
În aprilie 1995, la cel de al 7-lea partid al congresului, Orban și-a 
asumat fără scrupule re-orientarea politică către dreapta. Această 
decizie politică de schimbare totală a cursului ideologic n-a fost 
anticipată de discursuri sau acţiuni inconsistente care să contra- 
zică viziunea pe atunci liberală a partidului, deci nu s-a întîmplat 
gradual (poate doar în culise). Anunţul public de schimbare a cur- 
sului ideologic al partidului a fost vociferat de Orban la congres: 
"după părerea mea, crearea de blocuri, apariția unor forţe socialis- 
te de centru-stinga şi a unor forțe moderate de centru-dreapta do- 
minate de clasele de mijloc sunt în beneficiul țării... În centru dacă 
stăm singuri n-avem nicio şansă nici împotriva stingii, nici împo- 
triva dreptei. Şi după cum, nu există nicio posibilitate de cooperare 
cu stînga, soluția mea este ca Fidesz să caute posibilități de coo- 
perare cu forțele politice de dreapta.” Drept urmare, Fidesz este 
rededumit Fidesz-Partidul Civic Maghiar (Magyar Polgari Part). 
Deci re-orientarea ideologică a partidului a venit la iniţiativa lui 
Orban ca şi preşedinte de partid fără să ţină cont de principiile și 
viziunile membrilor de partid (bine, n-a ţinut cont de niciun fel de 
principii și viziuni, nici măcar de cele ale lui Orban). Motivul din 
spatele re-orientării ideologice către dreapta a fost pur oportunism 
instrumentalizat pentru acapararea puterii, cu orice mijloc. Noua 
poziţie politică a devenit foarte curînd vizibilă prin discursurile 
deputaţilor Fidesz, dar mai ales prin retorica lui Orban. 

Discuţiile despre actualitatea politică și economică au devenit 
brusc întrețesute cu credinţa în națiune, în tradiția maghiară, dra- 
gostea de patrie, interesele naționale, valorile familiale etc. Ast- 
fel, Orban a început să-şi construiască drumul către putere prin 
exploatarea versiunii populiste a conservatorismului de dreapta. 

Dacă la primele alegeri parlamentare Fidesz în mod inevitabil 
se poziționa ca şi opoziţia de stînga împotriva unui guvern de 
dreapta. Acum polii au fost inversaţi, intenționat și premeditat. 
Întrucît guvernul era liberal de stînga, Fidesz a devenit opoziţia 
de dreapta. 

Alături de schimbarea identităţii politice, pentru a-și defi- 
nitiva imaginea publică de lider conservator de dreapta, Orban 
trebuia să devină religios. Zis şi făcut, Orban îşi transformă 
şi identitatea religioasă. Zoltan Balog (pastor calvinist şi apoi 
ministrul resurselor umane în guvernul Orban) devine cel mai 
important contact al lui Orban cu biserica catolică și cea protes- 
tantă. Balog zice că în una din discuţiile cu Orban, acesta i-ar 
fi mărturisit că “pînă acum n-a fost conștient de faptul că Bise- 
rica este atît de importantă în viața ungurilor. Nu pot vorbi cu 
oamenii despre politică pînă cînd nu înţeleg acest lucru.” Con- 
versia religioasă a lui Orban trebuia în mod evident regizată ca 
să prindă bine și la public (electorat) nu doar în faţa lui Dum- 
nezeu, astfel, Orban s-a cununat cu soţia sa Aniko Levai într-o 
ceremonie bisericiească în 1997, adică după 10 ani de căsătorie 
civilă. După cum a zis-o Jozsef Debreczeni "Viktor Orban este 
omul care aproape automat crede în veridicitatea oricărui lucru 
pe care îl consideră politic avantajos”. 

După radicala transformare, la alegerile din 1998, Fidesz 
cîștigă alegerile cu 148 de locuri în parlament. De-a lungul gu- 
vernării din 1998-2002, începe procesul de eroziune a instituţiilor 
şi mecanismelor democraţiei liberale, pe de o parte Biroul Pri- 
mului Ministru se extinde rapid și hotărît drept centru asertiv 
de luare a deciziilor, iar pe de altă parte mecanismele de control 
parlamentar sunt slăbite. Chiar dacă Fidesz încasează două în- 
frîngeri consecutive la alegerile din 2006 şi 2008, urmează tocmai 
trei biruinţe electorale consecutive la alegerile din 2010, 2014 și la 
ultimele alegeri din aprilie 2018. 

Cum Orban a construit un stat model al democrației non- 
liberale în perioada de guvernare 2010-2018? 


1. Construirea unui model economic de tipul “societate bazată pe mun- 
că” care nu este de natură liberală 

Începînd cu 2010, guvernul lui Viktor Orban a renunţat la va- 
lorile statului bunăstării şi a Modelului Social European în schim- 
bul unui model economic de tipul “societate bazată pe muncă” 
(eng. work-based-society). Societatea bazată pe muncă a însemnat 
că partidul de guvernare a decis să aloce resurse nemaivăzute ce- 
lor "”muncitori”, adică, oamenilor care au o poziţie stabilă pe piaţa 
muncii şi salarii mari (vezi mai jos despre reforma politicilor fa- 
miliale, reforma pensiilor). Caracteristica principală a regimului 
Orban a devenit redistribuirea către cei mai bogaţi prin reduceri 
grave ale beneficiilor accesibile celor săraci, sau celor cu o legătură 
precară cu piața muncii. Reforma statului bunăstării a însemnat 
redistribuirea de la săraci la bogați. 


2. Adoptarea unei constituţii noi 

Noua constituție numită Legea fundamentală care a intrat 
în vigoare pe 1 ianuarie 2012 a fost adoptată în doar 9 zile, fără 
consultaţii şi dezbateri publice, şi desigur fără referendum. Şi în- 
trucât Fidesz are 2/3 de deputaţi în Parlament, noua constituție 
reprezintă viziunea unui singur partid asupra administrării țării, 
deci noua constituție a Ungariei e ideologia partidului Fidesz. 
Noua constituție stipulează că pilonii de bază ai Ungariei sunt: 
națiunea, credinţa și familia. Pe 3 ianuarie 2012, în timpul ceremo- 
niei dedicate noii constituţii, în fața Palatului de Operă din Buda- 
pesta, 10 000 de cetăţeni protestau împotriva noii constituții. 


3. Reformarea sistemului electoral 

În decembrie 2011, Parlamentul a aprobat o nouă lege con- 
troversată privind alegerile care a redus în jumătate numărul 
deputaţilor parlamentari şi a schimbat hotarele circumscripţiilor 
electorale pentru a favoriza candidații partidului Fidesz. 

4. Reformarea sistemului de asigurări sociale 

În timpul reformei asigurărilor sociale, consultațiile cu actorii 
relevanți au fost întrerupte, iar partidul Fidesz a omis toate proce- 
durile parlamentare prevăzute de lege. Măsurile de austeritate im- 
plementate de guvernul Orban n-au afectat toate grupurile sociale 
în mod egal, din contra, acestea au fost direcționate către şomeri 
şi cele mai vulnerabile grupuri. Durata maximă de îndemnizaţie 
pentru şomeri a fost redusă de la 9 la 3 luni, fiind cea mai mică du- 
rată în UE. Mai mult decît atât, cei care beneficiau de ajutorul social 
erau în mod obligatoriu angajaţi în programe de lucru în folosul 
comunităţii, indiferent de nivelul de educaţie al şomerilor. Și dacă 
înainte, lucrătorii publici aveau salariul minim garantat, acum sa- 
lariile lor au fost micşorate cu 60%. Aceste măsuri au exclus zeci 
de mii de oameni de la sistemul de beneficii sociale pentru șomeri. 
Deşi programul de munci publice nu s-a dovedit a fi eficient în 
combaterea şomajului, această prevedere a permis înlocuirea mun- 
citorilor publici, măturătorii, dereticătorii şi alți muncitori din sfe- 
ra publică cu muncitorii în folosul comunităţii, precari şi mult mai 
ieftini ca forţă de muncă. 


5. Reformarea sistemului de pensii 

Între 2010-2012, fără niciun mecanism de consultare, guvernul 
Orban a naționalizat activele fondurilor de pensii private și le-a 
eliminat. Pensiile de dizabilitate și cele înainte de vîrsta de pensi- 
onare au fost și ele eliminate. Fondurile de pensii private în valoa- 
re de 10 miliarde de euro (aproximativ 10% din PIB-ul Ungariei) 
au fost naționalizate și utilizate fără monitorizare, parţial pentru a 
acoperi deficitul bugetar, şi parţial pentru a reduce datoriile străi- 
ne. Cele mai vulnerabile grupuri au fost excluse de la sistemul de 
asigurări sociale, în timp ce pensiile celor cu joburi stabile și bine 
plătite au devenit mai stabile. În 2012, prin eliminarea pensiilor de 
dizabilitate şi a celor înainte de vîrsta de pensionare, numărul to- 
tal al pensionarilor s-a micşorat de la 2.8 milioane la 2.2 milioane, 
adică cu 18% mai puţin, în doar un an. 

6. Modificarea politicilor familiale 

Reforma politicilor familiale a sporit inegalităţile dintre fa- 
milii. Conform noii legislații, părinţii angajaţi în cîmpul muncii 
şi care deţineau un salariu mare au beneficiat de resurse sporite 
prin intermediul sistemului de îndemnizaţii familiale și a reformei 
concediului plătit pentru îngrijirea copiilor. În timp ce familiile cu 
oportunități reduse pe piaţa forței de muncă sau cu venituri re- 
duse au avut de pierdut din cauza lipsei unor beneficii primare 
universal valabile și din cauza reducerilor imense din cadrul sis- 
temului de asigurări sociale. Legea cu privire la Protecţia Familiei 
din 2011 stipulează că "promovarea familiilor este diferită decât 
sistemul de ajutor social al celor vulnerabili. Statul oferă suport în 
mod prioritar celor responsabili de creșterea copiilor”, și asta se 
referă la familiile care deja au suficiente resurse. În același timp, 
eradicarea sau ameliorarea sărăciei printre copii nu se regăsește în 
niciun fel pe agenda guvernului. 


7. Reformarea Codului Muncii 

Noul Cod al Muncii adoptat în 2011 a slăbit drepturile munci- 
torilor şi drepturile sindicatelor, a extins libertatea angajatorilor de 
a decide condiţiile de muncă. Noul Cod al Muncii a constrîns drep- 
tul la grevă şi la negocieri colective. Guvernul Orban a desfiinţat 
Consiliul Naţional de Reconciliere (OET) și l-a înlocuit cu Consiliul 
Economic şi Social (NGTT), care nu are aceeaşi putere de negociere 
de care dispunea OET şi nu face recomandări asupra salariilor. 


8. Reformarea legislaţiei cu privire la societatea civilă 

Folosind naraţiuni ce țin de securitatea naţională, Orban a 
pornit o campanie guvernamentală împotriva Soros și a tuturor 
ONG-urilor finanţate din exterior. Ironic e faptul că în 1988 Orban 
a lucrat part-time pentru Fundaţia Soros, iar în 1989, cu ajutorul 
unui grant de la Fundaţie a realizat timp de 9 luni o cercetare des- 
pre societatea civilă în filosofia politică europeană la Universitatea 
Pembroke, Oxford. Conform noii legislații activitatea ONG-urilor 

care încurajează migraţia poate fi interzisă. lar ONG-urile care 
au o finanțare mai mare de 24 000 de Euro din exterior trebuie să 
se înregistreze pe o listă a “organizaţiilor finanţate din exterior”. 
(Dreapta radicală din Ungaria se pare că are o obsesie în legătură 
cu listele. În 2012 tot din considerentul securităţii naţionale un de- 
putat al partidului Jobbik a propus înregistrarea tuturor evreilor 
din Ungaria pe o listă). Szilard Nemeth, unul din deputaţii care au 
promulgat legea privind transparența ONG-urilor a afirmat că: ” 
trebuie să reprimăm aceste ONG-uri cu toate mijloacele posibile şi 
cred că ar trebui să fie maturate.” Astfel, pe lingă faptul că guver- 
nul nu se mai îngrijește de bunăstarea celor vulnerabili: protejarea 
drepturilor refugiaților, a migranţilor și altor grupuri marginaliza- 


de intervenţie din partea societăţii civile. 


9. Reformarea legislaţiei cu privire la libertatea întrunirilor 

Conform noii legi referitoare la libertatea întrunirii, adoptate 
în 2018, este suficient să se considere că un protest interferează cu 
funcţionalitatea instanțelor ca acesta să fie interzis. Mai mult decât 
atît conform noii legi, poliţişti au dreptul să-i percheziţioneze pe 
toți participanţii la o demonstraţie publică, chiar şi pe cei care pro- 
testează în mod pașnic. 


10. Reformarea legislaţiei cu privire la libertatea religioasă 

Legea cu privire la libertatea religioasă recunoaște doar 32 de 
biserici, printre care cele mai mari instituţii religioase din Ungaria, 
precum Biserica Catolică şi Biserica Calvinistă. Cele peste 300 de 
grupuri religioase ne-recunoscute sunt foarte diverse, incluzînd 
congregațţii evreieşti şi budiste, precum şi congregaţii creştine care 
s-au opus sau au criticat politicile guvernamentale. 

11. Centralizarea sistemului de educație 

Centralizarea sistemului de educaţie a fost posibilă prin acor- 
darea dreptului de a nominaliza conducătorii celor 5000 de școli 
direct ministerului educaţiei și subordonarea întregii activități 

a școlilor unei autorităţi administrative centrale (KLIK). La fel, 
ministerul nominalizează și rectorii universităților şi decide în 
privinţa finanţării instituţiilor de învățămînt superior. 


12. Centralizarea sistemului de justiție 

Pentru a obţine o majoritate pro-guvernamentală la Curtea Su- 
premă de Justiţie, Orban a majorat numărul de judecători de la 11 
la 15. Şi întrucât un loc era deja vacant, Fidesz a reușit să numeas- 
că deodată 5 judecători loiali regimului. Mandatul judecătorilor a 
fost mărit de la 9 la 12 ani. Conform noii legislații, Curtea Supremă 
de Justiţie a fost abolită şi redenumită Kuria. Acest lucru a permis 
înlăturarea preşedintelui independent al curţii şi înlocuirea aces- 
tuia cu un nou conducător al justiţiei, cu atitudine pro-Fidesz. 


13. Centralizarea instituțiilor media 

De-a lungul guvernării, Orban a reuşit să-și creeze un impe- 
riu mediatic fidel. Inclusiv prin concedierea a peste 1000 de lu- 
crători din media de stat, prin crearea Consiliul pentru Media, 
toți membrii căruia sunt loiali regimului Orban, prin închiderea 
instituţiilor media incomode regimului, cum ar fi cazul ziarului 
Nepszabadsag, cel mai vocal ziar independent din Ungaria închis 
de către guvern în 2016. 


Retorica democraţiei non-liberale: securitate naţională, religie, 
familie și societatea civilă paralelă 


Cum a reușit totuși un partid care a subminat drepturile po- 
litice şi civice ale cetățenilor, care a subminat dreptul la libertatea 
exprimării, care a slăbit drepturile muncii şi a adoptat legi care dis- 
criminează minoritățile etnice şi religioase, care a capturat justiția şi 
celelalte instituţii ale statului să cîştige de 3 ori consecutiv printr-un 
proces democratic de alegeri parlamentare? 

Dincolo de reforma sistemului electoral şi capturarea sistemică a 
instituţiilor statului care în mod evident au favorizat partidul de gu- 
vernare, Orban și-a asigurat victoriile electorale prin mecanismele 

populiste de legitimare. Înţeles în sensul lui Edward Shils ca și ”tri- 
umful voinţei oamenilor asupra oricăror principii, valori, drepturi 
şi standarde instituționale”, populismul are mandat “democratic” 
de guvernare în numele unei majorităţi cu valori "non-liberale” în 
legătură cu drepturile minorităţilor. Orientate spre mobilizarea ma- 
selor, partidele populiste tind să manipuleze discursul public prin 
utilizarea canalelor mediatice şi prin impunerea propriei viziuni 
ideologice asupra lumii. Conținuturile ideologice pot fi naţionaliste, 
xenofobe, anti-gay, anti-liberale, anti-occidentale, anti-migraţie: uni- 
ca condiţie este că pe lingă propagarea mesajelor ideologice, actorii 
politici trebuie să angajeze mobilizarea de sus în jos a maselor. 

Să repetăm: guvernările populiste sunt tipic ”democratice” în 
sensul căutării legitimării puterii de către mase, însă construiesc 
"democraţii non-liberale” în care guvernele nu sunt constrânse de 
statul de drept și impun o abordare majoritară a guvernării, ex- 
ploatând sistematic minoritățile, iar realegerea şi-o asigură prin 
utilizarea resurselor publice. 

În introducerea acestui articol, am menţionat că după Andrea 
Peto şi Weronika Grzebalska, pilonii statului polyporus sunt: secu- 
ritatea naţională, societatea paralelă și familia. 

Analizînd retorica populistă a lui Viktor Orban, pot adăuga 
fără ezitări al patrulea pilon: religia sau instrumentalizarea poli- 
tică a acesteia. 

Liderii populiști de tipul lui Viktor Orban sunt tentaţi să fo- 
losească discursul despre religie pentru a substitui legăturile 
care lipsesc din infrastructura puterii de stat. Prin transferul de 
putere, liderii populişti se pot menţine la putere şi-și pot exercita 
atribuţiile coercitive. 

Pentru a exemplifica modul în care Viktor Orban utilizează re- 
torica despre religie, securitate națională, familie şi societate civilă 
paralelă mă voi referi în mod particular la 3 aspecte din viaţa poli- 
tică a Ungariei din ultimii ani: Congresul Mondial al Familiei din 
2017, campania anti-imigranţi a lui Orban şi politicile familiale din 

Ungaria. Voi vorbi despre toate aceste 3 aspecte în mod distinct, 
dar totuşi ca elemente componente şi complementare ale aceleiași 
retorici populiste. 


Congresul Mondial al Familiilor: Ungaria între discursul 
xenofob anti-migranți și politicile familiale de domesticire a femeii 

Ediţia a 11-a a Congresului Mondial al Familiilor, Forumul De- 
mografic din Budapesta și Conferința pro-viaţă Unul din noi au 
avut loc concomitent în perioada 25-28 mai 2017 sub rubrica ”Sum- 
mit-ul Familial din Budapesta”. Viktor Orban a deschis Forumul 
Demografic, iar Zoltan Baltog şi Katalin Novak (ambii din Minis- 
terul de Resurse Umane, Zoltan Balog mai fiind şi directorul de- 
partamentului de ajutorare a creştinilor persecutați din cadrul gu- 
vernului) au deschis Congresul Mondial al Familiilor. Chiar dacă 
au avut loc în locaţii distincte, toate 3 evenimente poartă aceeaşi 
încărcătură retorică caracteristică dreptei radicale. 

La Congresul Mondial al Familiilor cu tema centrală ”Con- 
struim naţiuni prietenoase familiilor, facem familiile puternice 
din nou”, au participat peste 3000 de lideri, activişti, cercetători şi 
jurnalişti conservatori. 

Congresul Mondial al Familiilor care urmează să se întruneas- 
că în luna septembrie la Chişinău este o rețea internațională şi in- 
terconfesională de organizaţii și mișcări religioase conservatoare 
ce promovează homofobia, sexismul şi anti-avortul sub umbrela 
discursului “familiei naturale”. 

Right-Wing Watch, referindu-se la CME organizat la Budapesta, 
a zis că acesta este “parte a unei lupte globale de restricționare lega- 
lă al drepturilor persoanelor LGBTOQ, a restricționării drepturilor 
femeilor şi a limitării accesului la educaţia sexuală”, iar anul acesta 
organizatorii au ales ca locaţie Ungaria pentru că “astfel îşi pot ma- 
nifesta sprijinul față de guvernul liderului puternic Viktor Orban.” 

Reacţii din partea partidelor de guvernare în legătură cu Sum- 
mitul Famiiliilor, şi în particular cu CMEF-ul n-au fost. Excepţie este 

doar partidul Demokratikus Koalici6 şi liderul acestuia Lăszl6 
Sebiân-Petrovszki (liderul din grupul de lucru al partidului cu co- 
munitatea LGBTQ). Acesta a afirmat că “familia înțeleasă de grupul 
conservator participant la summit și la CME, conformă "familiei 
naturale”, adică uniunea unui cuplu heterosexual care urmăreşte 
un singur scop: reproducerea biologică este retrogradă.” 

La deschiderea Summitului Familiilor, discursul lui Orban are 
următoarea structură: 

1. Discursul începe printr-o retorică anti-migranţi justificată de 
apelul la securitatea naţională zdruncinată de valul de migranţi din 
2015: “cînd ne-am văzut ultima dată, Europa era sub asediu. Sute de mii 
de imigranți ilegali rătăceau de-a lungul traseului Balcanic în drum spre 
Uniunea Europeană: teritoriile ţărilor mai bogate. Acum, după aproape doi 
ani, maşinăria care întreținea acest flux imens de imigranți se pare că a ră- 
mas în trecut...am reuşit să închidem traseul Balcanic pentru imigranți...” 

2. Apoi discursul trece de la o retorică anti-migranţi la o retori- 
că anti-UE şi anti-politici pentru drepturile omului promovate de 
Bruxelles, iarăşi justificată de apelul la securitatea şi prosperitatea 
europeană şi naţională: "E doar o chestiune de timp pînă cînd milioane 
de oameni care sunt gata de drum vor fi din nou canalizați în direcția 
noastră... Avem răgazul de a reorganiza politicile noastre din perspecti- 
va experienței pe care recent am dobîndit-o, şi să ne realiniem pozițiile. 
Acest lucru este recunoscut în capitalele Europei. Dar în Bruxelles aceas- 
tă melodie nu a ajuns încă hit. În Bruxelles, discursul despre migraţie 
este încă prizonierul corectitudinii politice. Ei consideră în continuare că 
numai aceia care vorbesc în numele activiştilor pentru drepturile omului 
şi al elitei liberale europene sunt acceptabili.” 

3. Ulterior discursul acestuia trece la o retorică pro-familială: 
"Dar ce altceva să vrem decît ca toți oamenii din Europa să înțeleagă că 
noi vrem să trăim pe un continent unde terenurile de joacă pentru copii 
sunt pline de voci bucuroase de copiii, şi nu pe un continent al sirenelor 
de poliție şi ambulanță?... rebuie să fortificăm protecția frontierelor de 

sud ale Uniunii Europene, şi să nu lăsăm pe nimeni care provoacă măcar 
cea mai mică suspiciune că ar vrea să ne atace familiile şi copiii.” 

Altfel spus, în viziunea ideologică a lui Orban, migranţii şi po- 
liticile democraţiei liberale ale Uniunii Europene sunt dușmanii 
principali în calea realizării salvării şi idealului naţional al Ungariei: 
familia naturală și creșterea natalității. 

4. Ulterior, într-o manieră tare metaforică, discursul lui Orban 
trece la soluţii concrete pentru remedierea problemei. El crede că 
soluţia are trei ingrediente: setarea scopului politic de “creştere 
a natalității de la 1.5 pînă la 2.1”, “crearea unui model economic 
competitiv” şi cel de al treilea ingredient este “reformarea politi- 
cilor familiale ”. 

5. Tot din discursul acestuia reiese că toate cele trei ingrediente 
ale soluţiei au fost deja realizate şi implementate cu succes de către 
guvernul acestuia. Adică, scopul politic este setat. Modelul econo- 
mic competitiv a fost deja implementat cu succes “am ajustat sis- 
temul nostru fiscal, am ajustat sistemul de sprijin pentru locuințe, 
şi sistemul nostru economic bazat pe muncă - cu ajutorul căruia 
vom eradica şomajul”, iar politica familială a fost și ea cu succes 
implementată ” În Ungaria, 4.6% din PIB sunt alocate pentru su- 
portul familiilor. Cu cît mai mult suport, cu cît mai mulți copiii. 
Guvernul Ungariei anunţă că anul 2018 va fi Anul Familiilor. Am 
decis să mărim scutirile fiscale pentru familii. Pentru absolvente, 
vom extinde cu un an termenul de maternitate, pentru studenții 
universitari termenul este extins pînă cînd copilul ajunge la vîrsta 
de doi ani. Am hotărât că statul va acoperi un milion de forinţi din 
ipotecile luate de familiile cu trei copiii, şi pentru fiecare următorul 
copil, statul va mai acoperi cîte 1 milion de forinţi din ipotecă...” 

Analizînd în felul acesta discursul lui Orban, devine clar că 
dacă toate cele trei ingrediente ale soluției au fost implementate 
cu succes, problema n-ar trebui să mai existe, cel puţin asta ar fi 
logic. Putem fi de acord doar în privinţa faptului că scopul politic 
a fost setat. Scopul politic este menţinerea pîrghiilor puterii prin 

utilizarea mecanismelor de legitimare populară, adică prin apel 
abundent la retorica populistă. 

În privința faptului că modelul economic al societății pe bază 
de muncă instaurat de către regimul lui Orban, fără consultări şi 
dezbateri publice şi fără referendum, ar fi un model de succes nu 
putem fi de acord. 

După cum am menţionat anterior, esenţa acestui model este 
de redistribuire a resurselor de la cei săraci către cei bogaţi. Adi- 
că redistribuirea are loc de două ori: prima redistribuire este cea 
de ordin “ontologic artificial” . Ontologic întrucît pre-condiţia de 
existenţă a bogaţilor este însăşi existenţa săracilor, şi artificial pen- 
tru că bogăţia, după cum şi sărăcia nu sunt naturale (că tot suntem 
pe terenul celor care iubesc să exploateze conceptul de natură, cu 
referinţă aici la “familia naturală”), şi cea de a doua redistribuire 
este de ordinul ” punitiv” - pentru că societatea pe bază de muncă 
a lui Orban îi pedepseşte pe cei săraci pentru că sunt săraci. Nu 
spune oare Biblia, (cartea de căpătii a creştinismului pe care Or- 
ban l-a introdus în noua Constituţie ca valoare supremă alături de 
naţiune și familie), că “iubirea de bani este rădăcina a tot felul de 
rele, iar unii, rîvnind la această iubire, s-au rătăcit de la credință 
şi s-au străpuns peste tot cu multe dureri” (1 Timotei 6:10)?! Și 
nu spune oare Biblia “cine-l înșală pe omul de condiţie umilă îl 
batjocoreşte pe Făuritorul lui, dar cine-i arată bunăvoință săracu- 
lui îl glorifică” (Proverbele 14:31)?! 

Nu putem fi de acord nici în privinţa implementării cu succes a 
politicilor familiale. De ce? 

1. Pentru că şi politicile familiale ale guvernului Orban repre- 
zintă un model inversat de redistribuire. 

2. Pentru că în spatele unei agendei pro-familiale, guvernul lui 
Orban maschează de fapt politici de discriminare de gen. 

3. Pentru că politicile demografice care urmăresc sporul demo- 
grafic sunt mult mai complexe și mai diverse decît doar politicile 
familiale şi cele anti-migraţie. 

Politicile familiale ale guvernului Orban reprezintă un mo- 
del inversat de redistribuire 

Introducerea  scutirilor fiscale familiale extrem de generoase 
sprijină în mod explicit familiile mai bogate în detrimentul celor să- 
race. O familie cu 1 sau 2 copii achită lunar/pe copil cu 10 000 de 
HUF (35.7 EUR) mai puţine impozite. lar o familie cu 3 sau mai 
mulți copii cîştigă pentru fiecare copil cite 33 000 HUF (117 EUR) pe 
lună. În 2012 pentru a putea utiliza maximumul unei scutiri fiscale, 
era nevoie de un venit brut de aproape 500.000 HUF (1.600 EUR, 
ceea ce reprezintă dublul venitului mediu). Întrucât scutirile fiscale 
pentru persoanele cu venituri reduse au fost anulate, persoanele cu 
venituri mici, adică aproximativ 40% din populaţie (inclusiv fami- 
liile cu copii), au avut doar de pierdut, iar alte 40% cu venituri mai 
mari au avut de cîştigat de pe urma noului sistem fiscal, pe cînd alte 
20% n-au simţit schimbări semnificative. Mamele singure au avut 
doar de pierdut din această reformă fiscală, deoarece venitul lor este 
mai mic decât cel al familiilor cu doi salariaţi sau al unei familii cu 
venit unic în care soţul are un venit ridicat. Afectate sunt și femeile 
care şi-ar dori să divorțeze. Asta înseamnă că legislaţia încearcă să 
ţină cuplurile căsătorite împreună prin stimulente financiare, ast- 
fel creşte dependenţa economică a femeilor față de soţii lor. 

Reforma familiilor este prevăzută pentru îmbunătăţirea vieții: 

+ Celor 8.1% din totalul populaţiei Ungariei (conform statisti- 
cilor, 24.5% din populaţie este compusă din familii cu copii, dintre 
care doar 1/3 vor beneficia de pe urma reformei familiale). 

Reforma familiilor, implementată de guvernul Orban, nu pre- 
vede nicio soluție pentru îmbunătăţirea vieţii: 

+ Celor 36.1% de copii din Ungaria care sunt supuși riscului 
sărăciei: copii din familiile cu 3 şi mai mulți copii, familiile mono- 
parentale, familiile de romi etc. 

+ Celor 8.26% populaţie care sunt reprezentate de familiile mo- 
noparentale, dintre care 7.22% sunt familii monoparentale în care 
îngrijitorul copiilor este mama. Din numărul total de familii mo- 

noparentale cu copii de la 0-14 ani, 58% de părinţi lucrează full-ti- 
me, 7% part-time, 35% nu lucrează și nu beneficiază de suport din 
partea statului. 

* Cele 10.23% de familii cu vîrsta celui mai mic copil de 0-2 
ani, în care niciun părinte nu lucrează nu vor beneficia de reforma 
familiilor în sistemul bazat pe muncă al lui Orban. 

+ Cele 6.71% de familii cu vîrsta celui mai mic copil între 3-5 
ani, în care niciun părinte nu lucrează nu vor beneficia de suport 
din partea statului. 

Pe lîngă faptul că reforma familială nu este deloc în beneficiul 
tuturor familiilor, nici reforma asigurărilor sociale nu este în bene- 
ficiul familiilor în particular, şi populaţiei în general. Ajutorul soci- 
al a fost redus de la 28500 HUF (100EUR) la 22700 HUF (80EUR) - o 
sumă echivalentă cu 14 din "nivelul de subzistență”. În 2012, modi- 
ficările legislative interzic accesul la ajutor social a mai mult decît 
o persoană per familie. La fel, pentru a fi eligibil pentru ambele 
tipuri de beneficii: ajutorul social şi indemnizaţia de şomer trebuie 
să îndeplinești cel puţin o lună de munci în folosul comunităţii. 

Apoi, nu doar că aceste reforme familiale privilegiază doar 1/3 
din toate familiile din Ungaria, dar mai şi promovează roluri de 
gen distincte în care femeile au grijă de casă, iar bărbaţii cîştigă 
pîinea. Astfel, în spatele unei agendei pro-familiale, guvernul lui 
Orban maschează de fapt politici de discriminare de gen. 

În spatele unei agendei pro-familiale, guvernul lui Orban mas- 
chează de fapt politici de discriminare de gen. 

* În 2013, un raport al Parlamentului European afirma că orien- 
tarea guvernului Ungariei "poate reprezenta o abordare regresivă 
a rolurilor de gen” şi că “această abordare perpetuează stereotipu- 
rile de gen prin faptul că portretizează femeia, aproape exclusiv, 
în rolul de mamă și persoană care îngrijeşte de cineva.” Consiliul 
pentru egalitatea socială a femeilor şi bărbaţilor a fost desființat şi, 
prin urmare, consultările dintre guvern şi organizaţiile de femei şi 
experţii pe politici de gen au încetat. 

+ Ideologia conservatoare din punctul de vedere al genului a 
fost adoptată în noua Lege Fundamentală, care prevede că “Unga- 
ria va proteja instituţia căsătoriei ca uniunea unui bărbat şi a unei 
femei” pentru că “familia este baza salvării naţiunii”. 

Această definiţie nu doar anulează posibilitatea căsătoriilor în- 
tre cuplurile de același sex, dar privează şi cuplurile care trăiesc în 
concubinaj şi copiii acestora de drepturile sociale. Noua Lege fun- 
damentală a eliminat punctul cu privire la dreptul la salarii egale 
între bărbaţi şi femei. 

+ Deşi avortul n-a fost încă interzis, această posibilitate exis- 
tă, întrucît Legea Fundamentală stipulează că "viaţa embrionară 
şi a fetusului trebuie să fie supuse protecției de la momentul con- 
ceperii”. Între timp, avortul a început să fie stigmatizat, nu în ulti- 
mul rînd printr-o campanie anti-avort a guvernului, care a costat 
416 000 EUR şi care a fost parţial finanțată prin programul UE de 
ocupare a forței de muncă şi solidaritate socială PROGRESS. 

+ Una dintre primele măsuri ale guvernului Orban a constat în 
restabilirea concediului de maternitate de 3 ani, care în urma crizei 
din 2009 a fost redus de către guvernul Bajnai la doar doi ani. În 
acelaşi timp, "concediul taţilor” a rămas neschimbat, cu o durată 
de doar 5 zile. 

+ Frecventarea creşelor (pentru copii sub 3 ani) înregistrează o 
rată de doar 10% comparativ cu media UE de 33%. Conform unei 
prevederi legislative ale guvernului Orban, autorităţile publice lo- 
cale pot cere părinţilor o co-plată mai mare pentru frecventarea 
creşelor de stat. Iar în 2012, 54.5% din creşe au decis să mărească 
co-plata familiilor. Această modificare legislativă vorbeşte despre 
intenţia guvernului de a plasa povara pe umerii familiilor cu ve- 
nituri reduse, care nu-şi permit să achite plata creşelor, iar luînd 
în considerare distribuţia inegală a responsabilităţilor domestice, 
această povară cade pe umerii femeilor. 

e La fel, conform reformei sistemului de pensii, începînd cu 
2012, nimeni nu se poate pensiona înainte de vîrsta de 62 de ani. 

O excepţie este admisă în cazul femeilor care au în total 40 de ani de 
contribuţie. Această prevedere a fost justificată prin faptul că astfel 
femeile vor avea posibilitatea să se îngrijească de nepoți, iar acest 
lucru, conform argumentului lor va încuraja cuplurile tinere să aibă 
mai mulți copii. Interesant e faptul că anii dedicați pentru obţinerea 
studiilor superioare nu sunt calculaţi ca şi contribuţii, pe cînd conce- 
diul de maternitate este. Această prevedere conectează agenda pro- 
natalistă a politicilor familiale cu sistemul de pensii, şi mărturiseşte 
despre preferința guvernului în legătură cu rolul femeii. 

+ Retorica societăţii civile paralele acționează în primul rînd 
prin încetarea finanțării de stat a organizațiilor feministe şi 
LGBTO (precum şi ONG-urile care apără drepturile refugiaților 
şi migranţilor şi altor ONG-uri), apoi prin includerea ONG-urilor 
finanţate din exterior pe o listă şi blamarea publică a acestor ONG- 
uri ca agenţi ai răului care ameninţă securitatea şi integritatea 
naţională. Spre exemplu, în 2013 Orbân a ordonat să fie investiga- 
te cîteva ONG-uri finanțate de fonduri din Norvegia, printre care 
şi Centrul de Presă a Romilor și organizaţia Femei pentru Femei 
împotriva violenţei, care au fost acuzate pentru că sînt “activiști 
politici plătiţi care slujesc intereselor străine”. Ulterior, retorica 
societăţii civile redirecţionează finanţările de stat către ONG-urile 
cu o agendă conservatoare, spre ex. organizația Harom Kiralyfi. 


Politicile demografice sunt mult mai complexe decît politicile 
familiale şi cele anti-migraţie 

La nivel structural, retorica populistă pro-familie adoptată de 
Orban este doar de fațadă pentru că politicile demografice care ur- 
măresc sporul demografic sunt mult mai complexe şi mai diverse 
decît doar combinaţia dintre politicile familiale şi cele anti-migrație. 

Conform Departamentului de Relaţii Sociale şi Economice a 
UN, politicile demografice guvernamentale trebuie să conţină ur- 
mătoarele tipuri de politici: 

* Politici pentru creşterea populaţiei 

+ Măsuri adoptate pentru a adresa fenomenul îmbătrîni- 
rii populaţiei (Creşterea vîrstei minime de pensionare, creşterea 
contribuţiilor pentru asigurarea socială a lucrătorilor, introduce- 
rea sau îmbunătăţirea sistemului de pensii de stat, promovarea sis- 
temului privat de pensii) 

e Politici de distribuire spaţială a populaţiei (Reducerea 
migraţiei din zonele rurale spre cele urbane, dezcentralizarea cen- 
trelor urbane supra-aglomerate spre zone urbane mai mici, sub- 
urbane sau rurale, relocarea din zonele periculoase) 

+ Politici de dezvoltare rurală (stimulente pentru a deschide 
sau a menţine industrii în mediul rural, relocarea industriilor din 
marile centre urbane spre mediu rural, dezvoltarea infrastructurii 
şi facilităţilor în mediul rural) 

e Politici de îmbunătăţire a condiţiilor de viaţă și a sustena- 
bilităţii urbane (dezvoltarea eficienței energetice în infrastructura 
de locuit şi cea a transportului, prevederi de mediu mai stringen- 
te pentru industriile din zonele urbane sau din preajma acestora, 
îmbunătăţirea sistemului de gestionare a deşeurilor, asigurarea ac- 
cesului la apă și sanitaţie în zonele urbane sărace, asigurarea unor 
locuinţe adecvate pentru grupurile social-vulnerabile) 

e Politici de creștere a ratei de fertilitate 

+ Măsuri în legătură cu echilibrul dintre familie şi muncă 
(concediu de maternitate cu păstrarea locului de muncă, conce- 
diu de paternitate, indemnizaţie unică pentru naşterea unui copil, 
îndemnizaţii pentru copii şi familii, scutiri fiscale pentru familii 
cu copii minori, program de muncă flexibil sau part-time pentru 
părinţi, servicii de îngrijire a copiilor subsidiate de stat) 

e Măsuri în legătură cu sănătatea sexual-reproductivă a 
adolescenților (stabilirea sau creşterea vîrstei minime pentru căsăto- 
rie, promovarea înrolării fetelor în liceu, educaţie sexuală în școală) 

+ Suport de stat pentru planificarea familiei 

e Politici în legătură cu accesul la metode de contracepţie 

+ Prevederi legale în privința permisivităţii avortului 

* Politici de prevenire a violenței domestice 

+ Măsuri de prevenire a decesului matern şi a nou-născuţilor 
(dezvoltarea serviciilor comprehensive de îngrijire prenatală, 
îmbunătăţirea serviciilor de îngrijire obstetrică, dezvoltarea servi- 
ciilor de îngrijire post-natală și a nou născuților, asigurarea accesu- 
lui la metode de contracepţie efective, asigurarea accesului la avort 
sigur şi la îngrijire post-avort, pregătirea avansată a specialiştilor 
de primire a nașterilor) 

* Politici imigraţioniste 

+ Măsuri de integrare a imigranţilor 

* Politici imigraţioniste 

* Politici de încurajare a reîntoarcerii diasporei 

A se menţiona că în acest set comprehensiv de politici în vede- 
rea sporului demografic, accentul nu e deloc pus pe politică: fe- 
meile să nască cît mai mulți copii! După cum afirma Lâszl6 Kover, 
preşedintele parlamentului, la congresului partidului Fidesz din 
2015: “Încoronarea împlinirii personale a femeilor este ca ele să 
nască cît mai mulți nepoți pentru noi.” 

Din acest set de politici, guvernul Orban omite politicile ce ţin 
de bunăstarea populaţiei în general, de bunăstarea pensionarilor, 
de condiţiile de viață din mediul rural, de sustenabilitatea vieţii ur- 
bane, de prevenirea violenței domestice, de promovare a sănătăţii 
sexual-reproductive şi se axează doar pe politica de creştere a ra- 
tei fertilității, parţial de politica în legătură cu echilibrul dintre 
viaţa familială şi muncă, combinate cu politici stricte în privința 
migraţiei, şi parţial cu politici care adresează fenomenul migraţiei. 


In loc de concluzii 


Congresul Mondial al Familiilor care a avut loc la Budapes- 
ta, precum şi celelalte evenimente din cadrul Summitului Familii- 
lor, n-au schimbat în vreun fel cursul politicilor din Ungaria, n-au 

influențat decizii politice şi n-au prea provocat reacţii din partea 
societăţii civile. Nu le-au schimbat pentru că Viktor Orban era deja 
în plin proces de consolidare a regimului său autoritar, iar deriva 
sa spre conservatorismul de dreapta era parte integrantă a aces- 
tui proces. Totuşi, le-au legitimat. Şi exact de asta a avut nevoie 
Orban - de o legitimitate internaţională, de aura unui luptător de 
talie internaţională cu forțele malefice “progresiste”. Această le- 
gitimitate (îndoielnică de altfel) îl ajută să justifice bitele cu care 
loveşte în societatea civilă în Ungaria. 

Pe de altă parte, CME are şi el de cîștigat: o coaliție marginală, 
situată undeva la periferia vieţii publice americane, ajunge aproa- 
pe de centrele puterii în alte zone. Deci, tot imagine. 

Luxul Bisericii Ortodoxe Georgiene: 
spre drepturile omului prin oligarhie și sărăcie 
Sergiu Bejenari 


Acest text este un studiu de caz despre relaţia între Biserica 
Ortodoxă Georgiană, puterea politică şi oligarhia din Georgia. 
Vom pune accent pe conexiunile organizatorilor celui de-al 10-lea 
Congres Mondial al Familiei care a avut loc la Tbilisi în 2016 cu 
oligarhii din Rusia, cât şi cu Preşedintele Republicii Moldova, Igor 
Dodon, organizatorul principal al Congresului Mondial al Famili- 
ilor. Ediţia a 12-a a avut loc în perioada 13 — 16 septembrie 2018 la 
Chișinău, cu sprijinul fundaţiei "Din Suflet”, organizaţia de bine- 
facere a soţiei acestuia, Galina Dodon. 


Scurtă istorie politică a Georgiei. 

După independenţa de URSS din 9 aprilie 1991, poporul geor- 
gian a trăit o serie de evenimente dificile pe plan social, politic și 
economic. Asemeni conflictului armat de la începutul anilor '90 din 
Republica Moldova, Georgia a trecut prin conflictul etno-politic cu 
autoproclamata Republică Osetia de Sud, faza activă a conflictului 
(1991-1992) s-a transformat într-o confruntare armată începută de 
valul de autodeterminare la granițele naţionale ale URSS şi s-a în- 
cheiat cu Acordul de la Soci. Revoluţia Trandafirilor din 2003 care 
s-a desfășurat după protestele în masă ca urmare a alegerilor par- 
lamentare contestate, președintele Eduard Şevarnadze fiind forțat 
să demisioneze din cauza fraudei electorale, sărăciei şi corupţiei 
politice din ţară. Alegerile repetate au fost câştigate cu peste 96% 
de Miheil Saakașvili, acesta devenind cel mai tânăr șef de stat din 
Europa. Cursul Georgiei în acea perioadă a luat o direcţie diferită, 
politicile promovate de Saakașvili fiind pro reducerea la zero a fe- 
nomenului corupției. În 2003, Georgia era plasată pe locul 127 din 

176 la indicele percepţiei privind corupţia, potrivit Transparency 
International, în 2016 aceasta sa ridicat pe locul 44. 

Miheil Saakasvili, cunoscut drept unul dintre cei mai ti- 
neri preşedinţi dintr-o ţară Europeană, a devenit renumit pen- 
tru acţiunile sale inedite în lupta cu corupţia. După venirea lui 
Saakasvili la putere, poporul Georgian a avut o speranţă (la fel 
cum a avut-o societatea din Republica Moldova în 2009 când s-a 
schimbat puterea). Noua Georgie urma să fie o ţară cu libertate de 
exprimare, economie în creştere, lipsă totală a corupției, într-un 
cuvânt, un stat democrat. 

După aşa-zisa luptă cu corupţia, în 2008 Saakashivili nu a mai 
avut acea mare susținere din partea cetăţenilor, dar a reușit să 
dețină şi al doilea mandat în calitate de Președinte al Georgiei. 
În 2013, la alegerile parlamentare a fost învins de opoziţie ”Par- 
tidul Visul Georgian — Georgia Democrată” la conducerea căruia 
era multimiliardarul cu business în Federaţia Rusă, Bidzina Iva- 
nishvili. În ţară Ivanishvili câștigase reputaţia de bogătan și bi- 
nefăcător care finanţează construcţia drumurilor şi bisericilor. Pe 
banii lui au fost cumpărate cizme noi pentru armata georgiană şi 
automobile noi pentru poliţie. Sprijinul alegătorilor l-a avut dato- 
rită promisiunilor de a crește bugetul statului din contul propriilor 
fonduri, bani care urmau să fie cheltuiţi pentru nevoile speciale 
din statul caucazian. 

Planul lui Saakasvili de a instaura democraţia şi de a lupta cu 
oligarhia din Georgia a eșuat. Rezultatul politicii sale nu a făcut 
altceva decât să readucă la putere o nouă oligarhie, oligarhie pro- 
europeană şi controlată din Federaţia Rusă. 

După 9 ani de reforme, în 2017 a fost instituit regimul fără vize 
între Georgia şi Uniunea Europeană. 


Reforme legislative și statutul special al Bisericii Ortodoxe 
din Georgia 

Una din condiţiile pentru acceptarea regimului liberalizat de 
vize cu Uniunea Europeană este adoptarea legii "Cu privire la eli- 

minarea tuturor formelor de discriminare”. Legea vizează com- 
baterea discriminării, inclusiv pe bază de orientare sexuală şi 
a identităţii de gen. Legea interzice discriminarea pe criterii de 
rasă, naţionalitate, sex, vârstă, orientare sexuală şi identitate de 
gen, cetățenie, locul de trai, statut economic şi alte criterii. Legea 
împotriva discriminării a fost adoptată şi a intrat în vigoare la 4 şi, 
respectiv, 7 mai 2014. 

Biserica Ortodoxă din Georgia (în continuare BOG) s-a declarat 
în mod activ împotriva adoptării legii anti-discriminare. În opinia 
BOG aceasta presupune propagandă și legitimează homosexuali- 
tatea. Patriarhia georgiană a insistat asupra excluderii sintagmei 
orientare sexuală și identitate de gen din textul proiectului de 
lege. În opinia lor, legea împotriva discriminării legalizează imo- 
ralitatea şi contrazice dogmele creștine. BOG a organizat proteste 
în fața parlamentului, iar preoții au ameninţat deputaţii cu exco- 
municarea din biserică. Unii participanţi la acţiune au ţinut ban- 
nere cu inscripţiile ”Legalizarea şi propaganda sodomiei este un 
genocid împotriva naţiunii” și “Cerem autorităților să nu predice 
dezmățul”. Împotriva anti-discriminării au fost şi unii politicieni, 
cum ar fi candidatul la funcția de primar al orașului Tbilisi şi lide- 
rul mișcării creștin-democrate, Georgy Ahvlediani. 

Nemulțumirea BOR are rădăcini îndepărtate în istoria 
creştinismului ortodox din Georgia, este considerată a doua ţară 
din lume (după Armenia) care a adoptat creştinismul ca religie de 
stat la începutul secolului al IV-lea, iar în a doua jumătate a seco- 
lului al V-lea îi este acordată autocefalia, adică independentă de 
necesitatea răspunderii în fața unui episcop de rang superior. Bise- 
rica Georgiei este una din cele mai vechi Biserici creştine. 

La începutul secolului al XIX-lea, autocefalia a fost de facto 
abolită, după care biserica locală georgiană a existat ca parte a 
bisericii ruse sub forma exarhatului georgian până în anul 1917 
când a fost restaurată. În 1943 autocefalia bisericii georgiene a fost 

recunoscută de Patriarhia Moscovei, apoi în 1990 de către Patriar- 
hia Constantinopolului. 
Conform recensământului populaţiei din 2014, apartenenţa la 
confesiunile religioase din Georgia era următoarea: 
— 83,41% ortodoxie (majoritatea georgieni, ruşi, osetieni, greci 
şi o parte abhazi) 
— 10,74% islam (o parte georgieni din Adjaria și Meskhet- 
Javakheti, o parte abhazi, turci, tătari, azeri, chistini) 
— 2,94% biserica armeano-apostolică (armeni) 
— 0,52% catolicism 
— 0,59% alte confesiuni (Martorii lui Iehova, protestantism, iu- 
daism etc) 
— 1,70% nu au indicat apartenenţa religioasă 
Pe lângă poziţia BOR în istoria Georgiei, articolul 9, p.1-2 
din Constituţie, îi asigură libertatea deplină a credinţei și prac- 
ticării religiei, în același timp, recunoaște rolul special al Biseri- 
cii apostolice ortodoxe autocefale georgiene în istoria Georgiei şi 
independenţa acesteia față de stat. Însă conform modificărilor legii 
constituționale a Georgiei din 30 martie 2001, relaţia dintre statul 
georgian şi Biserica ortodoxă autocefală apostolică georgiană este 
determinată de un acord constituţional, iar tratatul constituțional 
trebuie să fie în totală concordanţă cu principiile şi normele de 
drept internațional general recunoscute, în special în domeniul 
drepturilor şi al libertăţilor fundamentale ale omului. 
“Problemele” contra căror luptă BOR sunt avorturile, 
minoritățile religioase, minoritățile sexuale. Adoptarea legii anti- 
discriminare este unul din momentele culminate ale agresivității 
şi violenței BOG. Aceasta a încercat să-şi expună nemulțumirile 
cu referire la reformele politice din ţară. Un alt exemplu similar 
în care BOG își apăra statutul superior în stat a fost atunci când 
(7 iulie 2011) Parlamentul Georgiei a adoptat în a treia lectură 
amendamentele la Codul Civil care permit oricărei organizații 
religioase care are statut oficial în cel puţin unul din statele membre ale 

Consiliului Europei să obţină statutul juridic în Georgia. Amenda- 
mentul a fost votat de toţi cei 70 de deputaţi din partidul de la gu- 
vernare ” Mişcarea Naţională Unită”, partidul din care făcea partea 
şi Mikheil Saakashvili, pe când partidele de opoziția au boicotat 
votul. Înainte de votarea acestui amendament, doar BOG avea po- 
sibilitatea să fie înregistrată ca entitate juridică cu drept public. 

BOG a criticat această modificare legislativă, mai ales că la eta- 
pa discuţiilor publice reprezentanţii mitropoliei au fost în deza- 
cord declarând că aceasta contravine bisericii şi statutului. 

Legea privind statutul minorităţilor religioase din Georgia a 
provocat un val de proteste desfășurare de o asociaţie obştească 
ortodoxă "Mişcarea de confruntare civilă”. Aceştia au organizat o 
manifestare la Tbilisi împotriva noilor amendamente. 


Al 10-lea Congres Mondial al Familiei în Georgia 


La data de 15 — 17 mai 2016, în Tbilisi, Georgia, a avut loc cel 
de-al X-lea Congres Mondial al Familiei (în continuare CME) de- 
dicat valorilor "familiei naturale”. Tema principală a evenimen- 
tului a fost “Civilizaţia la răscruce: familia tradițională, bastionul 
valorilor umaniste”. Partenerul şi organizatorul congresului a fost 
Asociaţia demografică XXI. 

Printre subiectele care au fost discutate în cadrul CME sunt da- 
toria statului de a sprijini şi proteja familia naturală”, rolul religi- 
ei în sprijinul familiei, avorturile, egalitatea de gen, educaţia sexu- 
ală şi rolul acestei în distrugerea familiei și ponegrirea autorității 
părinţilor. 

Deschiderea Congresului Mondial al Familiei a avut loc pe 
15 mai 2016 la Hotelul ”Radisson” (Congresul din Republica Mol- 
dova la fel are loc în Hotelul Radisson Blu din Chișinău). Eveni- 
mentul a fost unul internațional, interconfesional şi apartinic la care 
au participat politicieni, oameni de ştiinţă şi oameni de afaceri din 
diverse țări, demografi şi persoane publice, reprezentanţi ai BOG şi 
ale altor confesiuni tradiționale, dar şi experţi din diferite domenii. 

Reprezentanţii din așa ţări ca Rusia, Marea Britanie, Polonia, 
Franţa, Mexic, Argentina, Noua Zeelandă, SUA, Australia, Filipi- 
ne, Nigeria, Grecia, Belarus, Ucraina, Moldova, Germania au par- 
ticipat la congres pentru a discuta probleme privind demografia, 
educaţia, sănătatea morală şi spirituală a copiilor, dar şi alte su- 
biecte cu referire la familie, maternitate şi copilărie. 

La CME de la Tbilisi a participat şi Preşedintele Republicii Mol- 
dova Igor Dodon. Pe atunci candidat pentru postul de preşedinte 
de ţară din partea Partidului Socialiştilor din Republica Moldova, 
Igor Dodon, a fost invitat de prietenul său oligarh Levan Vasadze 
care este și organizatorul principal al CME din Tbilisi. În discur- 
sul său el vorbea despre riscul sistemului informaţional și cel al 
globalizării asupra viitoarelor generații din ţară, educaţia sexuală 
inclusă în sistemul de învățământ şi cultivarea valorilor perverse 
ale minorităţilor sexuale. 

Patriarhul Georgiei Ilia al II-lea a binecuvântat evenimentul, 
el a reamintit că familia este o instituție divină pe pământ și este 
sfințită de voinţa sa şi că dragostea şi familia nu pot exista separat, 
iar dragostea dintre un bărbat și o femeie trebuie să aibă loc doar 
în cadrul unei căsătorii legale. 

Ceremonia a fost deschisă de renumitul om de afaceri, filantrop 
şi oligarh din Georgia, Levan Vasadze. În discursul său a vorbit des- 
pre faptul că civilizaţia riscă să piardă valorile familiei tradiționale, 
iar sub steagul liberalismului 45 de milioane de copii mor anual în 
pântecele femeilor din cauza avorturilor. Vasadze consideră că fa- 
miliile incomplete sunt o tragedie a umanităţii la fel ca primul şi al 
doilea război mondial. Toate aceste au loc din cauza divorțurilor, 
motiv din care copiii suferă de traume psihologice grave. 

Tradiţionalistul oligarh Levan Vasadze consideră că puterea 
Georgiei este în păstrarea tradiţiilor şi prieteniei cu Estul şi Vestul, 
în același timp le cere ţărilor occidentale să nu se amestece în cul- 
tura georgiană, să nu impună percepțiile despre liberalism şi liber- 
tate. “Încercaţi să speriaţi Georgia şi veţi fi dezamăgiţi! Georgia este 

o familie! Familia noastră mereu o vom proteja şi apăra!” spunea 
cu carismă Levan Vasadze. Discursul lui în întregime al lui Levan 
Vasadze îl puteţi vedea și asculta aici. 

Fondatorul Congresului Mondial al Familiei, Allan Carlson, 
a remarcat că familia este o celulă economică importantă a cărei 
autonomie și inviolabilitate trebuie protejată şi iarăși protejată, 
menţionând că "Familia mare este un dar pentru societate, feme- 
ilor ar trebui să le fie acordată atenţie la procesul natural şi fru- 
mos de auto-realizare prin naşterea copiilor, bărbaţii trebuie să-şi 
reîntoarcă demnitatea de a fi capul și conducătorul principal al 
familiei mari. Instituţia familiei este mai veche decât drepturile, 
legea și statul, din acest motiv familia este mai importantă decât 
toate aceste suprastructuri şi instituţii sociale” spunea Carlson în 
discursul său. 

În acelaşi timp, realitatea din Georgia este mult mai dură decât 
discursurile măreţe despre familie. Conform unui studiu realizat 
de aparatul ombudsmanului georgian cu referire la crimele comi- 
se în 2016, din 11 cazuri de omor al femeilor, 9 au fost ucise în 
urma violenței în familie. Numărul mare a cazurilor de omor al 
femeilor din Georgia este legat de inegalitatea de gen din ţară, cât 
şi de politica privind relaţia față de femei, violenţa în familie și a 
deficienţelor în sistemul judiciar. 

Vasadze, în cadrul congresului din 16 mai 2016, a făcut un apel 
către Kremlin exprimându-și speranţa că atunci când Rusia îşi va 
asuma rolul de pacificator între Tbilisi, Suhumi şi Ţhinvali, occi- 
dentul care pledează pentru ”sodomie”, într-un final se va înde- 
părta de Georgia. Jurista Centrului de monitorizare şi cercetare 
a drepturilor omului, Tamta Mikeladze, cataloghează acest apel 
drept o manifestare a puterii ruseşti şi propagandă anti-occiden- 
tală care de obicei apelează către ortodoxie şi valorile familiei. Po- 
trivit apărătoarei drepturilor omului, adresarea lui Vasadze către 
participanţi la CME este o încercare de a instaura în stat aşa-numita 
ortodoxie politică, care de fapt deviază de la drepturile fundamen- 
tale ale omului, cât și de la valorile societăţii civilizate. 

Autorităţile statului nu conștientizează sau nu vrea să conștien- 
tizeze că secesiunea BOG din balanţa seculară aduce un prejudiciu 
guvernării, aceasta din urmă fiind împiedicată să desfășoare acti- 
vitatea politică, să implementeze reforme, să protejeze drepturile 
omului și să-şi îndeplinească principalele funcţii de bază. 

Organizatorii, partenerii celui de-al 10-lea Congres Mondial al 
Familiei din Tbilisi şi conexiunile cu organizații şi personalități 
controversate 

Organizatorul principal al celui de-al 10-lea CME din Tbilisi, fi- 
lantropul, promotorul familiei tradiționale, anti-LGBI, anti-avort, 
anti-naștere prin cezariană, oligarhul pro-rus cu afaceri în Rusia, 
Levan Vasadze. Se află în topul celor mai bogaţi oameni de afaceri 
din Georgia. Conform unui sondaj, acesta se poziţionează pe locul 
24 din 80 cu o bogăţie de circa 500 milioane de dolari americani. În 
aprilie 2006 a fost la conducerea companiei de asigurări ”Rosno”, 
coproprietarul căreia era compania ”Sistema”, iar în 2007 după ce 
partenerul german, compania de asigurări Allianz a procurat o par- 
te din acțiunile “Sistema” pentru ”Rosno”, Vasadze a părăsit com- 
pania. În anii următori a creat fondul pentru investiţii Prometheus 
Capital Partners şi CIS Acquisition, iar în septembrie 2014 a fuzio- 
nat cu compania de produse chimice Delta Tehnology Holdings Ltd. 
Vânzarea şi cumpărarea acțiunilor între companii, crearea unor fon- 
duri noi şi fuziunile, sunt interpretate cu dublu sens de către experți, 
prin introducerea unor legături temporare în lanțul proprietarilor. 

În 2011 oligarhul spunea că trebuie să conducă poporul său or- 
todox, remarcând că ţara riscă să piardă patria, limba şi credința 
care au fost păstrate de-a lungul secolelor. 

Într-un interviu din 2013, preşedintele Confederaţiei Popoa- 
relor din Cacaz, Zaal Karselischilli, spunea despre candidatul pe 
atunci la Preşedinţia Gorgiei din partea partidului pro-rus "Visul 
Georgian” și actualul președinte Gheorghi Margvelashvili, că este 
prieten apropiat al omului de afaceri Levan Vasadze. 

Sociologul Valerian Gorgiladze, într-un interviu pentru ”No- 
vaia Gazeta” spunea că fostul vicepreşedinte al Corporaţiei de 
Administrare Financiară ”Sistema”, Levan Vasadze, după disper- 
sarea paradei LGBT a declarat că “în Europa în care sunt permise 
căsătoriile între persoanele de același gen, el nu are nimic de făcut. 
Dar discursul său împotriva transformării “sodomiei” într-o nor- 
mă nu ar trebui interpretat drept dorinţă de a fi cu Rusia”. Astfel 
de declaraţii sunt mărturii vii despre viziunile unor mișcări geor- 
giene, care, conform studiilor sociologice, sunt în creştere. Levan 
Vasadze este prieten şi partener de afaceri cu multimiliardarul şi 
fostul premier ministru Bidzina Ivanishvili. 

Relaţiile din umbră - BOG, actori politici şi planurile oligarhilor 

Oameni de afaceri, politicieni, apărătorii familiei tradiționale, 
conservatori de dreapta, naționaliști, anti-LGBI, anti-avort etc., 
pentru a-și întări influenţa în statele din care fac parte, dar și pentru 
a-și păstra averile, istoria arată că majoritatea din ei se adună sub 
umbrela unei religii. În cazul de faţă Biserica Ortodoxă îşi menţine 
statutul superior prin faptul că are grijă cu cine ”prietenește” şi 
face afaceri. 

Organizator şi figură importantă de pe scena CME din Tbilisi, 
Levan Vasadze, deţine mai multe companii, este Preşedintele Con- 
siliului de Supraveghere al "Fondului de Renaștere Demografică” 
(la lansarea Fondului său nu au lipsit prim-ministrul și principalul 
oligarh din Georgia, Bidzina Ivanishvili, şi Patriarhul Georgiei, Ilia 
al II-lea), în ultimii ani participă activ în viaţa social-politică a ţării. 

Vasadze este renumit în primul rând pentru viziunile sale anti- 
occidentale şi simpatia față de Federaţia Rusă. 

Împărtășeşte aceleaşi idei şi este prieten bun cu politicianul 
moldovean lurie Roşca pe care oligarhul georgian îl apără într- 
o adresare video de pe youtube şi îndeamnă autorităţile de la 
Chişinău să-l lase în pace pe intelectualul Roşca. 

Levan Vasadze, după cum am menţionat mai sus, este prieten 
şi cu Preşedintele Republicii Moldova Igor Dodon, aceştia s-au în- 
tâlnit de mai multe ori: 

e în mai 2016 la CME din Tbilisi; 

* în decembrie 2017 la Chișinău la Conferinţa Internaţională: 
Capitalismul Financiar şi Alternativele acestuia pentru secolul XXI, 
unde Vasadze a vorbit despre: "De ce țările ex-comuniste se află în 
impas economic şi cum îl putem depăşi”, (evenimentul a fost mode- 
rat de lurie Roșca, aici video de la conferință); 

* în aprilie 2018 la Tbilisi, în biblioteca privată a oligarhului Le- 
van Vasadze, unde au discutat la un pahar de coniac moldovenesc 
adus de Preşedintele Igor Dodon. Video cu titlul "Vizita dacului” 
(adică a lui Igor Dodon). 

La general, Vasadze se pronunţă pentru întărirea rolului biseri- 
cii în viaţa statului și instaurarea unei monarhii constituţionale în 
Georgia şi protejarea tradiţiilor georgiene vechi “de intemperiile 
din afară”. În 2013, reprezentanţii dinastiei Bagrationi i-au acordat 
lui Vasadze titlul de Cavaler al ordinului dinastiei Marea Cruce al 
coroanei regale georgiene, titlul care i-a alimentat gloria şi orgoliul 
"principalul cavaler georgian”. 

Reîntoarcerea monarhiei, idee susținută de tradiţionalistul oli- 
garh, dar şi de personalităţi influente din sfera politicului. 

Ideea de reîntoarcere a monarhiei desigur că este susținută în to- 
talitate de către oligarhul cavaler tradiționalist, iar pentru realizarea 
planului, acesta colaborează cu Patriarhul Georgiei Ilia al II-lea și 
se susțin reciproc. Vasadze este finul lui țarevici Gheorghe, părinții 
cărui reprezintă două ramuri ale familiei regale Bagrationi. Unirea 
acestor două ramuri prin căsătorie, apoi naşterea unui moştenitor, 
Bagrationi — Mukrani și Bagrationi — Georgieni, este un proiect im- 
portant al BOG pentru a reîncarna monarhia în Georgia. Având în 
vedere că această idee este susținută de peste 45% din societatea 
georgiană, iar ratingul personal al Patriarhului Ilia al II-lea este de 
96%, aceste cifre i-ar permite bisericii să devină unul dintre cele mai 
importante centre politice, care bineînţeles că nu poate fi scăpată 
cu vederea în realitatea politică care a avut loc după tranziţia de la 
republică prezidenţială la parlamentară. 

În opinia experţilor externi, cât şi a celor locali, noua formă de 
guvernare reprezintă în prezent principala provocare pentru statul 
georgian. 

Relaţia apropiată între Vasadze, BOG și importante personalităţi 
de pe scena politică din Georgia a fost observată în nenumărate 
rânduri. Un exemplu vizibil a fost în luna noiembrie 2017, atunci 
când Patriarhul Georgiei Ilia al II-lea a anunţat numele înlocuito- 
rului său (lat. locum tenens) în caz de deces, pe Mitropolitul Se- 
nakskii și Chkorotskii Shio (Mudjiri). Mitropolitul Shio este pri- 
etenul din copilărie, iar în prezent tatăl spiritual al Preşedintelui 
Georgiei Georgi Margvelashvili, totodată acesta este prieten cu 
omul de afaceri Levan Vasadze. 

Un lucru curios este că Fundaţia Caritabilă Internaţională a Pa- 
triarhului Georgiei Ilia al II-lea, printre principalele iniţiative ale 
fondului este dezvoltarea industriei de petrol și gaze. De extra- 
gerea gazelor în Georgia este responsabilă compania americană 
"Frontera Resources”, aceeaşi companie este interesată să inves- 
tească în extragerea gazelor în Republica Moldova şi Ucraina. 

Legături dintre fundaţie şi personalități politice există şi în ca- 
drul fundaţiei patriarhale din Georgia care este condusă de fos- 
tul Ministru al Economiei, Lasha Zhavinia. Acesta a fost demis în 
2009 pentru munca necoordonată cu celelalte ministere, eşecuri 
în implementarea şi atragerea investițiilor. Ministerul Economiei 
a ratat semnarea unui acord cu Republica Cehă privind protecţia 
investițiilor, iar conform unui proiect care presupunea construcția 
a 100 de spitale noi, Georgia nu a primit investiţii de 125 milioane 
de euro şi din acelaşi motiv nu a primit o investiție de 90 milioa- 
ne de dolari SUA care urmau să vină de la banca cehă. Înaintea 
acestuia postul a fost ocupat de Irakli Kadagishvili, care a plecat în 
politică, devenind membrul partidului ”Democraţii liberi” al cărei 
lider este fostul Ministru al Apărării Irakli Alasania. 

Nivelul de trai în Georgia vs. drepturile femeilor și ale per- 
soanelor LGBT 

În timp ce elita de pe arena religioasă şi politică din Georgia or- 
ganizează evenimente de lux, discutând despre “riscul” major ve- 
nit din partea occidentului, pentru că promovează reforme privind 
respectarea drepturilor egale pentru cetățenii de altă religie, etnie, 
gen şi orientare sexuală, nivelul de trai din ultimii 3 ani a scăzut 
semnificativ. Doar în capitala Tbilisi există circa 4.500 de familii 
care trăiesc în stradă. Potrivit Organizaţiei Naţiunilor Unite, din 
cauza lipsei unui număr necesar de grădiniţe, circa 14.000 de copii 
nu pot frecventa instituțiile de învățământ preşcolar și sunt în con- 
tinuare în cel mai vulnerabil grup din Georgia. În familiile sărace, 6 
din 10 copii cu vârsta de 3-5 ani nu au suficiente cărți pentru copii 
sau nu le au deloc, iar fiecare al cincilea adolescent cu vârsta între 
15-18 ani nu mai este conectat în nici un fel la procesul educaţional. 

Sărăcia din Georgia mai este îmbinată cu discriminare pe cri- 
terii de gen. Oligarhul Levan Vasadze pentru a demonstra că face 
binefacere a fondat o școală ortodoxă privată în numele Sf. Iacob 
Goghebashvili în care de burse beneficiază doar băieții. 

Nivelul scăzut de trai din ţară îi obligă pe bărbaţi să plece la 
muncă peste hotare, iar femeile în special cele din mediul rural 
(54% din femeile de la ţară lucrează în micile gospodării, nu au po- 
sibilitatea să procure tehnică specială şi să facă studii) sunt nevoite 
să se ocupe cu treburile casnice şi să stea cu copiii. 

În 2016, salariul mediu din Georgia era de 1065 lari (426 $), în 
acelaşi timp venitul lunar al femeilor este de circa 795 lari (318 $), 
iar pentru bărbaţi 1306 lari (circa 522 $). Salariul mediu al femeilor 
din Georgia este cu aproape 60% mai mic decât cel al bărbaţilor. 
Conform unui sondaj realizat în 2017 de National Democratic In- 
stitute, cele mai importante întrebări pentru cetățeni sunt locu- 
rile de muncă (54%), creşterea prețurilor/inflația (35%), sărăcia 
(30%), pensiile (25%), serviciile medicale accesibile (23%), integri- 


- 93 — 


RELIGIE ȘI SOCIETATE ÎN REPUBLICA MOLDOVA 





tate teritorială (23%), salarii (20%). Aceste probleme de care sunt 
preocupaţi cetățenii din Georgia nu s-au schimbat în ultimii ani. 

Georgia este ţara în care fiecare a şaptea femeie a fost supu- 
să violenţei în familie. “În anul 2014 practic în fiecare săptămână 
erau cazuri de omor a femeilor de către actualii sau foștii soţi, doar 
pentru faptul că nu erau de acord cu anumite acțiuni şi comporta- 
mente ale lor”, spune președinta Asociaţiei Tinerilor Avocaţi Geor- 
gieni, Anna Natsvlishvili. 

Potrivit rezultatelor studiului privind violența împotriva fe- 
meilor din Georgia efectuat de UN Women, Serviciul Naţional de 
Statistică al Georgiei şi Uniunea Europeană, una din şapte femei 
din Georgia s-a confruntat cu violenţa în familie şi una din cinci a 
suferit de hărțuire sexuală. Totodată, conform cercetărilor sociolo- 
gice privind violenţa în familie în Georgia, în 2009 80% din femei 
considerau că violenţa în familie este o problemă personală, atunci 
în anul 2017 numărul a scăzut la 30%, aceste schimbări semnificati- 
ve se datorează reformelor organelor de drept și în special "Reţelei 
naționale împotriva violenţei”. Preşedinta acestei reţele, Nato Sha- 
vlakadze, care este şi una din autoarele legii "Cu privire la preve- 
nirea violenţei în familie, privind protecţia şi asistenţa victimelor 
violenței domestice în Georgia”, consideră că creşterea numărului 
de cazuri înregistrate înseamnă că societatea georgiană a devenit 
mai informată cu privire la drepturile lor şi prin urmare mai multe 
victime au început să apeleze la organele de drept. 

Având în vedere că cursul politic este spre integrarea în Uniu- 
nea Europeană, autorităţile şi-au asumat să implementeze o serie 
de reforme, inclusiv respectarea și protecţia minorităţilor. În 2013 
Guvernul Georgian încerca să aducă drepturile omului din ţară în 
conformitate cu cerințele integrării UE şi euro-atlantice a Georgiei. 
În 2014 Parlamentul a adoptat legea împotriva discriminării care 
interzice orice forme de discriminare, inclusiv pe criteriul orientă- 
rii sexuale şi a identităţii de gen. 

Deşi legea a fost adoptată, respectarea acesteia nu prea a reuşit 
să aibă loc pentru că influența BOG a promovat homofobia în soci- 
etate şi a organizat diverse proteste agresive şi instigatoare la ură 
împotriva persoanelor LGBT. 

Primul marş LGBT din Georgia a avut loc în anul 2013 și nu a 
fost acceptat tolerant de către cetățenii ortodocşi apărători ai ”va- 
lorilor tradiționale” adunaţi prin intermediul diverselor organizații 
ortodoxe care vin din umbra BOG. Contramanifestanţii au rupt 
cordonul poliției şi au fugit spre Piaţa Pușkin (locaţie modificată 
în ajunul evenimentului) unde s-au adunat persoane LGBT care au 
dorit să sărbătorească paşnic ziua împotriva homofobiei. Protesta- 
tarii religioși au organizat aşa zisa “revoluţie a urzicii”. Aceştia au 
agresat fizic persoanele LGBI, cât şi pe susţinătorii acestora care 
s-au adunat la manifestaţia pașnică. Activiştii LGBT au fost nevoiţi 
să se ascundă în autobuzele puse la dispoziţie de către autorități, 
iar în unul din autobuze religioşii ortodocşi au aruncat cu pietre 
şi au stricat geamurile. Printre protestatarii religioși a participat și 
un personaj scandalos Vasile Mkalavishvili care anterior a fost ju- 
decat şi închis în penitenciar pentru lupta contra Martorilor lui le- 
hova. În urma evenimentelor violente, au avut de suferit circa 30 
persoane printre care un jurnalist, un simplu trecător şi trei poliţişti. 
Ambasadoarea SUA din Georgia, Bridget Brink, care a participat la 
marşul LGBT la fel a fost supusă agresiunilor din partea grupului de 
ortodocşi, aceştia s-au fugărit din urma mașinii corpului diplomatic. 

Georgienii conservatorii nu acceptă homosexualitatea nu doar 
la cetăţenii săi, ci şi la străini. Un caz cutremurător a avut loc în 
2011, când trei turiști din Germania au fost bătuți, legaţi şi aruncaţi 
într-un râu dintr-un sat montan Omalor. 

În toamna anului 2016, după ce a avut loc cel de-al 10-lea Con- 
gres Mondial al Familiei la Tbilisi, cazurile de agresiune împotriva 
minorităţilor sexuale din Georgia continuă, iar acestea sunt insti- 
gate şi de unii politicieni care fac declaraţii homofobe. Caz grav 
a fost atunci când un bărbat a atacat cu cuțitul un transsexual. 

Persoana care a avut de suferit din cauza multiplelor răni în zona 
gâtului şi a feţei, medicii cu greu au reuşit să-l scape de la moarte, 
fiind nevoiţi să-l conecteze la aparat de respiraţie artificială. 

Pe lângă protestele agresive organizate de mişcări și grupuri de 
creştini ortodocşi radicali, în Georgia există multe cazuri de dis- 
criminare pe criterii de gen, apartenenţă religioasă și libertate de 
exprimare. Un exemplu despre nivelul de xenofobie în societate 
care a ajuns în atenţia presei internaţionale atunci când un elev din 
cauza că s-a declarat că este ateu a fost agresat fizic de către câțiva 
colegi de clasă, iar cadrele didactice nu au intervenit, ci au încer- 
cat să-l intimideze. Intoleranţa religioasă rămâne a fi o problemă 
pentru Georgia. 

Biserica Ortodoxă Rusă — 
mașina de legitimare a oligarhiei rusești 


Sergiu Bejenari 


lartă-mi, părinte, păcatele, ştiu că am mult, ascultă-mă, te rog, şi-ajută- 
mă, pentru că vreau să mă pocăiesc în fața lui Dumnezeu. Am greşit, au 
fost cazuri, am mers adesea pe drumuri greşite, m-am săturat de acest 
fel de viaţă, Doamne, iartă-mă... (Mihail Krug, cântecul Împărtăşania). 


Astfel de cuvinte pot fi auzite în multe cântece din chanson-ul 
rusesc, care în mare parte sunt despre păcatele lumii criminale, iar 
iertarea lor desigur că e posibilă prin pocăință şi împărtăşire în fața 
unui preot ortodox. 

Articolul de mai jos este despre evoluţia şi consolidarea admini- 
strației Bisericii Ortodoxe Ruse şi alunecarea ei spre discursuri şi 
agende anti-drepturile omului, indiferența la sărăcia din societate, 
viziuni şi atitudini pro-monarhie... Articolul scoate în evidenţă de 
asemenea şi cîteva accente criminale în istoria Bisericii Ortodoxe 
Ruse. După cum veţi vedea, ortodoxia în Federaţia Rusă are legă- 
turi strânse cu oligarhia, cu lumea criminală și puterea politică. 


BOR - prima perioadă în Rusia democrată 


Biserica Ortodoxă Rusă (BOR) este considerată şi recunoscută 
de alte biserici locale drept o biserică ortodoxă administrativ-inde- 
pendentă de pe teritoriul fostei Uniuni Sovietice (statut de care se 
bucură doar bisericile ortodoxe din Georgia şi Armenia). 

Considerată drept cel mai mare grup confesional din Imperiul 
Rus care, în anumite momente, participa la guvernare, iar în peri- 
oada URSS era percepută nu doar ca o instituţie religioasă şi ideo- 
logic ostilă, ci ca adversar politic intern şi focar al revoluțiilor. 

Odată cu proclamarea edictului privind toleranța religioasă din 
1905 (suplimentat de recunoaşterea oficială a cultelor schismatice 
un an mai tîrziu), BOR intră într-un uşor declin. 

Situaţia devine și mai complicată pentru BOR după Revoluţia 
din Octombrie 1917 şi consolidarea puterii bolșevicilor. În 1918, 
noua putere emite decretul privind separarea şcolii şi statului de 
biserică, care a consolidat caracterul secular al statului şi, tempo- 
rar, libertatea de gîndire religioasă (lucru care a favorizat mai ales 
cultele și grupurile non-ortodoxe). 

La sfârşitul anilor '30, conducerea URSS şi-a pus scopul de a 
elimina complet BOR, parţial din motivul că BOR amenința mo- 
nopolul ideologic al statului sovietic, parţial pentru rolul anti- 
bolșevic pe care l-a jucat BOR în timpul războiului civil. Perioada 
este marcată de persecuții antireligioase: majoritatea clerului şi a 
episcopatului sînt fizic distruși, fie închişi în penitenciare. 

Situaţia se calmează puţin în timpul celui de-al Doilea Război 
Mondial cînd puterea își temperează practicile violente față de 
biserică şi sentimentele religioase ale cetățenilor sovietici. După 
moartea lui Stalin, urmaşul său, Nichita Hrușciov, demarează o 
nouă campanie anti-religioasă, care lovește atit în BOR, cât şi în 
alte grupuri religioase. 

În anii '70-'80 relaţiile dintre stat și Biserică sînt cel mult neu- 
tre, dar nu violente şi nu deschis dușmănoase. 

După dificultăţile cu care s-a confruntat BOR în perioada 
URSS, relaţiile cu puterea s-au început a îmbunătăţi la începutul 
anilor '90, după prăbușirea Uniunii Sovietice. BOR beneficiază 
enorm după decretul Președintelui Rusiei ”Cu privire la întoarce- 
rea lăcașelor BOR şi a literaturii religioase”. 

În perioada de înflorire a BOR, aceasta a avut în frunte doi Patri- 
arhi apropiaţi de puterea politică din Federaţia Rusă, ambii având 
experienţă, conform unor surse multiple, de colaboratori ai KGB. 

Primul, agentul cu porecla Drozdov, căruia autorităţile sovieti- 
ce ateiste militare i-au acordat Ordinul Steagul Roşu al Muncii şi 
Prieteniei Popoarelor, cu Diplomă Onorifică de la KGB-ul URSS, 
este Patriarhul Alexei al II-lea. 

Al doilea, care este actualul patriarh, la fel fost colaborator 
KGB sub pseudonimul ” Mihalkov”, i se mai spune şi "mitropolitul 
ţigărilor”, din cauza contrabandei cu alcool şi ţigări în proporţii 
mari, Patriarhul Kirill (Vladimir Gundeaev), care înainte de acce- 
derea la tronul BOR deţinea o avere personală estimată de unii 
experți la circa 4 miliarde de dolari americani. 

Ilegalităţile şi jocurile din umbră ale ambilor Patriarhi nu i-au 
încurcat să aibă o relaţie apropiată cu puterea politică din Federaţia 
Rusă. Însuși Vladimir Putin spunea într-un interviu că de-a lungul 
istoriei ortodoxia a jucat un rol important în viaţa țării, aceasta fi- 
ind inseparabilă de Rusia (inclusiv autorităţile, inclusiv oligarhia), 
dar să le analizăm pe rând. 

Primul Patriarh al Rusiei de după destrămarea URSS a fost es- 
tonianul Alexei Mihailovich Ridiger, cunoscut sub numele Alexei 
al II-lea. La sfîrşitul perestroicii, acesta deținea postul de deputat 
URSS din partea Fondului sovietic de caritate şi sănătate, membru 
al Comisiei Consiliului Naţional cu privire la dezvoltarea culturii, 
limbii, tradiţiilor naţionale şi internaţionale şi protecția patrimoniu- 
lui istoric. Relaţia apropiată a lui Alexei al II-lea cu puterea politică 
l-a ajutat să se promoveze pentru tronul BOR, dar şi să negocieze 
noul rol al BOR în statul rus. La congresele deputaţilor poporului 
din URSS el vota pentru includerea pe ordinea de zi a “problemei” 
din articolul 6 din Constituția URSS, care prevedea rolul de con- 
ducător principal al Partidului Comunist al Uniunii Sovietice în 
societate, acesta fiind pentru extinderea drepturilor autonomiilor 
şi pentru înlăturarea cuvântului “sovietic” din expresia “ordinea 
constituţională sovietică”. 

În iunie 1990 Consiliul Episcopilor BOR l-a ales pe Alexei al II- 
lea în calitate de Patriarh al Moscovei şi al Întregii Rusii, cu 166 de 
voturi din 317 posibile. Referentul personal al lui Alexei al II-lea, o 
perioadă a fost diaconul Andrei Kuraev. 

În discursul său de la ceremonia de întronare din 1990, el a con- 
tinuat şi dezvoltat criticile la proiectul de lege privind libertatea 
conştiinţei, cerând o delimitare mai precisă a sferelor de influență 

al BOR şi a statului, deoarece Sfântul Sinod avea o poziţie mai con- 
servatoare. La sfârşitul anului 1990, Consiliul Suprem a respins pro- 
punerea Patriarhului Alexei al II-lea ca BOR să dețină monopolul 
privind producerea obiectelor bisericești. 

Prietenia, pardon, parteneriatul Patriarhului Alexei al II-lea 
cu conducerea Federaţiei Ruse a fost demonstrată prin mai multe 
materiale apărute în presă: însăşi soţia fostului preşedinte, Boris 
Elțîn, confirmă despre relația apropiată între Patriarhul Alexei al 
II-lea și Preşedintele Elțîn. În timpul celor optsprezece ani de patri- 
arhie, Alexei al II-lea le-a trimis circa 250 de scrisori șefilor de stat 
Boris Elțîn, Vladimir Putin şi Dmitri Medvedev. 

Boris Elțîn este cel care a inițiat parteneriatul între stat şi BOR, 
probabil în scopul mobilizării politice a bisericii şi pentru un con- 
trol mai eficient al societății ruse de după destrămarea URSS. 
Preşedintele şi Patriarhul apăreau alături la diverse evenimente 
spirituale cum ar fi inaugurarea unor lăcaşe de cult ortodox, dar 
cele mai importante decizii în favoarea puterii de stat și BOR se dis- 
cutau la întâlnirile private pe care aceştia le aveau fie la reședința 
sfântă, fie la cea laică; cu ocazii mai speciale Patriarhul îl binecu- 
vânta pe Președinte, iar acesta îi oferea medalii și ordine. 

Au fost momente în care Patriarhul Alexei solicita de la 
autorităţile centrale oferte foarte originale. De exemplu, în 1995 
Patriarhul Alexei a scris o scrisoare către Preşedintele Dumei de 
Stat, Ivan Ribkin, prin care îi solicita să importe fără taxe vamale 
200 de tone de pulpe de pui din Italia în Rusia, motivând că tot 
profitul din vânzarea cărnii de pui va fi cheltuit pentru restaurarea 
bisericilor ortodoxe. În 1996 Patriarhul i-a solicitat lui Elțîn ca aces- 
ta să-i ofere 650 mii de tone de petrol şi să permită exportarea aces- 
tora fără plata taxelor vamale. Se presupunea că veniturile BOR 
vor fi direcționate spre procurarea unor colecţii de artă ortodoxă 
pentru Catedrala lui Hristos Mântuitorul. Având în vedere că bise- 
rica nu ducea o evidenţă financiară nu este clar dacă veniturile din 
vânzarea petrolului au fost direcționate aşa cum declara Patriarhul. 

Biserica Ortodoxă Rusă, pe lângă relaţia bună cu statul, a avut şi 
continuă să fie parteneră cu reprezentanţi controversaţi din sfera 
businessului (BOR deţinând sute de kilometri pătrați de teren pe 
întreg teritoriul Federaţiei Ruse) au făcut parteneriate în construcția 
unor reţele de hoteluri şi complexe locative şi oficii prestigioase. 

Una din cele mai bogate companii din Rusia, Gazprom, la fel o 
duce bine cu BOR, ba mai mult compania a fost premiată de către 
Alexei al II-lea cu premiul Fundaţiei pentru Unitatea Popoarelor 
Ortodoxe pentru ajutorul lor pentru a aduce în ţară moaşte ale 
BOR, dar şi ale altor Biserici Ortodoxe din întreaga lume. 

Sfinţenia BOR şi bunele intenţii promovate continuu prin inter- 
mediul mass-mediei și sistemului de învățământ ascund nu doar 
colaborări cu privire la construcția lăcaşelor sfinte şi spălările de 
bani ale unor oligarhi influenţi din Federaţia Rusă. În spatele BOR 
din scurta istorie de după destrămarea URSS, au avut loc scanda- 
luri criminale de proporţii, iar unul din cazuri a fost schimbarea 
puterii BOR, Alexei al II-lea plecând de pe tronul patriarhal din 
cauza că a decedat în condiţii suspicioase. 

Decesul primului Patriarh al Rusiei democratice, Alexei al II- 
lea (5 decembrie 2008), a trezit multe discuţii controversate despre 
condiţiile în care a murit. Cauza morţii nu a fost anunţată de către 
poliţie, iar circumstanţele au fost făcute publice abia după un an. 
Alexei al II-lea, s-a spus, a alunecat noaptea în camera sa şi s-a lo- 
vit cu capul de colțul unui scaun. Lipsa unui buton de alarmă, ușa 
izolată fonic şi faptul că doar Patriarhul avea cheie de la intrare 
în camera sa, au fost cauzele principale din care patriarhul nu a 
primit asistență medicală la timp, iar cadavrul acestuia a fost găsit 
abia dimineaţă, atunci când acesta nu a ieşit la micul dejun. 

Au existat mai multe întrebări și versiuni neoficiale cu privire 
la decesul lui Alexei al II-lea. Actorul Stanislav Sadalski , unul din- 
tre bloggerii cei mai cunoscuţi din Federaţia Rusă, a scris despre 
versiunea că Patriarhul ar fi fost omorât la comandă din cauza că a 
refuzat recunoaşterea independenţei Abhaziei şi a Osetiei de Sud 

şi să accepte eparhiile lor în calitate de membri BOR. Tot Sadalski 
susținea că Patriarhul a fost împușcat în cap, motiv din care la în- 
mormântare, corpul neînsufleţit al lui Alexei al II-lea a fost acoperit, 
acuzaţia a fost confirmată de fostul referent al Patriarhului, Andrey 
Kuraev, care vorbeşte pe vlogul şi blogul său că înmormântarea a 
avut loc conform tradiţiilor bisericești cu privire le înmormântarea 
preasfințiților. Totodată, însuși urmașul şi actualul Patriarh Kirill 
într-o emisiune la TV, la o zi după deces, despre moartea lui Alexei 
al II-lea vorbea că BOR a fost salvată de vremuri grele, deoarece în 
fruntea BOR era un lider prea bătrân care cu greu ar fi putut face 
față provocărilor. Dar toate aceste vorbe şi acuzaţii sunt catalogate 
drept mituri create intenționat pentru a perturba liniştea ortodoxă. 

Moștenirea de circa 300 milioane de ruble (aproximativ 10 mi- 
lioane de dolari americani conform cursului valutar din decembrie 
2009), bani pe care Alexei al II-lea îi ţinea pe două conturi ban- 
care în dolari americani şi un cont în euro, a fost oferită celei mai 
apropiate asociate de la mijlocul anilor 1960, singura moștenitoare, 
maica Filareta (Alexandra Smirnova), inclusă în testamentul care 
datează din 1976. Un moment curios aici este că moștenirea lui 
Alexei al II-lea se afla pe conturile unei bănci falimentate 
"Vneshprombank”. 


BOR - carisma Mitropolitului Ţigărilor şi parteneriatul cu 
reprezentanții Puterii Politice 


Schimbarea conducerii BOR a avut loc în același an în care 
Federația Rusă îl avea pe cel de-al treilea președinte de ţară, Dmitri 
tul la scaunul de Patriarh al BOR, fostul mitropolit de Smolensk şi 
Kaliningradsk, acum Patriarhul Moscovei și al întregii Rusii a fost 
ales Kirill (în lume Vladimir Mihailovici Gundeaev). 

Relaţia apropiată dintre biserică şi stat a suferit un upgrade po- 
zitiv atât pentru puterea sfântă, cât şi pentru cea laică, iar Patriar- 
hul Kirill la câteva zile după întronarea în scaunul de la conducerea 

BOR, la o recepţie “modestă” de la Kremlin, a verbalizat într-un 
discurs că în viziunile sale acesta vede relaţii ideale între biserică și 
stat. Nu a menţionat în acel discurs despre relația BOR, stat și oli- 
garhie, o categorie cu un număr mic de persoane din care fac par- 
te atât reprezentanții puterii politice, cât şi Patriarhul Kirill, care 
înainte de a deveni Patriarh deţinea o avere estimată de experţi la 
4 miliarde de dolari americani. Deci, prietenia între puterea politi- 
că şi cea sacră a suferit un rebranding în fața societăţii ruseşti, ca- 
uza acestei prietenii fiind aceeaşi, păstrarea puterii şi promovarea, 
față de restul populaţiei, a unui discurs despre valori tradiționale 
şi ortodoxe ca fiind identitatea principală a Rusiei, iar despre tot 
răul care se întâmplă în ţară, vina se dă pe occident. 

Patriarhul Kirill oficial promovează "valorile ortodoxe” și asce- 
tismul, iar în realitate acesta a dus și duce o viaţă luxoasă, ca a unui 
miliardar, cu elemente hedoniste, respectând legile lumii crimina- 
le, detalii biografice despre care presa rusă cât şi cea internațională 
a scris în nenumărate rânduri. Reamintim că Patriarhul Kirill va 
participa la Congresul Mondial al Familiilor, ediţia a 12-ea, eveni- 
ment organizat de Preşedintele Republicii Moldova Igor Dodon în 
luna septembrie 2018 la Chişinău. În ajun de campanie electorală, 
Igor Dodon împreună cu Patriarhul Kirill vor vizita or. Comrat, 
mun. Bălți și Chișinău. 

Afacerile “ortodoxe” ale Patriarhului Kirill au început în peri- 
oada în care la conducerea Rusiei era Boris Elțîn, iar BOR-ul era 
binecuvântat de Patriarhul Alexei al II-lea (pe atunci Kirill era Mi- 
tropolit de Kaliningrad). 

La începutul anilor '90 (mai exact în 1993) cu ajutorul Patri- 
arhiei Moscovei a fost creat un grup comercial-financiar ”Nika”, 
vice-preşedintele cărui era protopopul Vladislav Veriga care mai 
era și directorul comercial al Departamentului pentru Relaţii Ex- 
terne al Bisericii şi Patriarhiei Moscovei (DREBPM) , conduse de 
Kirill. Spălarea banilor câștigați din contrabandă cu alcool şi ţigări 
avea loc prin intermediul unei rețele de companii precum banca 

”Peresvet”, S.A. Cooperarea Economică Internaţională”, S.A. Tele- 
viziunea Liberă a Poporului” şi altele. Un an mai târziu, în cadrul 
Guvernului Federaţiei Ruse și al Departamentului pentru Relaţii 
Externe al Bisericii şi Patriarhiei Moscovei (DREBPM), au apărut 
două comisii pentru asistența umanitară. Una lua decizii cu referi- 
re la ce fel de asistenţă putea fi scutită de impozite și accize, alta im- 
porta acest “ajutor umanitar” prin intermediul canalelor bisericeşti 
şi le vindea unor structuri comerciale. În acest fel majoritatea aju- 
torului scutit de impozite era distribuită printr-o reţea obişnuită de 
comerț la preţurile de piață. Prin această metodă în 1996 DREBPM 
a importat aproximativ 8 miliarde de ţigări în ţară. Acest joc a pro- 
vocat daune grave giganţilor de tutun din acele timpuri, care erau 
obligaţi să plătească taxe și accize, motiv din care au pierdut lupta 
necinstită pe piaţa tutunului cu DREBPM. După ce Kirill a simţit că 
această afacere se poate întoarce împotriva sa a decis să iasă din joc. 
În terminalele vamale a rămas o cantitate enormă de ţigări care au 
servit drept ajutor umanitar pentru BOR. Cantitatea impunătoare 
de țigări bisericeşti rămasă în vamă era în valoare de circa 50 milioa- 
ne de dolari americani, iar în jurul acestor bani a izbucnit un adevă- 
rat război. În acea perioadă a fost împușcat asistentul lui Vladimir 
Jirinovski, unul din regii ţigărilor, Alexandr Dzen. 

În investigaţiile istoricului Seghei Bîcicov de la sfârșitul seco- 
lului XX despre afacerile Patriarhului Kirill (pe atunci Mitropolit) 
scria că Rusia de atunci trecea prin vremuri extrem de dificile. În 
ţară existau peste 500 de mii de copii fără adăpost, lichidatorii ac- 
cidentului de la Cernobil nu primeau bani şi sufereau de foame, iar 
bătrânii erau nevoiţi să cerşească. Zecile de milioane despre care se 
ştia aşa și nu au ajuns să fie utilizați drept ajutor umanitar, ţigările 
ajungând să fie vândute în continuare în ţară. Mitropolitul Kirill în- 
cerca să dea vina și responsabilitatea pe Guvernul Federaţiei Ruse, 
într-un interviu spunea: "Cei care au făcut acest lucru nu știau ce 
să facă, să ardă țigările sau să le trimită înapoi... Ne-am adresat că- 

tre guvern, să recunoască că marfa este cu destinație umanitară şi 
să ne ofere şansa să o comercializăm”. Guvernul desigur că neagă 
acest lucru. 

După contrabanda cu ţigări şi războaiele cu lumea criminală, 
Kirill (cu experienţă și avere suficientă pentru a se ridica la un 
alt nivel de afaceri) s-a implicat în exportul petrolului. Așa cum 
am menționat mai sus, Patriarhul Alexei al II-lea de atunci a cerut 
printr-o scrisoare către Preşedintele Boris Elțîn să fie anulate taxele 
pentru exportul petrolului. Prin intermediul Societăţii pe Acţiuni 
"Cooperare Economică Internaţională”, Kirill câștiga bani pentru 
BOR şi, totodată, îşi umplea buzunarul. Cifra anuală de afaceri a 
companiei era de circa 2 miliarde de dolari americani (anul 1997). 
Societatea pe acţiuni are trei acționari, din care 40% sunt ale Patri- 
arhiei Moscovei. Holdingul cuprinde peste douăzeci de filiale în 
Federaţia Rusă şi în ţările din Uniunea Europeană, direcţiile stra- 
tegice fiind petrolul, piaţa financiară, comerțul cu produse alimen- 
tare, cât şi domeniul construcţiilor. 

În realitate, atât Patriarhul Kirill, cât şi reprezentanţii Bisericii 
Ortodoxe Ruse vor spune că afacerile şi miliardele despre care se 
vorbește în presă chiar dacă existau, acestea sunt proprietatea bi- 
sericii, nu a Patriarhului. Având în vedere că accesul la informații 
în Federaţia Rusă este limitat, mai ales atunci când este vorba de 
companii cu afaceri de miliarde, în spatele căror stau persoane in- 
fluente şi în relaţii de prietenie cu puterea, la unele întrebări este 
dificil de obţinut răspunsuri verificabile. 


Misiunea BOR şi lupta pentru putere 


Marile afaceri din spatele BOR desigur că nu sunt doar despre 
cei de la conducerea patriarhiei. Sub haina Patriarhului Kirill au 
loc afaceri de proporţii mari, iar “păcatele” acelora sunt iertate de 
Înaltpreasfinţit, clerul principal rezolvă problemele” în schimbul 
unor favoruri nu neapărat materiale. Societatea rusă este acomo- 
dată cu aceste excesuri prin promovarea discursului despre valori 

tradiționale moral-ortodoxe ruseşti prin intermediul bisericii şi al 
mass-mediei controlate politic: aceasta de fapt ar fi misiunea primor- 
dială a oligarhilor din fruntea BOR şi a Puterii Politice din Federaţia 
Rusă. Viziunile puterii ortodoxe și celei politice din secolul XXI sunt 
orientate către reîntoarcerea la forma de guvernare care acum 101 
ani în urmă a fost răsturnată de revoluţia din 1917 de către bolșevici. 

Tranziţiile prin care a trecut Rusia în secolul XX (imperiul țarist, 
URSS şi dictatura, Rusia Democrată) au avut o influență semnifi- 
cativă asupra vieţii cetățenilor, asupra economiei, asupra situației 
demografice din ţară, dar un moment important de după URSS este 
scăderea drastică a încrederii cetăţenilor în Puterea Politică, capitol 
la care se lucrează insistent în echipă (construită din cele două pu- 
teri BOR şi Kremlin). Pe de o parte, Kremlinul învinuieşte marile pu- 
teri din occident că “se implică” în treburile statului, motiv din care 
situația economică este aşa cum este, iar, pe de altă parte, BOR bate 
alarma că occidentul este inamicul principal în distrugerea valori- 
lor tradiţional-ortodoxe ruseşti şi pune în pericol moravurile tinerei 
generaţii și demografia din cauza avorturilor, drepturilor femeilor, 
drepturilor copiilor, drepturilor minorităţilor sexuale etc. 

Deşi oficial în Federaţia Rusă forma de guvernământ este semi- 
prezidenţială cu un sistem pluripartidist şi cu democraţie repre- 
zentativă, tendinţa spre monarhie poate fi observată prin faptul că 
lista copiilor de succes a funcţionarilor de rang înalt care ajung în 
funcţiile părinţilor practic prin moștenire este în continuă creştere. 
Pe de o parte se poate de crezut că aceştia au primit educaţie 
de calitate în şcolile occidentale de afaceri sau în cele mai bune 
universități din ţară și astfel au ajuns să aibă succese incredibile, 
făcându-şi cariere de invidiat. Faptul că titlul de funcţionar cu 
rang înalt (rusă “cinovnic”) în Rusia se transmite prin moştenire, 
deja de mulţi ani nu mai este o glumă. Ideea revigorării monarhiei 
în Rusia i-a venit Kremlinului încă pe vremea lui Boris Elțîn. Aces- 
tuia i s-a propus un program politic pentru reîntoarcerea monar- 

hiei constituționale. Special pentru familia regală a dat ordin să fie 
reparat conacul din satul Klachuga de la periferia Moscovei. Până 
la urmă Elțîn nu a acceptat ideea, dar parţial a implementat-o prin 
numirea succesorului său (monarhie selectivă) Vladimir Putin. 

În ultimul interviu cu Patriarhul Alexei al II-lea, acesta spunea 
că Rusia în varianta ideală, atât pe plan intern, cât şi extern, trebuie 
să fie neapărat o monarhie în care oamenii să-şi aleagă conducerea. 
Cu referire la testamentul Ţarul Alexandru al III-lea pentru fiul 
său Nicolae al II-lea, Patriarhul spunea că împăratul îi recomanda 
fiului să se bazeze pe biserică, pentru că biserica este cu poporul. 
Pentru că politica poate fi imprevizibilă, Patriarhul Alexei al II-lea 
acționa strategic şi atât la 75, cât şi la 80 de ani de la asasinarea 
Țarului Nicolai al II-lea, acesta scria epistole (linguşeală diploma- 
tică în caz că democraţia dă eșec) către familia ţaristă. 

Modelul sistemului politic monarhic a început să aprindă 
discuţiile în rândul credincioşilor ortodocşi după ce Mitropolitul 
Ilarion Alfeiev şi-a exprimat public simpatia cu privire la monar- 
hie, considerând-o drept forma de guvernare care a fost testată de 
istorie şi că are mai multe avantaje decât orice alt model politic pen- 
tru Rusia. Acest format are susținători printre creştinii ortodocşi, 
dar în special din partea BOR care, după cum menţiona Ilarion 
Alfeiev, se va implica la dezbaterea acestei teme pentru a reîntoar- 
ce domnia monarhistă în ţară. Totodată, printre susținătorii reîn- 
toarcerii monarhiei în Federaţia Rusă sunt şi lideri politici cum ar 
fi controversatul Vladimir Jirinovski (fracțiunea Partidului Liberal 
din Rusia) care intenționează să întoarcă imnul "Dumnezeule, sal- 
vează țarul” și să fie interzise partidele politice, iar preşedintele să 
aibă titlul de “Împăratul Vladimir !”. Unii ar putea lua în serios 
afirmaţiile liderului Partidului Liberal Democrat din Rusia, alţii ar 
spune că e sarcasm caracteristic lui Vladimir Jirinovski, pentru că 
acesta pe lângă promovarea unor viziuni conservatoare, a intrat 
în discuţii aprinse cu BOR referitor la interzicerea avorturilor fiind 

pentru respectarea alegerii femeilor de a face avort. Totodată, acesta 
se pronunţă pentru respectarea drepturilor minorităţilor sexuale, 
cât şi desfășurarea marşurilor LGBT. 

Se creează impresia că susținătorii vocali ai ideii de reîntoar- 
cere a monarhiei în Rusia, şi în special cu viziuni de a-l promova 
pe Vladimir Putin în calitate de ţar, sunt personalități care au o 
relație specială cu BOR. De exemplu, Prim-ministrul autoprocla- 
matei Republici Crimeea, Serghei Aksinov (moldovean de origine, 
născut în mun. Bălţi), care este în relație bună cu BOR, rolul căreia 
îl consideră extrem de important în unirea cetățenilor în perioa- 
da dificilă în care se află Crimeea. Aksinov este pentru întoarce- 
rea monarhiei în Federaţia Rusă, iar cu referire la Vladimir Putin 
acesta consideră că pentru a creşte ţara este de acord să-l accepte 
în calitate de dictator. Un alt personaj controversat este oligarhul 
ortodox pro-monarhist, apropiatul lui Vladimir Putin şi al Patriar- 
hului Kirill, Konstantin Malofeev, dat în căutare pentru finanțarea 
combatanţilor din Donbass. Pentru Malofeev, monarhul-ţarul este 
cel ales de Dumnezeu. Într-un interviu spunea că Putin nu a aspi- 
rat niciodată să fie ales preşedinte, el a fost găsit şi numit la acest 
post, apoi s-a dovedit că Putin a fost trimis de Dumnezeu. 

O investigaţie profundă desigur că ar scoate la suprafaţă o listă 
mult mai lungă de personalităţi dubioase din anturajul lui Putin 
şi contribuţia lor la promovarea imaginii sale în calitate de “ţar”. 
Faptul că în Rusia practic toate structurile sunt sub controlul unui 
om, demult nu mai este o noutate. Dar să ne concentrăm pe jocuri- 
le BOR cu drepturile fundamentale ale omului și cum se manipu- 
lează agresiv prin intermediul unor organizații cu viziuni conser- 
vatoare din Federaţia Rusă. 

Lezarea sentimentelor religioase, de la limitarea drepturilor 
la exprimare la mușamalizarea cazurilor de pedofilie comise de 
“slujitorii domnului” 

Dreptul la libertatea de conştiinţă şi apartenenţă religioasă 
face parte din categoria drepturilor fundamentale ale omului în 

conformitate cu legislaţia internațională, la fel şi cu cea rusească. 
Constituţia Federaţiei Ruse garantează tuturor libertatea conştiinţei 
şi a religiei, inclusiv dreptul la credinţă individuală și în comun cu 
alți credincioşi, cât şi dreptul de a nu crede, libertatea alegerii, să 
distribuie convingeri religioase sau de altă natură şi să acţioneze în 
conformitate cu acestea. După acțiunea organizată de cele trei mem- 
bre ale formaţiei de punk-rock “Pussy Riot” în Catedrala lui Hris- 
tos Mântuitorul din Moscova, autorităţile au introdus schimbări în 
legislaţie în vederea combaterii insultelor la credințele religioase şi 
ale sentimentelor cetăţenilor. Fetele au interpretat un fragment din 
cântecul lor “Fecioara Maria, alungă-l pe Putin”, prin care îl acuză 
în special pe Patriarhul Kirill pentru că crede în Putin şi nu în Dum- 
nezeu. Acţiunea era o reacţie la sprijinul pe care Patriarhul Kirill 
l-au oferit pentru candidatul Vladimir Putin în campania electorală. 
Ulterior reprezentanţii BOR cereau activistelor să-şi ceară scuze şi 
să se pocăiască în mod public, iar acțiunea organizată de acestea 
era catalogată drept una care încalcă sentimentele credincioşilor, iar 
condamnarea și pedeapsa lor trebuia să fie obligatorii. Ulterior a de- 
cis că cele trei membre din formaţia “Pussy Riot” Nadejda Toloko- 
nikova, Maria Aliohina şi Ekaterina Samutsevich să fie condamnate 
la doi ani de detenţie, pentru huliganism. Aşa cum este menţionat 
mai sus, legea cu privire la insultarea sentimentelor religioase a fost 
modificată, pentru că libertatea de exprimare devenise un pericol 
la adresa BOR, iar statul trebuie să demonstreze tot respectul față 
de biserică. Modificarea legislaţiei nu a fost singurul act de devota- 
ment cu privire la valoarea BOR în societate, aşa că a urmat o serie 
de penalizări contra cetăţenilor de rând care și-au exprimat într-o 
modalitate diferită părerea cu privire la religie. 

Un caz care a atras atenția mass-mediei a fost chemarea în 
instanță a unui tânăr cetățean rus pentru exprimarea viziunilor cu 
privire la religia ortodoxă. Victor Krasnov din Stavropol, care se de- 
clară ateu, a fost acuzat de insultă la sentimentele credincioşilor, mai 

exact acesta într-o discuţie pe o reţea de socializare rusească (VKon- 
takte) a scris că "Dumnezeu nu există”, iar Biblia este o compilație 
de "poveşti evreiești”. Tânărul, contra voinţei sale, a fost obligat să 
stea o lună de zile într-un dispensar de psihiatrie. Dosarul a fost 
oprit abia peste 3 ani la solicitarea învinuitului. Nivelul de absur- 
ditate al legislaţiei care încalcă drepturile la libertatea de exprimare 
a cetățenilor din Federaţia Rusă a ajuns în unele cazuri la extreme, 
doar pentru a demonstra încă odată că BOR este o instituție impor- 
tantă în ţară. Cazuri de pedeapsă pentru încălcarea legii cu privire 
la sentimentele religioase sunt foarte multe, iată câteva care au ajuns 
în atenţia presei: 

Vloggerul Ruslan Sokolovski a fost condamnat la 2 ani şi trei luni 
de închisoare pentru că a filmat un video despre “prinderea poke- 
monilor” (aplicaţia PokemonGo) în catedrala din Ekaterinburg;Un 
profesor de la Universitatea de Medicină din Orenburg, Seghei 
Lazorev, a primit o amendă în sumă de 35 mii de ruble pentru că a 
publicat un eseu “Hristos cel Rău”. În textul dedicat unei icoane cu 
Hristos, autorul l-a numit pe mântuitor “ucigaș”, Dumnezeul care 
pedepseşte” și “tiran”; Anton Simakov care se declară magistrul 
magiei voodoo a fost internat forțat într-un spital de psihiatrie pen- 
tru că acesta a organizat un ritual în fața presei pentru a influența 
autoritățile Ucrainei (a tăiat capul unui cocoș pentru a-l distruge pe 
preşedintele Ucrainei). Nu sunt cunoscute detalii exacte cu privire 
la perioada cât a fost internat acel magistru voodoo în psihiatrie. 
Deci, după cum vedeţi, libertatea în Rusia este aproape de iluzie, 
cetăţenii nu au posibilitatea să se exprime şi să trăiască în afara li- 
mitelor. Desigur că limitele în majoritatea cazurilor ar trebui să fie 
pentru o conviețuire mai bună a cetăţenilor, statul şi legislaţia chi- 
purile au scopul de a asigura o viață mai bună pentru societate, însă 
reprezentanții BOR sunt foarte sensibili, se supără, iar autorităţile le 
fac pe plac şi aplică “legile” în cazuri în care nu ar fi trebuit, astfel 
libertatea de conştiință/religie/gândire sunt mituri. 

Până la reîntoarcerea în epoca medievală a Federaţiei Ruse se 
pare că nu a rămas mult. Standardele morale ale Bisericii Ortodoxe 
Ruse ajung să fie dictate în toate domeniile posibile, apărându-se cu 
legislaţia, reprezentanţii BOR își bagă nasul și în artă, cenzurând şi 
criticând lucrările unor artişti. În 2015 expoziţia artistului belgian 
Jan Fabre a devenit populară după scandalul care a apărut în ju- 
rul ei, BOR a numit expoziţia blamabilă. Însuși Patriarhul Kirill la o 
conferință a menţionat că BOR nu va rămâne într-o parte și se va im- 
plica de fiecare dată atunci când prin intermediul artei se va încerca 
promovarea unor valori de profane, mai ales printre tineret. Apa- 
rent BOR, în frunte cu Patriarhul Kirill luptă împotriva păcatului, 
limitează tot mai mult dreptul cetăţenilor la exprimare, cenzurează 
în masă cu ajutorul “prietenului” puterii politice, însă tot ei, înalți 
reprezentanți ai bisericii, comit acte de corupţie și afaceri ilegale. 

Referitor la crimele de pedofilie comise de către preoţii 
ortodocși, din cauza relaţiei BOR cu statul şi a politicii conserva- 
toare şi secretoase, când vine vorba de această temă totul devine 
foarte neclar. În primul rând se vor găsi foarte puţini care vor în- 
drăzni să acuze BOR, nimeni nu va spune despre ascunderea cri- 
melor. De regulă în asemenea cazuri totul se rezumă la replici me- 
tafizice de tipul că toți sunt oameni, iar printre sfinți există mulți 
păcătoşi. Se va vorbi ruşinos la câteva posturi TV, ca într-un final 
să catalogheze crima de pedofilie comisă de preoţi drept una nor- 
mal umană, să le fie milă de copiii care au avut de suferit în urma 
hărţuirilor sexuale, apoi să uite de totul. Pentru că e temă inco- 
modă, e mult mai simplu să uiţi astfel de istorii. Societatea poate 
că reuşeşte să-şi şteargă din memorie astfel de cazuri, însă jertfele 
trăiesc toată viața cu această traumă. 

O paranteză despre problema BOR şi pedofilia nu poate să lip- 
sească din acest text. Unul din cele mai tari cazuri este despre preo- 
tul Gleb Grozovski, care a fost găsit vinovat în întreţinerea unor acte 
sexuale cu trei fetițe cu vârsta sub 14 ani. Hărţuirile sexuale asupra 
minorelor a avut loc în taberele ortodoxe de odihnă pentru copii 

de pe insula Konovets pe lacul Ladoga în 2009, precum şi pe insula 
Kos din Grecia în 2013. Instanţa l-a obligat pe preotul Grozovki să 
plătească fiecărei victime câte 400 mii de ruble (circa 6000$) despă- 
gubire pentru daune morale şi l-a condamnat la 14 ani de închisoa- 
re în penitenciar de tip închis. Între timp, BOR în loc să lupte cu 
aceste probleme reale şi să prevină astfel de crime care au loc chiar 
în interiorul “sfintei” instituţii, aceştia ameninţă cu judecată alţi 
preoți care încearcă să vorbească deschis despre actele de pedofi- 
lie comise de “slujitorii Domnului” (de exemplu cazul diaconului 
Andrei Kuraev care era ameninţat cu judecata pentru că-l acuza de 
pedofilie pe Mitropolitul Dmitrie din Tobolsk). 


Concluzie sau despre BOR - mașina violentă a oligarhiei orto- 
doxe ruse 

Potrivit celui mai recent (2017) sondaj privind nivelul de reli- 
giozitate din Federația Rusă, circa 71% din cetăţenii ruși se decla- 
ră ortodocşi, deşi proiectul Atlas al religiilor şi naționalităților a 
realizat un sondaj în 2012 care arăta că 41% dintre ruși se decla- 
rau ortodocşi şi că aparțin BOR. Însă pe fundalul crizei econo- 
mice din ţară, conform datelor oficiale din cartotecile instanțelor, 
cetăţenii ruși în 2015 se judecau cu BOR de patru ori mai des decât 
în 2010. Dacă în 2010 au fost depuse doar 54 de dosare față de mă- 
năstiri şi biserici, atunci în 2015 a crescut la 212 procese de judecată 
între cetăţeni şi BOR. Numărul total de dosare în judecată în care 
instituţiile BOR sunt în calitate de inculpaţi sunt peste o mie. Al 
doilea motiv principal din care BOR este implicată în procese de 
judecată (pe primul loc este motivul că nu plătesc pentru serviciile 
comunale) este legat de disputele privind terenurile şi imobilele 
acaparate de “slujitorii Domnului”. 

Statisticile oficiale, după cum vedeţi, au prea mari decalaje şi 
devine dificil de înţeles cine are dreptate atunci când în stat bise- 
rica şi puterea dorm în același pat. Relaţia între cetăţenii de rând, 
instituţiile de stat și BOR devin tot mai tensionate în Federaţia 

Rusă, acest lucru se observă în cazuri reale în care diverse așa- 
zise organizaţii ortodoxe (sub protecţia autorităţilor laice și celor 
religioase) comit acţiuni violente împotriva libertăţii de exprima- 
re, de gândire şi de a fi diferit. Numărul de membri ai astfel de 
organizaţii și mişcări ortodoxe de tip radical este estimat la câteva 
mii de persoane. În acelaşi timp, legitimitatea lor creşte odată cu 
nivelul de apropiere dintre Patriarhul Kirill şi Kremlin. 

Acţiunile organizate de mișcări ortodoxe conservatoare în ma- 
joritatea cazurilor sunt lipsite de logică, iar unele ajung să treacă 
de la extrema prostiei la extrema violenţei. 

Activiştii ortodocși din Novosibirsk au cerut administraţiei 
locale să interzică programele de prevenire a HIV în rândul 
adolescenților, acuzând că prin astfel de proiecte minorii sunt 
învăţaţi diverse perversiuni. 

Activiştii ortodocși nu fac diferenţă între realitate și artă. Mem- 
brii organizaţiei “Statul sfânt — Rusia Sfântă” au trimis mai întâi 
scrisori către directorii cinematografelor, prin care amenințau şi ce- 
reau să refuze proiecția filmului istoric ”Matilda” în care este po- 
vestită relaţia între Ţarul Nicolae al II-lea şi balerina Matilda Kshe- 
sinski. Mai târziu, în septembrie 2017, un cetăţean la volanul unui 
automobil tip UAZ, încărcat cu butoaie cu benzină și butelii cu gaz, 
a tamponat clădirea cinematografului ”Cosmos” din Ekaterinburg. 
Să presupunem că nu au fost de acord cu ideea filmului, să zicem că 
s-au simţit cumva intimidaţi că în film Ţarul Nicolae al II-lea a fost 
arătat într-o lumină diferită de cea pe care o acceptă ei, dar nici un 
motiv din acestea nu le permită să pună în pericol viața oamenilor, 
să amenințe şi chiar să organizeze acte de terorism ortodox. 

Promovarea şi aplicarea violenţei de către radicalii ortodocşi din 
Federaţia Rusă (sub protectoratul Patriarhului Kirill, BOR şi stat) au 
loc practic în toate domeniile. Agresiune împotriva feministelor care 
încearcă să lupte paşnic pentru egalitatea de gen. Violenţă verbală, 
fizică şi chiar omorârea minorităţilor sexuale în Federaţia Rusă. Ast- 
fel de crime grave au loc într-o ţară care pretinde a fi democrată. 

Congresul Mondial al Familiilor de la Chișinău: 
reflectarea în mass-media locală și internaţională 


Ovidiu Voicu 


În paginile următoare, ne propunem să analizăm modul în care a fost 
reflectată în mass-media ediția 2018 a Congresului Mondial al Familii- 
lor, ce a avut loc la Chişinău în perioada 14-16 septembrie. Analiza se 
bazează pe monitorizarea informaţiilor de presă despre Congres din pe- 
rioada septembrie-octombrie 2018. Selecţia surselor se limitează la surse 
primare şi care implică o decizie umană (jurnalist, editor) de selectare 
a conținutului relevant, mass-media internațională (limbi de circulație 
largă, română şi rusă) şi națională. Analiza subliniază slaba reflectare în 
presa internațională a evenimentului, precum şi asocierea mai degrabă 
cu rețeaua de influență a Rusiei decât cu promovarea valorilor familiei. 
Pentru o țară ca Moldova, organizarea Congresului este mai degrabă un 
semnal de alarmă decât un factor de prestigiu internațional. Reflectarea 
Congresului în mass-media națională arată că încercarea de a ambala 
valori ultra-conservatoare în aparența unor preocupări pentru teme pre- 
cum evoluții demografice sau problemele familiilor moderne a avut foar- 
te puțină tracțiune. În afară de publicațiile prietenoase cu preşedintele, 
majoritatea jurnaliştilor care au relatat despre eveniment au privit prin 
prisma luptelor politice interne şi a intereselor geopolitice ce se suprapun 
în Moldova. 


Context şi metodologie. Context 

În perioada 14-16 septembrie 2018, la Chişinău a avut loc 
Congresul Mondial al Familiilor (cunoscut după acronimul său 
în limba engleză, WCEF - World Congress of Families). A fost a 
douăsprezecea ediţie a acestui eveniment internațional itine- 
rant. Iniţiatorul şi organizatorul principal al întâlnirilor anuale 
este International Organization for the Family (IOF), extensia 
internațională a National Organization for Marriage (NOM), o 

platformă conservatoare înființată în 1997 în Statele Unite ale 
Americii, şi care s-a extins la nivel mondial. IOF, ca şi NOM, pro- 
movează viziunea creștină asupra familiei și se opune căsători- 
ilor între persoane de același sex, avortului, pornografiei și, în 
general, oricăror obiceiuri sau opinii care contravin viziunii re- 
spective (divorţul, integrarea femeilor pe piaţa forței de muncă 
etc.). Organizațiile membre din întreaga lume se întâlnesc anual 
în cadrul WCE, într-un alt oraș. În 2016, a fost Tbilisi; în 2017, Bu- 
dapesta; în 2018, Chişinău, iar în 2019 va fi Verona. 

La Chişinău, gazda formală a fost Fundaţia de binefaceri a Pri- 
mei Doamne a ţării, Galina Dodon, “Din Suflet”, iar evenimentul 
s-a desfășurat sub patronajul preşedintelui ţării, Igor Dodon. Nu 
este prima dată când WCF se organizează sub auspicii politice. În 
2017, la Budapesta, Congresul l-a avut în centru pe premierul și 
liderul autoritar Viktor Orban. În 2019, invitaţia a venit de la vi- 
cepremierul, ministrul de interne şi liderul politic Matteo Salvini. 

Suprapunerea dintre ideologie şi politică implică cel puțin 
două seturi distincte de obiective ale unui astfel de eveniment. Or- 
ganizatorii, IOF, doresc vizibilitate internațională pentru propria 
agendă, oportunități pentru întâlnire şi cooperare între membri, şi 
promovarea valorilor proprii în societatea gazdă. 

Politicienii locali îşi doresc la rândul lor vizibilitate, poziționare 
şi notorietate în plan internaţional şi naţional. Acest lucru se su- 
prapune de cele mai multe ori cu asocierea cu valorile tradiționale 
pe care le susține IOF (sigur că acest lucru este mai ușor de in- 
tuit în cazurile Ungariei și Italiei, unde cei doi lideri, dnii Orban 
şi Salvini, conduc partide conservatoare, decât în Moldova, unde 
dl Dodon reprezintă Partidul Socialist; dar să nu ne lăsăm derutaţi 
de etichete). „Putem declara cu toată certitudinea că ediţia din 
2018 a Congresului Mondial al Familiilor va fi cel mai important 
eveniment din ultimii ani din Republica Moldova”, spunea dl Igor 
Dodon, citat de Socialiştii, ziarul oficial al PSRM. 

Numeroşi observatori adaugă un al treilea set de obiective, 
care derivă din interesele trans-naţionale ale unor ţări ce par a 
acţiona prin intermediul WCEF. Exemplul cel mai la îndemână 
este Rusia. Numeroase surse — și vom vedea acest lucru pe par- 
cursul analizei — spun că WCF este un spaţiu de întâlnire între in- 
teresele ruseşti și grupurile evanghelice americane, jucând astfel 
un rol — mai mare sau mai mic — în gambitul geopolitic al Rusiei 
în diverse zone ale lumii. 

Ca orice întreprindere ideologică, IOF, şi prin extensie WCFE, 
are opozanți. Acest lucru este cu atât mai pregnant cu cât IOF şi 
organizaţiile membre iau în serios spiritul misionar al creștinismului. 
Ei doresc convertirea tuturor la propriile valori. lar atunci când nu 
reuşesc convertirea, se mulțumesc cu obligarea tuturor să urmeze 
aceleași precepte, în cazul de față în ceea ce priveşte familia. Auto- 
mat, apărătorii libertăţii se opun unor astfel de tendinţe. IOF este 
adesea criticat de organizaţiile progresiste şi liberale. Nu de puţine 
ori IOF a fost acuzată că promovează discursul de ură. Atunci când 
W-CE se organizează într-o ţară, grupurile progresiste din societatea 
respectivă se tem că prezența Congresului va întări poziţia conser- 
vatorilor radicali, conducând la intoleranţă, discriminare și în gene- 
ral limitarea sau chiar pierderea libertăţilor. Dacă adăugăm şi per- 
spectiva influenţei ruseşti, lucrurile se complică şi mai mult. 

Moldova nu face excepţie. Pe data de 11 septembrie, cu câteva 
zile înainte de WCE, mai multe organizaţii preocupate de drep- 
turile omului au organizat, la Chişinău, conferința internaţională 
„Congresul Mondial al Familiilor la Chișinău şi dreapta conser- 
vatoare religioasă: ameninţări și oportunități”, în cadrul căreia au 
atras atenţia asupra modului în care politicienii, și în principal 
preşedintele Dodon, manipulează tema familiei pentru a câștiga 
capital politic. Organizatorii şi participanţii au vorbit şi despre 
răul mai profund pe care propagarea unor stereotipuri și unor va- 
lori neliberale îl face societății moldovenești. 

Metodologie 

Nu ne propunem să desluşim tot acest puzzle de interese și 
obiective. Obiectivul analizei de față este mai puţin ambițios. În ce 
măsură organizarea WCE în Moldova servește intereselor de noto- 
rietate, vizibilitate şi promovare a agendei conservatoare ale princi- 
palilor actori? Altfel spus, vom încerca să vedem dacă în mod real 
un eveniment precum WCF are impactul scontat sau promis de or- 
ganizatori în ceea ce privește creșterea interesului publicului despre 
organizatori şi agenda lor. 

Pentru a răspunde la această întrebare, vom folosi un indicator 
indirect: reflecţia lucrărilor Congresului în mass-media. Analiza se 
bazează pe monitorizarea informaţiilor de presă despre WCE apă- 
rute în perioada septembrie-octombrie 2018. Am urmărit extensia 
on-line a mass-media tradiţională (televiziune, ziare, radio) şi site- 
uri de ştiri și opinie. Am evitat agregatoarele de conţinut și în gene- 
ral paginile care doar preiau conţinutul, mergând către sursele pri- 
mare. Am păstrat pagini ale unor organizaţii non-guvernamentale 
care furnizează în mod constant conţinut, devenind astfel platforme 
similare celor media. Am păstrat doar site-urile şi paginile care pu- 
blică informaţii credibile despre proprietari şi își asumă o afiliere 
instituţională. 

Practic, această selecție urmăreşte să includă doar sursele pen- 
tru care există o persoană care a filtrat și publicat informaţia despre 
W-CE în perioada menţionată. Această persoană poate să fie un jur- 
nalist sau un analist, de la caz la caz, şi împreună cu un grup edito- 
rial a decis că informaţia este relevantă şi trebuie publicată. 

Vom urmări doi indicatori: pentru preşedintele Dodon, în ce mă- 
sură imaginea sa de lider de nivel internațional este îmbunătăţită; 
iar pentru agenda conservatoare, în ce măsură mass-media o pro- 
movează în perioada de referință, în particular în Moldova. 

Metodologia aleasă, care este una exploratorie, are limitări asu- 
mate. Nu include ştirile din jurnalele zilnice ale principalelor pos- 

turi de televiziune naţionale, din perioada Congresului. Ştim că au 
existat şi că au reflectat în principal poziţiile organizatorilor. Am 
ales totuși surse persistente pe termen mai lung, care pot fi încă 
accesate. 

Probabil mai importantă este limitarea la ceea ce putem numi 
surse organizate. Am considerat că filtrul uman este un indicator 
relevant, chiar şi atunci când scopurile sale nu sunt neapărat jur- 
nalistice sau interesul public (pentru că unele din ele sunt suspec- 
tate de a fi instrumente de propagandă). Recunoaştem însă că, în 
epoca reţelelor sociale, comunicarea directă poate fi un instrument 
cel puţin la fel de puternic. Spre exemplu, contul de Facebook al 
dlui Dodon este adesea citat chiar de mass-media. Analiza acestor 
surse implică însă un alt tip de demers, pe care resursele disponi- 
bile nu l-au permis. 

Pentru analiza datelor culese am combinat metodele cantitati- 
ve cu cele calitative, acordând prioritate celor din urmă. Motivul 
acestei priorități este simplu: sursele reţinute în selecție sunt rela- 
tiv puţine, corespunzător criteriilor aplicate. 

Etapa dificilă de monitorizare şi culegere de date aparţine inte- 
gral echipei Platzforma.md, căreia i se cuvin toate laudele pentru 
munca depusă. 


Analiza datelor. Privire de ansamblu 


Judecând după numărul de surse reținute, rezultatul final este 
relativ modest: pentru perioada monitorizată, am păstrat în selecția 
făcută doar câteva zeci de surse, dintre care puţin peste jumătate 
sunt naţionale. Spunem că este un rezultat modest, comparat cu 
ambițiile declarate ale organizatorilor, de a avea un eveniment cu 
impact major în rândul opiniei publice interne și internaționale. 
Dacă IOF este mai degrabă interesată de oportunităţile de sociali- 
zare şi lobby oferite de cadrul WCE, pentru dl Dodon, vizibilitatea 
şi notorietatea au fost principalele obiective. 

După cum vom arăta, majoritatea surselor sunt de nişă, în sen- 
sul că au un interes particular în ceea ce priveşte subiectul sau 
oamenii implicați în WCF. Rareori Congresul a reușit să ajungă pe 
agenda agenţiilor de ştiri şi a mass-media generaliste. Atunci când 
a făcut-o, a fost mai degrabă pretext pentru a discuta probleme 
mai ample de relaţii internaţionale şi geopolitică, decât subiect în 
sine (așa cum vom vedea în continuare). 

Acest lucru ne arată că asocierea cu WCE nu a servit ambiţiei 
dlui Dodon de a-şi proiecta imaginea de om de stat de nivel 
internaţional, dar nici dorinţei organizatorilor de a avea un impact 
major în configurarea opiniei publice din Republica Moldova. 


Presa internaţională. 

Agenţii de presă și publicaţii generaliste 

Prima observaţie ce trebuie făcută este că organizarea WCF 
la Chişinău este un subiect care nu a ajuns pe fluxurile marilor 
agenţii de ştiri internaționale. De la Reuters la AlJazeera, nu am 
identificat nicio ştire despre WCE, nici în timpul desfăşurării, nici 
ulterior acesteia. Este un indicator indirect, dar foarte puternic, că 
tematica Congresului nu este considerată de suficient interes pen- 
tru a fi inclusă în informările adresate publicului larg. 

Surprinzător, nu regăsim WCE nici în fluxul agenţiei TASS. 
Este surprinzător pentru că întregul angrenaj serveşte foarte bine 
intereselor ruseşti (după cum vom vedea şi mai jos), şi ar fi fost 
de aşteptat ca agenţia de stat a Rusiei să îl promoveze. Mai mult, 
inițial se anunţa şi prezența Patriarhului Kirill al Rusiei, ceea ce ar 
fi crescut vizibilitatea cel puţin în spaţiul rusesc. Nici măcar atunci 
când încă se credea că va veni Kirill, ştirea nu a ajuns pe fluxul 
TASS. La o lună după desfăşurarea Congresului, în contextul con- 
flictului din interiorul ortodoxiei cu privire la autocefalia Biseri- 
cii Ucrainene, preşedintele Dodon s-a autopropus ca gazdă a unei 
întâlniri de mediere. Această ştire a fost preluată de TASS. Deşi 

contextele erau asemănătoare, tematica era comună, știrea nu face 
nicio referire la WCEF, organizat recent în Moldova. Empiric, putem 
spune că organizarea Congresului nu doar că nu a fost considerată 
de interes momentan, dar nici nu pare să fi lăsat urme în memorie, 
nici măcar acolo unde există un interes direct pentru promovare. 

Pentru a contextualiza şi mai bine, trebuie spus că în aceeaşi 
perioadă, preşedintele Dodon a ajuns totuşi în atenţia agenţiilor de 
presă internaționale, dar nu prin acţiunile de om de stat, ci prin ac- 
cidentul auto pe care l-a suferit. Spre exemplu, amintitele Reuters 
şi TASS au scris pe această temă, relatând producerea accidentu- 
lui, incluzând și informaţii despre posibilitatea unui atentat, ştire 
aruncată pe piaţă de chiar serviciile de securitate moldovenești (și 
neconfirmată ulterior). 

Rămânând în regiune, regăsim o singură ştire în fluxul agenţiei 
române Agerpres. Aceasta este mai degrabă una neutră, care 
prezintă faptic declaraţiile preşedintelui Dodon în deschiderea 
Congresului şi se datorează de fapt preluării de către Agerpres a 
portalului local unimedia.md. Este mai degrabă o extensie a ser- 
viciului de monitorizare de presă oferit de Agerpres, dar faptul 
că informaţia a trecut şi în fluxul de ştiri denotă că un redactor a 
considerat-o de interes. 

Am adus în discuţie situația marilor agenţii de presă pentru că 
acestea sunt o sursă esenţială de conţinut pentru mass-media ge- 
neraliste din întreaga lume. Așa cum ştim, foarte puţine canale me- 
dia internaţionale menţin o prezență permanentă într-o ţară mică, 
aşa cum este Moldova. Prin urmare, agenţiile de ştiri rămân o sur- 
să importantă de conţinut verificat, ce poate fi preluat. Absența 
informaţiei din fluxurile agenţiilor de ştiri explică probabil în mare 
măsură absenţa referințelor din programele media generaliste din 
întreaga lume. 

Referirile la WCF nu lipsesc însă cu totul. Le regăsim în câteva 
cazuri, însă în cu totul alt context decât cel urmărit de organiza- 

tori. În câteva cazuri, Congresul organizat în capitala Moldovei 
este plasat în contextul unei serii de acțiuni sponsorizate sau in- 
spirate de Rusia pentru a promova interesele ruseşti în regiune sau 
în lume. Această perspectivă de geopolitică şi relaţii internaționale 
este cel mai des întâlnită în mass-media internaţionale, care nu au 
un interes ideologic direct (deci nici conservatori, nici progresişti). 
Departe de a percepe Moldova și pe preşedintele ei, sau măcar 
W-CE şi organizatorii săi, ca pe actori de relevanţă regională sau 
globală, analizele le acordă un rol de pioni sau rotiţe într-un an- 
grenaj mai amplu manevrat de alte interese, în principal ruseşti. 

Spre exemplu, Haaretz menţionează WCE ca instrument al 
„duginismului” într-un articol amplu despre trecutul, ideologia şi 
legăturile cu extrema dreapta internaţională a noului preşedinte 
brazilian, Bolsonaro. Articolul analizează numeroase acţiuni şi 
perspective a ceea ce pare a fi o mișcare internaţională de (extre- 
ma) dreapta, din Europa în America Latină, iar WCF este doar una 
dintre ele, nici măcar una deosebit de importantă. 

O abordare similară găsim la portalul Stratfor (chiar dacă aces- 
ta are în sine un interes de nișă, axat pe securitate). Stratfor inclu- 
de WCE într-o analiză mai largă despre armele Rusiei în războiul 
informaţional. Arată că Rusia speculează temerile populațiilor din 
estul Europei (migraţie, depopulare, liberalism), alimentând dis- 
cursul anti-occidental. O parte dintre aceste teme, mai ales cele 
legate de situaţia familiei, de evoluţiile demografice, de valorile 
tradiționale şi nu în ultimul rând homofobia, au fost acoperite de 
W-CFE. Portalul aminteşte de rolul WCE ca loc de întâlnire ale in- 
tereselor ruseşti cu cele ale comunităţilor evanghelice din Statele 
Unite, şi potenţial catalizator al unor interese de lobby. 

O abordare similară găsim în Newsweek, ediția americană. 
Jurnaliștii americani privesc tot la legătura între cercurile conser- 
vatoare din ţara lor şi propaganda rusească. Articolul subliniază 
identitatea de valori între conservatorismul american şi cel rusesc, 

şi se întreabă în ce măsură interesele ruseşti speculează dorinţa par- 
tenerilor americani de a „salva” valorile tradiționale. Analiza dis- 
cută conţinutul discuţiilor de la Congres în context internațional, 
fără a arăta vreo preocupare față de situaţia locală, a Moldovei sau 
a liderilor săi. 

Rămânând în zona americană, Hill Reporter, un portal speciali- 
zat în analiza dinamicii din congresul american, foloseşte WCE ca 
punct de start pentru a discuta aceleași relaţii obscure între conser- 
vatorii americani şi interesele rusești. Analiza punctează faptul că 
W-CE promovează modelul putinist de leadership şi concluzionea- 
ză că modelul de valori promovat de WCE poate fi chiar dăunător 
democraţiei. 

În presa germană, TAZ adoptă o poziţie mai degrabă neutră. 
Prezintă desfăşurarea WCF cu informaţii despre conţinut, poziția 
organizatorilor, dar şi poziţia criticilor. Articolul include totuși 
referiri la aceeaşi spinoasă problemă a intereselor geopolitice ale 
Rusiei. În schimb, The Moscow Times, un ziar de limbă engleză 
specializat în ştiri despre Rusia, discută despre relaţiile tensionate 
din interiorul ortodoxiei și plasează WCE ca instrument de pro- 
pagandă al Bisericii Ortodoxe Ruse. Notează asemănările între 
W-CE şi Breakfast Prayer ca instrumente de lobby pentru intere- 
sele rusești. Le Courrier des Balkans, un portal regional de limbă 
franceză, abordează WCE din aceeaşi perspectivă, a comunității de 
interese a grupurilor ultra-conservatoare din întreaga lume, neui- 
tând să menţioneze interesul direct al Rusiei. 

Eurasianet, portal specializat în fostul spaţiu sovietic, anali- 
zează rolul Rusiei în organizarea WCE, dar concluzionează că este 
puţin probabil ca WCFE să devină un instrument de mare impact în 
viitorul apropriat. 

Un alt portal regional Balkan Insight, de limbă engleză, a reali- 
zat un reportaj la Congres, prin ziariștii locali membri ai portalului 
(versiunea în limba română a apărut şi în presa naţională, fiind pre- 


= "122 = 


PARTEA I e Congresul Mondial al Familiilor: istorie, teologie și ideologie 





luată de Evenimentul Zilei Moldova). Reportajul prezintă pe scurt 
conținutul discuţiilor şi, spre deosebire de celelalte abordări, pre- 
zintă rolul WCE în lupta electorală naţională, explicând conflictul 
între orientarea pro-europeană și orientarea pro-Rusia, președintele 
Dodon fiind prezentat ca exponentul celei de-a doua direcţii. 


Mass-media din România 


Reacţia presei româneşti este în particular interesantă pentru că 
este urmărită în Moldova, pentru că există o afinitate culturală între 
cele două ţări, și pentru că în aceeaşi perioadă s-a desfășurat în Ro- 
mânia un Referendum pentru redefinirea constituțională a familiei. 

În România, dacă Agerpres a scris mai degrabă neutru, cum 
am arătat mai sus, alte publicaţii ce au menţionat WCEF au făcut-o 
în principal negativ, prin asociere cu organizarea Referendumu- 
lui pentru redefinirea familiei și/sau propaganda rusească. Spre 
exemplu, Adevărul a publicat o analiză mai amplă în care prezintă 
W-CE, legăturile cu Referendumul, interesele și influenţa rusească, 
opacitatea surselor de finanţare, dar şi acuzaţiile de extremism şi 
discriminare la adresa organizatorilor. Platforma ziare.com asoci- 
ază direct ambele evenimente, dar și politicienii din spatele lor, 
cu propaganda Kremlinului. Epoch Times România abordează su- 
biectul din perspectiva unui activist civic, care acuză corupţia, le- 
găturile cu Rusia şi agenda intolerantă a organizatorilor. Portalul 
ziare.com discută tot despre influenţa Rusiei în cele două ţări. Pa- 
gina de jurnalism de investigaţie investigative-report.ro dedică o 
serie de articole rolului președintelui Dodon de agent al influenţei 
ruseşti în regiune. RFI România reține declaraţiile anti-LGBT ale 
preşedintelui Dodon, notează critica organizaţiilor de drepturile 
omului, şi nu uită legăturile cu oligarhia rusă, potenţiali sponsori 
ai evenimentului. 

În general, nu găsim o opinie favorabilă WCE şi preşedintelui 
Dodon în presa românească, cu excepţia comunicărilor directe ale 
Coaliţiei pentru Familie. Foarte probabil se întâmplă datorită imagi- 

nii foarte proaste a Rusiei în România. O poziţie aparte are porta- 
lul conservator românesc În linie dreaptă. Acesta critică deopotri- 
vă poziţia lui Dodon - pe care îl vede ca instrument al propagandei 
ruse - şi poziția societăţii civile progresiste - pe care o consideră 
împotriva valorilor tradiționale proprii societății moldoveneşti. 
Această poziţionare diferită de a altor grupuri conservatoare 
internaţionale este determinată de perspectiva unor grupuri con- 
servatoare românești, care văd deopotrivă Rusia și Occidentul ca 
inamici, prima geopolitic, al doilea cultural. 

Casa Jurnalistului este probabil singura publicaţie care a şi 
trimis un reprezentant la fața locului, rezultând un reportaj cu 
numeroase instantanee interesante, dar a cărui notă dominantă 
rămâne convergenţa între ultra-conservatorii ruși și americani, 
şi amenințarea pe care propagandă rusească o ridică la adresa 
stabilităţii în regiune. 


Mass-media internaţională de nișă 


Perspectiva publicaţiilor generaliste este, credem, destul de clară. 
Pe de o parte, interes scăzut pentru instituție şi temă. Pe de altă parte, 
atunci când știrile despre WCE apar, sunt de fapt parte a unor analize 
mai largi pe teme de geopolitică și relaţii internaţionale, centrate pe 
urmărirea acțiunilor și intereselor Rusiei în regiune şi în lume. 

Aşa cum ne aşteptam, WCE a fost preluat în măsură mult mai mare 
de către publicaţiile de nișă care au un interes propriu în instituţie și 
eveniment. Pe acestea putem să le grupăm în trei categorii: 

- Platformele conservatoare, care achiesează la valorile tradi- 
ţionale promovate de WCF. 

- Platformele progresiste, care, dimpotrivă, văd un pericol pen- 
tru democraţie şi libertate în promovarea modelului valoric şi de 
leadership al WCE şi IOF. 

- Presa apropiată conducerii de la Moscova, care, previzi- 
bil, promovează WCE din toate motivele deja menţionate în presa 
internaţională, citată mai sus. 

Fiecare dintre acestea a privit organizarea Congresului din pro- 
pria perspectivă. Trebuie reținut că nici măcar în cazul acestora, nu- 
mărul de articole nu este ridicat. 


Surse conservatoare 

Mesajele transmise de media conservatoare înainte şi după 
W-CE pot fi reduse la două: va fi un eveniment major cu impact 
internaţional (înainte), respectiv a fost un mare succes (după). Pro- 
blema majoră, din perspectiva obiectivelor iniţiale ale organizato- 
rilor, este că atunci când căutăm sursele originale care au generat 
articolele, ajungem la o foarte săracă selecţie de auto-promovare a 
organizatorilor şi mass-media finanţate de Rusia. 

Brian Brown, preşedintele IOF, prin pagina organizaţiel, sau 
Lyle Shelton, vicepreședintele IOF, prin pagina personală, trans- 
mit aceste mesaje. Alături de ei, găsim alte organizaţii care au avut 
reprezentanţi la eveniment, cum ar fi Family Research Council sau 
Vatican News (Vaticanul a fost reprezentat la nivel de secretar de 
stat). În toate aceste cazuri, vorbim mai degrabă de promovarea 
propriei participări la eveniment, în care găsim cele două mesa- 
je menţionate, dar și o trimitere imediată la următoarea ediţie a 
W-CE, ce va avea loc în martie 2019, la Verona, Italia. În fapt, pare 
că atât IOF cât şi WCE au decis să se concentreze foarte repede 
pe următoarea ediţie. Timpul scurt și importanța gazdei, minis- 
trul Salvini, în context internaţional, par să fie principalele motive 
pentru această decizie. Cert este că ediția Chişinău 2018 a WCEF a 
trecut repede în uitare, chiar şi în comunicarea principalilor săi 
organizatori internaționali. 

În 2018, WCE a fost eclipsat şi de organizarea World Meeting of 
Families. Acesta din urmă este un eveniment ecumenic al Bisericii 
Catolice, inițiat de Papa loan-Paul al II-lea în 1994. Se desfășoară 
o dată la trei ani, sub patronajul și cu participarea Papei. În 2018, 
a avut loc la sfârşitul lunii august la Dublin, Irlanda, în prezenţa 

Papei Francisc. In mass-media internaţionale, WMEF a eclipsat total 
WCE. Nu știm în ce măsura coincidenţa de nume este doar atât, o 
simplă coincidenţă: rămâne o întrebare pentru o cercetare viitoare. 


Surse progresiste 

Neașteptat, acoperirea pe care mass-media progresiste este mai 
mare decât cea din zona conservatoare a spectrului ideologic. Nu 
este surprinzător că cele mai multe dintre aceste surse sunt loca- 
lizate în Statele Unite. Uneori pare că o luptă ideologică specifică 
politicii americane este exportată în lume, prin acțiunea IOF/NOM, 
şi reacţiunea celor ce văd un pericol în fundamentalismul creştin. 

Media Matters for America, un portal care monitorizează dez- 
informarea în presa americană, pune în centrul relatării figura 
lui Brian Brown, președintele IOF/NOM. Portalul aminteşte de 
acţiunile sale în SUA şi remarcă, în acest context, că NOM a pierdut 
influență acasă în ultimii ani şi încearcă să compenseze în acțiunile 
internaţionale. Centrul de greutate al articolului rămâne relația IOF 
cu Rusia, și articolul aminteşte studii anterioare care demonstrează 
legăturile lui Brian Brown cu cercurile anti-LGBT din Rusia. De altfel, 
Media Matters va reveni ulterior Congresului cu analiza unui inter- 
viu cu Brian Brown, prin care întăreşte observaţiile anterioare. 

Mai multe think-tank-uri și organizaţii de drepturi acordă 
spaţiu WCF, subliniind mai ales amenințările acestuia. Right Wing 
Watch, după ce consemnează existența evenimentului, cu accent 
pe mesajul său împotriva drepturilor fundamentale, revine cu o 
analiză în care poziţionează WCE în cadrul unei relaţii comple- 
xe între liderii religioşi americani şi liderul maghiar Viktor Orban 
(organizatorul precedentei ediții); este interesant că preşedintelui 
Dodon i se alocă un rol mult mai puţin însemnat, comparat spre 
exemplu cu dl. Orban. La rândul său, openDemocracy.org descrie 
conţinutul WCE şi posibile implicaţii în relaţiile internaționale, cu 
accent pe influenţa rusească. 

Think Progress discută lărgirea focusului WCE de la anti-LGBT 
către ţintirea „ideologiei de gen”, cu repercusiuni în diferite dome- 
nii sociale. Dar, într-un al doilea articol, observă absenţa unor figuri 
americane notabile la Congres, interpretată ca un semnal al pier- 
derii influenței de către IOF/NOM. The Jameston Foundation, într- 
o analiză despre situaţia politică din Moldova, introduce WCF ca 
unul din elementele prin care influenţa rusească în ţară creşte. 

South Poverty Law Center (SPLC) oferă una dintre cele mai de- 
taliate analize a participanţilor la Congress, arătând legăturile lor 
cu grupuri de extremă dreapta din întreaga Europă. SPLC accen- 
tuează tematica anti-LGBTI și nu ezită să indice tendinţele fasciste 
şi discursul de ură ce predomină în activitatea acestor organizații. 
De altfel, SPLC monitorizează constat discursul de ură în SUA, 
iar NOM este una din organizaţiile enumerate ca propagând ura. 
Tot SPLC face legătura între Referendumul din România, pentru 
familia tradiţională, și WCF. Este interesant că în analizeze SPLC, 
Moldova rămâne doar gazda întregului eveniment, fără o secțiune 
dedicată eventualelor organizaţii similare locale. 

În spaţiul european, Transitions Online preia din Ziarul de 
Gardă o analiză mai veche, în fapt o investigaţie jurnalistică pri- 
vind sursele de finanţare ale WCEF, şi în particular ale ediției 2018, 
şi alte controverse legate de organizarea Congresului în Moldo- 
va. Radio Europa Liberă introduce Congresul printr-un interviu 
cu Romaniţa lordache, expertă în domeniu Drepturilor Omului, 
despre agenda conservatoare a WCF. 

Mai multe surse, printre care Business Review, Human Rights 
Campaign și Right Wing Watch fac această conexiune, observând 
rolul jucat de IOF/NOM în ambele evenimente: în România prin 
susținerea logistică și financiară a Coaliţiei pentru Familie (plat- 
forma de organizaţii care a iniţiat Referendumul), în Moldova prin 
organizarea WCEF. 

Surse rusești 


Am arătat deja că Congresul nu și-a găsit locul în fluxul agenţiei 
TASS. Nu l-am regăsit nici între ştirile televiziunii Rusia Today. 
Principalul vehicul media al Rusiei pentru acoperirea WCF 2018 a 
fost Sputnik, prin secțiunea pentru Moldova. Acest lucru pare a ară- 
ta că pentru Rusia a fost mai puţin important să promoveze public 
evenimentul la nivel internaţional. 

Efortul Sputnik de a acoperi evenimentul este interesant pentru 
analiza noastră pentru că, alături de prezentarea generală a lucrări- 
lor Congresului, a încercat să îmbrace WCF ca o soluţie la probleme 
curente ale Republicii Moldova. Prin postul de radio, a realizat in- 
terviuri cu diverşi specialiști, care să discute probleme ale familiei 
contemporane, inducând ideea că WCE răspunde acestora. Într-o 
analiză despre perspectiva demografică a Republicii Moldova, in- 
troduce aparent fără legătură WCE, sugerând că ar fi adresat aceas- 
tă problemă (demografică) și afirmând că ar fi fost un succes. Pro- 
blema depopulării a fost reluată și în alte materiale, spre exemplu 
un articol bazat pe interviul cu un participat georgian la Congres, 
prezentat ca expert în demografie. Un alt articol prezintă homes- 
chooling (educaţia în familie) ca o alternativă mai bună la sistemul 
public de educaţie, accentuând dreptul părinţilor de a decide asu- 
pra educaţiei, inclusiv asupra educaţiei religioase. În acest context, 
introduce WCE sub forma unui interviu cu unul din participanţi, 
care susține homeschooling. 

Aceste efort bine organizat pare direcționat către a schimba 
agenda publică în Moldova pentru a include temele WCF, şi astfel 
pentru a promova agenda conservatoare. Indirect, ar servi şi pur- 
tătorilor de mesaje, în principal preşedintelui Dodon. Doar că ast- 
fel de articole nu se regăsesc şi în alte publicaţii. Tematica propusă 
nu pare a reuși să iasă din cadrul Sputnik. 

Mass-media națională 


Discutând despre poziţia Sputnik, facem în fapt trecerea către 
presa naţională, pentru Sputnik Moldova se adresează unei audienţe 
naționale. Dacă abordarea Sputnik nu a prins în mass-media moldo- 
venească, atunci care a fost abordarea acesteia? 

Suntem conştienţi de dificultatea cu care putem identifica diver- 
sele interese care controlează mass-media în Moldova. Faptul că un 
subiect sau altul este preluat nu denotă neapărat un interes public, 
ci poate să fie rezultatul unui interes al patronatului. Este în defa- 
voarea preşedintelui Dodon că se află în opoziţie atât cu mass-me- 
dia independentă și grupurile civice, cât şi cu mass-media controla- 
tă de actuala majoritate politică. Nu avem intenţia unei analize de 
interese, dar e util să reținem şi această perspectivă. 

Canalele care au reflectat pozitiv WCE au fost nu doar mai 
puține numeric, dar şi mult mai lipsite de creativitate. Articolele 
şi ştirile au fost seci, preluând pur şi simplu comunicate oficiale 
sau amintita pagină de Facebook a președintelui. Spre exemplu, 
Accent-IV se mulţumeşte să preia anunţul preşedintelui Dodon 
despre WCE sau să folosească imaginea patriarhului Kiril pentru a 
promova WCE (înainte ca participarea acestuia să fie anulată). TV8 
propune o abordare aparent mai echilibrată, din care nu lipseşte 
şi menţionarea criticilor, dar care pe ansamblu preia mesajul orga- 
nizatorilor, fără alte nuanţe. Moldpres, agenţia publică de ştiri, se 
mulţumeşte cu o notă seacă în care preia anunţul că se desfășoară 
Congresul. Similar procedează și alte surse care rămân neutre sau 
pozitive la adresa organizatorilor, spre exemplu NIV Moldova, 
Radio Chişinău, Unimedia, Curentul, sau Telegraph. Atât A-TV, 
cât şi NTV au inclus ştiri despre Congres în programul obişnuit, 
dar, din nou, mulțumindu-se să preia opiniile organizatorilor. 

Reflectarea critică a organizării WCE în Moldova a fost mai nu- 
meroasă și a acoperit mai multe perspective. Ziarul de Gardă, unul 
dintre cei mai incisivi critici, a discutat într-o serie de articole cos- 

turile organizării Congresului, legăturile cu oligarhia apropiată lui 
Putin, precum şi criticile organizaţiilor pentru drepturile omului cu 
privire la declaraţiile dlui. Dddon la adresa minorităţilor sexuale. 

Opinii critice a avut şi Ziarul Naţional, care a urmărit cine sunt 
participanţii şi ce legături au cu interesele rusești, dar și sursele 
de finanţare, concluzionând că evenimentul este mai degrabă unul 
politic, care nu are de-a face cu îmbunătăţirea vieţii familiilor din 
România. O concluzie similară rezultă şi din relatarea Jurnalului 
de Chişinău, care a dat prioritate opiniilor societăţii civile critice la 
adresa WCEF. Şi tot similar a procedat ProTV Moldova, care a abor- 
dat Congresul prin prisma organizaţiilor non-guvernamentale de 
drepturile omului. Și Cotidianul atrage atenţia asupra opacităţii 
surselor de finanțare, dar şi asupra absenței Patriarhului Kirill al 
Rusiei, deşi acesta fusese anunţat inițial de organizatori pe agenda 
evenimentului. 

Portalul moldova.org a realizat un reportaj în care pune în 
oglindă afirmaţii sau promisiuni de la WCE cu realitatea din Mol- 
dova, subliniind astfel slăbiciunea argumentelor organizatorilor. 
O analiză amplă, din aceeași perspectivă promisiuni vs realitate, 
este realizată și de portalul sic.md, care ajunge la concluzia că or- 
ganizarea Congresului este doar un gest electoral, dorinţa de a dis- 
trage atenţia de la problemele reale ale societății pentru a câştiga 
voturi. Timpul merge chiar mai departe, cu un articol de opinie, 
care acuză pe președintele Dodon şi ceilalți organizatori că pre- 
zintă informaţii false şi că, în general, WCE este doar propagandă 
electorală cu influenţe rusești. 

Nu în ultimul rând, Platzforma.md a realizat un dosar de presă 
al Congresului, prezentând printr-o serie de articole informaţii de 
bază despre organizatori şi agenda acestora. 

Concluzii și lecţii învăţate 


Am plecat de la monitorizarea mass-media pe tema Congresului 
Mondial al Familiilor, ediţia 2018, ce s-a desfășurat la Chișinău. Am 
vrut să vedem în ce fel organizarea Congresului a fost reflectată de 


media tradițională, deci în ce măsură jurnalişti şi editori au conside- 


rat subiectul suficient de interesant pentru a fi preluat. Din analiză 


se desprind câteva concluzii importante: 


Deşi se află la a 12-a ediţie, WCE nu este perceput ca un eveni- 
ment internaţional de mare interes. Nu se regăseşte pe fluxu- 
rile agenţiilor de știri, iar publicaţiile generaliste se referă la el 
doar în contextul acţiunilor informaţionale ale Rusiei, privin- 
du-l ca pe un instrument al acestora. Simpla suprapunere cu 
evenimentul cu nume similar la Bisericii Catolice, World Mee- 
ting of Families, a eclipsat substanţial WCE inclusiv în mediile 
conservatoare. 

Eticheta de „instrument al lui Putin” este puternic lipită pe 
WCE, şi prin extensie pe IOF/NOM. Pentru un politician ca 
Igor Dodon, organizarea WCE nu poate fi decât încă o confir- 
mare a orientării sale filoruse. 

În același timp, reprezintă o puternică limitare a ambițiilor de 
afirmare ca lider sau măcar actor internaţional. În toate reflec- 
tările internaţionale, dl Dodon nu a putut să depășească nive- 
lul de „încă un pion al lui Putin”. 

Nici măcar în zona ultra-conservatoare dl Dodon nu poate 
spune că a cunoscut un succes important. Practic, domnia sa 
şi Moldova au fost uitaţi de îndată ce s-a încheiat Congresul, 
întreaga caravană pregătindu-se febril pentru reuniunea din 
2019, de la Verona. 

Pentru Republica Moldova, organizarea WCE nu poate aduce 
creșterea prestigiului internațional. Dimpotrivă, pentru jur- 
nalismul independent, de calitate, şi organizaţiile preocupate 
de drepturile omului, asocierea cu grupurile conservatoare, 

numite adesea şi fasciste, din jurul WCE este mai degrabă un 
semnal de alarmă, ce poate conduce la o imagine internaţională 
mai proastă, cu efecte în atitudinea donatorilor internaționali 
de care ţara este dependentă. 

În plan intern, tematica familiei nu a reușit să excedeze 
importanța acordată perspectivei geopolitice şi de relaţii 
internaţionale. Eforturile de a îmbrăca Congresul în preocu- 
parea pentru demografie şi valorile familiei nu au funcționat 
cu adevărat nici în mediile favorabile dlui Dodon. Organele de 
presă critice la adresa preşedintelui au avut mai degrabă un 
teren fertil pentru a demonstra limitările politicii acestuia. 

Nu trebuie însă subestimat rolul WCE în a strânge legăturile 
între ultra-conservatori din SUA şi din restul lumii. Este foar- 
te probabil că impactul public este un obiectiv secundar pen- 
tru IOF/NOM, în comparaţie cu oportunitatea de socializare 
şi lobby. 

Este puţin probabil ca un eveniment ca WCE să schimbe sem- 
nificativ opinia publică într-o ţară ca Moldova. Pe de altă parte, 
nu trebuie uitat că societatea moldovenească este una conser- 
vatoare și intolerantă, deci indiferența nu trebuie tratată nea- 
părat ca semn de respingere. Este mai degrabă o inadecvare a 
temei la preocupările vieţii de zi cu zi a cetăţenilor. 


PARTEA II 
RELIGIE ȘI SOCIETATE 
ÎN REPUBLICA MOLDOVA 
ȘI ÎN VECINĂTATEA EI 


Religia ca factor de mobilizare politică 
în Republica Moldova 


Cristian Doroftei 


În Republica Moldova, legătura dintre religie și politică este 
una, relativ sau chiar aparent, foarte strânsă. Această minunată 
cârdășenie este consfinţită chiar în actul de Independenţă în care 
„În calitatea sa de STAT SUVERAN şi INDEPENDENTI, REPU- 
BLICA MOLDOVA” solicită, adresează, declară, cere, hotărăşte 
şi garantează câteva chestii de o valoare mai mult sau mai puţin 
simbolică... toate aceste acțiuni sunt acompaniate de-un „așa să 
ne ajute Dumnezeu!". Dacă a auzit Dumnezeu sau nu rugăciunea 
deputaţilor din primul parlament este incert. Cu toate acestea, pu- 
tem spune cu siguranţă că dinamica utilizării fiinţei divine a fost, 
pe parcursul a 27 de ani, una destul de nestatornică. Am putea 
spune, într-o oarecare măsură, că Religia a intervenit, în mare par- 
te, atunci când au apărut fisuri în discursul politic. Un semnificant 
gol, în sensul lui Laclau al cuvântului, care şi-a schimbat sensul în 
funcţie de context şi intenţie. 

Este oare Religiozitatea un factor cu pondere de a mobiliza 
cetățenii să voteze un anumit partid? Se datorează acest lucru în mare 
parte Religiozităţii ca fenomen izolat? Cum de Religiozitatea mai 
are loc în politică şi cine are de câştigat în urma acestei simbioze? 


Wild 90s. Biserica şi Religiozitatea în discursul oficial al parti- 
delor. Programele Electorale 

Anii 1990-1994 sunt o perioadă destul de interesantă pentru 
parcursul postcomunist al Republicii Moldova. Începuse aşa-zisa 
tranziţie de la economia planificată la cea de piaţă, iar la pachet 
cu ea demontarea statului social, slăbirea sindicatelor şi scăderea 
protecţiei drepturilor muncii. Tot în această perioadă au loc mobili- 
zările etnolingvistice concentrate în jurul apariţiei Mişcărilor Pen- 

tru Susținerea Restructurării, ulterior Frontul Popular, Interfront 
„Unitate-Edinstvo” şi Gagauz Halkî. În 1992 izbucnește Conflictul 
militar din Transnistria cu Federaţia Rusă pe durata primilor ani 
de independenţă, ceea ce a făcut ca procesul de modernizare a sta- 
tului să fie amânat cu încă vreo 2-3 ani. 

La rândul său, conflictul „etnolingvistic” se resfrânge şi asupra 
activităţii bisericești, astfel are loc așa-zisă „schismă bisericeas- 
că”. În 1992, ca urmare a căderii URSS şi obţinerii independenţei 
de către Republica Moldova, Biserica Ortodoxă din Moldova își 
obține autonomia. Cu toate acestea, rămâne sub jurisdicția Patri- 
arhiei Moscovei. La cârma acestei instituţii a fost ales nimeni altul 
decât episcopul Chişinăului şi Moldovei, Vladimir Cantarean, care 
până în prezent ocupă acest post. De partea cealaltă, tot în 1992, la 
data de 14 septembrie, a avut loc Adunarea Eparhială de Constitu- 
ire a Mitropoliei Basarabiei. Cu acest prilej, PS Petru(Păduraru) a 
fost ales locţiitor de mitropolit al Basarabiei, cu sediul la Chişinău 
şi mai apoi, din octombrie 1995, mitropolit al Basarabiei. Prima, 
BOM - promoscovită. A doua, MB - proromânească. O dihotomie 
care s-a menţinut o perioadă destul de îndelungată, chiar şi la ni- 
vel politic. E de menţionat că MB este admisă în legalitate abia la 
30 iulie 2002, după un proces îndelungat câştigat la CEDO împo- 
triva Guvernului Republicii Moldova. 

În ceea ce privește utilizarea „religiozității” drept un mijloc de 
obţinere a voturilor, acest lucru nu era încă la fel de bine accen- 
tuat în perioada anilor '90. Mai bine spus, nu era miza principală 
a partidelor ce își înaintau candidatura în cursele electorale. De 
exemplu: 

În 1994, Alianţa Frontului Popular Creştin Democrat, în frun- 
te cu personalități ca lurie Roşca, Sergiu Mocanu, Vlad Cubrea- 
cov, Valentin Dolganiuc, Petru Bogatu, Petru Grozavu sau Iurie 
Colesnic au reușit să obţină votul a 133,606 alegători și să acce- 
de în legislativ cu 9 mandate. În programul lor era menţionat: 
„CREŞTINISMUL reprezintă suprema valoare spirituală a istoriei 

omeneşti, iar ORTODOXIA — principalul îndreptar al existenței noastre 
naționale. Creştinismul, în formula democrației, creştine, este valorificat 
social mai ales în latura sa morală. Latura mistică şi dogmatică rămîne pe 
seama Bisericii. Omul modelat moral de învățătura creştină îşi trăieşte 
destinul istoric prin stat şi destinul veşnic prin Biserică, dăruindu-se so- 
cialmente semenilor şi duhovniceşte lui Dumnezeu.” Totodată, AFPCD 
milita pentru „unitatea de neam”, aderarea la NATO şi restabili- 
rea în drepturi a Mitropoliei Basarabiei. 

În 1998, două partide ajung în legislativ prin mesaje pro- 
creştine: Partidul Forţelor Democratice şi Convenţia Democrată 
din Moldova. 

La vremea aceea, din rândurile PFD făceau parte Nicolae Dabi- 
ja, Vitalia Pavlicenco, Valeriu Ghiletchi ş.a.m.d. Aceştia obținuseră 
votul a 143,428 de alegători și 11 mandate. Mesajul PFD, asemănă- 
tor cu cel al AFPCD din 1995, combina retorica obscur-pompoasă 
de omagiu a credinţei cu sintagme economico-politice în vogă în 
acea perioadă. PED milita pentru „constituirea unei societăți civiliza- 
te, avînd la bază valori consacrate în decurs de secole: credinta în Dum- 
nezeu, trăinicia familiei, proprietatea privată a cetățenilor, garantată şi 
protejată de stat”. Aceştia blamau „nomenclaturiştii comunişti” aflaţi 
„în ultimele decenii” în structurile statului pentru „declinul economic, 
social şi moral al societății”. Ca soluţii de depăşire a acestui impas, 
PFD propunea „consolidarea spațiului spiritual şi cultural comun” cu 
România, „integrarea vest-europeană şi euroatlantică a Republicii Mol- 
dova”, dar şi „cooperarea cu Fondul Monetar Internațional, cu Banca 
Mondială şi cu Banca Europeană pentru Reconstrucţie şi Dezvoltare, 
în scopul direcționării investițiilor străine spre relansarea economiei 
naționale”. Pe plan intern PED-ul îşi propunea să refacă lăcașele de 
cult „ce au avut de suferit în urma regimului comunist de ocupație”, iar 
religia să devină obiect de studiu în şcoli. 

Tot în 1998, izbutea să acumuleze 26 de mandate Blocul elec- 
toral “Convenţia Democrată din Moldova” (BeCDM), în frunte 
cu Snegur, Roşca, Andronic, Cubreacov, dar şi artişti ca Tudor 

Tătaru şi lon Suruceanu. Acesta a întrunit 315, 206 voturi valabil 
exprimate. Crezul lor politic, după spusele lor, includea trei teme- 
iuri doctrinare „fundamentale” scrise cu majuscule: „CREDINŢA, 
DREPTATEA, MODERNITATEA”. Acest discurs bombastic con- 
tinua în următorul fel: „Punerea în valoare a acestor temeiuri este 
egală cu dezrădăcinarea corupției, cu scoaterea populației din sărăcie, cu 
combaterea eficientă a banditismului şi crimei organizate, cu asigurarea 
supremației legii în stat prin readucerea sub incidența legii a celor care 
s-au situat mai presus de ea, cu anularea tuturor privilegiilor cu care 
s-au învestit guvernanţii în ultimii ani, cu reducerea aparatului biro- 
cratic, cu deblocarea reformelor, cu respectarea şi protejarea proprietății 
private, cu reducerea poverilor fiscale, cu susținerea producătorilor şi ex- 
tinderea sectorului privat, cu sprijinirea păturilor socialmente vulnerabi- 
le fi asigurarea unui minim de asistență medicală gratuită, cu educarea 
copiilor în spirit creştin, cu restabilirea unităţii teritoriale a statului, 
cu deschiderea către Europa şi promovarea unei politici interne şi exter- 
ne, bazate pe interesul național. Realizarea acestor deziderate va pune 
capăt dezmățului guvernărilor de stînga care au ruinat țara şi au adus 
populația la sărăcie şi disperare.” 

Observăm că până la perioada de guvernare a PCRM, „Religio- 
zitatea” a fost susținută şi invocată, în mare parte, doar de partide 
cu o influență minusculă/condiţionată în politica moldovenească. 
Partide care nu deţineau majoritatea în legislativ şi, deci, care nu se 
aflau la guvernare. În mare parte, partide de opoziţie, poate doar 
cu excepţia perioadei 98-01. Iniţial, doar partidele de dreapta fo- 
loseau retorica creștină. În acest caz, religiozitatea era, mai degra- 
bă, material de umplutură, decât o miză reală la alegeri. Nucleul 
acestor formaţiuni era, per general, lupta împotriva „dezmățului 
guvernărilor de stânga”. Religiozitatea nu era instrumentalizată 
eficient ca un mijloc de a coagula un anumit electorat, ci doar ca o 
mică piesă din tot puzzle-ul identitar al segmentului de dreapta, 
care continua să se poziționeze ca victima ce trebuie să poarte 
crucea moștenirii sovietice. 

Relaţia PCRM-Mitropolia Moldovei 

În perioada hegemonică a PCRM (2001-2009), singurul partid 
important care mai menţiona Religia în discursul oficial era 
PPCD-ul, însă, şi aici doar cu o mică menţiune: „Introducerea reli- 
giei ca obiect de studiu în școală, constituirea unei conduite sociale 
pe liantul firesc Familie-Şcoala-Biserica”. [O cauză a acestei di- 
minuări a prezenţei credinţei/bisericii ar fi orientarea accentului 
dezbaterilor identitare pe teme legate de vector politic(pro/anti- 
UE), dar şi consolidarea relaţiei dintre PCRM şi Mitropolia Moldo- 
vei. În ceea ce priveşte soarta PPCD-ului, în 2009 era pentru prima 
oară când acesta nu obținuse numărul necesar de voturi pentru a 
obține mandate în legislativ. Electoratul acestuia migrase spre un 
nou partid cu un program, cât de cât, laic şi cu o agendă pro-UE. 
PL-ul, în frunte cu Dorin Chirtoacă şi Mihai Ghimpu. 

Deși, oficial, în programele sale electorale, PCRM niciodată nu 
a pomenit Biserica, relația cu această, în cazul dat, BOM, a fost una 
extrem de strânsă. Vladimir Voronin, în timpul mandatului său de 
preşedinte, a înfăptuit numeroase „binefaceri” pentru BOM, printre 
care: împodobirea Catedralei Mitropolitane sau reconstrucția Mă- 
năstirii Curchi, Mănăstirii Căpriana şi ale multor altor comunități 
religioase din întreg cuprinsul țării. Până în 2009, Mitropolia şi Gu- 
vernarea comunistă au avut o relaţie armonioasă. O dovadă ar fi 
sponzorizarea, an de an, a aducerii Focului Haric în Republica Mol- 
dova de câtre liderul PCRM, Vladimir Voronin. Practică, ulterior, 
preluată şi de Vlad Filat, dar şi de actualul preşedinte, Igor Dodon. 

E de menţionat că Vladimir Voronin este și deținătorul unor 
distincţii cu tentă religioasă: 

Ordinul „Sfîntul întocmai cu Apostolii Marele Cneaz Vladimir”, 

Ordinul „Sfîntul Dreptcredincios Cneazul Dimitrii Donskoi” de 
gradul 1 (2005, Biserica Ortodoxă Rusă), 

Ordinul „Cneazul Iaroslav Mudrîi” de gradul 1 (2005, Ucraina), 

Ordinul „Binecuviinciosul Voievod Ştefan cel Mare şi Sfînt” de gra- 
dul I (2005, Mitropolia Moldovei), 

Ordinul „Sfîntul Mormînt” (2009, Biserica Ortodoxă a lerusalimu- 
lui), precum şi al unor distincții supreme ale Bulgariei, Croaţiei şi Greciei. 

Titular al premiului „Pentru activitate remarcabilă de consolidare a 
unității popoarelor ortodoxe” (2008, Fondul Internaţional al Unităţii Po- 
poarelor Ortodoxe). 

Cetăţean de onoare al oraşului Milees (2005, Republica Elenă). 

La rândul său, Vladimir Cantarean, Mitropolitul, a fost deco- 
rat în perioada lui Voronin cu următoarele: 

2002 — Medalia „Pentru Merite”, M.A.L., carabineri; 

2003 — Medalia „Crucea pentru Merite”, Ministerul Afacerilor Interne. 

Deşi în perioada mandatului său, Voronin şi-a exprimat de ne- 
numărate ori spirjinul față de BOM, PCRM-ul a apelat la Biseri- 
că în scopuri electorale, abia prin 2007. Deranjat de rezultatelor 
alegerilor locale din 2007, de faptul că ponderea comuniştilor s-a 
redus de la 46% în 2005, la 35% în 2007, acesta decide să apeleze la 
ajutorul Mitropoliei Moldovei. În cadrul unei întruniri ce a avut la 
Mănăstirea de la Condriţa, la care a participat şi Cantarean, Vladi- 
mir Voronin ar fi îndemnat preoţii să susțină PCRM-ul la alegerile 
ce urmă să aibă loc în 2009. Anume de la acea întâlnire se trage 
celebrul citat al său „primul comunist din istorie a fost lisus Hris- 
tos”. Tot el le-a aminitit de faptul că anume PCRM a fost partidul 
care a schimbat situaţia bisericii în mai bine. 

În februarie 2009, Republica Moldova preluase preşedinţia în 
organele de bază ale CSI. Tot în februarie președintele Voronin 
participa la ceremonia de întronare a noului Patriarh al Moscovei, 
Kirill. În perioada ceea PCRM era cel mai puternic partid din Repu- 
blica Moldova. Principalii oponenți ai PCRM erau AMN, PLDM şi 
PL, partide auto-declarate şi percepute pe larg, ca „pro-europene”. 
Toate acestea se întâmplau în contextul în care se celebrau 650 de 
ani de la „constituirea statului moldav”. Pe lângă toate enumerate 
mai sus, unul din sloganele PCRM la acele alegeri era „Moldova 
europeană - o construim împreună!”. Pentru ce tot acest vinigret 

politic și de ce ar fi avut nevoie PCRM de un asemenea angajament 
pe toate fronturile? Simplu, pentru că îşi permitea. 

În timpul celor 8 ani aflați la guvernare, PCRM-ul reușise să ia 
sub control cam toate instituţiile de stat posibile, mai puţin primăria 
capitalei. Existau câteva pericole ce atentau la hegemonia acestora: 
1) un sprijin tot mai mic atât din est, cât şi din vest, 2) ascensiu- 
nea partidelor pro-europene. Pentru a menţine un număr mare de 
mandate şi a guverna de unul singur, PCRM era în situaţia în care 
trebuia să se adreseze la mai multe segmente sociale concomitent. 
Sprijinul Rusiei era asigurat prin lipsa altor forţe politice pro-ruse 
de alternativă. Suplimentarea programului electoral cu subiectul in- 
tegrării europene, însă, avea ca scop anume minimizarea impactului 
politic/electoral al retoricii pro-europene folosite de forțele politice 
de opoziţie. Cu alte cuvinte, PCRM voia să se menţină la putere. 

Tot în 2009, în perioada electorală dinainte de alegerile antici- 
pate, care au scos PCRM de la guvernare după 8 ani, în unul din 
spoturile PCRM apăreau imagini cu Biserici succedate de imagini 
de la protestele din aprilie. Ceea ce crea un efect „Kulişov” tare 
nostim. Cu alte cuvinte, beneficiul PCRM de pe urma colaborării 
cu BOM era în primul rând umanizarea lui Voronin şi reabilitarea 
imaginii de „comunist” în fața creştinilor - PR. Beneficiile BOM 
erau de ordinul caselor luxoase, protecţionism în afaceri și spriji- 
nul în lupta cu Mitropolia Basarabiei. 


Cazul Pasat. Biserica/Credinţa ca semnificant gol 

În 2010 apăruse sau, mai bine spus, reapăruse într-o ipostază 
nouă, fostul şef SIS, Valeriu Pasat. Acesta fusese reținut în 2005 
de Procuratura Generală a Moldovei, fiind bănuit de organizarea 
unei serii de delapidări a patrimoniului public și militar. Acesta 
era acuzat că a prejudiciat în 1997 bugetul de stat cu cca 53 milioa- 
ne USD, prin comercializarea ilicită a 21 de avioane de top MiG-29. 
În 2006 acesta fusese condamnat, iniţial, la 10 ani de închisoare, 
ulterior pedeapsa fiindu-i redusă la 5 ani. Cu toate acestea, acesta 

depune în același an o cerere de amnistiere, iar în 2007 este elibe- 
rat. În iulie 2009, Curtea de Apel I-a achitat pe deplin. 

Ce presupunea această reapariție? Valeriu Pasat s-a reîntors cu 
ambiția de a-și relansa cariera politică. Cum? Cu sprijinul oficial al 
BOM şi personal al lui Vladimir Cantarean (Mitropolitul). 

Mulţi sociologi, printre care şi colegul meu, Vitalie Sprînceană, 
cred că scorul electoral de mai puțin de 1% (15,494 de voturi valabil 
exprimate) este o dovadă că sondajele de opinie, care ne sugerează 
că Biserica s-ar menţine în topul în care oamenii au cea mai mare 
încredere, nu neapărat demonstrează că aceasta este capabilă să mo- 
biliezeze oamenii să aleagă un anumit candidat: 

„Importanța morală, simbolică, tradițională din punct de vedere a 
valorilor bisericii nu se produce în mod automat în influență politică. De 
aceea cred că uneori relevanța implicării bisericii în politică este exagera- 
tă. Motivaţiile care îi trimit pe oameni la urne şi îi fac să aibă o preferință 
sau alta sunt mult mai complexe.” 

La întrebarea „de ce atunci biserica se menţine în topul institu- 
ţiilor în care oamenii au încredere?”, acesta spune următoarele: 

„Ceea ce măsoară sondajele nu e atât performanța instituțională a bi- 
sericii, ci mai degrabă Dumnezeu, credinţă şi celelalte. Nu ştiu în ce mă- 
sură creşterea sau descreșşterea încrederii în biserică sunt indicatori pentru 
tranformările religiozității moldovenilor. Bunăoară cred că o bună parte 
din încrederea pe care o are biserica se datorează lipsei de încredere pe care 
oamenii 0 au în politicieni şi atunci când instituțiile lumeşti performează 
slab, oamenii îşi aruncă speranța în celelalte instituții, în Dumnzeu. Şi 
aici biserica e numele acestei sfere spirituale, mai curând, decât o instituție 
aparte care gestionează ceva şi care e apreciată după performanţe.” 

Care ar fi acele motivații complexe despre care vorbeşte Vitalie 
Sprînceană? Cred că îmi voi permite să speculez pornind de la as- 
pectul populist al Credinței. După Laclau, limbajul este organizat 
în jurul a doi poli, cel paradigmatic(pe care Saussure l-a identi- 
ficat drept asociativ) şi cel sintagmatic. Acest lucru ar înseamnă 
că tendințele asociative subminează sistematic însăşi posibilitatea 

unui sens pur denotativ al limbajului. Ce presupune asta? Vom 
face referință, pe lângă Cazul lui Pasat, la alte două fenomene din 
politica moldovenească: Ascensiunea şi Declinul Unionismului şi 
Alegerea lui Șor în calitate de primar de Orhei. 

Evident, scopurile fiecărui candidat la alegeri depind mult de 
un singur aspect: Câştigarea alegerilor. Victoria la electorale este 
cheia spre accesul la putere. Puterea este scopul, în sine, a fiecărui 
actor politic antrenat în curse electorale. Totuși, ce îl face pe un 
candidat diferit de celălalt, în contextul în care scopul suprem, de 
obținere a puterii, este acelaşi? Modul de a se prezenta! Mai exact, 
de a se prezenta ca un moment de ruptură în Sensul Comun valabil 
în peisajul politic actual. 


Cazul Şor 


Ilan Şor a câştigat alegerile în Orhei în mai 2015, adică la nici 
3 luni de la descoperirea furtului miliardului în care acesta este 
bănuit că a fost implicat destul de activ. 

Ilan Şor nu era o persoană necunoscută pentru orheieni. Acesta, 
de exemplu, fondase clubul Milsami care, apropo, în sezonul 2014- 
2015 obținuse titlu de campioană a Diviziei Naţionale Moldovenești. 

Declaraţia cu care acesta s-a adresat înainte de alegeri suna în 
felul următor: 

„Celor, care strigă că Şor se pregăteşte să fugă din țară, le declar: 
“Nici să nu sperați!” 

Eu nu am nicio intenţie să părăsesc Moldova şi să încalc legea, aşa 
cum visează cei care îmi vor răul. Eu rămân şi voi înălța un oraş! 

[a] 

De ce Orhei? Pentru că acesta este oraşul meu. Din multe considerente. 

Din copilărie ştiu bine acest oraş şi îmi este drag. Aici au locuit ru- 
dele mele. Erau oameni respectați, medici, profesori, de care şi astăzi îşi 
amintesc de bine orheienii. Din Orhei este echipa mea, “Milsami”, care 
în doar 5 ani a devenit lider al fotbalului moldovenesc. 

Eu ştiu cum să fac din Orhei un oraş prosper. Nu este o promisiune. 
Acesta este cuvântul meu! 

Nu-mi doresc postul de primar pentru profit. Voi veni ca să investesc 
în oraşul Orhei. De asta se va convinge în curând fiecare orheian. 

În timp ce toţi vorbesc despre Europa, eu o voi construi. La Orhei.” 


Ce observăm? Toate propoziţiile în care este inclus Eu, momentul 
de ruptură „$or”, presupun o abatere de la Sensul Comun. Acesta 
neagă toate zvonurile că ar urma să fie arestat sau să plece din ţară, 
chiar dacă un politician aflat într-o situație similară, ar fi făcut con- 
trariul. E e cel care „ar putea schimba situația”. EI îşi dă „cuvântul! 

Acesta vine să „investească, nu să genereze „profit”, cum o fac 
alții şi cum deja e acceptat pe larg ca un fenomen compatibil cu ima- 
ginea politicianului generată şi proiectată de și prin sensul comun. 
De intenţiile sale se va convinge fiecare orheian care deja știe că 
el provine dintr-o familie de orheieni „respectați”. lar Ceilalţi care 
„vorbesc despre Europa”, pe care EL o va construi, „nici să nu spere!”. 

Ilan Şor ne aduce aminte de un alt personaj politic din Brazilia 
şi anume de Adhemar de Barros. Acesta e cunoscut pentru faptul că 
a câștigat alegerile cu lozinca „rouba mas faz”(Fură, dar face!). Ce 
au în comun Şor cu de Barros? Ambii şi-au prezentat ambițiile ca o 
provocare în adresa normelor politice, în adresa „politicului de dragul 
profitului”. Walter Benjamin evocă atracţia populară față de marii 
criminali/bandiţi ca un recurs al faptului că interlopul se află în afara 
„Sistemului” şi, deci, prezintă o provocare directă pentru acesta. De- 
oarece fiecare sistem instituțional este, în mod inevitabil, cel puţin, 
parţial limitativ şi frustrant. Astfel, de vreme ce cineva se încumetă 
a-l provoca, există ceva atrăgător indiferent de motivele şi formele 
provocării. În orice societate există un rezervor de sentimente crude, 
un anti-status-quo care se cristalizează în anumite simboluri destul 
de independente de formele lor de articulare politică. 

Astfel, prezenţa lui Şor pe arena politică, în calitate de primar 
de Orhei, se datorează în mare parte raportului său față de primarii 

care l-au succedat, dar şi față de guvernarea actuală, care se face 
vinovată de Furtul Miliardului. Diferenţa dintre ei nu este că el „nu 
fură”, ci în faptul că el „face”. Aceasta este esenţa alternativei iden- 
tificate şi personificate prin el. Oheienii nu au votat ignorând faptul 
că e un „hoț”, ci au votat convinși că e un „hoț deosebit”. 


Un alt exemplu: Unionismul 

Unionismul nu a adus niciodată un scor electoral prea mare. 
Acesta a planat mereu în jur la 9-13 mandate. PNL, de exemplu, 
care de fiecare dată a participat la alegeri cu un program electoral 
unionist, nu a acumulat niciodată un scor care să-i permită accesul 
în legislativ. Una din cauze ar fi chiar PL-ul, care, probabil, a fost un 
timp cel mai de succes partid unionist din țară. 

Acest lucru ne arată încă o dată cât de important este contextul 
în care apari în peisajul politic. În abilitatea de a trece de la adaptare 
la transformarea acestuia. 

La alegerile locale din 2007 și 2011, Mesajul PL-ului era construit 
în mare parte în jurul personalităţii lui Chirtoacă: 

„Un primar tânăr, o echipă liberală — o capitală europeană! "(2007) 
sau „Împreună cu Dorin Chirtoacă pentru Chişinău!”(2011). 

La alegerile generale din 2009 aceştia invocau Schimbarea: 
Schimbarea în bine cu Partidul Liberal vine! 

Votăm împreună pentru viață bună! 

Votează Schimbarea! 

sau 2010: Dreptate, Libertate, Bunăstare! 

Alege schimbarea până la capăt! - ceea ce s-ar traduce ca „Noi abia 
am început, chiar dacă într-un an nu am reuşit multe, e încă devreme 
să ne judecaţi. Pentru a înțelege pe deplin potențialul nostru, avem 
nevoie de mai mult timp, deci încă o șansă din partea voastră!” 

Iar în 2014: Cu PL în familia NATO şi UE! - putem observa cum 
deja se manifestă o nouă abordare a electoratului. E un mesaj către 
un electorat format, o entitate deja pregătită spre o verbalizare mult 
mai articulată a propriilor intenţii. În contextul în care aderarea la 


- 145 - 


RELIGIE ȘI SOCIETATE ÎN REPUBLICA MOLDOVA 





NATO nu a fost niciodată susținută de majoritatea moldovenilor, PL 
în 2014 a mizat mult pe distanţarea partidului de celelalte pro-euro- 
pene care nu verbalizau sau nu mizau pe un asemenea deziderat ca 
aderarea la blocul militar nord-atlantic. 

În 2015, Dorin Chirtoacă lua al treilea mandat. Se întâmpla în 
contextul în care PD şi PLDM aveau imaginea pătată din cauza 
miliardului furat, iar PL era încă în relaţii bune cu Platforma (pe 
atunci) Civică „Demnitate şi Adevăr”, care încă mai avea puteri 
să adune oameni la proteste. Ce a urmat, însă, a însemnat declinul 
Partidului Liberal. 

PL a intrat în conflict direct cu Platforma DA, iar în ianuarie 
2016 a votat învestirea guvernului Filip. Ceea ce a însemnat pentru 
simpatizanți o asociere directă cu Plahotniuc și intenţiile obscure 
ale acestuia. Apoi, la alegerile prezidenţiale din 2016, în loc să-şi 
reabiliteze imaginea prin susținea unui candidat comun „pro-euro- 
pean”, liberalii au înaintat propria candidatură, iar Mihai Ghimpu a 
acumulat doar 25 de mii de voturi. Apropo, au fost primele alegeri 
când PL a folosit slogane exclusiv unioniste „Moldova are viitor în Ro- 
mânia!”, „Uniţi pentru Unire!”. PL, cu alte cuvinte, în vremurile sale 
de criză, s-a transformat într-un soi de PNL al Vitaliei Pavlicenco. 

La alegerile primarului general din 2018, toate partidele unio- 
niste PL, PNL, PUN au acumulat împreună mai puţin de 20.000 
voturi. Ceea ce ne demonstrează că „Unirea” ca mesaj, fără o sus- 
tenabilitate pragmatică, în contextul în care statutul de „stat cap- 
turat” este tot mai bine conturat în conștiința alegătorilor, nu este 
văzută ca o soluţie viabilă. 

Un alt exemplu ar fi prezidenţialele din 2016, atunci lupta s-a 
dus nu atât între „cine este mai bun/competent candidat?”, cât 
între „cine are mai puţine legături cu Plahotniuc.” Maia Sandu, 
făcând parte atât din guvernul Filat, cât şi Leancă, a pierdut aceas- 
tă competiţie pe fonul unui Dodon ale cărui legături cu Plahotniuc 
erau speculate, în vremea ceea, doar prin presă. O dovadă că Pla- 

hotniuc ştie cum să-şi instrumentalizeze imaginea astfel încât să-şi 
împedice adversarii incomozi să obţină scorul electorat dorit. 

Și acum, revenind la Pasat. Este oare scorul acestuia o dovadă 
că Biserica nu acumulează scor electoral? Sau e mai degrabă asoci- 
erea dintre Pasat şi Biserică una nefructuoasă? 

Partidului Umanist din Moldova, la alegerile parlamentare 
din 28 noiembrie 2010: a întrunit 15,494 de voturi valabil exprima- 
te (0.9%). În contextul în care PCRM-ul încă deținea monopolul 
pe segmentul de stânga pro-rus, iar segmentul pro-european era 
împărţit între PL,PLDM şi PD. Trecuseră abia un an de la eveni- 
mentele din aprilie 2009, iar electoratul comuniștilor încă nu avea 
nici un motiv să fie dezamăgit de politica PCRM. Antagonismul 
pro/antiPCRM era mult prea bine conturat pentru o a treia alter- 
nativă. Scorul lui Pasat nu e o dovadă a incapacității Bisericii de 
a acumula voturi, ci mai degrabă inabilitatea lui Pasat de a crea 
„Sschisma” dintre Biserică şi personalitatea lui Vladimir Voronin, 
care încă în 2007 declarase că „Între ideologia comunistă şi doctrina 
creştină sunt foarte multe asemănări şi, după părerea noastră, a comu- 
niştilor, lisus Hristos a fost primul comunist”. Ba, mai mult, Voronin 
şi Cantarean rămase în relaţii bune şi după ce PCRM a părăsit gu- 
vernarea. O dovadă ar fi „Ordinul Recunoștinței” cu care fusese 
decorat Voronin de câtre Mitropolit când primul împlinise 75 de 
ani. O a treia alternativă nicidecum nu putea crea un moment de 
ruptură prin instrumentalizarea „Bisericii”. Cel puţin, nu în con- 
textul de atunci. 


Biserica în retorica PD și PSRM. Perioada Statului Capturat. 

În 2014, două partide au accesîn legislativ cu mesaje tradiţionaliste 
şi pro-biserică. PD și PSRM. Chiar dacă primul se declară de cen- 
tru-stânga și aparţine familiei europene S&D(Alianţa Progresistă a 
Socialiştilor şi Democraților), iar al doilea se declară de stânga şi 
nu are nici o afiliere europeană, programele lor seamănă izbitor de 
mult cu cele ale unor partide populiste de dreapta. 

Fragment din Programul PDM din 2014: 

PDM RESPECTĂ TRADIȚIILE ŞI BISERICA 

PDM crede în viitorul statului Republica Moldova. Respectăm trecu- 
tul, tradițiile Moldovei şi felul de a fi al moldovenilor. 

PDM va promova cultura şi tradițiile acestui pământ, pentru că ele 
sunt o punte de legătură între oameni, indiferent de limba vorbită sau de 
etnie. Considerăm că mândria de a fi cetățean moldovean este cel mai 
solid fundament al statalității şi al stabilității naționale. 

+ Partidul Democrat recunoaşte rolul pozitiv pe care Biserica îl joacă 
în societate, ca reper moral şi ca promotor al valorilor creştine, dar 
şi ca instituție care se implică în activități de protecţie socială. De aceea: 

* PDM va propune o lege a Parteneriatului Stat - Biserică, prin 
care Statul se va obliga să sprijine financiar proiectele sociale propuse de 
Biserică, în special cele care vizează protecția socială pentru cei vulnerabili. 

* PDM va dubla sumele alocate pentru reabilitarea bisericilor 
monumente istorice. 

În cadrul alegerilor din 2014, PDM obținuse 252,489 de voturi, adi- 
că 19 mandate în Parlament. 

În 2015, Vladimir Plahotniuc, atunci încă prim-vicepreşedintele 
Partidului Democrat (PD), a folosit imaginea mitropolitului Vladi- 
mir în scopuri politice. Acesta l-a invitat pe Mitropolit la deschi- 
derea unei aripi a maternității de la Institutul Mamei şi Copilului, 
renovată cu sprijinul fundaţiei sale Edelweiss. Împreună au tăiat 
panglica care consemna deschiderea blocului renovat. 

La rândul său, PSRM-ul a fost mult mai dur în dialogul cu ale- 
gătorii săi. Aici, în programul lor electoral din 2014, observăm o 
distanțare radicală cu iz reacţionar și homofob faţă de toată politica 
pro-europeană : 

Ortodoxismul şi sistemul unic de valori 

Republica Moldova este o ţară ortodoxă. Acordul cu UE şi legile com- 
plementare adoptate de Eurounionişti contribuie la distrugerea tradițiilor 
noastre multiseculare, favorizînd homosexualitatea şi alte „valori, străine 

poporului nostru. UV este garanția păstrării credinței noastre, a istoriei, 
culturii şi tradițiilor. 

UV(Uniunea Vamală) este garanția salvării religiei, istoriei, 
culturii şi tradițiilor noastre. 

a] 

Sînt călcate în picioare valorile noastre tradiționale ortodoxe. 
Au fost legiferate perversiunile sexuale şi propaganda desfrîului. Puterea 
s-a dezis de noțiunile „mamă şi „tată”, înlocuindu-le legislativ cu terme- 
nii „părintele nr.” şi „părintele nr.2”. 

Tot în 2014, în premieră, „Ortodoxia” este invocată şi în Progra- 
mul Electoral al PCRM[32]: 

„PCRM va abroga legea ruşinoasă cu privire la egalitatea şanselor şi 
nu va admite degradarea morală a națiunii, subminarea tradițiilor creştine 
multiseculare şi atacuri asupra Bisericii Ortodoxe; 

Observăm că mesajele sunt asemănătoare, pentru că atât 
PCRM, cât şi PSRM, promovau atunci politici antiUE şi proUV. 
Nucleul acestor mesaje este carcterul lor homofob şi tentativa de a 
asocia UE, cu străinul şi devierea de la „normalitatea” exprimată 
de tradițiile moldovenești. 

În 2016, în cadrul prezidenţialelor, „normalitatea” și tradiţiile 
au deja şi un vector mult mai bine accentuat, exprimate prin sin- 
tagma „RELAŢII DE PRIETENIE CU RUSIA=PROTEJAREA 
ORTODOXIEI”: 

„În fiecare zi au loc provocări în adresa Bisericii Ortodoxe. Ne sînt 
impuse modele străine de viață, ni se impune o nouă modă. Este promovată 
iresponsabilitatea față de copii, părinți, societate, credință, Patrie, un fel de 
„sclavie liberală”. 

„De Rusia ne leagă secole de istorie comună, de prietenie şi făurire. 
Timp de sute de ani împărtăşim aceeaşi credință, cea Ortodoxă. Împreună 
cu Rusia am obținut eliberarea de sub jugul otoman. Împreună am învins 
în Marele Război pentru Apărarea Patriei, împreună am ridicat din ruine 
fiecare oraş şi fiecare stradă, am creat Academia de Ştiinţe, am constru- 
it uzine, centrale electrice, aeroporturi, şcoli, universități, grădinițe de 

copii, spitale, teatre, muzee. Astăzi însă cineva ne impune să facem front 
comun împotriva Rusiei. Acest lucru nu se va întîmpla. Eu voi restabili 
relaţiile ample de prietenie cu Federaţia Rusă. Voi proteja credinţa 
noastră Ortodoxă.” 

Datele Barometrului de Opinie Publică din 2016 arătau că 29% 
dintre moldoveni se pronunţau în favoarea unei guvernări autorita- 
re. Cea mai populară personalitate politică în R. Moldova nu era un 
politician autohton, ci Vladimir Putin, care se bucura de încrederea 
a 62% dintre moldoveni. Asta în contextul în care Rusia agresase nu 
la mult timp distanță Ucraina. 

Modelul autoritarismului rusesc este exportat nu doar la 
noi, dar şi în Occident. Apar tot mai mulți lideri politici de tipul 
„Putogan”(Putin+Erdogan) dacă e să întrebuințăm terminologia lui 
Zizek. Orban, Trump, Le Pen, Salvini, Wilders împart cam aceleaşi 
carcateristici: paranoici, luptători anti-establishment, partizani ai 
luptei anti-migraţie şi militanţii unui regim autoritar cu fațadă de 
democraţie. Dodon încearcă şi el să fie unul din ei, să creeze aparența 
unui lider carismatic, un provider de soluţii, o mână de fier ca va 
pune la punct oligarhii etc. Asta chiar dacă ultimele evenimente ne 
arată că lupta cu oligarhia, în viziunea lui Dodon, poate fi purtată 
chiar în acord cu aceasta. 

La nivel populist, forțile de „stânga” locale au ştiut mereu să ac- 
tiveze mult mai bine decât dreapta. Şi instrumentalizarea „Bisericii” 
este o dovadă. 


Speculaţie în loc de Concluzie 

De ce Biserica ar susține asemenea candidaţi? De ce au nevoie 
acești politicieni de Biserică sau invocarea Religiozităţii? Simplu, 
pentru că ambele își justifică reciproc existența. Biserica ar mai în- 
ceta să existe în formatul actual fără o politică reacționară care 
instrumentalizează obscurul. lar fără biserică, discursul reacţionar 
autoritar rămâne fisurat, incapabil să-și justifice prezenţa şi nevoit 
a identifica o nouă terminologie. Procesarea acestei schimbări ar 

presupune şi o schimbare a esenței politicului în sine. Un politic ne- 
voit să adreseze probleme reale şi asigurarea necesităților materiale. 

Deşi există o sumedenie de discrepanțe, conform studiului rea- 
lizat în 2016 de câtre Ovidiu Voicu, Jennifer Cash şi Victoria Co- 
jocariu, în ce priveşte religiozitatea moldovenilor, cum ar fi dorinţa 
de a se preda religia în şcoli susținută de către 74% din respondenţi 
raportat la doar 24% care văd în asta o necesitate obligatorie, şi chiar 
dacă ponderea celor care se declară persoane credincioase a scăzut, 
între 2008 şi 2016, de la 83% la 60%, cele 93% care reprezintă ponde- 
rea celor care s-au declarat ortodocși, totuşi, rămâne o cifră impor- 
tantă. Anume această pondere uriaşă și permite politicului autoh- 
ton să-şi acopere fisurile cu material obscur, apelând la divinitate 
şi credinţa ca parte din tradiţii, ca ceva omniprezent şi caracteristic 
poporului nostru, sau să asocieze occidentul cu decadenţă, liberti- 
nism şi lipsă de moralitate. 

În populism, privit ca o strategie politică, nu contează atât 
înțelegerea celuilalt, cât susținerea pe care o acordă. Religiozitatea 
difuză e la fel importantă ca cea tradițională, în cazul în care ştii să 
asociezi termenii şi ai suficiente resurse pentru a fi capabil a le co- 
munica printre cetăţeni. 

Una din concluziile studiului sus-menţionat este că „deşi moldove- 
nii au încredere în Biserică, aceştia nu o vor amestecată în politică.”, chestia 
dată îmi pare şi mai puţin încurajatoare, ţinând cont de educația po- 
litică a moldovenilor, de incapacitatea, pe alocuri, de a distinge între 
politic și apolitic şi de a echivala noţiunile Politic cu Partinic. 

După Tocqueville, popoarele democratice, decât să se bazeze 
pe autoritatea altora, pe o tradiţie a cunoaşterii stabilite de vechii 
erudiţi, preferă, mai degrabă, să îşi bazeze gândirea pe un Sens Co- 
mun, pe acele idei clare şi distincte care sunt, în principiu, accesibile 
pentru oricine dispus a-şi supune propria gândire la îndoială, a se 
curăți pe sine de toate detaliile subiective. Această şi este miza celor 
care operează cu populismele. Discursul universitar este discursul 
hegemon al modernităţii, iar promotorii autoritarismului au nevoie, 

deocamdată, de democraţie anume din acest considerent. Discursul 
universitar este cel care operează, dar și transformă Sensul Comun, 
prezentându-l ca pe un Universal Valabil, negând subiectivitatea 
autorităţii care a emis acest Universal Valabil. Din acest conside- 
rent, religioşii difuzi sunt şi mai maleabili decât cei tradiționalişti. 
Se datorează prezenţei unei dinamici a convingerilor şi chiar unei 
predispuneri spre a parcurge o astfel de dinamică. Dacă invazia 
gayilor/imigranţilor, „marxismul cultural” și feminismul repre- 
zintă o ameninţare pentru tot felul de bigoţi şi intelectualii care 
îi reprezintă, atunci „grija faţă de familie”, „demnitatea umană”, 
„dragostea față de copil” sunt acceptate pe larg ca făcând parte 
din Sensul Comun, deci și din mersul firesc al lucrurilor. Anume 
prin astfel de sintagme îşi maschează discursul urii, atât CME, cât 
şi întreaga dreaptă populistă. 

După Freud, Religia este trasabilă biologic la lunga perioadă de 
neputinţă şi de nevoie de ajutor ale copilului. Atunci când copilul 
creşte și îşi realizează singurătatea şi slăbiciunea în prezența marilor 
forţe ale vieţii, el îşi percepe starea ca în copilărie şi încearcă să se 
abţină de la disperare printr-o renaștere regresivă a forţelor protec- 
toare caracteristice copilăriei. Oamenii proiectează în Rai și Ideologie 
imaginea inversată a propriilor condiţii mizere. lar ortodoxia de pa- 
radă a lui Igor Dodon şi tot sprijinul său pentru CME şi organizarea 
acestuia la Chișinău ţin de consolidarea agendei sale politice pe fo- 
nul crizei politice din interiorul UE şi a euroscepticismului ce ia am- 
ploare. Numai astfel, Dodon va putea amâna la infinit implementa- 
rea unei agende politice cu adevărat socialiste. Existenţa lui depinde 
în mare parte de infantilitatea politică a democraţiei moldovenești. 
Existenţa întregului sistem politic depinde anume de aceast factor. 

De cealaltă parte, Biserica nu are decât de câștigat. Indulgenţa 
şi sprijinul politicului generează averi care trec dincolo de imagi- 
narul şi aspiraţiile unor bieţi creştini. Averi care în mod normal, în 
condiţiile de trai actuale la care sunt supuși cetăţenii situați în zona 
pasivă a politicului, cu greu pot fi agonisite. 

Conservatorismul religios învaţă limbajul 
drepturilor fundamentale: Libertate. 
Libertatea religioasă. Libertatea de exprimare. 


Romaniţa lordache 


Drepturile omului au fost articulate la nivel internaţional ca 
standarde legale, ca răspuns coordonat în fața celor mai oribile 
evenimente din istoria umanităţii pînă în acel moment — cele două 
războaie mondiale. 

În discursul său privind starea Uniunii din 6 ianuarie 1941, 
preşedintele F.D Roosevelt nu numai că solicită implicarea Statelor 
Unite în cel de-al Doilea Război Mondial, însă articulează efortul 
de război ca parte a unei ordini internaţionale bazate pe ceea ce 
Roosevelt numeşte "cele patru libertăţi fundamentale.” 

Au trecut 78 de ani din acel moment şi, scoase din context şi 
plantate pe Facebook, premisele lui Roosevelt pot să pară un dia- 
gnostic de politică internaţională contemporană: 

"Orice realist știe că modul de viaţă democratică este în acest 
moment asaltat în mod direct în orice parte a lumii — luat cu asalt fie 
prin folosirea armelor, fie prin diseminarea ascunsă a propagandei 
otrăvitoare de către cei care încearcă să distrugă unitatea şi să pro- 
moveze neînţelegerea între naţiuni care sunt încă în stare de pace... 
Niciun american realist nu se poate aştepta ca pacea unui dictator 
să aducă generozitate internaţională, sau întoarcerea la adevărata 
independenţă, sau dezarmarea mondială, sau libertatea de exprima- 
re, sau libertatea religiei — sau chiar afaceri profitabile.” 

Noii ordini propusă de tirania care bîntuia Europa și cuprindea 
treptat întreaga lume, Roosevelt îi contrapunea libertatea: 

"Libertatea înseamnă supremaţia drepturilor omului peste tot 
în lume.” 

Viziunea pe care președintele F.D. Roosevelt o propune pentru 
ordinea internaţională în numele căreia le cere americanilor să plece 

la război şi să realizeze eforturi de înarmare considerabile, ține de o 
ordine morală ce avea să se regăsească ulterior în Declaraţia uni- 
versală a drepturilor omului adoptată la 10 decembrie 1948 şi la a 
cărei elaborare a contribuit soţia sa, Eleanor Roosevelt, ca un tribut 
adus viziunii soțului său. Structura de bază a viziunii despre lume 
pe care o propune Roosevelt are ca fundament ceea ce el a identifi- 
cat ca “cele patru libertăți umane esenţiale”: 

"Prima este libertatea de expresie şi de exprimare — peste tot 
în lume. 

A doua este libertatea fiecărei persoane de a se închina lui 
Dumnezeu în felul său - oriunde în lume. 

A treia este libertatea față de dorință/nevoie (freedom from 
want) — care, tradusă în termeni mondiali, înseamnă înțelegeri eco- 
nomice care vor asigura fiecărei naţiuni o viaţă sănătoasă în timp 
de pace pentru locuitorii săi — peste tot în lume. 

A patra este libertatea față de frică (freedom from fear) care, 
tradusă în termeni mondiali, înseamnă o reducere la nivel mon- 
dial a armamentelor într-un astfel de punct și într-un mod atât de 
profund încât nicio naţiune nu va fi în măsură să comită un act de 
agresiune fizică împotriva oricărui vecin — oriunde in lume.” 

În timp ce eliberarea de nevoi (freedom from want), înţeleasă 
ca asigurarea unui standard de viață minimal, şi eliberarea față de 
frică (freedom from fear), prezentată de Roosevelt ca dezarmare 
mondială, au devenit parte a retoricii standard care timp de aproa- 
pe jumătate de secol au împărțit ideologic lumea în capitalism şi 
socialism, pentru mult timp, libertatea religioasă şi libertatea de 
exprimare au fost mult mai puţin instrumentalizate ideologic. 
Deşi orice dictatură respectabilă în ultimii 50 de ani s-a consolidat 
inclusiv prin limitarea acestor libertăţi, prin instituirea cenzurii, 
interzicerea unor credinţe sau practici religioase, pînă de curînd, 
conținutul acestor drepturi nu a fost pus sub semnul întrebării. 

De exemplu, în sistemul de drept european care are la bază 
Convenţia europeană a drepturilor şi libertăţilor fundamentale şi 

care reprezintă modalitatea statelor membre ale Consiliului Eu- 
ropei de a-şi asuma în mai 1949 decizia de a construi un viitor 
al democraţiei, pluralismului, toleranţei, egalităţii în drepturi, atât 
libertatea religioasă cât și libertatea de exprimare sunt articulate 
conceptual, fără acolade sau detalii superflue, cu afirmarea acestor 
drepturi, contrabalansată de includerea limitelor pe care fiecare 
dintre aceste drepturi le comportă. 

Noul tip de iliberalism care răspîndeşte cu rapiditate în ultimii 
ani un amestec toxic de populism - fanatism religios — suveranis- 
me naţionaliste depăşite, aduce din nou în prim-plan aceste două 
libertăţi fundamentale. 

Libertatea religioasă este invocată de fiecare dată cînd religia e 
utilizată ca element identitar menit să justifice opţiuni politice. Pa- 
leta incantațţiilor în numele religiosului este din ce în ce mai variată. 
Ea poate include realinieri geo-strategice, cum este cazul ofensivei 
pe care Federaţia Rusă o duce sub flamura ortodoxismului în fostul 
spaţiu sovietic sau a statelor care au orbitat în zona de influenţă a 
URSS. Vizibile sunt anexarea Crimeei, conflictul din Ucraina, însă 
la fel de importante, deşi desfășurate în o tonalitate minoră şi dese 
ori ratate de analiști, sunt intervenţiile Federaţiei Ruse în Balcani 
sau experienţa recentă din Republica Moldova unde apropierea de 
Uniunea Europeană şi ieşirea din sfera de influenţă a Uniunii Va- 
male creionate de Federaţia Rusă este prezentată ca un afront adus 
fibrei ortodoxe a statului. 

Tot sub flamura religiosului sunt subsumate şi poziţii care ar fi 
hilare în baza unui test de minimă rezonabilitate, dar care nu nu- 
mai că au priză, ci se şi multiplică îngrijorător: mici sau mari por- 
niri teocratice care încearcă să impună în spaţiul public o poziţie 
determinată de o interpretare privată a unor precepte religioase. 

Lista acestor incursiuni în tărîmul restrîngerii drepturilor în nu- 
mele religiozităţii unora e şi ea din ce în ce mai creativă. În o primă 
etapă, tensiunea s-a creionat în ceea ce priveşte drepturi pe care le 
consideram cu toţii ca fiind garantate ca parte a modernităţii şi a 

recunoaşterii femeii ca om. lată însă că dreptul femeii de a dispune 
de propriul corp şi de a lua decizii referitoare la propria viață este 
astăzi sub asediul unui aşa-zis drept la viaţă al fătului nenăscut sau, 
mai nou, al dreptului ginecologului de a refuza să realizeze un act 
medical care constă din întreruperea legală de sarcină. Tot aici apare 
şi inițiativa farmacistului care se prezintă şi el ca un potenţial obiec- 
tor de conştiinţă pentru a refuza vînzarea de contraceptive. 

O altă direcţie a fost explorată recent în România prin refe- 
rendumul realizat în baza iniţiativei cetăţeneşti de modificare a 
Constituţiei României în sensul introducerii unei definiții restrictive 
a familiei. Și în acest caz, inițiatorii au încercat impunerea ca definiție 
constituțională a definiţiei familiei pe care ei o dau din perspectiva 
propriei experienţe religioase. Nu pluralitatea de modele de familie 
recunoscute şi protejate la nivel internațional şi nu realitatea socio- 
logică contează în elaborarea normei, ci ethosul religios al unui grup 
vocal. În România, iniţiativa de redefinire a familiei a fost boicotată 
cu succes de o societate care s-a dovedit mai aproape de moder- 
nitate decît de tradiţionalism. Succesul invalidării referendumului 
din toamna lui 2018 este însă unul singular şi în multe din ţările 
din estul Europei “familia” rămîne un front de lucru deschis pentru 
conservatori şi cu perspective regionale aşa cum o indică Congresul 
Mondial al Familiilor care a avut loc la Chișinău cu câteva zile înain- 
te de referendumul românesc. În încercarea de a impune un anumit 
conţinut în definirea căsătoriei sau a familiei, invocarea opţiunilor 
religioase se face în detrimentul dreptului la viață intimă, privată şi 
de familie, precum și cu ignorarea demnității umane. Numai familia 
binecuvîntată de aprobarea actorului religios pentru că corespunde 
ecuaţiei bărbat+femeie=copii poate beneficia de recunoaștere legală 
şi, implicit de protecţie din partea statului. Părintele care își creşte 
singur copilul după divorţ, cuplul de același sex sau de sex diferit 
care nu este însă căsătorit reprezintă non-familii în opinia conser- 
vatorilor religioşi. Astfel, o parte esenţială din identitatea fiecăruia 
dintre aceste persoane este anulată şi accesul lor la servicii sociale 

sau beneficii este condiționat de normalizarea în forma căsătoriei 
sau refuzat complet, deşi în mod paradoxal măsurile de protecție 
au ca scop chiar susținerea familiei ca relație de durată, care impli- 
că devoțiune. Variaţiunile pornind de la tema familiei tradiționale 
includ adoptarea de măsuri care ar face divorțul mai dificil sau în- 
cercarea de a prezenta măsurile menite să sancţioneze violența do- 
mestică drept forme abuzive de imixtiune în viața familiei. În mod 
paradoxal, în numele protejării familiei tradiționale, actorii con- 
servatori religioşi denunţă așadar Convenţia Consiliului Europei 
pentru prevenirea şi combaterea violenței împotriva femeilor şi a 
violenței domestice aşa cum s-a întîmplat recent în Bulgaria. 

Obsesia pentru familia tradițională şi afirmarea acesteia merg 
însă mai departe către zona în care educația modernă este prezen- 
tată ca punînd în pericol valorile tradiționale, ceea ce ar justifi- 
ca refuzul părinţilor ca elevii să participe la anumite ore de curs. 
Orele de biologie, de exemplu, aduc faţă în faţă creaţionismul şi 
evoluționismul, orele de educaţie civică au menirea de a îi încuraja 
pe elevi să se asume ca subiecţi cu drepturi şi responsabilități şi 
nu ca marionete ale unui pater familias benevolent sau, în puţinele 
cazuri în care au supraviețuit atacului constant, orele de educaţie 
pentru sănătate generează riscul ca imediat ce vor afla că au orga- 
ne sexuale elevii să le şi folosească. De aici pînă la retragerea copi- 
ilor din şcolile de masă şi educarea lor acasă, departe de pericolele 
şi tentaţiile modernităţii nu mai e mult. 

La Chişinău, în timpul Congresului Mondial al Familiilor, un în- 
treg seminar a fost dedicat educării copiilor acasă. Desigur, părinții 
au dreptul de a decide în legătură cu educaţia propriilor copii. Acest 
drept implică însă şi o responsabilitate, aceea de a acţiona în sen- 
sul asigurării interesului superior al copilului. Dreptul părintelui de 
a decide și de a impune o linie de educaţie fundamentată religios 
poate însă intra în conflict cu dreptul copilului de a avea parte de o 
educaţie care să îi permită integrarea socială şi reușita profesională 
și dezvoltarea armonioasă ca individ şi ca cetățean. 

Un alt pericol pentru familia tradițională este identificat de con- 
servatorii religioşi ca venind din partea comunităţii LGBT (lesbiene, 
gay, bisexuali și transexuali). Aparent familia tradițională poate fi 
salvată doar prin negarea umanităţii acestor persoane, prin ignora- 
rea informaţiei științifice care scoate din zona clinică homosexualita- 
tea și transexualitatea sau prin definirea ca "propagandă homosexu- 
ală”, interzicerea şi sancţionarea mesajelor prin care aceste persoane 
îşi afirmă şi îşi explică existenţa, orientarea sexuală și identitatea 
de gen. Simpla prezenţă a acestor persoane ofensează, orientarea 
sexuală sau identitatea lor de gen ajunge să îi definească mai mult 
decît orice altă parte a identităţii lor, le monopolizează existenţa și îi 
deturnează — şi pe ei şi pe cei care aleg să se lase definiți de frica sau 
de ura pe care simt nevoia să le exprime public prin anatemizare. In- 
vocarea elementului religios ca justificare pentru marginalizarea ho- 
mosexualilor sau a persoanelor trans se întilneşte în acest context cu 
invocarea celeilalte libertăţi fundamentale articulate de Roosevelt. 

Libertatea de exprimare reprezintă celălalt stindard pe care îl 
desfășoară şi îl flutură în faţa ochilor noștri cei care sunt acuzaţi că 
incită la ură, că manipulează, distorsionează, mint, că promovea- 
ză ceea ce Roosevelt numea “diseminarea ascunsă a propagandei 
otrăvitoare.” Așa cum este important să înțelegem ce înseamnă li- 
bertatea de conștiință, care sunt limitele libertăţii religioase şi să 
reacționăm în momentul în care invocarea libertăţii religioase se 
transformă într-un abuz al dreptului, este esenţial să înțelegem că 
libertatea de exprimare implică exercitarea sa responsabilă şi că 
la rîndul său comportă limite. Incitarea la ură împotriva oricărui 
grup, diseminarea în mod conștient de informaţie falsă pentru a 
genera marginalizare și ostracizare, cu scopul de a reduce dreptu- 
rile și libertăţile altora constituie exprimare, nu însă şi o formă de 
exercitare a libertăţii de exprimare care este legală. 

Împachetate în pretenţii prezidenţiale sau de Congresul Mon- 
dial al Familiilor sau nu, articulate în Moldova, România sau oriun- 
de în regiune, este important să discutăm despre astfel de inițiative 

de restriîngere a drepturilor în numele drepturilor, iniţiative sub- 
sumate sub umbrela unei greșite înțelegeri a libertăţii în general, 
a libertăţii religioase și a libertăţii de exprimare în special, precum 
şi a unei complete ratări a definiţiei pe care nu o putem ignora de 
la 1789 de cînd a fost statuată în Declaraţia franceză a drepturilor 
omului şi cetățeanului: 

„Libertatea este (posibilitatea) de a face tot ceea ce nu face rău 
altora: astfel, dreptul fiecărui om nu are limite, cu excepţia acelor li- 
mite care asigură celorlalți membri ai societăţii exercitarea aceloraşi 
drepturi. Aceste limite pot fi determinate numai prin lege.” 

Ce este și ce nu este libertatea religioasă? 
Intre invocarea și exercitarea liberă 
a propriei credinţe și abuzul acestui drept 


Romaniţa lordache 


Atunci cînd am discutat soluţia pe care F.D. Roosevelt o propu- 
nea în 1941 ca bază a unei noi ordini mondiale, o structură care îşi 
dorea să pună la baza sa libertatea înțeleasă ca supremație a drep- 
turilor omului, am menţionat că preşedintele Roosevelt a inclus în 
discursul său ca una dintre cele patru libertăţi esenţiale şi libertatea 
fiecărei persoane de a se închina lui Dumnezeu în felul său — oriun- 
de în lume. 

Articularea explicită a libertăţii religioase ca unul dintre prin- 
cipiile fundamentale ale unei ordini mondiale bazate pe morală, 
nu trebuie să ne surprindă. Libertatea religioasă sau elemente ale 
acesteia sunt prezente din spaţiul clasic, în cel iudeo-creştin, în cel 
oriental sau în cel secular, în toate timpurile. Cilindrul lui Cyrus cel 
Mare din secolul VI înaintea erei noastre vorbeşte despre respecta- 
rea credințelor din imperiul babilonian ca modalitate de legitimi- 
zare a puterii sale, în contrast cu fostul monarh Nabonidus, dar şi 
în o primă încercare de organizare a societăţii mesopotamiene care 
aducea împreună multiple naţionalităţi şi multiple credinţe. Plura- 
lismul şi toleranța religioasă erau așadar identificate ca modalități 
de a asigura stabilitatea și conviețuirea. 

Edictele regelui Ashoka cel Mare din secolul III înaintea erei 
noastre sunt documente ce reflectă practica budistă a monarhului, 
însă menţionează și importanța co-existenţei religioase, a respec- 
tului reciproc între practicanţii diferitelor credinţe: 

Regele Piyadassi (Ashoka), cel iubit de Zei, doreşte ca toate cul- 
tele să poată trăi peste tot şi ca toţi să urmărească auto-controlul şi 
puritatea minţii (Major Rock Edict No. 7). 

Pentru că oricine îşi laudă propriul cult şi dă vina pe alte culte, — 
şi asta doar din devoțiune pentru propriul cult, în vederea glori- 
ficării propriei comunităţi - dacă acţionează astfel, mai degrabă 
îşi răneşte grav propriul cult. Buna înţelegere este meritorie, (de 
exemplu) ca ambii să audă şi să respecte regulile celuilalt. Căci 
aceasta este dorinţa lui Devanamapriya ca toate cultele să aibă o 
doctrină bazată pe învăţare şi puritate. (Major Rock Edict No.12) 

Profetul Mahomed a proclamat respectul pentru libertatea re- 
ligioasă prin Constituţia de la Medina care a fost ulterior pusă în 
aplicare în spaţiul musulman prin dhimmis, o formă de organi- 
zare a comuităţilor care garanta pluralismul religios iar în Impe- 
riul otoman s-a păstrat ulterior în forma miletelor. Acest sistem nu 
asigura egalitatea în drepturi, însă garanta autonomia comunităţii 
religioase respective, inclusiv posibilitatea practicării unor ritua- 
luri care pentru musulmani ar fi putut să fie ofensatoare sau erau 
chiar interzise (consumul de alcool sau de carne de porc, precum 
şi căsătoria incestuoasă practicată în zoroastrism sunt menţionate 
ca astfel de exemple). 

În Europa, ex-comunicarea vocilor critice, războaiele religioase 
sau conversiunile forțate definesc în mare parte istoria medievală. 
Pacea de la Augsburg din 1555 introduce o formă intermediară de 
co-existenţă religioasă în forma lui cuius regio eius religio — pentru 
a pune capăt conflictelor inter-confesionale, fiecare stat avea drep- 
tul de a îmbrăţișa religia propriului conducător, dar toleranța nu se 
extindea şi în interiorul statelor, cei care aveau credinţe diferite de 
cea a liderului politic aveau de ales între a migra și a se converti la 
religia conducătorului politic. Edictul de la Turda din 1558 permi- 
te libera exercitare în Transilvania a catolicismului și luteranismu- 
lui. Începînd cu 1564, calvinismul este inclus în Edict iar din 1568 şi 
unitarianismul, ajungîndu-se la patru culte cărora li se recunoștea 
statutul de religio recepta. Libertatea comunităţilor religioase este 
astfel garantată, însă de acest statut nu beneficiază cultul ortodox 
(majoritar), evreii sau musulmanii care sunt religii tolerate neavînd 

reprezentanţi în Dietă însă nefiind nici persecutate. Un element de 
noutate pentru care Edictul de la Turda este celebru este acela că 
prevede că nicio persoană nu putea să fie tratată diferit din cauza 
confesiunii sale şi nimănui nu i se putea impune o credinţă. 

Persecuţia religioasă sau, din contră, înțelegerea importanţei 
asigurării unor elemente de protecţie a diversităţii religioase au 
fost determinante în adoptarea de politici sau au fost invocate ca 
justificare, o menţiune aparte meritînd sistemul de tratate cunos- 
cut ca Pacea de la Westphalia cu care se încheie Războiul de 30 de 
ani în 1648 și care pune bazele dreptului international așa cum este 
el astăzi, avînd la bază suveranitatea statelor. Cu acest prilej este 
reafirmat principiul cuius regio eius religio şi se introduce posibi- 
litatea practicării propriei credinţe în privat pentru creştinii care 
aparţineau unei alte denominaţiuni decât cea oficială. 

Libertatea religioasă rămîne o preocupare prioritară şi după cel 
de-al Doilea Război Mondial. Articolul 18 din Declaraţia universa- 
lă a drepturilor omului din 1948 proclamă că: 

Orice om are dreptul la libertatea gîndirii, de conştiinţă si reli- 
gie; acest drept include libertatea de a-și schimba religia sau con- 
vingerea, precum şi libertatea de a-şi manifesta religia sau convin- 
gerea, singur sau împreună cu altii, atât în mod public, cât și privat, 
prin învăţătură, practici religioase, cult şi îndeplinirea riturilor. 

Această formulă este dezvoltată în Pactul Organizaţiei 
Naţiunilor Unite pentru drepturi civile şi politice adoptat în 1966 
de Adunarea Generală ONU care arată în Art. 18 că: 

1. Orice persoană are dreptul la libertatea gândirii, conştiinţei şi reli- 
giei; acest drept implică libertatea de a avea sau de a adopta o religie sau 
0 convingere la alegerea sa, precum şi libertatea de a-şi manifesta religia 
sau convingerea, individual sau în comun, atât în public cât şi în parti- 
cular prin cult şi îndeplinirea riturilor, prin practici şi prin învățământ. 

2. Nimeni nu va fi supus vreunei constrângeri putând aduce atingere 
libertăţii sale de a avea sau de a adopta o religie sau o convingere la ale- 
gerea sa. 

3. Libertatea manifestării religiei sau convingerilor nu poate fi su- 
pusă decât restricțiilor prevăzute de lege şi necesare pentru ocrotirea se- 
curității, ordinii şi sănătății publice ori a moralei sau a libertăților şi 
drepturilor fundamentale ale altora. 

4. Statele părți la prezentul Pact se angajează să respecte liberta- 
tea părinților şi, atunci când este cazul, a tutorilor legali, de a asigura 
educația religioasă şi morală a copiilor lor, în conformitate cu propriile 
lor convingeri. 

Pentru a asigura o mai bună înţelegere a libertăţii religioase, 
Comitetul ONU pentru Drepturile Omului a explicat conţinutul 
Art. 18 ca protejind “credinţe teiste, non-teiste și atee, precum 
şi dreptul de a nu practica nicio religie sau credință.” Comitetul 
adaugă şi că termenii de “religie” şi “credință” 

"trebuie interpretaţi într-un mod larg. Articolul 18 nu este limi- 
tat în aplicarea sa la religiile tradiționale sau la religiile şi credințele 
cu caracteristici instituționale și cu practici similare cu cele ale reli- 
giilor tradiționale.” 

”Religia” apare astfel ca termen general care include atât cultele 
recunoscute de autoritățile naționale, denominaţiunile tradițional 
prezente într-un anumit spațiu, dar şi grupările religioase care nu 
au primit o recunoaştere oficială, "noile mișcări religioase”, “secte- 
le” — termen utilizat în mod obișnuit cu conotaţii peiorative pentru 
a indica acele grupuri care se rup de o comunitate percepută ca 
tradițională ca urmare a unei disensiuni doctrinare. 

Deşi atît instanţele internaţionale, cât şi legislaţia națională evi- 
tă definirea detaliată a religiei sau a credinţei religioase, simpla în- 
cercare de impunere a unei definiţii fiind percepută de multe ori ca 
o potenţială ingerinţă, jurisprudenţa europeană sau constituțională 
sugerează că va fi protejată onestitatea credinţei într-un sistem de 
repere religioase și manifestarea ca atare, indiferent de specificul 
religiei. Judecătorul Anthony Kennedy reia în decizia Curţii Su- 
preme a Statelor Unite ale Americii o definiţie pe care o formulase 
anterior Judecătorul Burger: 

"credinţele religioase nu trebuie să fie acceptabile, logice, consistente 
sau comprehensibile pentru alții pentru a beneficia de protecţie din partea 
Primului Amendament.” 

Atunci cînd părinţi nemulţumiţi că au fost interzise pedepse- 
le corporale aplicate copiilor şi-au invocat libertatea religioasă în 
baza Articolului 9 pentru a putea continua această practică, Ca- 
mera Lorzilor a fost în situaţia de a indica însă un set minim de 
condiţii pentru o convingere religioasă şi să definească manifesta- 
rea religioasă care poate beneficia de protecţie: 

„++. 0 convingere trebuie să îndeplinească câteva cerințe minime, sim- 
ple şi obiective. Aceste cerințe-prag decurg implicit din articolul 9 al Con- 
venției Europene şi din garanţiile similare ale altor instrumente de protec- 
ție a drepturilor omului. Convingerea trebuie să concorde cu standardele 
de bază ale demnității şi integrității umane. De exemplu, manifestarea unei 
convingeri religioase care ar implica supunerea altor persoane la acte de 
tortură sau tratamente inumane nu ar beneficia de această protecţie. Con- 
vingerea trebuie să presupună chestiuni mai mult decât triviale. Ea mani- 
festă un anume un grad de seriozitate şi temeinicie. Aşa cum s-a mai spus, 
convingerea priveşte o problemă fundamentală. Convingerea religioasă 
satisface această premisă. Convingerea trebuie să fie coerentă, în sensul 
în care este inteligibilă, limpede. Dar, din nou, nu trebuie să se pretindă 
prea mult în acest sens. De obicei, religia implică o credință în supranatu- 
ral. Nu este întotdeauna susceptibilă a fi prezentată prin intermediul unei 
expuneri lucide sau, cu atât mai puțin, a fi rațional justificată. Limbajul 
utilizat este adesea limbajul alegoriei, al simbolisticii, al metaforei. În de- 
pendență de subiectul problemei, oamenii nu se pot exprima întotdeauna 
cu precizie şi fermitate. Tot aşa şi convingerile lor — nu sunt fixe, nu sunt 
statice. Convingerile oamenilor sunt predispuse la schimbare în decursul 
vieții. În genere, aceste cerințe-prag nu trebuie stabilite la un nivel care 
ar văduvi convingerile minoritare de protecția de care ele beneficiază în 
temeiul Convenţiei...” 

La rîndul său, Curtea de la Strasbourg surprinde în Hotărîrea în 
cauza Eweida şi alţii c. Marii Britanii echilibrul pe care îl urmărește 

în această ecuaţie — odată ce un anumit grad de seriozitate, de co- 
eziune e stabilit, autorităţile naționale nu mai sunt în măsuri de a 
evalua legitimitatea unei credinţe: 

"Dreptul la libertatea de gândire, de conştiinţă şi de religie denotă 
viziuni care ating un anumit nivel de convingere, seriozitate, coeziune şi 
importanță (a se vedea Bayatyan c. Armeniei LMC], nr. 23459/03, $ 110, 
CEDO 2011; Leela Forderkreis e.V. şi alții c. Germaniei, nr. 58911/00, 
$ 80, 6 noiembrie 2008; Jakdbski c. Poloniei, nr. 18429/06, $ 44, 7 de- 
cembrie 2010). Odată satisfăcut, datoria autorităților statale de a fi im- 
parțiale şi neutre este incompatibilă cu orice altă putere a statului de a 
aprecia legitimitatea convingerilor religioase sau modul în care acestea 
sunt exprimate (a se vedea Manoussakis şi alții c. Greciei, hotărârea din 
26 septembrie 1996, Rapoarte 1996-IV, p. 1365, $ 47; Hasan şi Chaush 
c. Bulgariei IMCI, nr. 30985/96, $ 78, CEDO 2000XI; Refah Partisi 
(Partidul Bunăstării) şi alții c. Turciei LMC], nr. 41340/98, 41342/98, 
41343/98 şi 41344/98, $ 1, CEDO 2003-11).” 

Libertatea religioasă este articulată explicit şi în Convenţia eu- 
ropeană a drepturilor omului în Articolul 9, Curtea de la Stras- 
bourg arătînd în mod repetat că “felul în care puterea legislativă 
națională respectă această libertate și aplicarea sa practică de către 
autorități indică starea democraţiei din respectiva ţară.” 

Practic, în construcția europeană de după cel de-al Doilea Răz- 
boi Mondial, libertatea religioasă garantată atit individului cât şi 
comunităţilor religioase, devine una dintre pietrele de temelie, ală- 
turi de respectul pentru autonomia individului şi pentru demnita- 
tea umană. Pentru Curtea europeană a drepturilor omului “plura- 
lismul religios este un element constitutiv al noţiunii de societate 
democratică” iar “existenţa autonomă a comunităţilor religioase 
este indispensabilă pentru pluralism în o societate democratică şi 
este astfel un subiect în chiar centrul protecţiei acordate de Art. 9.” 

Garantarea libertăţii religioase atît în dimensiunea sa internă, 
de credință individuală (forum internum), cât și ca manifestare 
externă a unor practici şi ritualuri religioase, inclusiv împreună 

cu ceilalți ca parte a unei comunități (forum externum) atrage din 
perspectiva Curţii de la Strasbourg o obligaţie de neutralitate din 
partea statului. Această obligaţie reprezintă o variantă europeană 
a zidului de separare ridicat între stat şi religie în Statele Unite 
prin Primul Amendament la Constituţia SUA. 

"Obligaţia statului la neutralitate și imparţialitate, aşa cum este 
definită în jurisprudenţă, este incompatibilă cu orice putere din 
partea Statului de a evalua legitimitatea credințelor religioase şi 
cere Statului să se asigure că grupurile în conflict se tolerează reci- 
proc, chiar și atunci când ele se trag din același grup.” 

Separaţia dintre stat şi biserică nu este însă în mod necesar ga- 
rantul libertăţii religioase, în analiza tipologiei relaţiilor dintre stat 
şi biserică, profesorul Cole Durham a arătat că libertatea religioasă 
poate fi garantată şi exercitată şi în regimuri de separație, precum 
şi în regimuri în care există o religie de stat sau în cazul modelelor 
de cooperare, colaborare, concordat între stat și biserică. Din acest 
punct de vedere, o teocraţie absolută, de tipul celei promovate de 
ISIS, și modelul aflat în punctul diametral opus al continuumului 
stat-biserică, un regim de interzicere şi persecutare a religiei, au în 
comun absenţa libertăţii religioase. 


Dar ce este, ce reprezintă libertatea religioasă? 

Ca principiu, libertatea religioasă presupune, mai ales, liberta- 
tea unui individ sau a unei comunități de a practica, în privat sau 
în public, orice religie sau convingere fără a fi sancționat ca urmare 
a acestei alegeri, indiferent de felul în care se manifestă această 
religie — prin practică, rugăciune, prozelitism, respectarea unor 
norme religioase. Este garantată nu numai libertatea de a avea sau 
de a nu avea o anumită religie, ci şi libertatea de a renunţa, de a 
îţi schimba propria religie sau convingere și de a nu fi forţat la 
adoptarea sau păstrarea directă sau indirectă a unei religii sau con- 
vingeri. Folosind jocul de cuvinte din spaţiul anglofon, libertatea 
religioasă -"freedom of religion”, implică şi libertatea de a nu fi 

obligat la ceva în baza unei religii —” freedom from religion”, pre- 
cum şi interzicerea tratamentului diferențiat în baza apartenenţei 
la o anumită religie. Libertatea religioasă implică o dimensiune 
pozitivă care declanșează obligaţia statului “de a stabili o ordi- 
ne socială în care este posibil pentru pesonalitatea religioasă să se 
dezvolte şi să înflorească în mod convenabil și uşor.” 

Declaraţia Adunării Generale ONU proclamată în 1981 cu pri- 
vire la eliminarea tuturor formelor de intoleranţă şi de discrimina- 
re bazate pe religie sau credinţă încearcă un inventar non-exhaus- 
tiv al manifestărilor care ţin de exercitarea dreptului la libertatea 
de gîndire, conştiinţă, religie sau credinţă: 

a. De a organiza servicii divine şi de a se reuni într-o anumită 
religie sau credinţă, şi de stabili şi menţine locuri în aceste scopuri. 

b. De a stabili şi menţine instituţii caritabile şi umanitare cores- 
punzătoare. 

c. De a produce, dobîndi şi folosi într-o măsură corespunzătoa- 
re articolele şi materialele necesare legate de ritualuri şi obiceiuri 
ale unei religii sau credinţe. 

d. De a scrie, produce şi răspîndi publicaţii relevante în acest 
domeniu. 

e. De a propovădui o religie sau o credinţă în locuri potrivite 
acestor scopuri. 

f. De a solicita şi primi ajutoare financiare voluntare şi alte con- 
tribuţii de la persoane individuale şi instituții. 

g. De a pregăti, numi, alege sau desemna prin succesiune con- 
ducători potriviţi, după cerinţele şi standardele fiecărei religii sau 
credinţe. 

h. De a respecta zilele de odihnă şi de a celebra sărbătorile şi 
ceremoniile în acord cu preceptele unei religii sau credinţe. 

i. De a stabili şi menţine comunicări cu persoane individuale 
şi comunități în probleme de religie şi credinţe la nivel naţional şi 
internaţional. 

La rîndul său, Articolul 9 din Convenţia europeană a drepturi- 
lor omului articulează atit libertatea religioasă, cât şi mecanismul de 
limitare a sa: 

1. Orice persoană are dreptul la libertate de gândire, de conştiin- 
ţă şi de religie ; acest drept include libertatea de a-şi schimba religia 
sau convingerile, precum şi libertatea de a-şi manifesta religia sau 
convingerea în mod individual sau colectiv, în public sau în particu- 
lar, prin cult, învățământ, practici şi îndeplinirea ritualurilor. 

2. Libertatea de a-şi manifesta religia sau convingerile nu poa- 
te face obiectul altor restrângeri decât cele prevăzute de lege care, 
într-o societate democratică, constituie măsuri necesare pentru si- 
guranţa publică, protecţia ordinii, a sănătăţii, a moralei publice, a 
drepturilor şi a libertăților altora. 

Tipologia activităţilor care au fost discutate de Curtea Europea- 
nă a Drepturilor Omului în baza Articolului 9, ca beneficiind de 
protecţie ca formă de exercitare a libertăţii religioase este extrem 
de diversă, iar jurisprudenţa Curţii reflectă o permanentă evoluţie 
şi încercare de acordare, de armonizare la noile dinamici sociale și 
la contextul cultural specific fiecărui stat în parte. Au fost discutate 
astfel de aspecte ce ţin de: 

— recunoașterea statului juridic al denominaţiunilor religioase 
cum a fost în cazul Mitropoliei Basarabiei c. Moldovei, 

— impunerea unor condiţii referitoare la numărul de membri, 
forma şi structura de organizare a cultului, condiţiile pentru acor- 
darea, retragerea sau refuzarea statutului de cult recunoscut sau 
recunoaşterea liderilor religioşi — Hasan și Chaush c. Bulgariei, 

- aspecte legate de regimul taxelor și al donaţiilor- Martorii lui 
Iehova c. Franţei, Wasmuth c. Germaniei, 

- sancţiunea penală aplicată prozelitismului religios — Kokki- 
nakis c. Greciei și Larisis c. Greciei, 

- aspecte legate de conţinutul educaţiei — Folgero c. Norvegiei, 
Grzelak c. Poloniei, Dojan şi alții c. Germaniei, 

— menţionarea obligatorie a religiei în actele de identitate — 
Sinan Isik c. Turciei, 

- obligativitatea jurământului religios — Buscarini c San Marino, 
Alexandridis c.Greciei, 

— sancţionarea obiectorilor de conştiinţă sau acomodarea solici- 
tărilor acestora atunci cînd este invocat ethosul religios- Thlimme- 
nos c. Greciei, Bayatyan c. Armeniei, Ladele şi Mac Farlaine c. Marii 
Britanii, 

— prezenţa elementelor de îmbrăcăminte religioase în școli 
sau în spaţiul public - Sahin c. Turciei, Aktas c. Franţei, Dahlab 
c. Elveţiei, El Morsli c. Franței, Ahmet Arslan c. Turciei, Mann Singh 
c. Franţei, Eweida și Chaplin c. Marii Britanii, SAS c. Franţei, 

— sancţionarea persoanelor care invocau propriile credinţe reli- 
gioase pentru a refuza îndeplinirea unor servicii publice care ţineau 
de mandatul lor unor cupluri de același sex- funcționar public ofițer 
de stare civilă, respectiv psiholog; specializat în terapie de cuplu — 
Ladele şi McFarlane c. Marii Britanii, sau servicii private — farmaciști 
care refuzau să vîndă contraceptive — Pichon și Sajous c. Franţei. 

- prezenţa simbolurilor religioase în școli — Lautsi c. Italiei. 

Această listă nu este una exhaustivă și ar putea continua în funcție 
de noile situaţii de manifestare a etosului religios în cotidian. În ul- 
timii ani, jurisprudenţei Curţii de la Strasbourg i se alătură analiza 
pe care Curtea de Justiţie a Uniunii Europene o oferă în baza Direc- 
tivei-cadru pentru Egalitate în Muncă 78 din 2000, unor ipotetice 
cazuri de discriminare în muncă în baza religiei în ceea ce privește: 

- încetarea relaţiilor de muncă datorită portului vălului Isla- 
mic — Achbita v G4S, Bougnaoui v Micropole 

- refuzul angajării exclusiv în baza apartenenţei la o altă re- 
ligie — Vera Egenberger v Evangelisches Werk fiir Diakonie und 
Entwicklung eV 

- diferenţa de tratament în ceea ce privește acordarea bonu- 
surilor pentru lucrul de Vinerea Mare între membrii diferitelor 
culte — Cresco Investigation GmbH v Markus Achatzi. 


= 169 - 


RELIGIE ȘI SOCIETATE ÎN REPUBLICA MOLDOVA 





În cazul jurisprudenţei Curţii de la Strasbourg este însă chiar 
mai interesant de urmărit exercițiul de evaluare a raportului dintre 
libertatea religioasă şi alte drepturi, pe care judecătorii europeni 
trebuie să îl facă atunci cînd trebuie să răspundă la o întrebare ex- 
trem de dificilă — ce facem atunci cînd ne confruntăm cu aparenţa 
unui conflict între drepturi? Cu alte cuvinte, ce poziție pot adopta 
autorităţile naționale atunci cînd flamura libertăţii religioase este 
utilizată pentru a contesta, restrînge sau anihila drepturile altor 
persoane la libertate religioasă, la libertate de exprimare, la viață 
privată și de familie, dreptul la nediscriminare. Este de menţionat 
aici că Articolul 9 al CEDO nu articulează libertatea religioasă ca 
un drept absolut, ci, din contra, ca un drept ce poate comporta 
limitări şi restrîngeri atunci cînd măsurile sunt “necesare pentru 
siguranța publică, protecţia ordinii, a sănătăţii, a moralei publice, 
a drepturilor şi a libertăţilor altora.” În timp ce forumul intern, 
libertatea de conștiință și de credinţă, felul în care ne internalizăm 
propria credinţă nu pot fi limitate, manifestările care ţin de liber- 
tatea religioasă în exterior pot fi supuse unor restricţii în condiţii 
clar prevăzute de Convenţie. Aceste limitări la rîndul lor nu pot 
fi arbitrare ci vor fi evaluate de Curtea de la Strasbourg. Pentru a 
sintetiza, este relevantă remarca unui judecător american care su- 
mariza astfel limitele libertăţii religioase: 

"Deşi libertatea de conștiință şi libertatea credinței sunt drepturi ab- 
solute, libertatea de a acționa (în baza acestor libertăți) nu este.” (1955, 
Roger Traynor, Chief Justice of California). 

Cu toate acestea, asistăm din ce în ce mai des la o încercare de 
invadare a spaţiului public cu interpretări și credinţe religioase şi 
de invocare abuzivă a libertăţii religioase pentru a justifica restrîn- 
gerea drepturilor, de obicei, a drepturilor altora. Istoric au existat 
şi, în unele state încă mai sunt utilizate, justificări religioase pentru 
perpetuarea sclaviei, pentru pedeapsa cu moartea, pentru stabilirea 
unui rol inferior social pentru femei, sacrificarea nou-născutului cu 

dizabilităţi sau interzicerea căsătoriei cu o persoană aparținind unei 
alte comunităţi religioase, de o altă culoare sau de alt sex. Multe din 
aceste restricții, impuse sau justificate la un moment dat în numele 
credinţei religioase ne par azi depășite. Apar însă forme noi de ten- 
tative de impunere în spațiul public a unor interpretări partizane ale 
propriilor canoane religioase. Din ce în ce mai des farmacistul deci- 
de că nu vinde anti-concepţionale iar medicul obstetrician refuză re- 
alizarea unei întreruperi de sarcină pentru că ambii își invocă zelul 
religios atunci cînd consideră că propria definiţie a vieţii ca începînd 
din momentul concepţiei ar trebui să prevaleze în fața definiției sta- 
bilite prin lege. În SUA sau în Marea Britanie deja au apărut falși 
obiectori de conştiinţă, funcționari publici care au refuzat încheierea 
parteneriatelor sau a căsătoriilor dintre persoanele de acelaşi sex, 
permise de respectivele state, invocînd propriile concepții religioase 
despre homosexualitate. De aici pînă la cofetarul, fotograful sau ho- 
telierul, agenţi privaţi care îşi refuză serviciile familiilor de acelaşi 
sex, nu a fost decât un singur pas. În sincron, devin din ce în ce mai 
vocale vocile părinţilor care invocă propria religie pentru a își re- 
trage copiii din sistemul de învăţămînt sau care solicită ca elevii să 
nu participe la orele de biologie, de anatomie sau de educaţie civică 
pentru că nu sunt de acord cu evoluționismul. 

Care sunt așadar manifestările religioase care pot face obiectul 
protecţiei garantate prin Articolul 9 din CEDO și prin prevederile si- 
milare din constituţiile naționale şi ce manifestări religioase intră în 
zona abuzului, a extremismului religios care nu merită protecția ju- 
ridică, ci din contră, reprezintă manifestări care sunt sancționabile? 

Încercarea de a defini abuzul libertăţii religioase ca o formă de 
extremism religios ne aduce în prezenţa a şi mai multe întrebări. 
Ce înseamnă şi cine defineşte extremismul religios? E suficientă 
raportarea la opinia majoritară din societate la momentul respec- 
tiv? La ce moment, comunitate, comportament ne raportăm de 
fapt? Este suficientă definirea sau recunoașterea de către stat unei 

denominaţiuni religioase sau includerea sa ca tradiţie religioasă 
respectată în sfera culturală respectivă? Sociologia religiei este mai 
în măsură să încerce răspunsuri pentru aceste întrebări. Dreptul 
însă este mai departe în situaţia de a stabili ce tipuri de manifes- 
tări ale religiosului sunt protejate în baza Articolului 9 şi ce mani- 
festări constituie de fapt un abuz al dreptului. În acest ultim caz, 
invocarea libertăţii religioase pentru justificarea unor manifestări 
sub flamura religiosului este greşită și manipulatoare. Textul rele- 
vant aici este Articolul 17 din CEDO care prevede că: 

"Nicio dispoziție din prezenta Convenţie nu poate fi interpretată ca 
autorizând unui stat, unui grup sau unui individ, un drept oarecare de a 
desfăşura o activitate sau de a îndeplini un act ce urmăreşte distrugerea 
drepturilor sau libertăților recunoscute de prezenta Convenţie, sau de a 
aduce limitări acestor drepturi şi libertăţi, decât cele prevăzute de această 
Convenţie.” 

Am arătat deja că, în cele mai multe cazuri, instanţele nu vor 
analiza dacă un anumit set de practici constituie sau nu o religie sau 
o credinţă teistă sau atee, atita timp cât au o minimă coerenţă. Jude- 
cătorii vor analiza însă cu mare atenţie felul în care sunt manifestate 
în forumul extern aceste credințe — comportamentele cu impact asu- 
pra celorlalți. În acest sens, Curtea de la Strasbourg a subliniat că 
"nu se poate spune că fiecare act care este oarecum inspirat, motivat 
sau influenţat de aceasta constituie o ”manifestare” a convingerii.” 

Atunci cînd comportamentul respectiv trece un prim test de se- 
riozitate şi este acceptat ca fiind o manifestare reală a convingeri- 
lor religioase, Curtea aplică un al doilea test, acela de a realiza “un 
just echilibru între interesele concurente în discuţie.” Curtea de la 
Strasbourg a realizat un astfel de exerciţiu de echilibru între drep- 
tul de a-şi manifesta convingerile religioase şi interesul angajato- 
rului de a asigura drepturile altora în cazul domnului McFarlane, 
angajat al unei companii private ale cărei politici interne le impunea 
angajaţilor oferirea de servicii în mod nediscriminatoriu, care a re- 

fuzat consilierea cuplurilor de același sex și care a fost sancționat 
disciplinar şi ulterior demis. În acest caz, ca şi în cauzele anterioare, 
Curtea subliniază că acţiunea angajatorului de sancționare discipli- 
nară şi ulterior de concediere a angajatului care îşi invocă obiecțiile 
religioase pentru a refuza îndeplinirea sarcinilor de lucru asumate 
contractual “era menită să asigure punerea în aplicare a politicii de 
oferire a serviciilor fără discriminare.” Astfel, Curtea judecă abuzul 
în invocarea libertăţii religioase din perspectiva impactului negativ 
asupra celor care devin subiecţii restricției introduse prin manifes- 
tarea convingerii religioase. 

În concluzie, restricţii şi limitări ale unor manifestări religioase 
sunt permise în sistemul de drept european în condiţiile stabilite de 
Articolul 9, iar gradul de protecţie scade în cazurile în care fenome- 
nele şi comportamentele respective nu au neapărat o natură religioa- 
să însă pot fi asociate cu o religie. În afara dogmei cultului respectiv, 
a nucleului comandamentelor de bază care sunt definitorii pentru o 
religie, acele interdicții care apar pe parcurs şi care sunt legate mai 
degrabă de zelul în interpretare sau de o anumită agendă politică a 
grupului religios respectiv, vor beneficia de o protecţie mai redusă 
iar sancţionarea lor atunci cînd ele duc la restringerea drepturilor 
altor persoane, va fi confirmată de Curtea europeană a drepturilor 
omului ca modalitate de restabilire a echilibrului între drepturi de- 
teriorat prin abuzul invocării greşite a libertăţii religioase. 

Ura și limitele liberei exprimări 
Romaniţa lordache 


Acum 90 de ani, pe la 1929, Oliver Wendell Holmes Jr., pe atunci 
judecător al Curţii Supreme a Statelor Unite, afirma că într-o socie- 
tate liberă trebuie să protejăm “nu numai exprimarea liberă a celor 
care sunt de acord cu noi, ci şi libertatea pentru gîndul pe care îl 
detestăm.” Cu aproape jumătate de secol mai tîrziu, Curtea de la 
Strasbourg, articula o formulă standard ce este repetată în aproape 
fiecare caz care are legătură cu libertatea de exprimare. Indiferent 
despre ce stat membru a fost vorba, CEDO afirmă clar şi constant 
nevoia de a proteja sub umbrela libertăţii de exprimare 

„hu numai informații şi idei care sunt privite favorabil sau care sunt 
privite ca inofensive sau primite cu indiferență, ci şi cele care ofensează, 
şochează sau deranjează.” 

În timp ce pentru F.D. Roosevelt, libertatea de exprimare con- 
stituia prima dintre libertăţile fundamentale care stau la baza unei 
ordini mondiale bazate pe statul de drept și respectarea drepturi- 
lor omului, în jargonul CEDO, libertatea de exprimare constituie 
unul din fundamentele esenţiale ale societăţii democratice şi una 
dintre condiţiile de bază ale progresului societăţii, asigurînd dialo- 
gul necesar pentru menţinerea pluralismului şi fiind percepută ca 
o condiţie esenţială pentru autorealizarea individuală. 

Dacă e firesc ca ideile cu care nu suntem de acord şi care deran- 
jează să se bucure de protecţie ca formă de exercitare a dreptului la 
libera exprimare, înseamnă că orice idee poate fi proiectată în spaţiul 
public, fără limite şi fără sancțiuni? Putem invoca exercițiul unor 
drepturi fără responsabilitatea care e corelată cu dreptul respectiv? 

Libertatea de exprimare nu este una absolută, ea comportă şi 
limite, unele pe care statele trebuie să le stabilească prin lege şi să 
le aplice cu multă grijă, sub monitorizarea instanţelor naţionale şi 
internaţionale. Sunt sute, poate mii de tratate şi cazuri care ana- 

lizează reglementarea limitelor libertăţii de exprimare - cât este 
ingerinţă justificată, necesară şi proporţională în scopul protejării 
altor drepturi şi unde începe cenzura? 

Protecţia pentru libertatea de exprimare încetează acolo unde 
începe abuzul acestei libertăţi, atunci cînd exprimarea este folosită 
pentru a reduce drepturile, pentru a propaga, incita, promova sau 
justifica ura, discriminarea și ostilitatea împotriva unei părți din 
populaţie, a minorităţilor, dată fiind apartenenţa la una dintre ca- 
tegoriile vulnerabile protejate. Atunci cînd exprimarea devine un 
instrument al urii ea nu beneficiază de protecţie juridică, ci trebuie, 
din contra, sancţionată. 

Oare febra cursei electorale sau zelul religios ar putea să fie 
considerate ca circumstanţe atenuante pentru afirmaţii care alu- 
necă în zona discursului urii? Poate încercarea de a atrage către 
propria cauză, fie ea electorală, fie ea religioasă, să fie acceptată ca 
justificare atunci cînd oponentul este atacat în elemente care ţin de 
dreptul său la demnitate şi la identitate? 

În o spirală a urii democratizată şi amplificată de social media, 
asistăm din ce în ce mai des la afirmaţii din ce în ce mai halucinan- 
te, incorecte factual şi intenționat ofensatoare ca judecăţi de valoa- 
re. Mediile de socializare sunt pline de atacuri la persoană, forme 
de exprimare care sunt ofensatoare nu numai pentru destinatarii 
lor sau pentru grupurile cu care aceştia sunt asociaţi, ci pentru ori- 
ce cititor cu minimă decenţă. Ura ca “stare caracterizată ca emoții 
intense şi iraționale de condamnare, dușmănie şi detestare a unui 
grup ţintă” devine un loc comun pentru societate. 

În ciuda multitudinii de documente ale comitetelor ONU sau ale 
Consiliului Europei care atrag atenţia asupra pericolului pe care îl 
generează discursul urii (hate speech) şi care propun mecanisme de 
sancționare, nu există o definiţie universal agreată a acestuia. Într- 
un caz din 2014 Curtea Supremă a Indiei definea discursul urii ca: 

"efortul de a marginaliza persoane în baza apartenenței lor la un grup. 
Folosind expresii care expune grupul la ură, discursul urii urmăreşte să 

de-legitimizeze membrii grupului în ochii majorității, reducînd poziția 
lor socială şi acceptarea lor în societate.” 

Ne aflăm în faţa unui aparent paradox — libertatea de exprima- 
re este articulată ca valoare fundamentală care trebuie garantată și 
respectată de orice stat cu pretenţii democratice, în acelaşi timp ni 
se atrage atenţia că exprimarea discriminatorie, care incită la ură 
trebuie sancționată. Da, libertatea de exprimare este esenţială într- 
o societate liberă şi este protejată de standardele internaţionale. 
Aceleaşi tratate și pacte menţionează însă explicit şi interzicerea dis- 
criminării şi definesc abuzul de drept. Pactul ONU pentru drepturi 
civile şi politice de exemplu sancţionează explicit discursul urii: 

Art. 20.2. Orice îndemn la ură naţională, rasială sau religioasă 
care constituie o incitare la discriminare, la ostilitate sau la violen- 
ţă este interzis prin lege. 

Pentru explicarea tensiunii care apare între libertatea de expri- 
mare și această interdicţie a discursului urii, Comitetul ONU pentru 
Drepturile Omului a publicat în 2011 un Comentariu general în 
care arată că orice limitare cu scopul de a proteja morala trebuie 
înțeleasă în perspectiva universalităţii drepturilor omului şi a prin- 
cipiului nediscriminării. Această echilibristică între interdicția le- 
gală a tuturor formelor de îndemnuri la ură națională, rasială sau 
religioasă care constituie o incitare la discriminare, la ostilitate sau 
la violenţă şi libera exprimare se realizează de la caz la caz cu per- 
manenta raportare la standardul stabilit în articolul 19 al Pactului 
ONU care stabileşte cadrul general pentru libertatea de exprimare. 

La rîndul său, Convenţia europeană a drepturilor omului 
menţionează libera exprimare în o formulă care pare a reflecta 
înţelegerea la care ajunseseră politicienii timpului după experiența 
instrumentalizării urii față de alteritate în timpul celui de-al Doilea 
Război Mondial. Întreaga construcţie a regimului drepturilor omu- 
lui porneşte de altfel de la experiența modului în care ura, margi- 
nalizarea sau anihilarea celui care era prezentat ca fiind diferit, au 
fost exploatate pentru a justifica sau a mobiliza în timpul războiului. 

1. Orice persoană are dreptul la libertate de exprimare. Acest 
drept include libertatea de opinie şi libertatea de a primi sau a 
comunica informaţii ori idei fără amestecul autorităţilor publice 
şi fără a ţine seama de frontiere. Prezentul articol nu împiedică 
Statele să supună societăţile de radiodifuziune, cinematografie sau 
televiziune unui regim de autorizare. 

2. Exercitarea acestor libertăți ce comportă îndatoriri şi respon- 
sabilități poate fi supusă unor formalități, condiţii, restrângeri sau 
sancțiuni prevăzute de lege care, într-o societate democratică, con- 
stituie măsuri necesare pentru securitatea națională, integritatea te- 
ritorială sau siguranţa publică, apărarea ordinii şi prevenirea infrac- 
ţiunilor, protecţia sănătăţii, a moralei, a reputației sau a drepturilor 
altora, pentru a împiedica divulgarea informaţiilor confidenţiale sau 
pentru a garanta autoritatea şi imparțialitatea puterii judecătoreşti. 

În mod excepţional, libertatea de exprimare articulată astfel în ar- 
ticolul 10 din Convenţie este singurul drept menţionat în Convenţia 
europeană în formularea căruia este precizat explicit că exercitarea 
dreptului comportă îndatoriri şi responsabilități. Acestei precizări 
sunt dublate de articolul 17 al Convenţiei care definește abuzul de 
drept tocmai pornind de la riscul ca grupurile totalitare sau persoa- 
nele care incită la ură rasială să încerce să exploateze în propriul 
interes principiile enunțate de Convenţie. 


Interzicerea abuzului de drept 


Nicio dispoziţie din prezenta Convenţie nu poate fi interpreta- 
tă ca autorizând unui stat, unui grup sau unui individ, un drept 
oarecare de a desfăşura o activitate sau de a îndeplini un act ce 
urmăreşte distrugerea drepturilor sau libertăţilor recunoscute de 
prezenta Convenţie, sau de a aduce limitări acestor drepturi şi li- 
bertăţi, decât cele prevăzute de această Convenţie. 

Exercitarea unui drept nu poate fi făcută așadar în detrimen- 
tul altui drept sau al altei persoane sau în detrimentul respectului 
pentru toleranţă şi pentru demnitatea umană, care sunt şi ele fun- 

damente ale democraţiei. De aceea, statele sunt obligate în Drep- 
tul internaţional al drepturilor omului să elaboreze pro-activ și să 
aplice interdicții legale în ceea ce priveşte formele de exprimare ce 
ţin de incitarea la ură aşa cum au subliniat Comitetul ONU pentru 
Drepturile Omului în Comentariul general 34 din 21 iulie 2011 sau 
Comitetul ONU pentru Eliminarea Tuturor Formelor de Discrimi- 
nare Rasială în Comentariul său general 35. 

În cauza Erbakan împotriva Turciei, CtEDO afirmă că “toleranța 
şi respectul pentru demnitatea egală a tuturor ființelor umane 
constituie fundamentele unei societăți democratice şi pluraliste. 
Acestea fiind spuse, ca chestiune de principiu poate fi considerat 
necesar în anumite societăți democratice să fie sancţionate sau chiar 
prevenite toate formele de exprimare care răspîndesc, incită, promo- 
vează sau justifică intoleranţa bazată pe ură.” Curtea de Strasbourg 
a considerat că nu sunt demne de protecţie ca forme de manifestare 
a libertăţii de exprimare atacurile vehemente împotriva unor gru- 
puri anume şi că, din contra, acestea sunt incompatibile cu valorile 
proclamate şi garantate de Convenţie, şi anume toleranța, pacea so- 
cială şi nediscriminarea. De exemplu, atacul verbal vehement îm- 
potriva unei comunități nu a fost considerat o formă de exprimare 
care să merite protecția din perspectiva CEDO în cauza Norwood v. 
Marii Britanii, atunci cînd domnul Norwood a contestat sancţiunea 
care i se aplicase ca urmare a lipirii pe fereastra apartamentului său 
a unui afiș al British National Party care prezenta imaginea Turnuri- 
lor Gemene din New York alături de mesajul ” Afară cu Islamul din 
Marea Britanie — Protejaţi poporul britanic.” 

În contextul invocării opiniilor religioase şi credințelor este legitim 
să se includă obligaţia de a evita pe cât se poate expresii care, în mod 
gratuit, ofensează pe alţii, profanează sau care reprezintă o ingerință 
în drepturile lor, care astfel nu contribuie la vreo formă de dezbatere 
publică capabilă de a duce la un progres al relaţiilor umane. 

Curtea a avut posibilitea rearticulării nevoii de asigurare a echi- 
librului între credinţele religioase protejate de articolul 9 şi liber- 

tatea de exprimare exercitată responsabil inclusiv cu scopul de a 
"proteja pacea religioasă” în o cauză decisă în toamna lui 2018, ge- 
nerată de sancţionarea penală a unei activiste care în cadrul unui 
seminar de introducere în Islam, organizat de Institutul pentru 
Educaţie al Partidului Libertăţii (Freiheitlichen Partei Ostereichs) a 
afirmat că Mahomed s-a căsătorit cu Aisha atunci cînd aceasta avea 
şase și căsătoria lor a fost consumată atunci cînd ea avea nouă ani, 
concluzionînd că aceasta este pedofilie. În E.S. împotriva Austriei, 
CtEDO reafirmă testul pe care îl aplică oricărei limitări a libertăţii 
de exprimare: restricția este prevăzută de o lege — Codul penal aus- 
triac prin Articolul 188, are un scop legitim - protejarea păcii re- 
ligioase, este necesară în o societate democratică pentru a asigura 
exercițiul drepturilor garantate de Convenţie, “incluzînd o obligaţie 
de a evita în măsura în care este posibil în ceea ce priveşte obiecte 
ale veneraţiei o expresie care în mod gratuit ofensează pe alţii şi 
profanează.” Pentru a analiza proporţionalitatea restricției impuse 
de autorităţile austriece, Curtea analizează nevoia socială urgentă 
şi contextul în care afirmaţiile au fost realizate, dat fiind specificul 
dezbaterilor din societatea austriacă la momentul respectiv şi forma 
discursului şi formularea acestuia, efectele sale potenţiale, natura şi 
severitatea sancțiunii (amendă penală în valoare de 4 Euro pentru 
120 de zile, totalizînd suma de 480 de Euro). Condamnarea doamnei 
E.S. este astfel considerată de Curtea de la Strasbourg, ca fiind lega- 
lă, necesară şi proporțională cu obiectivul legitim urmărit, dat fiind 
faptul că afirmaţiile sale puteau genera o indignare justificată în ca- 
drul comunităţii musulmane, alterînd astfel pacea religioasă, dar și 
pentru că, deşi prezentat ca un curs obiectiv de introducere în Islam, 
de fapt declaraţiile respective nu au fost formulate în o manieră ne- 
utră care să constituie o contribuţie obiectivă la dezbaterea publică 
referitoare la căsătoriile cu minori, ci s-a bazat pe o generalizare fără 
o bază factuală menită să demonstreze teza autoarei că Mahomen 
nu merită să fie venerat. 

"Curtea reiterează că un grup religios trebuie să tolereze negarea de 
către ceilalți a credințelor sale religioase, și chiar propagarea de către 
ceilalți a doctrinelor ostile credinței sale, atîta timp cît afirmaţiile respec- 
tive nu incită la ură sau la intoleranță religioasă.” 

Expresiile ce insultă indivizi sau grupuri de persoane în baza 
apartenenţei lor reale sau prezumate la un grup vulnerabil, ţin de 
discursul urii şi nu se bucură de protecţie din partea sistemului eu- 
ropean de protecţie a drepturilor omului ca exercitare a libertăţii 
de exprimare. Atunci cînd afirmaţiile incită la violență împotriva 
unor persoane sau oficiali ori împotriva unui segment al societă- 
ţii, restrîngerea libertății de exprimare şi sancţionarea sunt legiti- 
me deoarece astfel de restricţii țin de obligaţia statului de a asigura 
pluralismul și pacea socială. De exemplu, Curtea de la Strasbourg 
a precizat că afirmația cum că Holocaustul nu a avut loc şi ar fi o 
minciună inventată de sionişti, nu ţine de liberă exprimare. Simi- 
lar, Curtea de la Strasbourg a precizat că e justificată sancţionarea 
unor sloganuri politice de tipul ”Ridicaţi-vă împotriva islamificării 
Belgiei”” sau “Să trimitem acasă pe ne-europenii care îşi caută sluj- 
be!” În acest fel, Daniel Feret, membru al Parlamentului Belgian și 
preşedinte al Frontului Naţional din Belgia a înţeles să își promove- 
ze campania electorală. Feret a fost sancționat pentru incitare la dis- 
criminare rasială, condamnat la serviciu în interesul comunității și i 
s-a suspendat dreptul de a deţine poziții parlamentare în următorii 
10 ani iar aceste sancţiuni au fost considerate de CEDO ca neconsti- 
tuind o încălcare a libertăţii de exprimare dat fiind potenţialul lor de 
a genera sentimente de neîncredere, respingere sau chiar ură față de 
străini. Faptul că mesajul său a fost transmis într-un context electo- 
ral a determinat Curtea să considere că avea o mai mare rezonanță 
şi că în mod clar constituia o incitare la ură rasială. Una dintre liniile 
directoare ale acestui caz este că e esenţial ca politicienii să evite co- 
mentarii care ar putea genera intoleranţă atunci când se exprimă în 
public, cu atît mai mult în context electoral, atunci cînd vizibilitatea 
lor e mărită și tensiunea socială e crescută. 

În cauza Vejdeland şi alții împotriva Suediei, CtEDO a decis în 
unanimitate că sancţionarea penală a persoanelor care au distri- 
buit într-o școală materiale ofensatoare la adresa homosexualilor 
ca grup, nu constituie o încălcare a Convenţiei. Similar cu multe 
din mesajele homofobe care poluează astăzi internetul, materialele 
respective prezentau homosexualitatea ca “tendința sexuală devi- 
antă” care are “un efect moral distructiv asupra substanţei socie- 
tăţii.” Curtea de la Strasbourg a concluzionat că aceste declaraţii 
au constituit afirmaţii serioase, care aduc prejudicii majore, chiar 
dacă ele nu includeau şi sugestii referitoare la eventuale acțiuni. 

” Atacuri la adresa persoanelor care sunt comise prin insulta- 
rea, ridiculizarea sau defăimarea anumitor grupuri de populaţie 
pot fi suficiente pentru autorităţi ca acestea să ia decizia combaterii 
unui discurs care contravine libertăţii de exprimare, atunci când 
aceasta este exercitată în mod iresponsabil.” 

Curtea reaminteşte că incitarea la ură nu implică în mod nece- 
sar o chemare la un act de violenţă, sau la alte acte penale. Atacuri 
la adresa persoanelor care sunt comise prin insultarea, ridiculiza- 
rea sau defăimarea anumitor grupuri de populaţie pot fi suficiente 
pentru autorități ca acestea să ia decizia combaterii unui discurs 
care contravine libertăţii de exprimare, atunci când aceasta este 
exercitată în mod iresponsabil. Din acest punct de vedere, Curtea 
subliniază că discriminarea în baza orientării sexuale este la fel de 
serioasă ca discriminarea bazată pe “rasă”, origine sau culoare. 


Ce este şi de ce e atît de important ca discursul urii să fie 
sancționat? 

Recomandarea de Politică Generală nr. 15 cu privire la combate- 
rea discursului de ură elaborată de Comisia Europeană împotriva 
Rasismului și Intoleranţei (ECRI) din 8 decembrie 2015 defineşte 
discursul urii astfel: 

„advocacy, promovarea sau instigarea, în orice formă, denigrarea, 
ura şi prezentarea negativă a unei persoane sau a unui grup de persoane, 
precum şi orice hărțuire, insultă, stereotipizare negativă, stigmatizare 

or amenințare cu privire la o asemenea persoană sau grup de persoane şi 
justificarea oricărei forme de expresie enumerate mai sus, în baza „rasei”, 
culorii, descendenței, originii etnice sau naţionale, vârstei, dizabilități, 
limbii, religiei sau opiniei, sexului, genului, identității de gen, orientării 
sexuale sau altei trăsături personale sau statut.” 

Discursul urii transmite un mesaj victimei, comunităţii din care 
face parte şi societăţii în general. Mesajul pentru victima-destina- 
tar al urii e unul de devalorizare, neapartenenţă, denigrare, umili- 
re, ură din cauza identităţii, indiferent că motivul care stă la baza 
diferenţierii este apartenenţa religioasă, cea etnică, orientarea sexu- 
ală, sexul, afilierea politică, dizabilitatea sau vîrsta, indiferent dacă 
apartenenţa la un grup vulnerabil este reală sau imaginară. 

Utilizarea urii ca instrument politic în Republica Moldova face 
obiectul unui comprehensiv exercițiu de monitorizare realizat de 
Asociaţia Promo LEX, ale cărui rezultate au fost publicate în 2018. 
Crearea de tensiune, utilizarea unui limbaj voit agresiv, încuraja- 
rea publicului la a percepe oponenții politici ca nedemni de a fi 
votaţi a fost intens utilizată ca tehnică electorală după cum indică 
raportul Promo-LEX. Campionul limbajului urii prin prezentarea 
oponenților politici ca ne-umani, aşadar meritînd să fie eradicaţi 
şi ameninţarea cu violența este Ilan Shor, președinte Partidului 
ŞOR şi primar de Orhei, care a promis să își spânzure public unii 
oponenți politici: 

“Ei sunt nişte ticăloşi, iar noi îi vom strivi ca pe nişte şoareci”. 

„Sunteţi nişte canalii şi nişte mizerabili, iar noi o să vă sugrumăm, ați 
înțeles? Dana (reacția publicului)” 

„Sunt nişte animale şi noi îi vom pedepsi!” 

„Vreau să mă adresez acestei târfel/târâturi care se află aici în sală”. 

„Noi o să vă nimicim, sub pământ o să vă îngropăm” „Vă promit că 
tot ce aparține acestor trei oameni, inclusiv lui Topa ticălosul, o să vă 
aparțină vouă”. „Promit acestor ticăloşi că vom organiza tribunale po- 
pulare şi îi vom spânzura de urechi în piața centrală, fiecare dintre ei va 
fi spânzurat pe Arc şi oricine va putea face cu ei ce doreşte”. 

„Nemernicilor, ticăloşilor şi lepădăturilor — pe toți îi vom strivi şi 
sugruma” „Vom strivi aceşti șoareci?” Daaa (reacția publicului). 

Impactul la nivel personal e unul de lipsă de putere, insecuri- 
tate, suspiciune. 

O altă tehnică utilizată e cea prin care oponentul politic nu 
este contracarat cu argumente ce ţin de abordarea ideologică sau 
soluţiile de politici publice pe care le propune, ci atacat prin afilie- 
rea cu grupuri nepopulare, cum arată încercarea de decredibiliza- 
re a Maiei Sandu prin asocierea acesteia cu mișcarea LGBT: 

”Duduiţa Maia a fost surprinsă din profil, zâmbind mălăieț şi păşind 
în marş cadențat în mijlocul grupului lesbienelor de serviciu, finanțate 
copios din fondurile rețelelor Soros şi altor promotori ai "valorilor oc- 
cidentale”, gen eutanasia, căsătoriile homosexuale, adopțiile de copii de 
către cuplurile de homosexuali, poliția juvenilă şi altele de acest fel.” 

O altă strategie de comunicare politică constă din tentativa de 
cîştigare a capitalului politic prin atacarea unui grup vulnerabil. 
Lipsa de popularitate a unui grup sau a unei categorii de populaţie 
este exploatată populist de politician, cu riscul creșterii distanței 
sociale și a încurajării la violenţă în raport cu grupul respectiv. Ca- 
uza M.C. și A.C. împotriva României decisă de Curtea de la Stras- 
bourg, în 2016, ne arată cât de scurt este drumul de la afirmaţia unor 
politicieni iresponsabili de tipul "homosexualii sunt păcătoşi” sau 
"homosexualii sunt bolnavi cu care nu trebuie să avem de a face” la 
formula des uzitată ” Moarte poponarilor” sau la acte de violența 
fizică, infracţiuni care sunt motivate de prejudecată. 

Startul în acest sens l-a dat președintele Dodon prin afirmaţiile 
sale repetate din 2017: 

„Este foarte greu să fii preşedinte al tuturor. Eu cred că preşedinte 
al tuturor trebuie să fii mut (...) Majoritatea cetățenilor, conform tu- 
turor sondajelor, inclusiv măsurătorilor noastre interne au încredere 
în preşedintele RM şi (...) în instituția prezidențială. (...) Astăzi am 
avut întrevedere cu partenerii cu 20 şi ceva, 40 de ambasadori, UE, CSI, 
SUA, China şi cineva din ambasadorii țărilor membre UE mi-a spus: 

„Uite, peste o săptămână, două, vor fi nişte proteste sau nişte marșuri a 
minorităților sexuale în Chişinău”. Păi, probabil, n-o să-i pot să-i repre- 
zint nici acum, adică sunt sigur că n-o să pot să-i reprezint niciodată pe 
astfel de categorie. Ei toți sunt cetățeni ai Republicii Moldova”. 

Deşi președintele Dodon a fost sancţionat de Consiliul pentru 
Prevenirea şi Eliminarea Discriminării şi Asigurarea Egalităţii, 
mesajele homofobe sunt utilizate mai departe, de obicei în contex- 
tul contestării dreptulului familiilor LGBT de a fi recunoscute şi 
protejate sau în contextul exercitării dreptului la libertatea de în- 
trunire de către comunitatea LGBT. Pe această linie vine declarația 
repetată în calitate de angajament electoral de către lon Ceban, 
candidatul PSRM la primăria Chișinăului la alegerile din Mai 2018. 
Domnul Ceban a promis că va interzice marşurile LGBT: 

”Eu sunt pentru familia tradițională. Nimeni nu interzice să facă ce vor 
aceste persoane în spațiul lor. Faceţi acasă ce vreți, dar să nu exteriorizăm 
aceste lucruri în public. Nu voi permite să se desfăşoare astfel de acțiuni.” 

Cetăţenii din comunitatea LGBT şi suporterii lor sunt astfel 
prezentaţi ca un fel de cetăţeni de mîna a doua care nu au dreptul 
să organizeze marșuri sau evenimente publice dată fiind prejude- 
cata politicianului respectiv. Impactul social este unul de delegi- 
timare a unui grup vulnerabil, de încurajare a excluderii şi mar- 
ginalizării membrilor acelui grup sau a celor care sunt asociaţi cu 
grupul vulnerabil respectiv. 

Curtea Supremă a Indiei rezumă cel mai bine impactul discur- 
sului urii și impactul său pe termen lung; 

"Discursul urii pregăteşte fundaţia pentru mai tirziu, atacuri 
deschise împotriva celor vulnerabili care pot să meargă de la discri- 
minare, la ostracizare, segregare, deportare, violenţă şi, în cazurile 
extreme, genocid. Discursul urii are un impact şi în ceea ce priveşte 
abilitatea grupului protejat de a răspunde ideilor de substanţă dintr-o 
dezbatere, construind în acest fel o barieră serioasă în calea partici- 
pării lor complete într-o democraţie.” 

Doamne, ajută alegătorul! 
Religie și comportament electoral 


Teodor Ajder 


În cele ce urmează vom trece în revistă o serie de reportaje mass- 
media și studii sociologice care analizează relaţia dintre religiozi- 
tate şi angajamentul politic. Vom începe prin a defini conceptele 
de religiozitate şi angajament politic - termeni umbrelă ce încorpo- 
rează numeroase practici. În lumina acestor cercetări corelaţionale 
se poate conchide că religiozitatea corelează mai degrabă pozitiv 
cu angajamentul politic şi civic, iar statul democratic pare să fie 
puternic interconectat instituțional cu instituţiile bisericeşti. 


Definirea termenilor 

Participarea politică cuprinde variabile precum sunt interesul 
crescut față de politică în genere; față de o ideologie sau partid 
anume; implicarea în partizanat pentru un partid sau candidat, 
atât pro cât şi contra; agăţarea steagului partidului la geamul casei, 
purtarea de insigne cu logourile campaniilor politice, imprima- 
rea de tricouri, abţibilduri pe automobilele personale, contribuţii 
bănești în fonduri destinate unor cauze explicit politice sau în con- 
turi bancare de partid, în contul campaniilor electorale, referen- 
dumuri, dar şi plata regulată a cotizaţiilor de membru de partid; 
activitatea civică, care la rândul ei cuprinde acţiuni de voluntariat, 
organizarea şi participarea la demonstraţii, inițierea petiţiilor, ti- 
cluirea de scrisori ca personale cu plângeri sau propuneri precum 
şi/sau participarea la maratoane de petiții adresate politicienilor, 
referendumuri, inițierea și participarea la discuţii, încercări de con- 
vertire politică. Uneori se mai iau în consideraţie factori precum 
citirea presei politice, iar mai nou, vizitarea paginilor din internet 
legate de alegeri, inclusiv apelarea la aplicaţii mobile care prezintă 
succint campaniile candidaţilor înscrişi în alegeri, participarea în 

campanii de înregistrare a alegătorilor și de îndemnare la vot. În 
unele democraţii vestice, aceste campanii sunt organizate din fon- 
duri publice, dar se ţine cont şi de diferite inițiative private, dar şi 
de la firul ierbii, care își au scopul de a spori participarea la alegeri. 
Se mai iau în calcul frecvenţa cu care se ascultă la radiou sau se 
vizionează dezbateri dintre politicieni. Uneori chiar și escapismul, 
neangajarea în anumite cauze, de exemplu, în cele care incită la ură 
sau la violenţă, sau boicotarea activă a unor evenimente politice, deși 
dificil de cuantificat, sunt considerate de către unii autori drept forme 
de angajare politică. Implicarea civică nu neapărat trebuie să fie şi 
politică, deși activiștii implicaţi politic, adesea se implică și în foar- 
te multe proiecte sociale, incorporând aceste activități în campanii- 
le lor electorale. Balotarea în diverse alegeri de tip local cu mandate 
nepolitice, dar şi în alegerile pentru autorităţile locale sau naționale 
drept candidat independent sau pe listele mişcărilor politice, indu- 
bitabil, sunt practici care desemnează o înaltă implicare politică, dar 
numărul acestor persoane este adesea foarte mic în raport cu numă- 
rul populaţiei generale şi rareori sunt considerate în studii empirice. 

La fel e şi cu religiozitatea, care este mai curând un termen um- 
brelă sub care sunt adunate mai multe practici şi credințe. Se pare că 
nici în acest caz nu există un canon anume de măsurare, deși mai 
multe echipe de cercetare au încercat introducerea unor standarde. 
Bunăoară Putnam şi col (a,b), una dintre echipele de cercetare care 
se ocupă de mai mult timp de relaţia dintre religiozitate și activism 
(vor folosi acest termen drept sinonim pentru angajamentul politic), 
propun un set de măsurări standard ale religiozității de-a lungul 
aşa-zişilor trei B: behaving, believing, belonging - comportare, credinţă, 
apartenenţă. În studiile enumerate mai jos, însă, această topologie 
nu a fost respectată pe deplin, deşi trăsături măsurate se încadrează 
în cei trei B. S-au luat în consideraţie afiliația religioasă, frecventarea 
slujbelor religioase, centralitatea religiei în viaţa personală, la rân- 
dul ei măsurată prin relaţia cu biserica drept instituţie, pe de o par- 

te, şi trăirea experienţei extazului pe de altă parte, se diferențiază 
şi între tipurile de rugăciuni, micro- personale și macro- îndrep- 
tate spre bunăstarea altor persoane, comunităţii, urbei; volumul 
donațiilor bănești oferite bisericilor. Aceste variabile sunt distincte 
conceptual şi nu neapărat corelează. Adesea, cercetătorii mai iau în 
consideraţii practici precum participarea în asociaţii bisericești de 
caritate, sociale, sportive sau în diverse grupuri de lucru chemate 
să soluţioneze chestiuni curente din sânul congregaţiilor. Uneori 
se mai iau în consideraţie variabile precum cunoașterea precepte- 
lor religioase - rugăciuni, practici, obiceiuri. 

De regulă, cercetătorii specifică în publicaţiile sale indicato- 
rii pe care îi iau în consideraţie şi îi definesc cât se poate de clar, 
iar aceste conceptualizări ale religiozității de multe ori nu se su- 
prapun exact de la cercetare la cercetare şi nici de la cercetător 
la cercetător, atât din motive conceptuale, pe care cercetătorii le 
prezintă, precum și din lipsa unor date pe mai multe variabile, căci 
se analizează rezultate la baterii de teste elaborate de altcineva. 
Cercetările în sine reprezintă moţiuni în favoarea unor tipuri anu- 
me de tipologii și în defavoarea altora. De cele mai multe ori, se 
folosesc totuși scoruri cumulative prin adunarea mai multor tipuri 
de practici şi credințe. Mai rar cercetătorii se limitează la factori 
singulari ce, în opinia lor definesc suficient religiozitatea. Adesea 
se efectuează analize analize de varianțe cu factorii luaţi în vizor, 
o procedură statistică prin care se compară fiecare factor în parte 
cu alţi factori, care se vor luaţi în consideraţie. În astfel de design- 
euri experimentale se pot observa relaţii care se sustrag ipotezelor 
inițiale şi adesea se fac descoperiri nebănuite. 

Majoritatea studiilor citate mai jos folosesc date care provin din 
chestionare dezvoltate de alte echipe de cercetare. Respectiv, atât 
în cazul activismului, dar şi în cazul religiozităţii, aceste rapoarte 
ar trebui să fie considerate cu o anumită doză de scepticism. 

Pentru scopul acestui articol, am decis să fim mai indulgenţi şi 
să nu folosim excesiv briciului lui Occam, optând pentru o multi- 

tudine de păreri şi abordări. În cazul în care cititorii interesaţi vor 
dori să-şi aprofundeze cunoştinţele în această arie interdisciplina- 
ră cu o tradiţie destul de vastă, îi îndemnăm să consulte cele câteva 
sursele bibliografice oferite la capăt şi să nu se limiteze la ele. 

În studiile pe care le vom trece în revistă cercetătorii definesc 
angajarea politică cel puţin ca, dar nu redus la, participarea în ale- 
geri locale şi naţionale, iar religiozitatea e cuantificată prin consi- 
derarea denominațţiei, frecventarea slujbelor bisericeşti, perceperea 
fiinţei divine, organizarea şi colectarea de bani în cadrul bisericilor. 


Contextul României și R. Moldova 

În lumina incursiunilor instituţiilor religioase în treburile sta- 
tului secular în România și Moldova, mai ales în campaniile electo- 
rale, dar și viceversa, ale instituţiilor statului în treburile cultelor, 
o discuţie, dacă nu un studiu mai aprofundat al corelaţiei dintre 
religiozitate și angajamentul politic pare să fie cât nu se poate de 
actuală. 

Să recapitulăm, în România, în 6 şi 7 octombrie 2018 (2 zile 
la rând!), a avut loc Referendumul de schimbare a Constituţiei, 
inițiat de Coaliția pentru Familie, andosat de Biserica Ortodoxă şi 
de cea Greco-Catolică. Referendumul, precum știm, a eșuat, întru- 
cât nu a fost atins pragul de validare. Ceva mai devreme, partidele 
politice românești, angajate în parlamentarele din 2016, tipăreau 
şi distribuiau calendare religioase cu logourile partidelor sale. Se 
vehicula că preoţii ar fi fost implicaţi în coaching îndemnându- 
şi credincioşii să voteze într-un chip anume, iar Patriarhia Româ- 
nă încerca să convingă guvernul României că Dumnezeu iubeşte 
aurul, betonul şi spaţiile monumentale, în timp ce credincioşii de 
rând, prin formaţia Iaxi, sugera în mod controversat că Dumne- 
zeu ar preferă lemnul și spaţiile mici. Dat fiind faptul că în Gu- 
vernul României sunt mult mai puțini cetățeni români decât în 
toată cealaltă Românie şi diaspora, a fost relativ mai uşor de con- 
vins, că interesu-i interes şi că locu-n cer e de cumpărare contra 

construcție de catedrale ale neamului, decât să chemi cogeamite 
populaţie a ţării la un referendum. Acest Referendum de schim- 
bare a Constituţiei poate fi considerat un exemplu de angajament 
prin escapism și boicotare politică. Acest fapt a fost înregistrat atât 
de cifrele propriu-zise, cât şi de poziția unor formatori de opinie 
sau de persoanele angajate în comisiile electorale, care, urmărind 
şi documentând minuţios referendumul, înscriindu-se chiar în co- 
misiile de referendum, fără a vota, l-au criticat acerb în presă şi 
bloguri, dar au şi transpus boicotul în fapte, refuzând, bunăoară, 
să salute politicieni de renume din România, de exemplu, pe Tra- 
ian Băsescu. Cu toate că, general vorbind, contactul cu campani- 
ile de semnare a petiţiilor mobilizează cetăţenii și îi predispune 
să participe la alegeri. Probabilitatea participării la alegeri după 
semnarea unei petiţii, acțiune componentă a aşa zisului „efect de 
educaţie civică” este mai puternic printre alegătorii care nu par- 
ticipă regulat la alegeri, şi mai puţin vizibil în cazul alegătorilor 
conştiincioși (Parry, Smith, Henry). 

Referendumul a venit la câteva săptămâni după ce la Chişinău s-a 
desfășurat cel de al XII-lea Congres (internaţional) al Familiei, între 
14 și 16 septembrie 2018. Cu puţin înainte de desfășurarea acestuia, 
în 4 octombrie, la Spitalul Oncologic din Chişinău, au fost aduse 
direct de pe muntele Athos şi expuse moaştele Sfântului Pavel, pen- 
tru a fi pupate de către pacienţii spitalului, precum şi de familiile 
lor, probabil întru lecuire. Pacienţii spitalului realmente s-au aliniat 
cuminţi şi au început să pupe ce li s-a pus în faţă. Sărutul fărâmelor 
de cadavru se făcea contra o plată simbolică, care şi cât dădea, ca la 
biserică. Atât Congresul familiei, cât şi importul moaştelor au fost, 
se pare, evenimente organizate cu concursul echipei adunate în ju- 
rul Preşedintelui ales al Republicii Moldova, Igor Dodon. 

Nu doar președențţia, ci şi membrii Guvernul R. Moldova sunt 
dornici de a se apropia de biserica oficială. În 19 noiembrie 2018, 
în cadrul unei întrevederi oficiale, ÎPS Părinte Mitropolit Vladimir, 
Întâistătător al Bisericii Ortodoxe din Moldova şi DI Alexandru Jizdan, 

ministru al Afacerilor Interne, au semnat Acordul de colaborare în- 
tre Mitropolia Chişinăului şi a Întregii Moldove şi Ministerul Afa- 
cerilor Interne. 

Anterior, în dezbaterile pre-electorale din prezidenţialele din 
R. Moldova, s-a sugerat că DI Igor Dodon a adunat capital politic, 
respectiv, voturi, inclusiv prin pozele în care apare alături de icoa- 
ne şi feţe bisericeşti aflate în posturi de conducere, de Mitropolitul 
Vladimir, inclusiv cu feţe de cetățenie străină, de Patriarhul Kiril, 
al Rusiei. Se mai zicea că Dl. Dodon s-a prezentat în acea campanie 
electorală mai puţin ca socialist, ci insistent ca un cap de familie şi 
creștin pios, ceea ce este deja o tradiţie în practicile elitei politice 
de la Chișinău. Nu a încetat să se pozeze în așa fel și după alegeri. 
Pe de o parte, preoţilor nu le şedea prea bine să facă atât alai și acti- 
vism politic, căci ar fi putut fi apostrofaţi pentru angajamentul lor 
politic, la cererea Curţii Constituţionale. Apostrofarea nu a urmat, 
din câte cunoaștem. Dealtfel, până şi în Actul de Independenţă al 
Republicii Moldova, deputaţii primului Parlament au cerut spriji- 
nul lui Dumnezeu. 

S-a sugerat, bunăoară, că acest element al cursei electorale şi 
post-electorale „e datorat nu neapărat habotniciei moldovenilor 
sau că pentru populaţia dintre Prut şi Nistru ar fi primordială nu 
chestiunea religiozităţii politicienilor, ci mai curând faptului că, 
majoritatea politicienilor, de la Independenţă încoace, au iubit să 
fie în preajma fețelor bisericeşti, să pupe lacom şi făţarnic icoane, 
să se dea mari creștini făcîndu-și cruci ipocrite în public în preajma 
sărbătorilor religioase, să se joace de-a protectorii moralei creştine. 
Adică, în loc să scoată chestiunea religiozităţii (atît de sensibilă, in- 
timă şi importantă) din sfera publică şi s-o transfere în cea privată, 
unde îi e locul potrivit, mahării politici moldoveni s-au jucat de-a 
Ştefan cel Mare și ctitorii de religie, transformînd religia în vode- 
vil, cu participarea generoasă şi nu pe gratis a Mitropolitului.”. 

Relaţia dintre socialiștii moldoveni, de aşteptat seculariști, și 
biserică este destul de curioasă şi ascunde multe necunoscute. Mi- 

mica complex-înăcrită a noului preşedinte ales, de parcă ar ţine o 
căpşună verde în gură, așa cum a fost înveşnicită în portretul du- 
blu cu mitropolitul Bălțiului - Merchel, ar putea servi drept studiu 
de caz pentru cineva ca Jean-Jacques Courtine şi Claudine Haroche, 
autorii renumitului tratat de istorie a fizionomicii „Istoria feţei” sau 
ca John Berger, autor al culegeri de eseuri intitulată „Portrete”. Faţa 
preşedintelui nou-ales emana, pe puţin, o disonanţă interioară evi- 
dentă. Un temei mai material pentru această presupunere e și eli- 
minarea crucii de pe Drapelul de Stat al Moldovei, afişat în cadrul 
câtorva evenimente oficiale la care DI. Dodon a participat aflându- 
se în vizite oficiale în Iran. Pentru cei curioşi, aceste imagini pot fi 
gândite şi în lumina textelor clasice ale lui Mandeville - „Cei mai 
subtil necredincioși dintre politicieni au fost forţaţi, pentru propria 
lor linişte, să contrafacă atașamentul lor față de religie, deși de o mie 
de ori mai mult ar prefera să nu o fi făcut... Politicienii capabili își 
fac avantaj din orice... Cel mai hotărât necredincios, dacă este un 
ipocrit bun, se poate preface că ţine cont de superstiție şi că îi e frică 
de Dumnezeu, și că simte la fel ca cel mai veritabil bigot; deşi câștigă 
de multe ori prin folosirea religiozităţii altora...” 

La fel, multe dintre postările pre-electorale din rețelele sociale 
ale susținătorilor contracandidatei la președenţia R. Moldova, Maia 
Sandu, femeie şi necăsătorită, au fost binecuvântări - „Doamne, aju- 
tă”, „Să vă ajute Dumnezeu”, etc. Circula și un fotocolaj în care o 
icoană a Sfintei Maria era stilizată în așa fel încât avea chipul Maiei 
Sandu. Mema, din câte ne dăm seama, a apărut iniţial pe o pagină 
de satiră și umor moldovesti.info, de unde, probabil, i-a mers vorba 
în lume. Imaginea şi textul care o însoțeau au fost preluate şi folo- 
site atât de suporterii Maiei Sandu, cât şi de criticii acesteia. Şi unii 
şi alții utilizau un limbaj pliat pe limbajul sectant. Susţinătorii can- 
didatei fiind supranumiţi de către nesusţinători - „Martorii Maiei”. 
Dumnezeu, era invocat pretutindeni în ultimele două mari alegeri 
de ordin naţional atât în Republica Moldova, cât şi în România. 

Religiozitatea și participarea politică 

Există oare vreun impact al religiozității asupra electoratului 
în democraţiile contemporane, explicit secularizate? Se pare că 
răspunsul este unul afirmativ. Grăitor este, bunăoară, faptul că în 
prezidenţialele din 2000, din SUA, religiozitatea a fost unul din- 
tre predictorii cei mai puternici ai rezultatului alegerilor, pe lângă 
apartenenţa la o clasă socială şi ocupaţia. Tradiţionaliştii - alegătorii 
de vârstă mijlocie, familişti cu copiii, stabiliți în sudul şi centru-ves- 
tul rural al SUA, consecvent religioși, au votat cu Bush, pe când cu 
Al Gore au votat - moderniștii - persoanele mai educate, locuitori ai 
urbelor aflate pe ambele coaste ale SUA, foarte puţin religioşi (Nor- 
ris, Inglehart). Religia este, şi întotdeauna a fost, strâns împletită 
în țesătura vieţii politice americane. În ultimele două decenii, însă, 
rolul religiei în politica americană a devenit și mai direct. Aceasta 
a devenit o forță reală, cu conştiinţă de sine, implicată în procesul 
politic (Kohut şi col.). 


Dumnezeul intervenţionist 


Dar religiozitatea nu este o condiţie suficientă pentru angaja- 
rea politică. Comportamentul alegătorului religios este influenţat 
de mai mulți factori specifici. Un astfel de factor este felul în care 
alegătorii religioși percep ceea ce ei numesc Dumnezeu. În cazul 
în care cred că Dumnezeu este mai intervenţionist - adică cred că 
intervenţiile divine au loc în mod frecvent şi direct în viaţa oame- 
nilor şi că ei, ca subiecţi, sunt nesemnificativi, că nu prea pot face 
mare lucru pentru a o schimba ceva în felul în care decurg lucru- 
rile, că nu se pot opune forțelor divine, fenomen numit chietism, 
atunci participarea lor explicită în viaţa politică e destul de modes- 
tă, de tip escapist sau absentă. Dacă credincioşii, pe de altă parte, 
îl cred pe Dumnezeu o entitate mai detașată de lume, mai puţin 
intervenţionistă, au tendinţa să se angajeze mai mult în politică și în 
diverse acţiuni civice. Aşadar, religiozitatea ar putea să nu fie scoasă 
din sfera publică şi redusă la sfera privată, deoarece religiozitatea 

există în ambele sfere și depinde de felul în care unii oameni percep 
divinitatea. Pe de altă parte, omniprezenţa religiozității nu e neapă- 
rat legată de politică. (Habermas (b); Radu, (b); Casanova.) 


Denominaţia și participarea la slujbe 

Aderarea la o tradiţie religioasă anume pare să influenţeze par- 
ticiparea politică mai puţin, în timp ce oferta de şi participarea în 
felurite activități civice organizate pe lângă lăcașurile religioase 
sau casele de rugăciuni, de genul grupuri de discuţie sau de stu- 
diu, cantine sociale, cluburi, etc., tind să sporească şi participarea 
politică. Se cuvine să menţionăm, că de cele mai multe ori au fost 
analizate populaţii creştine sau mozaice, iar musulmanii, budiştii, 
ireligioşii - seculariştii, ateii, nonii - deşi există populaţii nume- 
roase, rareori aceste grupuri au fost luate în consideraţie, drept 
denominaţie, sau denominaţie zero, în studiile pe care le vom dis- 
cuta aici. Participarea la slujbe religioase corelează în general po- 
zitiv cu participarea la vot, dar și cu sentimentul de apartenenţă 
la o comunitate şi a obligaţiilor față de ea. Unii cercetători denotă 
şi corelaţii negative a denominațţiei cu alte forme de angajare poli- 
tică, de exemplu cu participarea în alegeri locale sau cu deținerea 
unor funcţii publice locale. Cercetătorii explică aceste observaţii 
aparent contradictorii prin economia timpului. Indivizii mai activi 
politic trebuie să aleagă între a participa la unele evenimente în 
pofida altora, căci acestea se suprapun. 

Pe de altă parte, segmentarea pe eșantioane în funcţie de 
denominaţie, de exemplu în „baptişti”, „ortodoxşi”, „catolici”, în 
sine este nesatisfăcătoare pentru a înțelege mediul religios de azi. 
Sunt necesare segmentări ulterioare în funcție de rasă, convingeri 
religioase (de exemplu, literalismul biblic), practica religioasă, 
sex etc. Bunăoară, un studiu efectuat pe un eşantion de 1721 de 
participanţi (Driskell, Embry, Lyon) a scos în evidenţă că catego- 
ria de cetățeni cea mai implicată politic sunt femeile căsătorite, de 
vârstă medie, albe, cu studii superioare, cu servici şi venituri me- 

dii. Circa optzeci procente dintre participante frecventau adesea 
slujbele bisericeşti. Circa jumătate dintre acestea sunt implicate în 
felurite activităţi legate de viaţa congregației lor. 

Participarea la slujbe în sine ca forță motrice de stimulare poli- 
tică nu este inechivocă. Sky L. Ammann, bunăoară, susține că rolul 
prezenţei la slujbe e supraestimat în sporirea participării politice 
a indivizilor e supraestimat. Odată ce indivizii încep să se angaje- 
ze politic, oricare ar fi cauza, ei continuă să fie activi independent 
de prezenţa lor la slujbe. Mecanismul care leagă participarea reli- 
gioasă de angajamentul politic poate fi unul indirect, susține acest 
cercetător. Fluctuaţiile în participarea la slujbe pot fi influențate şi 
de anumite schimbări calitative ale altor factori, despre care se ştie 
că corelează puternic cu participarea politică, precum dezvoltarea 
unui interes politic sau implicarea în acţiuni de partizanat și activi- 
tate civică. Implicarea în acţiuni politice şi declinul în participarea 
în activităţi religioase, observată de Ammann, se poate datora înain- 
tării în vârstă sau sporirii statutului social și mai puţin religiozității. 
Indivizii sunt predispuși odată cu vârsta să devină mai activi po- 
litic, şi chiar mai predispușşi să-și asume rolul de politicieni activi, 
conform unui studiu efectuat de Gerber, Green şi Schachar (2003), 
independent de ataşamentul lor față de biserică. 

Alţii cercetători, precum Wielhouwer (2009), susțin că nu atât 
participarea la slujbe, cât participarea în sine într-o congregație 
unde politica e o temă discutată deschis pare să fie un imbold și bo- 
tez întru activismul politic. Lăcașurile de cult servesc adesea drept 
locuri de acces la resurse importante de informare, devenind creu- 
zete pentru dezvoltarea abilităţilor civice utile pentru practicarea 
politicii. Rosenstone şi Hansen (1993) oferă o estimare numerică a 
efectului respectiv, afirmând că persoanele care frecventează bise- 
rica săptămânal sunt cu 15,1% mai predispuse să voteze în alege- 
rile prezidenţiale şi cu 10,2% mai predispuse să voteze în alegeri 
locale în comparaţie cu persoanele care nu participă niciodată la 
slujbe. Persoanele care au mers mai frecvent la biserică între 1973 

şi 1982, precum și din 1982 până în 1997 au fost mai angajaţi atât 
din punct de vedere civic, cât şi politic. Prin cadrul bisericii are loc 
achiziționarea unor aptitudini civice şi organizaționale importante, 
însăşi prin practicarea rolurilor asociaționale (Verba et all). 

Mobilizarea bisericească (în rând cu alte acțiuni de mobiliza- 
re civilă) şi aptitudinile organizatorice învăţate în cadrul bisericii 
(cor, campanii de ajutor social, rugăciuni comune) par să aibă un 
efect instigator de netăgăduit în crearea şi emanciparea comuni- 
tară, precum şi inițierea şi susținerea mişcărilor politice, de foarte 
multe ori progresive. Un exemplu eminent e cazul Mişcării Pentru 
Drepturile Civile din SUA. 

Creuzetele bisericeşti funcționau chiar prea bine, deși acest 
lucru este mai puțin cunoscut pentru că activiștii deveneau cri- 
tici la adresa politicilor naţionale ale Pentagonului. În „Fabricând 
consimțământul” Noam Chomsky şi Edward Herman vorbesc des- 
pre cum mass-media de trend general ignora sursele internaţionale 
credibile de informare susținute, atât organizaţii non-guvernamen- 
tale seculare dar şi catolice, care, printre altele, operau cu bugete 
minime. Biserica romano-catolică jucând un rol activ de protejarea 
potenţialelor victime, iar preoţii acesteia adesea mureau cu moarte 
de martir în apărarea nevoiașilor. Autorii fac distincţia între victi- 
mele „nevrednice” şi „vrednice”. Nevrednice erau, și probabil mai 
sunt, victimele neraportate de presa de trend majoritar pentru că 
sunt cazuri care se contrapuneau cu politicile externe ale statului, 
aici SUA. De exemplu, masacrul din Liquica, comis de milițiile In- 
doneziene, asupra refugiaților din Timorul de Est, care căutau re- 
fugiu în biserica catolică. (Etimologia termenului de azil este strâns 
legată de idea de loc sfânt - sanctuar, un loc unde ar trebui să înce- 
teze actele de violenţă.) La fel s-a întâmplat şi în cazul violurile şi 
omorurile din El Salvador, unde printre victime adesea se numărau 
misionare sau preoți, inclusiv de rang foarte înalt, şi care se bucurau 
de rang de eroi naționali în viață pentru faptele lor. Aceste cazuri 
nu ajungeau în mass-media americană. De cele mai multe ori aceşti 

activişti catolici, adesea preoţi, deveneau victime pentru că îndrăz- 
neau să aibă viziuni progresiste şi le şi exprimau în practică ajutând 
ţăranii să se auto-organizeze în grupuri de susținere reciprocă şi 
opunându-se explicit deţinătorilor locali de pământuri, poliţiei care 
le ţinea parte, juntei locale susținută de guvernul SUA. Activiștii se 
mai și declarau critici față de posibilitatea organizării unor alegeri 
naţionale libere în Guatemala, Nicaragua și EI Salvador. Pe de altă 
parte, victimele „vrednice” erau rezultatul unor omoruri comise de 
duşmanii ideologici ai statului, de exemplu omorul preotului şi di- 
zidentului polon Popielușko, un combatant neobosit anticomunist 
din Republica Populară Polonă. Faptul că despre moartea sa tragică 
s-a scris de zeci de ori mai mult în presa americană de trend general 
decât despre moartea preoţilor şi celor patru misionare cu cetățenie 
americană din El Salvador, nu îi stârpeşte în niciun fel meritele 
sale de dizident şi de om angajat politic. Distincția dintre victimele 
vrednice și nevrednice este mai puţin importantă pentru analiza de 
față. Deşi această activizare se poate observa începând cu anii '70 
şi în mișcările cu ideologii opresive. Vedeţi, bunăoară, colaborarea 
tot mai intensă dintre Noua Dreaptă Creştină din SUA și cercurile 
politice conservatoare - politicieni republicani şi fundamentaliștii 
creștini. Aceasta a dus la sporirea interesului față de politică în gru- 
purile de indivizii activi din punct de vedere religios (Miller şi Wat- 
tenberg, 1984). La fel s-a întâmplat într-un context foarte diferit, şi 
Europa de Est. Vedeţi, de exemplu, întâi activitatea grupurilor de ti- 
neri catolici care s-au opus clar orânduirii socialiste pe vremea RPP, 
iar unii activiști au fost chiar executaţi de către agenţi ai securităţii, 
precum preotul Popieluşko (Kindziuk), de exemplu, cazul fostului 
preot polon Jacek Miedlar, căruia, i s-a revocat dreptul de a servi ca 
preot catolic, zice-se la propria solicitare (Ostrowska) în urma radi- 
calizării sale spre dreapta. 

Bisericile mai pot juca şi rolul unor centre de cultură etnică (pen- 
tru cazul bisericilor catolice vedeţi Liptak 1989; Pozzetta 1991, dar 

este probabil valabil și pentru bisericile ortodoxe). În mod special 
pare să fi fost cazul pentru populaţiile diasporene - irlandeze, itali- 
ene sau poloneze în SUA sau MB. Etnia ar putea fi o variabilă as- 
cunsă în relaţia religiozitate versus activism. Există, de exemplu, o 
corelaţie puternică între participarea la slujbe şi votarea în alegeri 
naţionale în cazul anglo-saxonilor catolici. Implicarea latinoşilor, 
pe de altă parte, în activităţi politice este de două ori mai joasă 
decât în cazul anglo-saxonilor, pe un fundal similar de frecventare 
a bisericii (Jones-Correa şi Leal). Vedeţi bunăoară Benhabib pen- 
tru un rezumat al discuţiilor aprinse legate de afacerile hijaburilor 
(vălurilor) din Franţa sau Germania, unde unor femei musulmane 
li s-a interzis purtarea vălurilor în şcoli, căci aceste piese de îmbră- 
căminte ar fi simboluri religioase. Dezbateri similare au avut loc şi 
în Turcia, unde această piesă de îmbrăcăminte este oarecum parte 
din tradiţia locală. Impunerea laicizării cu de-a sila a dus la ascen- 
siunea gradului de activism politic şi chestionarea unor practici 
sistemice de tip patriarhal, existente în instituţiile democraţiilor 
vestice. Benhabib discută aceste cazuri mai ales din perspectiva 
extinderii conceptului de cetățenie dar şi a accesului limitat la par- 
ticiparea în crearea legislaţiei pentru anumite categorii marginale, 
de exemplu, a imigranților. 

Apartenența la congregaţii, afirmă Verba, poate explica de ce 
afro-americanii se implică mai mult în politică, îi pofida nivelului lor 
relativ scăzut de acces la resurse socio-economice. Latinoşii, cu toate 
că sunt afiliaţi bisericii, sunt mai puţin încadrați în această dinamică. 
S-a sugerat, bunăoară, că angajamentul politic mai modest al acestei 
categorii de persoane să fie explicată prin apartenenţa lor la Catoli- 
cism, ceea ce, precum am văzut pare să nu fie o explicaţie plauzibilă. 
Cu toate acestea, deși latinoșii au rate înalte de apartenenţă religioa- 
să şi de participare la slujbe, catolicii latinoşi în SUA tind să fie mai 
puţin implicaţi în politică decât protestanții, care beneficiază adesea 
de traininguri civice în cadrul bisericilor sale. De aceea, Verba suge- 

rează că nu atât apartenenţa la o confesiune anume, ci achiziționarea 
aptitudinilor civice sunt cele mai relevante în prezicerea activităţile 
politice non-electorale. Se prea poate că şi condiţia de imigrant, 
adesea ilegal, sau diasporan să joace un rol inhibitor semnificativ 
(Levine şi Reilly). Apartenența la catolicism în sine corelează pozi- 
tiv şi semnificativ cu prezenţa la vot la alegerile naționale și alegeri 
locale, inclusiv în alegerile în consiliile de administrare ale școlilor. 
Atât bisericile catolice, cât şi cele protestante încurajează credincioşii 
să se implice în electorale. Chiar mai mult, catolicii par să fie mai 
încurajați decât protestanții. Dar şi în cadrul bisericii catolice sunt 
diferențe mari între grupurile de credincioși. (Jones-Correa şi Leal) 

În ceea ce privește paleta sectelor creştine, cu toate că există 
cercetări care ar sugera că grupurile mai conservatoare, funda- 
mentaliste și evanghelizatoare au o influență ceva mai mare asu- 
pra alegătorilor, sunt şi studii care contrazic aceasta şi susțin că 
denominaţiile (cel puţin cele creştine) nu au o importanţă prea 
mare asupra deciziei de a merge sau nu la alegeri. (Woodberry și 
Smith, 1998; McKenzie, 2001). Acesta se datorează și seturilor de 
variabile definitoare ale activismului şi religiozităţii. 

Nu e de mirare, în aceste condiţii, că ideea Visului „împrumutat” 
de la Martin Luther King Jr. folosit în spoturile electorale de către 
Valeriu Ghileţchi, candidatul evanghelist în recente prezidenţiale 
moldoveneşti, nu a funcţionat prea bine pe electoratul moldovean 
(e-democracy.md). Poate şi pentru că electoratul moldovean nu 
cunoaşte prea multe despre istoria modernă a SUA şi nu a putut 
face legătura cu contextul luptei pentru drepturile civile, nu sunt 
empatici cu lupta emancipatoare a afro-americanilor sau visează la 
cu totul altceva. Ghileţchi a acumulat puţin peste un procent - 15.354 
de voturi, în scădere spectaculoasă cu parlamentarele din 2001, când 
a acumulat 27,511 voturi. Ghileţchi a avut şi o siglă nouă. Pe lângă 
semnul crucii, în 2001, sigla sa deși utiliza simbolistica tradițional 
creştină, era și locală, mioritică, căci avea reprezentat pe ea şi un 

mieluţ. Pe când pe sigla pe care a folosit-o în campania din 2016, 
mielul a fost înlocuit de un porumbel. 

Cu Biserica Ortodoxă din Moldova lucrurile stau cam la fel. Să 
facem o incursiune în alegerile parlamentare din 2010, când Partidul 
Umanist din Moldova (PUM) a cheltuit masiv pe numeroase pano- 
uri publicitare cu sloganul „Votează clopotnița!” plasate în Chişinău, 
pe care se puteau admira capurile Mitropolitului Vladimir şi al lui 
Valeriu Pasat, fostul ministru de interne moldovean, întâi implicat 
în scandalul MIG-urilor, pentru care a fost dat în urmărie penală, ca 
după aia să i se decerneze premiul național (Grejdeanu). PUM avea 
un program electoral care miza pe geopolitică, foarte asemănător 
cu cel al lui Igor Dodon din prezidenţialele de 2016. A adunat, însă, 
doar 0.9% din voturile alegătorilor (e-democracy.md). Se prea poate 
ca acest eşec să se fi datorat imaginii proaste pe care o avea DI Pasat 
în rândul alegătorii din R. Moldova, sau poate religiozitatea mol- 
dovenilor este una interioară, nu instituțională, care nu corelează 
neapărat cu încrederea în instituţii şi reprezentații acesteia. 

Oricum ar fi fost, capii Bisericii Ortodoxe au decis, iar lansarea 
în campania pentru prezidenţiale, andosându-l pe DI Dodon, sau 
mai bine zis, defăimând candidatura Maiei Sandu (PAS). Tentaţia e 
mare de a specula că aceasta s-a datorat felului în care s-a dezvoltat 
în fluxul opiniei publice imaginea Maiei Sandu în termeni tot mai 
demiurgici. Adevărul e că Maia Sandu, suplă ca după post, ne părea 
şi nouă mult mai cucernică decât soborul de preoți burtoşi în mantii 
negre, cu pălării mov și cruci aurite pe piepturi. Cum să nu zică ei 
că Maia Sandu e anormală (Zamfirescu)? O ziceau ştiind, desigur, 
că nu prea pune lumea urechea la balivernele lor, dar mai știau că 
cu cât se repetă o chestie, cu atât lumea o crede mai mult. Acest 
truc, numit astăzi - Efectul adevărului iluzoriu - desacralizat de că- 
tre ştiinţele cognitive, mai este utilizat cu spor de lideri bisericeşti, 
comercianţi sau politicieni. Trebuie că a fost o luptă extenuantă spi- 
ritual, pentru fețele bisericeşti moldovene, pentru că ce-ar fi dacă 

viralitatea imaginii Sfintei Maia era, totuşi, un semn divin al căderii 
burtoşilor în păcat, sau mai simplu spus, un veritabil semn divin? 
Claie peste grămadă, candidatul susținut de clerul ortodox - 
Igor Dodon - a câştigat alegerile. S-au constituit oare jumătate din- 
tre alegătorii activi ai Moldovei în bloc electoral? E puţin probabil ca 
judecăţile de valoare ale preoţilor, mai mari sau mai mici, au fost as- 
cultate. Impactul religiozității și al bisericii asupra participării la vot 
a fost, se prea poate, ca şi în 2010, unul foarte nesemnificativ, dar, ca 
efect secundar, a tot fost subliniat de noul președinte, prin portreţeala 
cu feţele bisericești şi cu ofrandele darnice de medalii și bani. Dl. 
Dodon a oferit Bisericii ortodoxe o expunere mass-media nemaipo- 
menită, spre binele sau spre răul instituţiei pe care o reprezintă. 


Macro-credinţe - micro-credinţe 

Un alt stimulant politic este împărtăşirea aşa-numitelor macro- 
credinţe. Aceste credinţe ţin şi faptul că prin credinţă, rugăciuni şi 
fapte bune se poate îmbunătăţi întreaga societate, instaura pacea 
universală pentru toţi, încetinirea schimbărilor climaterice, instau- 
rarea dreptăţii, a justiţiei echitabile, lecuirea de corupție, precum 
şi practicarea rugăciunilor pentru persoane necunoscute, spre de- 
osebire de micro-credințe, care sunt de ordin individualist, descri- 
se prin lipsa de credinţă în impactul considerabil asupra votului în 
scrutine, o concentrarea mai mare asupra intereselor imediate şi 
personale. Distincția a fost probabil introdusă de Tocqueville. Aces- 
ta deosebea experienţe religioase personale (micro) - e cazul persoa- 
nelor care preferă o interpretare ad-litteram a Scripturii şi preferă 
să se roage mai mult pentru cei pe care îi cunosc ei și bunăstarea 
personală pe de o parte - și cele colective (macro) pe de altă par- 
te, persoane cu credințe mai universaliste şi predispuși să închine 
rugăciuni pentru persoane necunoscute, de exemplu, comunitățile 
cuprinse de dezastre ale naturii sau războaie. 

La fel, există indivizi care în relaţia lor cu Dumnezeu și decizia 
legată de votul său ţin cont în special de condiţii economice perso- 

nale, iar alţii încearcă să ţină cont de condiţii care ar putea avantaja 
mai puţin indivizii anume, inclusiv pe ei, şi mai mult comunitățile. 
Cu cât oamenii gândesc mai macro, atât în rugăciune cât şi în inte- 
res, cu atât sunt mai activi politic. Persoanele care se roagă întru 
binele tuturor şi cred că Dumnezeu nu intervine prea des în tre- 
burile oamenilor par să participe cu 9% mai mult decât persoanele 
care cred într-un Dumnezeu care intervine des în viața oamenilor 
sau/şi se roagă mai mult la interesul propriu. Cei care pledează 
pentru dreptatea economică şi socială, sunt cu aproximativ 6% 
mai implicaţi politic decât cei ce nu sunt interesaţi de acest fac- 
tor. (Driskell şi colaboratorii) Altfel spus, credințele macro par să 
transcende denominaţiile. În acelaşi timp, s-a sugerat că indivizii 
predispuși la rugăciunile cu temă individuală, s-ar putea implica 
mai activ în alegerile locale şi mai puţin în cele naţionale. 


Banii 

În statele în care există deja o tradiţie de a dona bani pentru 
campaniile politice, oarecum predeterminată de o tradiţie de a dona 
bani în cadrul slujbelor sau cu strângerile de fonduri pentru bine- 
faceri, actualmente efectuate adesea prin transferuri bancare, com- 
portamentul donatorilor nu este atât de previzibil pe cât s-ar putea 
presupune. De exemplu, prezbiterienii care se consideră mai con- 
servatori, donează bani în primul rând bisericilor din care fac parte, 
pe când prezbiterienii, care se consideră mai liberali, adesea donea- 
ză bani unor fundaţii sau cauze seculare (Choi și DiNitto). Acestor 
studii li se poate reproşa că nu ţin cont de faptul că multe dintre 
organizaţiile seculare sunt administrate de persoane legate indirect 
de congregaţiile bisericeşti, dar şi faptul că multe biserici oferă ac- 
tualmente ajutor şi suport material inclusiv persoanelor din afara 
congregaţiilor, nu neapărat urmărind scopuri de prozelitism. 

Bisericile, ca şi instituţii, par să aibă un efect de antrenare în 
politică, mai ales a grupurilor de cetățeni cu venituri peste medie. 
Adesea pot deveni spaţii de neînlocuit în procesul de cunoaștere 

şi interacțiune cu jucători din politica actuală, respectiv, deschide 
(sau închide) multe uși. Pe de o parte, este valabil în cazul celora 
cu un avantaj inițial material, aceste persoane au șanse mai mari 
să acumuleze capital politic, în cadrul bisericilor. Pe de altă parte, 
voluntariatul din cadrul bisericilor este în mod special important 
şi apreciat în dezvoltarea unor practici de angajament politic. Atât 
aptitudinile pe care oamenii le achiziționează în aceste situații, 
precum și relaţiile interpersonale pe care şi le procură sunt de ne- 
înlocuit. Adesea aceste relaţii şi aptitudini noi pot substitui deza- 
vantajele legate de anumite resurse - educaţie sau bani. Cu toate 
că instituţiile religioase joacă un rol neobişnuit în sistemul politic 
american, în sensul în care acestea oferă oportunităţi și pentru cei 
ce în alte condiţii n-ar fi avut acces la resurse, Schlozman sugerea- 
ză că nu atât biserica, ci complexitatea şi bogăţia mediilor din care 
fac parte indivizii este variabila cea mai importantă în emancipa- 
rea politică. Se pare că cei ce dobândesc aptitudini în medii bogate 
în interacțiuni sociale şi acțiuni de voluntariat, separate de activi- 
tatea bisericească, oricum își dezvoltă aptitudini politice vizibile, 
devenind tot mai competenți inclusiv în domeniul politicii. 

Alţi cercetători sugerează că rolul cel mai important al biseri- 
cilor ar putea fi nu neapărat legat de inculcarea aptitudinilor ci- 
vice, ci mai curând în faptul că aceste lăcaşe au servit şi încă ser- 
vesc drept conducte importante de informare politică şi recrutare 
(Ammerman 2001). 


Ce ne face să ignorăm politicul? 


Verba şi colegii în lucrări ulterioare susțin că există trei moti- 
ve pentru care oamenii decid să rămână în afara sferei politice - 1. 
Nu pot, 2. Nu vor, 3. Nimeni nu le-a sugerat să se implice. Dacă 
nu pot, de cele mai multe ori cauzele sunt criza de resurse - timp, 
bani sau aptitudini - ceea ce face dificilă sau imposibilă acoperirea 
costurilor participării. Dacă nu vor, asta implică absenţa angajamen- 
tului politic. Unii oameni s-ar putea efectiv să nu fie interesaţi de 


— 202 - 


PARTEA II « Religie și societate în Republica Moldova și în vecinătatea ei 





politică sau care cred că participarea lor în sfera politicului este ori- 
cum nesemnificativă, chiar și în democrații, și nu are niciun sens. A 
treia categorie, neinvitaţii, indică izolarea de la rețelele de angajare 
şi informare indispensabile pentru participarea politică. De exem- 
plu izolarea asociaţională a latinișilor e întărită de efecte lingvis- 
tice şi generaționale (Hill şi Moreno) - variabile importante care 
influențează relaţia dintre biserică şi participarea politică. 


Revenind la contextul local 

În ce măsură putem transpune aceste cunoștințe în contextul Eu- 
ropei de Est, în România, R. Moldova? Există oare aceste corelaţii 
şi aici? Procesul de transformare politică din ultimii 30 de ani nu 
a adus cu sine o îmbunătăţire imediată a indicilor de credibilita- 
te în instituţiile statului. O bună parte de populaţie a imigrat, iar 
posibilitățile de angajament politic pentru imigranţi, chiar şi în 
democraţiile vestice, sunt destul de reduse. Astfel, se poate explica 
bunăoară frecvenţă destul de joasă la urnele de vot în toate statele 
fostului bloc de la Varşovia. Cu toate că se poate considera şi idea 
că abia acum, participarea este una reală, determinată de o reveni- 
re veritabilă a interesului pentru politic. Biserica, pe de altă parte, 
cel puţin conform unor barometre de opinie, se mai bucură încă de 
încrederea unei pături semnificative din populaţia Europei de Est 
(Radu). Bogdan Radu, unul dintre puţinii cercetători care se ocu- 
pă de studiul religiozitate şi angajamentul politic în contextul nos- 
tru, susține că nu toate modelele de analiză generate în contextul 
vestic pot fi transferate în contextul est-european şi nici concluzi- 
ile. Cu toate acestea, se poate afirma că în România, de exemplu, 
valorile și practicile religioase par să influenţeze atât participarea 
convenţională - votul în sine, cât şi pe cea neconvenţională. Merge- 
rea la vot în aceste țări ar putea fi, într-adevăr, sporită de participa- 
rea în activități desfăşurate în incinta bisericilor. Se prea poate însă 
ca acest spor în ceea ce priveşte numărul alegătorilor să fie dato- 
rat nu atât religiozității indivizilor, ci relaţiei foarte apropiate care 


- 203 - 


RELIGIE ȘI SOCIETATE ÎN REPUBLICA MOLDOVA 





există între stat şi biserică. Electoratul religios nu este suficient de 
numeros în România pentru a putea schimba constituţia, dar s-ar 
putea să fie suficient de mare pentru a influenţa balanţa blocurilor 
din parlament. Pe de altă parte, conservatismul religios este adesea 
contrapus angajamentelor politice de tip neconvențional, precum e 
semnarea petiţiilor. Există o corelaţie negativă între participarea la 
slujbe în Biserica Ortodoxă şi inițierea sau participarea la discuţii 
politice, sau încercări de convertire politică. Ortodocşii practicanți 
votează în număr mai mare decât ceilalţi cetăţeni, dar tind să discute 
foarte puţin politică. 


Necredincioșii ca circumscripție 

Se cere să discutăm, câtuşi de puţin, şi despre felul în care an- 
gajarea politică este influențată de ireligiozitate sau de religiozi- 
tatea zero. Ne referim la angajamentul civic şi politic al persoane- 
lor etichetate în diverse feluri: necredincioși, ireligioşii, noni, atei, 
agnostici, sau persoane care nu cred într-un sistem deific anume şi 
nu participă în slujbe bisericeşti. Pot oare necredincioşii constitui 
circumscripţii - grupuri de andosare în alegeri locale sau naţionale, 
eventual, în afara partidelor mari, în baza ireligiozităţii lor? 

Comunitatea seculară în ansamblu pare destul de indiferentă 
față de politic. Cu puţine excepţii, nu prea merge la marșuri cu ge- 
neric ireligios, şi nici nu se prea prezintă la alegeri, cu toate că se 
poate să fie o comunitate foarte numeroasă, dacă e să judecăm după 
succesele comerciale de care se bucură cărţile lui Dawkins, ale lui 
Sam Harris sau ale lui Christopher Hitchens, a documentarelor de 
genul „Religiosul” (regie Bill Maher), sau a albumului de cântări 
ateiste ale trupei Steep Canyon Rangers, al cărei solist e renumitul 
satiric, Steve Martin. 

Majoritatea seculariștilor tind să se ţină departe de angajamentul 
politic, care şi pe unde dosiţi prin felurite turnuri de fildeş. Această 
neangajare a fost atât deplânsă, cât şi ridiculizată de către unii co- 
mentatori politici. Unii foiletoniști mai înfipţi afirmau chiar că an- 

dosarea grupurilor de ireligioşi poate aduce mai mult rău decât bine 
mișcărilor şi cauzelor politice (Freedman). 

Mobilizarea şi scoaterea la iveală a acestui electorat e foarte pro- 
blematică. Ateiștii nu locuiesc vizibil în anumite cartiere, cum ar fi, 
de exemplu, persoanele de culoare sau hispanicii, homosexualii sau 
lesbienele. Cu mici excepţii, nu se întrunesc în asociaţii profesionale 
de genul medicilor sau avocaţilor. Fiind necredincioși, nu se adună 
în mod axiomatic pentru închinare în lăcașuri sfinte. Nu au un ceva 
anume ireligios în juru a ar putea să se adune. lreligioșii, adesea 
sunt predispuși să pună puterea raţiunii înainte de toate, ceea ce ar 
putea să-i facă mai puţin apți de munca agresivă a politicii de vân- 
zare cu amănuntul, sau altfel spus, de prozelitism politic. Mă refer 
la utilizarea registrelor de telefoane pentru a convinge potenţialii 
alegători, la mergerea și baterea la uşile cetățenilor, la organizarea 
campaniilor de călătorie în grup spre alegeri și chiar cazări. 

Cu toate acestea, recentele alegeri federale din SUA au adus cu 
sine un rezultat neprevăzut. Pentru prima dată patruzeci şi şapte 
de aleşi în alegeri s-au declarat deschis ateiști şi umanişti în cam- 
paniile sale electorale, deși în SUA, cel puţin, capacitatea grupuri- 
lor de ireligioşi de a livra un volum semnificativ de voturi într-un 
fel similar cu grupurile religioase era considerată relativ slabă. În 
sfârșit, Mandeville este contrazis de rezultatele unui vot național, 
nu toţi conducătorii şi magistraţii promovează o religie sau alta! 

Marşurile politice cu agendă clar ireligioasă au o frecvență 
foarte joasă, chiar şi în localităţile unde există o populaţie mare de 
ireligioşi. Deşi mai multe sondaje documentează o creştere semni- 
ficativă a numărului de ireligioşi în SUA (Liu). 

În zonele cu foste regimuri comuniste din Europa Centrală şi 
de Est, numărul ireligioşilor a fost în descreștere. Radu îl citea- 
ză pe Huntington, care afirmă că după represiunea religioasă care 
a avut loc în cadrul regimurilor comuniste, se putea aștepta la o 
mare revenire şi răzbunare a Domnului - revanche de Dieu. Spre 
deosebire de democraţiile din Europa de Est, societăţile vestice, 

postmaterialiste au privatizat religia, ceea ce a dus la o descreștere 
a numărului de credincioşi activi, în timp ce oamenii din Europa 
Centrală și de Est redescoperă religiozitatea. (Inglehart și Wayne) 
Dar același lucru se întâmplă şi în SUA, unde religia nu a fost asu- 
prită în niciun fel. Huntington probabil greşeşte ceva iar. 

Actualmente, la circa 30 de ani de revenire a bisericii în Europa 
Est, ca actor activ în discursul public, se poate argumenta că aceasta 
începe să-şi piardă ușor din popularitate. Indicele dominicantes în 
Polonia, de exemplu, (participarea la liturghiile duminicale) a scă- 
zut cu 3,1 procente, iar indicele comunicantes cu 1 procent (primirea 
Sfintei Împărtășanii). Aceasta s-ar putea datora atât politizării bise- 
ricii sau scandalurilor în care a fost implicată instituţia bisericească 
şi membrii săi. Credincioşii ar putea fi dezamăgiţi de aceste evoluții. 

Există şi o altfel de statistică interesantă, care ne parvine din 
cultura populară. Lungmetrajul „Clerul” (reg. Voicieh Smajovski), 
în care sunt discutate ciocnirile dintre indivizi și instituţia Bisericii 
catolice, a devenit al treilea cel mai vizionat film de la 1989 încoace. 
Filmul a fost vizionat în primele săptămâni de la lansare de peste 
cinci milioane de spectatori. 

Scăderea numărului de persoane prezente la slujbe se poate 
înțelege şi ca o tendinţă de la cantitate spre o calitate religioasă, 
slujbele sunt vizitate de credincioşii cei mai evlavioşi. Analiști din 
cadrul bisericii vorbesc despre creşterea, în schimb, a numărului 
de botezuri şi căsătorii sacramentale, precum şi numărul de copii 
care au primit Prima Împărtăşanie (issk.pl). În comparaţie cu anii 
precedenţi, aceste evoluţii se pot explica atât prin o aderare mai 
mare a locuitorilor Poloniei la valorile tradițional-catolice, dar nu 
e puţin probabil că aceasta se datorează şi reformelor de asistență 
socială implementate de guvernul PiS în ultimii ani. 


Încheiere 

Deși clivajul dintre religiozitate şi politic este explicit definit în 
constituţiile multor democraţii actuale, inclusiv SUA, iar în discur- 
sul public se derulează multe discuţii care pledează pentru o sepa- 

rare cât mai mare a bisericii de stat, în cele de mai sus am putut 
vedea câteva punți trainice de legătură dintre sfera religozității şi 
sfera angajamentului politic şi civic. De fapt, din câte se pare, cli- 
vajul propriu zis, actualmente, nu există. Avem o reţea comple- 
Xă şi deasă de poduri ce leagă cele două dimensiuni. O reţea ce 
pare să crească şi să se îngroaşe tot mai mult în ultimii ani, atât în 
democraţia Americană (Kohut şi col.), precum şi în zona Poloniei, 
României (Radu), Republicii Moldova (Voicu şi col; Doroftei). 

După o trecere în revistă a multitudinii de componente com- 
portamentale şi cognitive care stau la baza conceptualizării 
religiozităţii și angajament politic, am discutat mai multe studii 
care încearcă să clarifice această relație complexă şi încă foarte di- 
namică, atât în democrațţiile cu tradiţie din vest, în special SUA, 
cât și în democraţiile mai tinere, România, R. Moldova. În lumina 
acestor cercetări se poate conchide că religiozitatea corelează mai 
curând pozitiv cu angajamentul politic şi civic, iar statul de tip 
democratic pare să fie puternic conectat instituțional cu instituţiile 
bisericeşti, atât în vest, cât și în est. 

Cercetătorii care au condus aceste studii implicit exclud posibi- 
litatea propriu-zisă a separării bisericii de stat în condiţiile actuale. 
Mai mult, distanţa dintre stat şi biserică, reprezentată aici în speță 
pe exemplul corelaţiei dintre religiozitate și angajament civic, pare 
chiar să se micşoreze, deşi popularitatea ireligioşilor declaraţi în 
politica americană pare să fie în creştere. 

Aceste studii par să coroboreze empiric şi intuiţiile lui Jurgen 
Habermas din studiul său „O conştientizare a ceea ce ne lipseşte”. 
Pe măsură ce pășim de la epoca seculară la cea post-seculară (iar 
Habermas credea că ar trebui să facem acest pas), valorile religioa- 
se ar trebui tratate cu tot respectul, deoarece acestea pot contribui 
la menţinerea societăţilor. Statul liberal trebuie să se îngrijească de 
toate sursele de cultură pe care le atrage conștiința normativă şi 
solidaritatea cetăţenilor. Habermas nu pare să andoseze ateismul 
militant al lui Richard Dawkins sau al lui Christopher Hitchens, 

autori care consideră religia drept un fenomen ce trebuie anatemi- 
zat în societatea laică. Habermas, ca alternativă, consideră că statul 
liberal trebuie să se aştepte de la cetăţenii săi seculari, că în exerci- 
tarea rolului lor de cetăţeni, ei nu vor trata expresiile religioase ca 
pur şi simplu iraționale. Religia ar putea fi utilă, consideră el. Re- 
ligiozitatea poate fi folosită pentru a depăşi perturbările sociale şi 
înstrăinările specifice statului liberal modern. De fapt, religia a fost 
instrumentalizată de Habermas. Făcând diferenţa dintre religiile 
fundamentaliste şi nefundamentaliste, speranţa sa este că religiile 
non-fundamentalistă ar putea ajuta la depăşirea alienării produse 
de către o modernizare prea bruscă a societății contemporane. 

Pe de altă parte, candidatul democrat la prezidenţialele din 
SUA, Bernie Sanders, învins în campania din interiorul partidului 
său de către Hilary Clinton, într-o prelegere preelectorală ţinută în 
primăria din New Hampshire, a afirmat, poate inspirat de Ha- 
bermas, că religia este un fel de a fi împreună. De altfel termenul 
de biserică/ bisericuţă există şi în limba română cu acest sens mai 
laic. Îndrăznesc să cred că şi cunoştinţele care ne sunt oferite de 
studii de genul celor citate mai sus au realmente şi capacitatea de 
a uni cetăţenii şi de a-i ajuta în încercarea lor de a crea şi consolida 
comunităţi, sau chiar făuri societăți noi, sustenabile cultural şi in- 
telectual şi viabile în viitorul, oricare ar fi acesta. 

Lupta Politicului: când populismul o ia 
la Dreapta și se întâlnește cu religia 


Cristian Doroftei 


Nu se pune în discuție dacă va fi sau nu populismul viitorul Europei. 
Întrebarea e dacă vom avea parte de populism naționalist sau populism 
socialist. 

- Steve Bannon, fostul strateg-şef și consilier prin- 
cipal al lui Donald Trump 


Introducere. Sfârșitul Istoriei? 

La începutul anilor '90, un domn pe nume Francis Fukuyama 
înaintase teza sa cu privire la Sfârşitul Istoriei. Fukuyama susținea 
că răspândirea democraţiei liberale în stil occidental în lume indi- 
că punctul final al evoluţiei socioculturale a omenirii şi formarea 
unei forme finale de guvernare. În viziunea lui Fukuyama, sfârşitul 
istoriei însemna sfârşitul unui secol de confruntări ideologice, 
revoluții globale şi războaie. Cu alte cuvinte, noile lupte politice, 
în concepţia fukuyamistă, s-ar limita la abilităţile politicului de a 
demonstra şi a deveni buni manageri, aceştia având la îndemână 
un sistem funcțional care nu necesită mari schimbări. 

Realitatea, se pare, îl contrazice pe Fukuyama și chiar dum- 
nealui recunoaşte azi că anunţarea sfârşitului a fost o exagerare. 
Situaţia politică globală, per general, e una, dacă nu nestatornică, 
atunci cel puțin semantică cu ceea ce am putea defini ca o situaţie 
jalnică şi degradantă. Una în care obscurul încă mai triumfă în 
pofida progresului ştiinţific şi al dezvoltării ştiinţelor umaniste. 
Tot mai mulți lideri autoritari câștigă teren şi funcţii importante, 
consolidându-și puterea. În primul rând, avem eternii lideri ca Pu- 
tin, Erdogan, Orban. Apoi, pe Trump care e preşedintele ţării con- 
siderate de mulţi drept principala „exportatoare” de democraţie, 
liderul celui mai mare hegemon cultural. Un lider care manifestă 

intenţii deloc democratice, cel puţin în percepţia progresistă. Exis- 
tă un Salvini în fruntea euroscepticilor din Italia şi nou-alesul Bol- 
sonaro, nostalgic după vremurile juntei militare, un şovinist mi- 
sogin în fruntea Braziliei. lar singurul lucru pe care e capabilă să-l 
propună la moment modernitatea structurată de mainstream-ul 
liberal este cel mult un Macron. Însă chiar și poziţia acestui presu- 
pus şi palid urmaş a lui Merkel este una incertă. Mai ales, ţinând 
cont de ultimele evenimente din Franţa, dar și de ascensiunea în 
popularitate a Frontului Naţional în frunte cu Le Pen. 

Cu toate acestea, eticheta - autoritari - e valabilă/există doar pen- 
tru progresiști. Sau mai bine spus, această etichetă are o valoare pe- 
iorativă doar din perspectiva unui progresist. În rest, autoritariştii 
se autopercep ca lideri „suveraniști”, patrioţi, justiţiari, salvatori şi 
părinţi ai naţiunii. Luptători împotriva establishmentului, taxelor, 
birocraţiei şi corectitudinii politice. Dreapta populistă, pe alocuri 
fascistă, avansează cam peste tot în lume. 

De cealaltă parte a baricadei, avem Internaționala Progresistă 
în frunte cu Varoufakis şi Bernie Sanders. Apariţia ei este îmbu- 
curătoare, însă aceasta dispune de resurse considerabil mai mici 
decât prima tabără. 

Dacă înainte se presupunea că un stat precum China, din mo- 
ment ce a îmbrățișat capitalismul, a pornit-o pe drumul demo- 
cratizării, realitatea actuală ne demonstrează contrariul. Statele 
democratice, pentru a conserva capitalismul, se reorientează spre 
autoritarism. 

Cum s-a ajuns la această situație? De ce tot mai mulţi oameni 
aleg, astfel de lideri? Este oare fascismul destinul final al omenirii? 
Unde este amplasată Moldova pe această hartă? Este oare şi ea im- 
plicată în acest proces masiv de restructurare politică globală? 


Emergenţa Discursului Populist 


Ce este populismul? Când spunem populism nu ai cum să nu 
te gândeşti la lista politicienilor sus-enumerați, iar dacă ne-am re- 
feri la situația politică locală, ca exemple de populism am indica, 

spre exemplu, promisiunile AMN-ului din 2009 de a ridica salariile 
minime la 500 de euro sau promisiunile lui Ilan Șor din acest an de 
a restabili kolhozul sau de a reintroduce pedeapsa capitală pentru 
politicienii corupți ş.a.m.d. Cu alte cuvinte, populismele ar fi nişte 
părți componente ale discursului electoral necesare pentru a accede 
la putere. Atunci, apare întrebarea, ce ar deosebi populismele de 
celelalte promisiuni electorale? 

Populismele au la bază nişte necesități esenţiale ale populaţiei. 
Salariul minim de 500 de euro e un deziderat comun, iar dacă ar 
exista aşa ceva, cel mai probabil, şi migraţia nu ar fi la fel de masivă 
ca în prezent. Restabilirea kolhozurilor ar însemna locuri de mun- 
că şi un refugiu pentru precariat, un tranchilizant necesar pentru 
a scăpa de gândurile cu privire la ziua de mâine, iar pedeapsa ca- 
pitală pentru politicienii corupți, deși aparent amorală şi necores- 
punzătoare standardelor impuse de modernitate, ar fi un deziderat 
inconştient colectiv prin care cetăţenii şi-ar proiecta foarte bine toate 
frustrările. Dacă nu o rezolvare bruscă, atunci cel puţin o alienare 
instantanee a tuturor problemelor. 

În urma celor enunțate mai sus, apare următoarea întrebare: 
Dacă populismele adresează problemele cu care se confruntă ma- 
sele, atunci de ce retorica şi discursurile populiste se deosebesc 
într-atât de mult unul de celălalt? 

Deşi populismul este acceptat pe larg ca simple acrobaţii retori- 
ce, deconectate de realitate şi opiniile aşa-zişilor experţi din diferite 
domenii, unii filosofi precum Ernesto Laclau sau Chantal Mouffe îl 
percep mai degrabă ca pe un instrument indispensabil pentru jocu- 
rile politice. 

În cartea sa „Despre rațiunea populistă”, Laclau defineşte po- 
pulismul ca o strategie discursivă de a construi o frontieră politică 
împărțind societatea în două sau mai multe tabere. În cazul lui Laclau, 
acesta fiind un gânditor de stânga, populismul e un instrument de 
apel la mobilizarea „oprimaţilor/defavorizaţilor” (underdogs) îm- 
potriva „celor la putere/agenţilor puterii”. Ceea ce nu putem nega 

că se întâmplă și la celălalt pol. Unul din duşmanii des invocaţi de 
Bannon sunt anume „elitele politice” sau „establishment”-ul. 

Ambele tipuri de populism au scopul de a coagula cererile nesa- 
tisfăcute, doar că o fac în moduri total diferite. Diferenţa constă în 
compoziţia „noi” şi în modul în care adversarul, „ei”, este definit. 

Problema majoră a erei fukuyamiste şi a celor care refuză să-și 
recunoască înfrângerea constă tocmai în refuzul de a participa în ast- 
fel de jocuri politice. În dorința lor de a transforma meseria de poli- 
tician în cea de bun manager. Astfel, Populismul devine o categorie 
abstractă formalizată într-un set de trăsături generale - autoritaris- 
mul, naționalismul radical înțeles ca o religie politică, conducerea 
carismatică, disprețul pentru pluralism şi statul de drept, o viziune 
monolită şi omogenă a „poporului”, o retorică demagogică - un set 
de caracteristici cu care anumite mișcări de dreapta şi de stânga se 
potrivesc fără îndoială. Cu toate acestea, o astfel de definiție ignoră 
atât genealogiile istorice ale dreptei şi stângii, cât şi scopurile lor 
sociale şi politice - nivele la care acestea diferă dramatic. 

Luând în considerare această diferență radicală, noţiunile de “po- 
pulism” şi “naţional-populism” generează confuzie în loc să contri- 
buie la clarificarea termenilor de dezbatere. Acestea se concentrează 
exclusiv pe un stil politic care poate fi împărtăşit atât de curentele 
de stânga, cât şi de dreapta, diminuând astfel natura lor fundamen- 
tală. Din acest punct de vedere, populismul poate fi înfrățit cu “tota- 
litarismul”, un alt concept de succes al mainstream-ului liberal care, 
subliniind unele analogii evidente, dar superficiale între fascism și 
comunism, le descrie ca regimuri politice care împărtăşesc un carac- 
ter comun. Un termen care mai degrabă își are originea în lucrările 
lui Orwell, decât o bază factologică clară. Atât populismul, cât și 
totalitarismul sunt categorii care reies din viziunea mainstream a 
liberalismului ca normă istorică, filosofică şi politică. Ele presupun, 
de asemenea, o privire de sus, aristocrată, venită din partea unor ob- 
servatori îndepărtați. Nişte agenţi ai cunoaşterii care adoptă o atitu- 
dine superioară față de un obiect perceput ca „vulgar, imatur și pe- 

riculos”. Traverso îi compară pe aceşti „experţi” cu nişte „consilieri 
ai prințului”. Aceştia nu se văd ca o parte a „poporului”, ci adoptă 
o atitudine paternalistă față de acesta, tratându-l deseori cu dispreț. 

Potrivit lui Jacques Ranciere, Populismul este numele convenabil 
sub care este disimulată contradicția exasperată dintre legitimitatea 
populară şi legitimitatea expertului. Indică dificultatea pe care o are 
guvernarea experților în adaptarea la manifestările democraţiei. Un 
termen folosit cu scop peiorativ pentru a îndeplini dorința intensă 
a oligarhatului: de a guverna fără oameni. Cu alte cuvinte, fără a 
împărți poporul, adică să guverneze fără politică. Ceea ce este pro- 
fund nedemocratic. 

Actualii politicieni se poziţionează, în mod universal, în calitate 
de manageri pragmatici (şi, cel mai important, „post-ideologici”). 
Politica a încetat să întruchipeze valori şi a devenit, în schimb, un 
loc pentru „guvernarea” pură şi distribuirea puterii, a administrării 
de resurse uriașe. În domeniul politic, nu se mai luptă pentru idei, 
ci se construiesc în schimb cariere. 

Pentru o citire corectă a populismului, trebuie în primul rând 
să ne debarasăm de poziţia de privilegiați ai cunoaşterii şi să tre- 
cem la analize bine-articulate. Să adoptăm o abordare a problemelor 
reieşind de la punctul de stop al discursului popular isteric (incapa- 
bil să-și articuleze lipsurile şi necesităţile, dar pe care le intuieşte), 
reieşind din incapacitatea instituțiilor de stat actuale, demodate, să 
iasă în întâmpinarea dezideratelor populare. Sarcina noastră finală 
fiind fuzionarea opiniei experţilor cu necesitățile populare, fără a 
exclude unul din elemente în detrimentul celuilalt. Tribalismul par- 
tinic şi dogmatismul brutal nu-și mai au locul. 

În ultimele trei decenii, pasarea puterii de la guvernele de cen- 
tru-stânga şi la cele de centru-dreapta nu a însemnat nicio schimbare 
esenţială a politicilor. Pentru că aceste schimbări au loc mai degrabă 
la nivel de personalul care administrează resursele publice, la ni- 
vel de organigrame şi structuri de patronaj, decât careva schimbări 
esenţiale ale politicilor guvernamentale. Discuţiile critice şi analize- 

le politologice au fost simplificate abuziv (reificate) şi adaptate după 
nişte formate simpliste, dictate de industria comunicaţiilor şi mono- 
polurile mass-media. Nici măcar aşa-zisa separare a puterilor în stat 
nu mai e ceea ce pretinde a fi, aceasta fiind pusă sub semnul întrebă- 
rii de schimbările continue de prerogative dintre puterea legislativă 
şi cea executivă. Deseori activitatea Parlamentelor se limitează la 
ratificarea legilor deja decise de Executiv. Într-un astfel de context, 
apariţia „anti-politicii” este inevitabilă. Criticii care denunţă „anti- 
politica” populistă sunt adesea aceiaşi oameni responsabili de simp- 
tomele prăbuşirii democraţiei. Traverso îi numeşte pe aceşti aşa-zişi 
„critici” - „piromani deghizați în pompieri”. 

Astăzi, mai mult ca niciodată, e nevoie de o analiză critică a 
situației. Nu negare, nici reificare sau dogmatism, ci tentative de con- 
textualizare - de identificare a originilor, scopurilor și posibilităţilor, 
fără verdicte premature şi iresponsabile. 


Populismul de dreapta. De ce funcționează? 

Spectrul politic este acceptat în genere ca o clasificare a poziţiilor 
politice. Astfel, o poziționare pe Stânga sau pe Dreapta presupune o 
percepţie, o metodologie şi un unghi de abordare a diverselor ches- 
tiuni politice. Această divizare îşi are originea din Revoluţia France- 
ză, făcându-se referință la poziționarea roialiştilor şi republicanilor 
în timpul Adunărilor. Roialiştii erau amplasați pe dreapta, aceştia 
susțineau Regele și Biserica. Ceilalţi, Republicanii/Revoluţionarii 
erau amplasați pe stânga şi susțineau republicanismul, secularismul 
şi libertăţile civile. Cu alte cuvinte, Stânga e privită ca o filosofie 
politică a schimbărilor, iar Dreapta ca una a conservării. Stânga e 
pentru schimbarea ordinii sociale, iar Dreapta pentru păstrarea or- 
dinii naturale. 

Pornind de la aceste caracteristici, ne putem da seama că, pe lân- 
gă opoziţia caracteristică acestora, există şi o opoziţie la nivel de 
percepere a opoziţiei propriu-zise, care e mult mai mult decât o 
simplă contradicţie. Interpretarea Dreptei, deci apărătoarea Ordinii 

Naturale, constă în clasificarea lucrurilor în natural/nenatural, o cla- 
sificare rigidă de ordin metafizic conform căreia fiecare individ sau 
obiect este înzestrat cu vicii şi virtuţi. De cealaltă parte, interpreta- 
rea stângistă constă mai degrabă într-o opoziţie flexibilă/fluidă din- 
tre progres și reacțiune/status quo. 

În această ordine de idei, viziunea de dreapta asupra lumii e în 
opoziție cu moştenirea filosofică a Iluminismului și cu toate valori- 
le proclamate de Revoluţia Franceză, în timp ce stânga se declară 
moştenitoarea acesteia. Dar oare cât de completă este această viziu- 
ne post-iluministă? 

Noile forţe ale dreptei radicale au cu siguranţă anumite trăsături 
comune - în primul rând xenofobia, cu o retorică reînnoită. Dreap- 
ta a abandonat vechile clișee ale rasismului clasic, chiar dacă xe- 
nofobia lor încă mai este îndreptată împotriva imigranţilor sau a 
populațiilor cu origini post-coloniale. În al doilea rând, islamofobia 
a înlocuit, în mare parte, antisemitismul. Altele ar fi - naționalismul, 
antiglobalizarea(sau alter-globalizarea), protecționismul şi autorita- 
rismul - încorporate în moduri diferite, de la caz la caz, cu anumite 
schimbări de nuanţe ideologice. 

Noile mișcări de dreapta nu trebuie confundate cu fascismul. 
Fascismul a fost simultan o revoluţie, o ideologie, o viziune a lumii 
şi o cultură. Ca revoluţie, a dorit să construiască o nouă societate. Ca 
ideologie, a reformulat naționalismul ca o respingere a marxismului 
şi a servit ca o alternativă la conservatorism, precum și la liberalism. 
Ca o viziune, presupunea un proiect politic al cărui filosofie consta 
în construirea unui „om nou”. Şi, ca o cultură, fascismul a încercat 
să transforme imaginaţia colectivă, să schimbe modul de viaţă al oa- 
menilor și să elimine toate diferenţele dintre sferele private și publi- 
ce prin fuziunea lor într-o singură comunitate națională (delimitată 
pe linii etnice sau rasiale). Fascismul a fost o „revoluţie a dreptei”, al 
cărei motor social era clasa de mijloc şi a cărei ambiţie era să creeze 
o nouă civilizaţie. Cu alte cuvinte, a fost o revoluţie „spiritualistă” şi 
„comunitară” simultan anti-liberală și antimarxistă. 

Post-fascismul sau Noua Dreaptă nu mai are valorile „puternice” 
ale strămoşilor săi din anii '30, ci mai degrabă se preocupă cu a um- 
ple vidul care a fost lăsat de o politică redusă la apolitic. Politicile lor 
reacționare implică: restabilirea suveranităţii naționale, adoptarea 
unor forme de protecţionism economic și apărarea „identităților 
naționale” pe cale de dispariţie. Pe măsură ce politica a devenit 
discreditată, noua dreaptă susține un model al democraţiei care 
distruge orice tentativă de a progresa în favoarea unei relații a po- 
porului cu conducătorul acestuia. O relaţie clară dintre o naţiune 
docilă şi liderul de fier al acesteia. 

Fascismul a apărut într-o epocă a intervențiilor puternice ale 
statului în economie - apropo, o caracteristică pe care o împărtăşeau 
sovieticii, ţările fasciste, dar şi democrațţiile occidentale, începând 
cu „Noua Orientare” a lui Roosevelt. Fascismul s-a născut în era ca- 
pitalismului fordist şi a culturii de masă, spre deosebire de Trump, 
care a apărut în epoca neoliberalismului, în epoca capitalismului 
financiar, a individualismului competitiv şi a precariatului. El nu 
mobilizează masele, ci atrage o masă de persoane atomizate, de 
consumatori săraci şi izolaţi. El nu a inventat un nou stil politic, 
el nu vrea să arate ca un soldat şi nu poartă uniformă. El afişează 
un stil de viaţă luxos, teribil de kitsch. EI întruchipează un model 
antropologic neoliberal. 

Deoarece victoria lui Clinton a fost considerată inevitabilă, suc- 
cesul lui Trump pare o violare a unei „legităţi istorice”. Însă dacă 
ne uităm mai îndeaproape la rezultatele alegerilor din SUA, con- 
cluzia pare mult mai clară: ceea ce mass-media nu a putut prezice 
nu a fost un val enorm de neoconservatism, care nu a avut de fapt 
loc, ci mai degrabă prăbușirea Votului democrat.[...] Traverso in- 
sistă că noi nu suntem martorii „fascistizării” Statelor Unite, ca şi 
cum ţara ar fi fost hipnotizată de un nou lider carismatic, ci mai 
degrabă urmărim o respingere profundă a instituţiei politice şi 
economice, cu o abstinență masivă şi un vot de protest capturat de 
un politician demagogic și populist. 

Deprivatizarea Religiei 

În capitolul anterior am ajuns la concluzia că politicienii au ne- 
voie de Biserică (cazul Moldovei) sau invocarea religiozităţii pen- 
tru a-şi justifica reciproc existenţa. Biserica ar înceta să mai existe 
în formatul actual fără o politică reacționară care instrumentali- 
zează obscurul. lar fără biserică, discursul reacționar autoritar rămâ- 
ne fisurat, incapabil să-şi justifice prezența şi nevoit a identifica o nouă 
terminologie. Procesarea acestei schimbări ar presupune şi o schimbare a 
esenței politicului în sine. Un politic nevoit să adreseze probleme reale şi 
asigurarea necesităților materiale. 

Sociologul Jose Casanova, în lucrarea sa „Public Religions in 
the Modern World”, suţine că în prezent suntem martorii „depri- 
vatizării” religiei în lumea modernă. Prin deprivatizare, acesta se 
referă la faptul că tradiţiile religioase din întreaga lume refuză să 
accepte rolul marginalizat şi privat pe care i l-a rezervat lumea 
modernă secularizată. Apar tot mai multe mișcări religioase sau 
mişcări care, în numele unor tradiţii religioase, atentează asupra 
mai multor sfere din zona seculară. Acestea se implică activ în tre- 
burile statului, dar și în economia de piață. 

În mod similar, instituţiile și organizaţiile religioase refuză să 
se limiteze la activități pastorale sau grija individuală față de su- 
fletele credincioşilor şi continuă să ridice întrebări cu privire la 
interconectări dintre spaţiul privat şi cel public. Acestea îşi extind 
luptele dincolo de arealul tradițional şi aspiră la a defini și recon- 
figura graniţele dintre sferele publice şi private, dintre legalitate 
şi moralitate, dintre individ, familie şi societate, dintre societa- 
te civilă şi stat, dintre civilizaţii şi sisteme globale. Religiile încă 
mai pretind un rol important în sfera publică, un rol important în 
construcția lumii moderne, iar existenţa CME (Congresul Mondial 
al Familiilor) e o dovadă în acest sens. 

Dacă e să vorbim de secularizare, acest termen a fost folosit 
pentru prima oară pentru a semnifica exproprierea masivă, de obi- 

cei de către stat, a terenurilor şi avuţiilor bisericeşti. Cum a fost 
de exemplu după Reforma Protestantă sau în urma unor diverse- 
războaie religioase. De atunci, secularizarea a ajuns să desemneze 
„trecerea”, transferul de lucruri, funcţii și alte elemente conexe, 
din locaţia lor tradiţională (sfera religioasă) la sferele seculare. Cu 
alte cuvinte, laicizarea acestora. 

Când ne referim la critica iluministă a religiei, aceasta are loc, 
de regulă, prin prisma următoarelor dimensiuni: una cognitivă - în- 
dreptată împotriva metafizicii și supranaturalului din opiniile re- 
ligioase asupra lumii; una practico-politică - îndreptată împotriva 
instituţiilor ecleziastice; şi alta subiectivă, de ordin expresivo-esteti- 
co-moral, îndreptată împotriva înseși ideii de Dumnezeu. Din punc- 
tul de vedere al iluminiştilor, „întunericul” ce presupune ignoranța 
religioasă și superstiţiile ce le acompaniază ar urma să dispară odată 
ce vor fi expuse „luminii” raţionalului. Însă această critică, ne spune 
Casanova, cât de paradoxal nu ar suna, este incompletă. 

Conform observaţiilor lui Engels, meritul lucrării lui Feuerbach 
„Esenţa Creştinismului” şi, în general, succesul, dar şi impactul 
acesteia asupra cititorilor săi, a fost de a exprima în termeni cât 
mai simpli ceea ce era deja pe larg cunoscut, dar neverbalizat: că 
esenţa Creștinismului e umanitatea, că teologia e antropologie, iar 
obiectul religiei - Dumnezeu - e o expresie a esenței umane. Astfel, 
ateismul lui Feuerbach nu constă în a nega religia ca o absurditate 
sau o simplă iluzie. Acesta nici nu credea că religia ar fi un simplu 
instrument de manipulare în masă, ci mai degrabă faptul că anume 
religia ne învaţă ateismul: „Religia, în esenţa ei, ne învaţă adevărul 
şi divinitatea naturii umane”. 

Feuerbach se referea la religie ca la „visul minţii umane”. În 
acest caz, poate ar fi util, menţionează Casanova, să apelăm la 
interpretarea psihanalitică a lui Freud. Că poate ar fi oportun să 
recunoaștem că iluziile religioase exprimă prin ele nişte deziderate 
inconștiente, nişte metonimii ale impulsurilor noastre instinctuale. 

Că ar fi cam timpul ca umanitatea să renunţe la propriul narcisism 
infantil, să accepte realitatea şi să intre în esența nemulțumirilor 
individualiste (psihopatologiilor cotidiene) generate de cerințele 
culturale/societale. 

Religiozitatea înseamnă sentimentele, faptele şi experiențele 
individului în relație cu ceea ce consideră fiecare subiect în parte 
a fi divin, ne spune William James. Religia nu este o relaţie arbi- 
trară a individului cu o putere supranaturală, ci o relaţie a tuturor 
membrilor unei comunităţi cu acea putere ce stă la baza acesteia, 
îl completează W. Robertson Smith. De aici putem trage o paralelă 
dintre aceste definiţii și modul în care Althusser defineşte Ideolo- 
gia. Ideologia, în sensul definit de Althusser, reprezintă „relaţia 
imaginară a indivizilor cu condiţiile lor reale de existenţă.” Cu 
alte cuvinte, ideologia trece dincolo de definiţia clasică de discurs 
al puterii, reprezentând totodată un mecanism prin care naște su- 
biectivitatea fiecărui individ în parte. Un instrument prin care fi- 
ecare subiect în parte îşi acceptă rolul şi relaţiile sociale așa cum 
sunt ele, ca parte a unui tot întreg/sens Comun. Privite aparte, nici 
Ideologia și nici Religia nu neagă subiectivitatea pe care o repre- 
zintă/constituie, ci o structurează. 

Privatizarea religiei, ne spune Casanova, este mandatată ideolo- 
gic de modul liberal de gândire care stă la baza teoriilor politice şi 
constituționale moderne. Numai prin chestionarea distincţiei libera- 
le (care se vrea clară/axiomă) dintre privat/public, cu referire la re- 
ligie, facilitând totodată accesul unor abordări alternative în spaţiul 
public, ne putem da seama cum are loc coabitarea religiei în spaţiul 
politic modern. Religia nu poate fi circumscrisă și izolată în bula ei, 
ci aceasta în continuare îşi are şi încearcă să-și extindă rolul în zona 
politicului. Cu alte cuvinte, „privatizarea” religiei e doar una din 
opţiunile preferabile ale modernităţii, şi nicidecum o normă sau o 
legitate istorică, după cum ar vrea să creadă unii. Astfel, religia încă 
rămâne un factor ce poate acumula capital politic. 

Validarea Liderului Carismatic 


Carisma şi puterea care decurg din ea sunt confirmate şi 
menținute doar prin validarea celorlalți. Cu alte cuvinte, de blamat 
nu e aşa-zisa ignoranță a maselor (dacă este ceva de blamat), ci iden- 
tificarea acesteia cu liderii lor. E adevărat că puterea şi influenţa Bi- 
sericii, din momentul în care e stabilită, sunt menținute prin tradiţii 
şi rituri, dar la baza formării acestora a stat comuniunea, legătura 
directă pe care o aveau liderii lor cu însăşi divinitatea, ale cărei me- 
saje le propagau. 

Carisma, în acest sens, nu este o categorie izolată, ci una 
care depinde expres de relaţiile sociale intersubiective. Aceas- 
ta exprimă o relaţie între lideri şi urmaşi, cea care a şi stat la baza 
instituționalizării religiei. Fără instituționalizare, fără o validare din 
partea unei anumite comunităţi, carisma personală rămâne una au- 
tistică, o experienţă irelevantă la nivel sociologic şi istoric. 

Şcoala de gândire colectivistă, cel mai bine reprezentată de 
W. Robertson Smith şi Emile Durkheim, insistă că religia mereu pre- 
supune existența unui grup, o afacere colectivă; că nu există nici o 
religie fără „o unitate sistemică de credinţe şi practici [...] care se 
întrunesc într-o singură comunitate”. Durkheim recunoaşte că puţin 
probabil ca o societate să existe fără „religiozitatea privată pe care 
individul o stabileşte pentru sine şi o proslăveşte de la sine”, dar 
insistă că „aceste culturi individuale nu sunt nişte sisteme religioase 
distincte şi autonome ,, că religia individuală fie pur şi simplu deri- 
vă din religia de grup, fie aceasta nu este o religie, ci magie. 

O percepţie şi mai radicală, din punct de vedere liberal, ar fi 
afirmaţia lui Tocqueville, la vremea sa, că „religia în America (în pre- 
zent, marele hegemon cultural al omenirii) nu ia parte direct în gu- 
vernarea societăţii, ci trebuie privită ca prima dintre toate instituțiile 
politice.” Că religia ar „conduce obiceiurile comunităţii şi, prin re- 
glementarea vieții domestice, reglementează treburile statului.” 

Relaţia dintre religie și politică nu poate fi redusă pur și simplu 
la separarea juridică „mai mult decât (se vrea) evidentă” a treburilor 

bisericești de către cele ale statului. Chiar dacă religia nu mai are 
influența de altădată, iar separarea acesteia de treburile statului ar 
putea fi catalogată drept un garant al libertăţilor individuale, acest 
lucru încă nu înseamnă că religia trebuie redusă la ordinul priva- 
tului pentru ca aceste libertăți individuale să existe. Trebuie să fa- 
cem distincţia clară dintre separarea juridică şi separarea prescrisă 
de normele liberale. Evident, există sens şi în acestea, pe care nu le 
putem reproşa. Unul în măsura în care acestea sunt bazate pe liber- 
tatea conştiinţei ca un garant al dreptului la viață privată - un drept 
fără de care nu putem avea nici un stat democratic și nici o societate 
civilă corespunzătoare. „Deprivatizarea”, în acest sens, poate fi jus- 
tificată atâta timp cât aceste drepturi fundamentale sunt protejate 
de religie. Cu alte cuvinte, religia are acces la sfera publică atât timp 
cât nu violează aceste drepturi. lar în măsura în care aceste condiţii 
sunt garantate de majoritatea statelor de drept, religia are tot drep- 
tul să chestioneze abuzurile şi limitele ordinii liberale, sociale sau 
politice, inclusiv diferenţierea rigidă dintre privat şi public. 

În formulările sale din Contractul Social, Rousseau porneşte de 
la premisa că „niciun stat nu a fost stabilit vreodată fără a avea o 
bază religioasă.” În această ordine de idei, „religia cetățeanului” ar 
produce fără îndoială loialitate prin sacralizarea statului şi a naţiunii 
(de remarcat sunt asemănările instituţiilor de stat cu niște temple, 
robelor judecătorilor cu cele ale preoților, scaunelor cu tronuri sau 
adresările oficiale precum „excelența dvs/onorată prezență/inaltă 
curte” - caracteristice politicului modern). Aceasta însă este „de ase- 
menea un rău”, deoarece ar fi „întemeiată în eroare şi în minciună” 
şi ar duce treptat la şovinismul intolerant la nivel național. Totoda- 
tă, „religia omului” este „sfântă, sublimă şi adevărată”, deoarece 
transformă toţi cetățenii în „frați”. Dar, din punct de vedere politic, 
este în mare parte inutilă, deoarece nu are „nicio legătură directă 
cu corpul politic” și este incapabilă să restructureze relaţiile sociale. 
Având parte de o asemenea sacralizare a instituțiilor seculare, mai 
putem oare noi vorbi de o separare clară dintre laic şi religios? 

Casanova insistă că cercetătorii ştiinţelor sociale, atât practici- 
enii, cât şi teoreticienii implicaţi în desenarea distincţiilor dintre 
privat şi public, trebuie să dezvolte criterii analitice și normative 
reieșind din diferitele forme de manifestare ale religiilor în spaţiul 
public. Dar mai presus de toate, oamenii de ştiinţă socială trebuie 
să recunoască faptul că, în ciuda tuturor forțelor structurale, presiu- 
nilor legislative şi altor multor argumente valabile ale modernității 
ce împing, religia în sfera privată, aceasta va continua să aibă o di- 
mensiune publică. Teoriile modernităţii, teoriile politice moderne, 
dar și cele ale acţiunilor colectiviste, care ignoră în mod sistematic 
această dimensiune, sunt în mod necesar teorii incomplete. 

Religia nu poate fi exclusă din discursul politic, atâta timp cât 
riturile acesteia, sacralizarea puterii, încă îşi mai au loc în practici- 
le politicii moderne. 


Ascensiunea Dreptei - o consecinţă firească 

Un cinism universal a devenit profund înrădăcinat în bunul simţ 
comun, ne spune Wolfgang Streeck. Corupţia este considerată deja 
o parte a conștiinței comune și tot aşa și creşterea inegalitățţii soci- 
ale. La fel putem spune şi despre monopolizarea puterii politice de 
către oligarhie şi armata sa de specialiști şi lobbyiști. Convertirea 
încrederii publice în numerar privat a devenit un fapt obișnuit şi 
acceptat ca atare. Apelul elitelor politice de a avea încredere rezo- 
nează din ce în ce mai puţin cu necesităţile cetățenilor. Scade din ce 
în ce mai mult încrederea oamenilor faţă de unul dintre actele de 
bază ale democraţiei - votul. lar unul din aceste simptome ale neîn- 
crederii față de interesele elitelor este consolidarea puterii liderilor 
populişti care chestionează actuala ordine a lucrurilor. 

În contextul în care Ideologia neoliberală susține migraţia şi des- 
chiderea frontierelor în numele libertăţii personale și a drepturilor 
omului, fără a proteja locurile de muncă sau a oferi careva garanții 
muncitorilor locali, nu-i de mirare de ce atât de mulţi reprezentanţi 
ai clasei muncitoare își oferă votul anume partidelor de dreapta. 

Migraţia refugiaților este salutată nu numai de clasa mijlocie libera- 
lă, ci şi de angajatorii care își doresc muncitori docili, recunoscători 
pentru simplul fapt că li se permite să fie acolo unde sunt. De ase- 
menea, aceasta este folosită la greu în scopuri propagandistice pen- 
tru a diviza şi mai mult clasa muncitorească. Cam în acest sens in- 
strumentalizează partidele de dreapta nevoile bieţilor oameni care 
caută refugiu, prin articularea pericolului iminent de înstrăinare nu 
doar a valorilor, dar și al modului de trai, al conduitei cotidiene. Mai 
mult ca atât, prin atentarea acestor străini la sursele lor de venit, 
deci la singura lor cale de a-şi întreține o familie şi a exista. 

În acest sens, invocarea unei identități religioase este de neevi- 
tat. Pentru că anume religia înglobează modul prin care cetățenii se 
percep atât ca subiecți, cât şi ca membrii unei anumite comunități. 
În contextul în care politicile liberale sunt incapabile să asigure un 
mod de trai decent pentru toți cetățenii, ascensiunile Celuilalt, ten- 
tativele lui de a se încadra în spaţiul asociat cu un oarecare „Noi”, 
sunt percepute ca un asalt la puţinele lucruri pe care le au local- 
nicii - subiectivitatea atât individuală, cât şi identitatea colectivă a 
acestora. Anume în acest sens, identitatea și conservarea propriilor 
valori, prezentate ca o ordine naturală, au mai mult sens decât un 
progres haotic bazat pe numeroasele apeluri la toleranţă venite din 
partea unor reprezentanţi ai unei elite asigurate foarte bine din 
punct de vedere material. lar apelul la solidaritate cu greu poa- 
te atrage o masă de persoane atomizate, de consumatori săraci şi 
izolați. Anume în aceste lucruri și constă eșecul elitelor liberale și 
adevărata cauză pentru ascensiunea Noii Drepte. 

Problema forţelor liberale, care reprezintă acum forţele prin- 
cipale din opoziţie, e că acestea trăiesc cu ideea eronată că bunul 
simţ şi conștiința colectivă sunt de partea lor. Că cifrele şi sonda- 
jele abordate rațional pot înfrunta sentimentalismele aplicate pe 
rană deschisă de către partea reacționar-populistă. Aceştia trăiesc 
cu frica de a nu fi prea subversivi, tratând masele ca pe un su- 
biect care se presupune că-i înțelege. Creând tot felul de justificări 

obscure despre identitatea maselor, în cazul în care acestea aleg 
“incorect”. Nerealizând, de fapt, că problema lor principală e utili- 
zarea unei terminologii care alienează starea celor cărora ei presu- 
pun a se adresa. 

Discursul liberal, autointitulat pragmatic, denotă o abordare 
de tutelă, de privilegiat al cunoaşterii. Pe când adevăratele pro- 
bleme ale maselor, ca sărăcia, foamea, acces limitat la tot felul de 
servicii sociale, rămân discutate doar la nivel reacţionar și doar de 
populişti. Doar de cei care înclină balanţa spre autoritarism și spre 
o strangulare mult mai bine accentuată a drepturilor omului. lar 
aici şi apare asemănarea dintre populiştii locali (PDM/PSRM) şi 
dreapta populistă internaţională. 


CME. Asemănarea dintre partidele populiste locale cu Dreapta 
Populistă internaţională 

Cred că problema noastră de bază, a aripii progresiste, care 
cuprinde atât liberalii, cât şi stângiştii autentici ai acestei ţări, e 
abordarea de dreapta a stângii locale. Adică abordarea prin pris- 
ma viciilor/virtuţilor pe care le putem atribui unei entități. Când, 
de fapt, sarcina de bază ar trebui să fie următoarea: identificarea 
punctelor de identificare a electoratului pe care pretind a-l pre- 
zenta şi discursul pe care îl menţin. 

E clar lucru că Congresul Mondial al Familiilor (CME) a fost 
o tentativă a lui Dodon de a distrage atenţia publică de la pro- 
blemele reale ale țării şi de la incapacitatea sau lipsa de dorința 
sa de a se ocupa de ele. Şi chiar de a-şi mai câştiga niște aliați la 
nivel internațional sau, mai bine spus, de a învăţa de la aliații de 
peste hotare. E adevărat, relaţia bună cu biserica au moştenit-o de 
la PCRM, dar creștinismul, homofobia, tradiţionalismul se înca- 
drează mult prea bine în discursul dreptei populiste promovate 
de chiar acelaşi „The Movement” al lui Steve Bannon. Ceea ce mă 
apropie de gândul că PSRM, PD, dar şi Partidul Şor, puţin probabil 
se vor alătura vreodată unei alianțe progresiste cum e cea dintre 

Sanders-Varoufakis. Ba, mai mult, la ce alianțe au format aceştia, 
la ce parteneri externi au, cel mai probabil, consolidarea puterii în 
jurul acestor partide ar duce inevitabil la instaurarea unui regim 
autoritarist. Lupta cu fake news, adică ştirile incomode pentru ei; 
Războiul cu ONG-urile(Cazul Kozlowska); Religiozitatea ca apel 
la mase(Conexiunea dintre religie şi Guvern. Parteneriatele dintre 
MAI, Armată şi Mitropolie, expedițiile lui Dodon la Athos, Focul 
Haric etc); politicile neoliberale; apelul la nostalgie; homofobia; 
naționalismul (PSRM); încălcarea Drepturilor Omului (Cazul Pro- 
fesorilor Turci); Stat polițienesc (Evenimentele din august, mărirea 
salariilor angajaţilor SIS); Modificările din Codul Muncii; Corupţia 
şi alegerile fraudate sunt doar câteva caracteristici pe care le au 
acestea în comun cu dreapta populistă la nivel global. Cu alte 
cuvinte,chestionarea propriu-zisă a statului de drept (care nu nea- 
părat e un lucru rău), cu scopul de a-şi creşte prerogativele politice. 

De aceea, noi trebuie să relansăm discursul progresist nu doar 
de la banalele şi tradiționale lupte pentru drepturile omului și con- 
solidarea statului de drept. Ar trebui totodată să distrugem baza ob- 
scură pe care aceştia îşi construiesc argumentele. Chiar și ceea ce am 
putea numi noi „moştenire a creştinismului” (cu aluzie la moralitate, 
caritate etc) e prea valoroasă pentru a fi lăsată pe mâna habotnicilor 
şi a cinicilor. Apare necesitatea unei lecturi materialiste a valorilor 
moral-creştine, de a readuce oamenilor aminte că dragostea față 
de aproape - Umanitatea - e mult mai importantă decât identitatea 
în sine. De a îndruma oamenii să fie creștini în esență, nu în de- 
numire. Să practice creştinismul, nu să-l predice. De a dezasambla 
creştinismul, înlăturând tot conţinutul reacţionar ideologic. 

Trebuie să demascăm toate tentativele de a instaura o recunoaştere 
falsă, dar şi interpretările greşite venite din direcția politicului. 
Acesta trebuie să manifeste dinamism. În caz contrar, ceea ce se pre- 
supune a fi democraţie reprezentativă devine o adaptare populară 
după discursul hegemonic deja existent, adică cam acelaşi format 

de polarizare stânga/dreapta și aceeaşi lipsă de dialog constructiv 
dintre părți. 

Trebuie să începem ofensiva de la abordarea discursu- 
lui reacţionar, de la descifrarea acestuia şi de la identificarea 
contradicţiilor dintre premise şi concluzii. Dacă ne uităm pe site-ul 
oficial al CME Moldova, observăm un fetiş aparte pentru conceptul 
de „familie”: familie tradițională/naturală, model corect de familie, dez- 
voltarea firească şi naturală a relațiilor, mulți copii, îmbunătățirea indice- 
lui social; instituția de bază a societății, ce stabileşte fundamentul valorilor 
morale şi oferă instrucțiuni necesare pentru crearea unui viitor demn etc. 
Ba mai mult, absurditatea organizatorilor ajunge până la a compara 
familia cu luna septembrie când s-a organizat Congresul: „este o lună 
roditoare, îmbelşugată, dăruitoare de rezultate bogate”, iar Moldova este 
etichetată ca „tara cu rădăcini creştin- ortodoxe, ce onorează valorile şi 
tradițiile familiei”. Printre denumirile de sesiuni găsim următoarele: 
Promovarea familiei din perspectiva religiei, Exemple de apărare cu succes 
a familiei, Probleme ce stau în fața sfințeniei vieții, Ultimul atac asupra 
sensului cuvântului „familie”, Locul unde se intersectează sfințenia vieții, 
sensul căsniciei şi ideologia de gen, problemele familiei şi demografiei. 

Evident, Familia are şi alte „funcţii” decât cea a unui aparat ide- 
ologic de stat. Familia intervine în reproducerea forţei de muncă. 
Familia este unitate de producţie şi/sau unitate de consum. Totuşi, 
aici familia are o valoare pur ideologică, un semnificant gol pe care 
PSRM îl umple mereu cu ceea ce-i convine - cu ceea ce îi permite 
să se eticheteze ca socialist, fără elementul subversiv caracteristic 
socialismului. Un socialism fără calorii, în sensul direct și figurat 
al sintagmei date. Un socialism oportunist invocat ca o amintire 
după niște politici sociale funcționale. Rezolvarea tuturor proble- 
melor, ilustrată de acest jalnic meeting al oamenilor la costumaş 
care săruta mâna celor îmbrăcaţi în sutane, se reduce la a face mai 
mulți copii şi conduită moralistă. Făcându-se total abstracţie de 
cifrele reale ce împiedică familiile tinere să crească urmaşi, cum ar 
fi sărăcia, migraţia, lipsa unui salariu decent, violenţa în familie, 

un sistem medical precar, furtul miliardului etc. Dodon nu lup- 
tă cu aceste fenomene reale, ci cu homosexualitatea, avorturile, 
divorţurile și drepturile femeilor. Într-un reportaj realizat recent, 
aflăm că o bună parte din cetățenii cu drept la vot din Criuleni ha- 
bar nu au de „vot mixt”. lar o bunicuţă care se declară susținătoare 
a lui Dodon este împotriva celor care „îşi arată fundul” unul altuia. 

Într-un sondaj realizat de Magenta Consulting din 2013, aflăm 
că PCRM (predecesorul PSRM) este un partid „al pensionarilor şi 
persoanelor active cu venituri mici”, ceea ce este enunțat într-un 
mod destul de peiorativ. lar acest lucru nu ar trebui să ne flateze 
deloc pe cei care facem parte din segmentul pro-european. Con- 
form statisticilor UNDP, venitul naţional brut pe cap de locuitor în 
Moldova s-a diminuat cu aproximativ 14,2% între anii 1990 şi 2017, 
iar 9 din 10 persoane au anunţat că tot ce-şi doresc pentru o viață 
mai bună e un loc de muncă decent. 

Veniturile mai mari constituite factorul menţionat cel mai des 
care le lipseşte oamenilor pentru o viață mai bună -— aşa cum au 
afirmat 80,7% din populaţie în cadrul SNR (Sondajului Naţional Re- 
prezentativ). Alţi factori importanţi ce le lipsesc pentru a trăi o viață 
mai bună sunt: sănătatea (menţionată de 49% din respondenţi), mai 
puţină corupţie (44,5%), încrederea în justiţie (31,3%), respectarea 
drepturilor omului (29,2%), revenirea acasă a membrilor famili- 
ei care lucrează peste hotare (24,2%), o societate cu o educație mai 
bună (23,6%), o infrastructură publică mai bună (21,8%), un mediu 
mai curat (20,7%) etc. 

Cel mai afectat grup de populaţie, conform respondențţilor 
SNR, sunt bătrânii singuri (66,2%). Cele mai mari temeri ale popula- 
ţiei sunt scumpirea resurselor energetice (63,8%) şi scumpirea pro- 
duselor alimentare (61,3%). O altă problemă majoră ar fi accesul la 
educaţie redus în spaţiul rural cu o rată de doar 63,6% de cetăţeni cu 
acces la învățământ preşcolar şi 87,3% la învățământ secundar. 

Uitându-te la aceste cifre și judecând după activitatea partidelor 
noastre de stânga, ai impresia că acestea există doar pentru a distra- 

ge atenţia de la probleme reale şi doar pentru a grămădi în jurul lor 
electoratul defavorizat, privat de bunuri elementare, incapabili să-şi 
articuleze adecvat cerinţele, tentat spre a-şi aliena durerile, a-şi găsi 
confortul psihologic prin obscur. Europenii, după Varoufakis, aduc 
la putere partidele de dreapta din cauza austerităţii, ca o consecință 
a crizei din 2008. Populaţia Moldovei alege partide ca PSRM, PDM 
sau Șor pentru că se află în austeritate perpetuă din 1990 încoace. 

Cifrele de mai sus sunt îngrijorătoare doar pentru un anumit 
segment de populaţie, în rest „din rău în mai rău” e accept ca un 
sens comun. Acesta e motivul pentru care oamenii au tendinţa de 
a-și continua confortabil existenţa într-un status quo şi nu se re- 
voltă. Pentru că „săracul” şi „nostalgicul” sunt nişte roluri sociale 
prielnice elitelor noastre politice. Pentru că aceştia (cetăţenii) nu 
ştiu ce pot cere şi cât pot cere. Sarcina societăţii civile e să asigure 
această schimbare. Menirea noastră e de a organiza, de a educa şi 
de a mobiliza, nu de a blama apatia tinerilor sau săracii care şi-au 
vândut votul pentru câteva sute de lei. Pentru că tot ce au primit 
aceşti bieţi oameni au fost doar nişte îndemnuri isterice de a fi ac- 
tivi în perioada electorală, iar singura motivaţie pentru care aceştia 
din urmă mai găsesc speranţă în ziua de mâine este religia. 


Necesitatea unei noi alternative politice 

Ceea ce orice mișcare de rezistență/nouă opoziţie ar trebui să-şi 
propună e întocmai lupta împotriva a două fenomene: Peversiu- 
nea Politică şi Fetișismul Civic. lar dacă perversiunea politicului 
constă în negarea subiectivităţii pure a politicului (şi prezenta- 
rea activităţii politice ca pur obiectivă, identificabilă cu interesele 
cetăţeneşti) din motive evidente de menţinere a statului de hege- 
mon, atunci lupta cetățenilor împotriva fetișismului civic ar fi în- 
dreptată împotriva negării propriei subiectivităţii, adică împotriva 
soluţiilor parvenite de la politic. Soluţii care, de regulă, constau 
într-o singură opţiune: manifestarea cetățeanului ca obiect, deci în- 
cadrarea acestuia în setul prielnic de roluri convenabile funcţionării 

sistemului pervers. Nucleul activităţii civice trebuie mutat defini- 
tiv de la Necesitatea dictată la Potenţialul realizabil. Activitatea, la 
rândul ei, de la imperativ categoric la obiect dezirabil. De aceea, 
scopul suprem al politicului, dar și al mișcărilor de rezistență, ar fi 
propria lichidare. Propria transformare într-un element redundant, 
odată ce cetăţeanul nu le va fi inferior întru nimic, din moment ce 
acesta va trece de la adaptare la transformarea realităţii. 

Minţile creative dotate cu imaginaţie bine dezvoltată pot să 
apară în orice moment, iar alternativele promovate de aceştia tre- 
buie încurajate. O nouă „utopie” nu va ieşi din geniul unui singur 
vizionar: ideile nu se pot rădăcina singure, ci depind de forțele 
sociale ce le avansează. Aceşti vizionari sunt produsul anumitor 
contexte sociale, iar apelul la „a gândi global şi a acţiona local” e 
mai potrivit ca niciodată. Criza politică actuală ne sugerează că 
apariția acestor alternative nu se vor lăsa mult așteptate. Post-fas- 
cismul sau Autoritarismul de Dreapta sunt doar un moment de 
tranziţie, iar Stânga nu trebuie să ezite în a-şi reaminti originile. 

Se așteaptă schimbări majore, iar noi trebuie să fim pregătiţi 
pentru ele. Când acestea se vor produce, vor apărea neapărat şi cu- 
vintele necesare, ne spune Traverso. Nu trebuie să negăm istoria, 
ci mai degrabă să recunoaștem că s-a încheiat un ciclu istoric, că 
trebuie să mergem mai departe. 

Religie, educaţie, cultură și politică 
în Republica Moldova 
Sergiu Bejenari 


Republica Moldova, la fel ca şi multe alte state ex-sovietice, este 
actualmente o ţară în care majoritatea cetăţenilor - 96.8%, conform 
ultimului recensământ din 2014 - se declară a fi de religie creştin 
ortodoxă, şi aceasta în pofida unor încercări de laicizare forţată în 
perioada Uniunii Sovietice. Celelalte grupuri religioase, deși mult 
mai mici, au şi ele un profil creştin (catolic, neoprotestant etc.). 

În noua istorie a Republicii Moldova, ortodoxia, gestionată de 
cele două mari instituţii — Mitropolia Moldovei şi Mitropolia Basa- 
rabiei - a fost mereu într-o poziție dominantă față de celelalte culte. 

Această poziţie conţine o contradicție evidentă. Pe de o parte, 
Legea privind libertatea de conştiinţă, de gîndire şi de religie pre- 
vede că ”Cultele religioase sunt autonome, separate de stat, egale 
în drepturi în faţa legii şi a autorităţilor publice”, iar discriminarea 
“unui sau altui cult religios se pedepseşte conform legislaţiei în vi- 
goare. Pe de altă parte, aceeaşi lege prevede, în articolul 15 (5), că 
statul recunoaşte “importanța deosebită și rolul primordial al reli- 
giei creştin-ortodoxe şi, respectiv, al Bisericii Ortodoxe din Moldova 
în viaţa, istoria şi cultura poporului Republicii Moldova.” Adică, pe 
de o parte, legea prevede o egalitate între grupurile religioase (şanse 
egale de activitate), iar, pe de altă parte, aceeaşi lege motivează un 
tratament preferenţial pentru un cult, Biserica Ortodoxă (iar între ele, 
aşa cum se va vedea, o singură organizaţie — Mitropolia Moldovei). 

Biserica Ortodoxă din Moldova (BOM) este divizată în două ta- 
bere mari, dar inegale: Mitropolia Basarabiei aflată sub jurisdicția 
Patriarhiei Române şi Mitropolia Chişinăului şi a Întregii Moldo- 
ve (în continuare Mitropolia Moldovei) sub jurisdicția Patriarhiei 
Ruse. Această situaţie se datorează contextelor și influențelor 
politice şi geopolitice. 

Mitropolia Basarabiei, fondată după unirea din anul 1918, 
şi-a stopat activitatea pe teritoriul Republicii Moldova în peri- 
oada ocupaţiei sovietice. După destrămarea URSS şi declararea 
independenţei, mai exact pe 14 septembrie 1992 Biserica Ortodoxă 
Română din Republica Moldova a reluat activitatea, aceasta având 
statut autonom. 

Mitropolia Moldovei deţine controlul asupra majorităţii biseri- 
cilor ortodoxe din Republica Moldova şi activează sub jurisdicția 
Patriarhiei Moscovei, fapt nerecunoscut de Patriarhia Română. Din 
anul 1989 la conducerea BOM este Mitropolitul Vladimir, în trecut 
fost secretar al Direcţiei Eparhiale din Cernăuţi, personalitate con- 
troversată în viaţa publică în Republica Moldova. 


Funcţiile religiei 

În societatea contemporană, Biserica, împreună cu alte instituții, 
este într-o dificilă perioadă de tranziţie, adaptându-se cu greu la 
schimbările tehnologice şi sociale. Rolul instituţiilor religioase este 
şi el unul în continuă schimbare - păstor al poporului, consilier 
spiritual al cetăţenilor, aliat fidel şi necritic al puterii, una dintre 
instituţiile cele mai bogate în ţară, promotori ai capitalismului con- 
sumerist — iată câteva din rolurile pe care biserica ortodoxă din 
Moldova le joacă simultan. De asemenea trebuie să adăugăm că, 
chiar dacă este într-o relaţie privilegiată cu statul moldovenesc, 
biserica ortodoxă trebuie să reziste şi competiţiei din partea altor 
culte religioase. 

Faptul că Mitropolia Moldovei se subordonează Patriarhiei 
Ruse iar Mitropolia Basarabiei — Patriarhiei de la București - adau- 
gă complicaţii suplimentare atît pentru conducerile celor două 
instituții, cât și pentru enoriaşi. În acest caz simpatiile religioase tre- 
buie să se acomodeze realităţilor relaţiilor politice între autoritățile 
dintre două ţări. 

Pe plan intern, relaţia dintre politic şi biserica ortodoxă este mult 
mai simplă. Mitropolia Basarabiei, fosta cauză politică a PPCD-ului 

şi intelighenţiei unioniste, e un fel de soră vitregă mai mică pentru 
Mitropolia Moldovei care s-a bucurat constant de sprijinul diverse- 
lor guvernări. 

Mitropolia le-a “mulţumit” acestor guvernări prin sprijin 
aproape necondiţionat (circula pe net un video ce aduna o serie de 
elogii făcute de preoţii de la Curchi pentru preşedintele Voronin, 
apoi, câțiva ani mai târziu, pentru Vlad Filat, care îl debarcase pe 
Voronin de la putere, apoi săptămâna trecută pentru actualul con- 
ducător din umbră a ţării, Vlad Plahotniuc). 

Ca să-şi păstreze o oarecare aparenţă de distanţă față de gu- 
vernare și ca să acomodeze diversele viziuni despre relația cu po- 
liticul, geopoliticul şi societatea, Mitropolia Moldovei a adoptat 
strategia de a tolera anumite figuri mai nonconformiste” precum 
episcopul Marchel (cunoscut pentru viziunile sale proruse şi pen- 
tru critica “acerbă” față de cursul european al țării) sau părintele 
Pavel Borşevschi (cunoscut pentru atitudinile sale mai liberale). 
Deasupra tuturor, mitropolitul Vladimir în rol de mediator şi tă- 
tucă înţelept, capabil să acomodeze aceste diferenţe şi să se asigu- 
re că lupta acestor fracțiuni interne nu va ameninţa în vreun fel 
relaţia bună a bisericii cu politicul. 

La nivel de "model de imitat”, Mitropolia Moldovei a eşuat 
să ofere vreo alternativă capitalismului consumerist, sucombând 
total influenței acestuia. Conducătorii ei — mitropolitul, episcopii, 
preoții și călugării — duc un mod de viaţă luxos, caracterizat prin 
automobile scumpe, petreceri, case spaţioase etc. 


Relaţia BOM cu statul 

După cum a fost menţionat mai sus, relația dintre stat şi BOM 
este una specială, iar legea îi oferă BOM un statut preferenţial. Ma- 
rile sărbători ortodoxe sunt şi sărbători de stat (deci zile de odih- 
nă). Acest lucru nu se întâmplă cu alte confesiuni, adică dacă de 
exemplu la Baptişti sau Martorii lui lehova ar fi careva sărbători, 
nu s-a auzit ca statul să declare zile de odihnă. 

Unul din principalele cadouri pe care le are BOM din partea sta- 
tului este politica fiscală preferenţială față de cultele religioase, care 
îi scutește de impozitele pe bunurile imobiliare şi funciare. Legea 
privind cultele religioase şi părţile lor componente postulează, la 
articolul 43 că (1) Statul promovează faţă de cultele religioase o po- 
litică fiscală preferenţială. (2) Părţile componente ale cultelor reli- 
gioase cărora le aparţin lăcaşurile de cult, precum şi terenurile pe 
care acestea sînt construite, sînt scutite de impozitele pe bunurile 
imobiliare şi funciare conform prevederilor Codului fiscal. 

Acest lucru desigur că oferă un “rai fiscal” pe teritoriul ţării 
pentru toate bisericile, mănăstirile şi magazinele bisericeşti. Tot- 
odată, BOM, conform statutului juridic, se află aproape la egal cu 
asociaţiile obşteşti, însă şi aici beneficiază de scutiri suplimentare. 
Bisericile sunt scutite de plata impozitului pe venit dacă îndeplinesc 
condiţiile legale, adică dacă reinvestesc sau cheltuie banii pentru 
activităţile indicate în statut. 

Bisericile mai deţin așa-zisele magazine sau unități comerciale în 
care vând diverse obiecte de cult (icoane, cruci, literatură, etc), adică 
activează în calitate de agenţi economici. Acest lucru înseamnă că, 
conform legislaţiei, ar trebui să elibereze bon de plată, să deţină apa- 
rat de casă şi nu în ultimul rând să prezinte rapoarte financiare și dări 
de seamă la Serviciul Fiscal de Stat. Dar, din varii motive, acest lucru 
nu se respectă, ba mai mult, slujitorii domnului, din numele Mitro- 
poliei, optează pentru introducerea unor prevederi legale care ar 
scuti bisericile de prezentarea rapoartelor la FISC. 

Tot Codul Fiscal spune că organizaţiile necomerciale (în aceas- 
tă categorie sunt şi bisericile) nu au dreptul să susţină nici verbal, 
nici financiar partide politice, candidaţi la funcţii publice şi admi- 
nistrative etc. În cazul în care biserica sau cultul religios va încălca 
aceste prevederi, în mod normal legal organizaţia religioasă va fi 
impozitată conform algoritmului general. 

Deşi în legislaţie sunt clar stipulate aceste prevederi, în toate pe- 
rioadele electorale au fost întâlnite mai multe cazuri în care slujitorii 

bisericilor au încălcat legislaţia și au făcut agitație pentru diverse 
partide politice, iar penalizările n-au urmat. Aceasta se întâmplă fie 
din motiv că înalții reprezentanţi ai Mitropoliei Moldovei ţin prea 
mult la privilegiile de care beneficiază, cum ar fi numerele guver- 
namentale la automobilele cu care se deplasează sau pașapoartele 
diplomatice, fie că reprezentanţii autorităților centrale din ţară mi- 
zează pe suportul preoţilor pentru câştigul alegerilor. Până la urmă 
este o comoditate atât pentru biserică cât şi pentru stat, ambele părți 
beneficiind reciproc în urma încălcării legislaţiei. 


Păcatele şi ilegalitățile BOM 

Mitropolitul Vladimir este, într-un sens, o ilustrație excelen- 
tă pentru, pe de o parte, relația de simbioză dintre religie și stat 
şi, pe de altă parte, pentru atitudinea necritică pentru “ispitele 
lumii materiale” din jurul său. Altfel spus, chiar dacă conduce o 
instituţie care predică moderaţia şi care postulează superioritatea 
unor valori spirituale asupra celor materiale, mitropolitul se plim- 
bă cu automobile de ultima generaţie, deţine pașaport diplomatic 
şi trăieşte în lux. 

După cum ne arată o investigaţie a Ziarului de Gardă din 2014 , 
Mitropolitul Vladimir deține averi impunătoare înregistrate atât pe 
numele său mirean, Nicolae Cantarean, cât şi pe numele unor alți 
preoți şi prieteni de afaceri. Deţine SRL-uri fondate în anii '90 (pe 
atunci deja deținea postul de Înalt Prea Sfinţit “ÎPS”), apartament 
cu valoare de circa 3 milioane de lei. Mai are și o casă de vacanţă 
în pădurea de lângă satul Ruseştii Noi, Ialoveni, terenul căreia este 
închiriat de la Agenţia ”Moldsilva” până în anul 2059 pentru o sumă 
simbolică (apropo, terenul nu este înregistrat oficial pe numele Mi- 
tropolitului, ci pe una din firmele sale fondate împreună cu un oare- 
care leromonah Nicolae). Totodată, lângă această casă de vacanţă o 
altă firmă din gaşca ÎPS deţine un hectar de pădure. 

Deşi Sfintele Canoane după care “se conduc” Înalt Prea Sfinţiţii o 
spun foarte simplu că “slujitorii domnului” nu ar trebui să „ia asu- 

pra sa purtări de grijă lumești” , mitropolitul Vladimir are suficiente 
pârghii şi prieteni cu funcţii importante în stat care îi oferă suport 
în acest sens, iar administrarea treburilor lumești într-un fel nu sunt 
făcute direct de dumnealui. O fi o treabă bună în gândul lui, mai 
oferă câteva posturi de muncă unor juriști, plus paznici, meșteri etc. 

Dar, pe lângă toate acestea, Mitropolitul Vladimir iubeşte totuși 
luxul, căci este greu să fii prieten cu oligarhii şi să nu vrei să ai stilul 
lor de viață. Un exemplu deosebit este cazul apărut în presă, despre 
care a scris Ziarul de Gardă, călătoria lui Mitropolitul Vladimir la 
mare alături de o femeie. Acesta apare în fotografii pe plajă, alături 
de o oarecare Nelli Tcaciuc, despre care ulterior Nicolae Cantarean 
a spus că este o rudă îndepărtată. Greu de spus dacă este adevărat 
sau nu, însă cert este că ÎPS își permite vacanțe în Turcia, în hotel de 
cinci stele. Pe ai cui bani? Să fie oare din banii plătiți de creştini la 
biserică sau poate din veniturile SRL-urilor pe care le deţine? 

Aceste detalii desigur că nu vor ieşi atât de uşor la iveală pentru că 
Mitropolia Moldovei este una din instituţiile cele mai netransparente. 

Cum spuneam mai sus, statutul privilegiat al Bisericii Ortodo- 
xe din Moldova și încălcările legislaţiei pe care le comit “slujitorii 
domnului” este răsplătit, între altele, de sprijinul constant pe care 
îl dau Mitropoliile diverșilor politicieni (chiar dacă legea, așa cum 
indicam mai sus, interzice expres acest lucru). 

Presa a scris despre mai multe cazuri în care care “slujitorii 
domnului” au susținut candidaţi politici în campaniile electorale. 
Mitropolitul Vladimir este exemplul viu prin care a arătat relații 
apropiate practic cu toți demnitarii de stat, nu doar după inves- 
tirea în funcții, dar și până la. ÎPS îndemna preoţii în 2009 să vo- 
teze pentru Partidul Comuniştilor în frunte cu Vladimir Voronin. 
Unele biserici din Mitropolia Basarabiei îndemnau enoriașii săi, în 
aceeaşi perioadă, să voteze cu PPCD-ul lui lurie Roşca şi distribu- 
iau ziarul acestuia, Flux, chiar în biserică. 

Relaţia cu ex-premierul şi preşedintele Partidului Liberal De- 
mocrat din Moldova, Vlad Filat, a fost şi este una apropiată, până 

şi cununia liderului politic fiind ţinută de Mitropolitul Vladimir, 
pentru că acela a susținut predarea religiei în şcoli. O mulțumire 
specială a fost prezenţa unei imagini cu Mitropolitul şi unui mesaj 
de susţinere a candidatului la scaunul primarului de Chișinău 
Serafim Urechean în ziarul de propagandă electorală din 2015. 

Totodată, ÎPS Vladimir a participat și la evenimentul de lan- 
sare în campanie electorală a candidatului la primărie din partea 
PLDM. În urma acestui caz, societatea civilă a bătut alarma și a 
scris o scrisoare deschisă către autorităţile publice centrale prin 
care solicitau penalizarea Bisericii Ortodoxe din Moldova şi impo- 
zitarea acesteia pentru implicarea directă în campania electorală. 
În privinţa acestui caz, atât staff-ul PLDM, cât şi Mitropolia nu pu- 
teau găsi vinovatul, serviciul de presă al ÎPS spunând că imaginea 
şi mesajul Mitropolitului au fost publicate fără acordul acestuia, 
iar cei de la PLDM arătau cu degetul unul spre altul. Până la urmă 
nimeni nu a fost sancționat. Inspectoratul Fiscal a răspuns că poate 
lipsi biserica de statutul preferenţial doar dacă ar exista o decizie 
irevocabilă de judecată. 

Peste un an de la cazul cu “reîntoarcerea gospodarului” (me- 
sajul electoral al lui S. Urechean), Mitropolitul Vladimir în tim- 
pul unei liturghii la care participa şi candidatul la preşedinţie 
Igor Dodon, a avut un discurs lăudăros față de liderul Partidului 
Socialiştilor, calificându-l drept un creştin exemplar care frecven- 
tează săptămânal slujbele bisericeşti. Numindu-l “preşedintele 
Dodon”, deşi încă nu deţinea această funcție în stat, apoi a oferit 
şi interviu pentru presa deținută de deputatul socialist Corneliu 
Furculiță. Putem sau nu cataloga aceste acțiuni ale Mitropolitului 
Vladimir drept o implicare în campania electorală? Sunt înclinat să 
răspund afirmativ la această întrebare. 

Ce poate fi mai de ajutor pentru un candidat la prezidenţiale 
decât o binecuvântare din partea capului Bisericii într-o ţară cu 
majoritatea cetățenilor de credinţă creştin ortodoxă? 


- 236 - 


PARTEA II + Religie și societate în Republica Moldova și în vecinătatea ei 





Ulterior, după câştigul alegerilor și obţinerea funcției de 
Preşedinte al Republicii Moldova, Igor Dodon într-adevăr a fost în 
mod constant alături de biserică (şi mai puţin aproape de agenda sa 
zis socialistă). , 

Acesta a contribuit la extinderea și amplificarea agendei con- 
servatoare a Mitropoliei Moldovei prin declaraţii homofobe şi in- 
stigatoare la ură, în numele unor așa-zise valori tradiționale. 

Asociaţia Obştească ”Genderdoc-M a lansat și o plângere îm- 
potriva discursului homofob şi instigator la ură al Preşedintelui 
Republicii Moldova. Consiliul pentru Prevenirea și Eliminarea 
Discriminării și Asigurării Egalităţii l-a recunoscut vinovat pe 
Preşedintele Igor Dodon pentru instigare la discriminare pe crite- 
riu de orientare sexuală. Dar, după câte se vede, în Republica Mol- 
dova dacă ai datorii față de Mitropolie și îţi doreşti să deţii puterea 
cu ajutorul bisericii, trebuie să fii creştin “adevărat”. Preşedintele 
Igor Dodon s-a ţinut de cuvânt, indiferent de legislaţie, dumnealui 
a preferat să persevereze în discursuri conservatoare religioase. 

Relaţia privilegiată dintre Mitropolia Moldovei și președinte a 
fost arătată atunci când președintele Dodon a sfințit proaspăt reno- 
vata clădire a preşedinţiei (aceasta a fost renovată din banii oferiţi 
de autorităţile din Turcia ). Doar Mitropolitul Vladimir a fost invi- 
tat, iar celălalt mitropolit, al Mitropoliei Basarabiei, nu a fost invitat. 


Frontul socio-cultural al Bisericii. Învăţământul laic şi educaţia 
moral-spirituală în școli 

Frontul politic (adică cucerirea simpatiei autorităților) nu este 
unicul front de activitate al bisericii ortodoxe. Un alt front, la fel de 
important, este cel social în cadrul căruia biserica încearcă să fie un 
actor relevant în domeniul culturii, educaţiei, vieţii spirituale, atât 
pentru a rămânea relevantă, cât şi pentru a-şi asigura un control 
asupra minţilor oamenilor. 

Un succes al BOM pe acest front este includerea educaţiei reli- 
gioase în școli. Dacă sondajele totuşi arată că societatea are o 

încredere bună în biserică, “slujitorii domnului” nu ezită să se 
folosească de relaţiile de prietenie cu statul şi să lucreze la delai- 
cizarea învățământului. 

În Constituţia Republicii Moldova este stipulat clar, prin artico- 
lul 35, (p. 8) cu referire la Dreptul la învăţură că Statul asigură, în 
condiţiile legii, libertatea învățămîntului religios. Învăţământul de 
stat este laic. La fel Legea învățământului nr. 547 din 21.07.1995, 
art. 4 Principiile învățământului (p. 3) spune că Învăţămîntul de stat 
este laic, refractar la discriminare ideologico-partinică, politică, ra- 
sială, națională. Constituţia însă nu-i împiedică pe “slujitorii dom- 
nului” să se implice la diverse evenimente din cadrul instituţiilor 
de învățământ cum ar fi careul de la primul sunet, preoții fiind 
prezenţi la acest eveniment practic în toate şcolile din ţară. În 
școlile din Republica Moldova îşi fac studiile copii care provin 
din familii care împărtășesc diverse religii, toţi aceşti cetățeni sunt 
plătitori de impozite şi îşi dau copiii la şcoală pentru a face stu- 
dii, nu pentru a participa la slujbe religioase organizate chiar la 
primul sunet. Citirea Bibliei şi stropirea cu agheasmă la careu nu 
este altceva decât încălcarea principiului libertăţii de gândire reli- 
gioasă la copii. În acest sens au fost scrise nenumărate plângeri din 
partea părinţilor către Ministerul Educaţiei. Recent, în anul 2017, 
reprezentanţii societăţii civile împreună cu părinţii au înaintat şi 
o petiție prin care solicitau ministerului să renunţe la slujbele re- 
ligioase de la careurile cu prilejul începutului şi sfârşitului anului 
şcolar. Cu părere de rău, autorităţile nu au întreprins măsuri şi au 
ignorat nemulțumirile minorităţilor religioase cu privire la această 
problemă, în anul următor aceste slujbe s-au repetat. Indiferenţa 
autorităților nu face altceva decât să stârnească ură și discriminare 
pe criterii religioase între copii şi părinţi. 

Implicarea bisericii în instituţiile de învățământ nu se încheie 
aici - pentru unii directori de școală frumosul şi cultura înseamnă 
să pui icoane pe pereţii din clase. Din varii motive se uită că la 
şcoală se fac studii, iar la biserică se roagă, locul icoanelor fiind la 

biserică sau acasă, nu şi în clasele în care îşi fac studiile copii ale că- 
ror familii împărtășesc alte religii decât cea creştin ortodoxă. Obrăz- 
nicia unor manageri școlari în unele cazuri depăşesc orice limite, 
aceştia oferă săli în instituţiile de învățământ pe care le transformă 
în mini-biserici cu icoane şi lumânări. Un exemplu este amena- 
jarea unei biserici ortodoxe în incinta Liceului "George Meniuc” 
din municipiul Chişinău la care au loc slujbe reale, iar ora de re- 
ligie este făcută de către preot chiar dacă la liceu își fac studiile 
elevi de mai multe confesiuni. Toate aceste lucruri au loc “legal” 
în mai multe licee din ţară, cu documente confirmative din partea 
direcțiilor de învățământ prin care “slujitorilor domnului” le sunt 
permise transformarea unor clase în biserici. 

Intimidările la nivel naţional vis-a-vis de minoritățile religi- 
oase sunt apărate de legislaţie. În articolul 4, punctul 4 al Legii 
învățământului este scris că Educaţia moral-spirituală în învă- 
ţămîntul de stat primar este un obiect de studiu obligatoriu, iar în 
învățămîntul secundar, mediu de specialitate şi superior este un 
obiect de studiu facultativ. Acest obiect este predat de persoane 
cu o pregătire profesională corespunzătoare. Elaborarea concep- 
ţiei, programelor de învățămînt şi pregătirea cadrelor didactice 
pentru predarea obiectului “Educaţia moral-spirituală” constituie 
prerogativa Ministerului Educaţiei. Punctul 4 din art. 3 al Legii 
învățământului intră în contradicţie cu punctul 3 al aceleiaşi legi, 
dar şi cu noţiunea de învățământ laic garantat de Constituţia Re- 
publicii Moldova. Din acest motiv putem oare considera această 
lege drept una neconstituțională? Se pare că nu, pentru că una din 
explicaţiile de bază vor fi statisticile conform datelor recensămân- 
tului din 2014 care arată că în Republica Moldova trăiesc circa 98% 
de cetăţeni declaraţi creştin ortodocşi, dintre care 71% îşi doresc 
ca disciplina religia să fie opţională, iar 66% îşi doresc ca copiii săi 
să studieze cursuri doar despre religia lor (un studiu detaliat în 
acest sens este “Biserica şi Statul din Republica Moldova” realizat 
cu suportul Fundaţiei Soros-Moldova în 2016). 

Un astfel de rezultat se datorează în mare parte nu bisericii, ci 
sistemului de învățământ din ţară, care pe lângă faptul că nu oferă 
condiții prielnice în școli, aceştia menţin salariile cadrelor didactice 
la un nivel foarte mic (salariile în realitate variază între 38 și 135 
euro, pe când oficial guvernul spune că este de circa 300 euro) , mo- 
tiv din care prin rândul profesorilor an de an tot mai puţini tineri 
doresc să lucreze în domeniul educaţiei, iar vârsta şi situaţia finan- 
ciară a celor peste 40% de învăţători rămași în sistem nu le permite 
să meargă în rând cu schimbările pe plat tehnologic şi social. 

Studierea obligatorie a disciplinei educaţia moral-spirituală în 
clasele primare din Republica Moldova redă clar caracterul quasire- 
ligios al învățământului care se impune la începutul secolului XXI. 
Relaţia stat-biserică contribuie la “dezvoltarea învăţământului”, 
impunând bazele credinţei creştin-ortodoxe copiilor de la o vâr- 
stă fragedă de 6-7 ani. Ministerul Educaţiei ne-având resurse fi- 
nanciare pentru întreținerea şcolilor, cadrelor didactice, manua- 
le, cărţi etc, încheie aşa zisul pact simbolic cu biserica, căreia îi 
oferă o susținere suplimentară, incluzând preoţii în instituţiile 
de învățământ în calitate de pedagogi pentru predarea educaţiei 
moral-spirituale şi religiei ortodoxe. Pentru Ministerul Educaţiei 
această disciplină, conform legislaţiei, este o prerogativă. Adică pe 
lângă faptul că BOM este scutită de impozite, BOM este privilegi- 
ată faţă de alte confesiuni, reprezentanţii BOM încalcă de nenu- 
mărate ori legislaţia și totodată mănâncă din aceeaşi farfurie cu 
diverşi oligarhi de la putere, statul găseşte resurse financiare în ve- 
derea "dezvoltării unei societăţi cu un grad de moralitate sporit”. 

Conform Ghidului învățătorului pentru disciplina educaţia 
moral-spirituală “propune, nu impune, valori morale şi spirituale 
ce stau la baza culturii naționale și europene”. Să presupunem că 
aceste valori sunt doar propuse şi nu impuse, însă dacă deschi- 
dem manualul de clasa I (autori Tatiana Niculcea și Angela Cara, 
ediţia din anul 2014, manual oficial inclus în curriculum) la pagina 
24 găsim tema “Învățătura lui lisus Hristos”, micuţii sunt învăţaţi 

despre comportamente pozitive în combinaţie cu discuţii despre 
locuri şi lăcașuri sfinte. Deci, la vârsta când copiii abia încep să 
dezvolte creşterea rolului său în explorarea lumii, sistemul de 
învățământ împreună cu biserica îi creează asocieri prin care bi- 
nele nu este doar să fii ascultător și să faci bine celor din jur, dar şi 
să mergi la biserică. În continuare urmează teme și imagini legate 
strict de religia creştină ortodoxă: biserici, colinde de crăciun, lecţii 
de sârguinţă îmbinate cu imagini în care copiii stau îngenunchiaţi cu 
lumânările în mână şi se roagă, lecţii despre iertare şi cântece des- 
pre lisus etc. Toate aceste așa-zise învățături despre moralitate sunt 
mixate cu imagini și versuri biblice. Să fie oare aceasta o tendință a 
sistemului de învățământ din Republica Moldova, în timp ce era IT 
demult a venit şi la noi în ţară, iar în școlile moderne se pune accent 
pe învăţarea copiilor utilizând metode care le-ar permite o inclu- 
ziune uşoară în societate? Se pare că Ministerul Educaţiei le face 
un serviciu BOM, care ulterior împreună cu candidaţii politici vor 
putea manipula diverse campanii electorale şi adoptarea unor legi 
comode pentru un control mai simplu asupra societății. 


BOM, cenzura culturală și instigarea la ură 

„Noi suntem în țară ortodoxă şi Ştefan cel Mare a apărat-o de tot soiul 
de jidovi, dar ei au venit şi au pus menora”, striga mare şi tare Protoiere- 
ul, Președintele Asociaţiei Ortodoxe „Sf. Fericita Matrona”, Anatolie 
Cibric, în anul 2009 în timp ce a vandalizat obiectul de cult iudaic. 

Atunci comunitatea de evrei din Republica Moldova a avut 
permisiunea autorităţilor municipiului Chişinău pentru instalarea 
temporară a candelabrului ”Menorah” în scuarul Europei din Gră- 
dina Publică, pe perioada sărbătorii Hanuca. “Slujitorul domnu- 
lui”, Anatolie Cibric, şi-a permis atunci să discrimineze nu doar 
pe criterii religioase, dar şi etnice, numind comunitatea de evrei 
”jidovi”. Grupul de preoţi care a participat la manifestaţia respec- 
tivă a avut loc în centrul capitalei Republicii Moldova, în plină zi 
când erau copii în stradă. O fi fost acela un exemplu de educaţie 

a toleranţei şi dragostei față de oameni? Desigur că nu. Mitropo- 
lia şi-a exprimat dezacordul cu acţiunile preoților agresivi, dar şi 
față de instalarea candelabrului într-un spaţiu public. Până la urmă, 
Protoiereul Anatolie Cibric a primit o amendă de 600 lei. Fără scuze, 
fără stres, cei cu legea-n mână sunt prieteni cu biserica şi au închis 
ochii la acţiunile antisemite ale reprezentanţilor bisericii ortodoxe. 

Pe lângă aspectul politic al incidentului, acesta are şi o dimensi- 
une culturală. BOM nu agreează în nici un fel ideea unei diversități 
culturale a populaţiei țării. 

În perioada guvernării PCRM, prietenoasă cu ÎPS Vladimir 
(de fapt ca orice altă guvernare de la independenţă), Mitropolia 
Chișinăului și a Întregii Moldove și-a permis să cenzureze şi câ- 
teva evenimente culturale. În 2007, Mitropolia Moldovei făcea 
apel către credincioşi să boicoteze filmul ”Codul lui Da Vinci”, 
deoarece pelicula ar fi avut mesaje instigatoare la ură vis a vis de 
cetăţenii creştini ortodocşi. Astfel de îndemnări au urmat de la Mi- 
tropolia Basarabiei şi de la Episcopia Catolică de Chişinău, dar cea 
mai activă a fost instituţia care reprezintă valorile morale a celor 
95,5% de cetățeni de credință creștin ortodoxă din Republica 
Moldova. Protopopul şi secretarul Mitropoliei Moldove, Vadim 
Cheibaș, vorbea cu o gravitate apocaliptică despre premiera filmu- 
lui "Codul lui Da Vinci” care a avut loc la cinematograful ”Patria” 
(Emil Loteanu). Acesta califica pelicula drept o lovitură directă la 
valorile creştine, iar indignarea era din motiv că în acel film de 
ficţiune, lisus Hristos este arătat ca un simplu muritor cu viață 
pământească, vicii şi chiar copii cu Maria Magdalena. Valul de gă- 
lăgie împotriva filmului nu a influenţat cumva agenda cinemato- 
grafului, iar oamenii au mers la premieră. 

Dacă puterea bisericii este mai slabă când merge vorba de 
instituţii culturale private, așa cum era cinematograful Patria, 
atunci în instituţiile culturale controlate de stat cum ar fi teatre, 
case de cultură, săli cu orgă sau filarmonici, influenţa este cu mult 

mai mare. Un exemplu a fost în 2007, atunci reprezentanţii BOM 
s-au implicat abuziv în interzicerea spectacolului ”Monoloagele 
Vaginului” de celebra autoare din SUA Eve Ensler, care luptă îm- 
potriva violenţei față de femei printr-o altă modalitate. 

Interzicerea spectacolului de către Ministerului Culturii şi Tu- 
rismului nu era mult de așteptat, a venit în urma unor acţiuni de 
limitare a dreptului la libertatea de gândire, din partea Asociaţiei 
ortodoxe “Sf. Maica Matrona”, prietenoasă mitropoliei. În tim- 
pul repetiţiilor în Filarmonica “Serghei Lunchevici” din mun. 
Chișinău a dat buzna un grup de femei împreună cu interpretul 
Anatol Latişev, adresând echipei învinuiri şi blesteme. 

Mitropolia Moldovei declara cu privire la spectacol că acesta 
aduce laudă adulterului și imoralităţii, denaturează intimitatea, 
depăşeşte granițele morale ale familiei creştine. 

În ultimii ani BOM este mai puţin activă pe domeniul cultural în 
sensul impunerii unei cenzuri. Nu pentru că şi-ar fi interesul pentru 
acest domeniu. Îndrăznesc să avansez ideea că, mai degrabă, BOM 
a înţeles că, dacă tot nu se poate lupta cu valul de cultură laică 
ce vine oricum, ca influenţă a globalizării, a circulaţiei bunurilor 
culturale, a consumerismului, atunci aceasta poate deveni un ac- 
tor producător de bunuri culturale specifice. Cred că acesta este 
sensul apariţiei unor autori religioşi precum Savatie Baştovoi care 
scriu pe teme culturale în vogă, dintr-o perspectivă religioasă: dra- 
goste și relaţii personale, gender, parenting etc. Într-un sens, mai 
degrabă decât vocea care se opune, BOM încearcă să fie una dintre 
vocile câmpului cultural, aducând discuţia în albiile care o inte- 
resează, încercând să construiască valori și teme culturale proprii, 
să participe activ la marile dezbateri culturale (mai ales în sensul 
culturii populare) ale epocii etc. 

O altă direcţie a activității BOM pe frontul cultural este relaţia 
cu alte grupuri religioase. În 2016 ÎPS Mitropolitul Vladimir a con- 
stituit Sectorul Sinodal pentru Activitatea Misionară, antisectară 


— 243 — 


RELIGIE ȘI SOCIETATE ÎN REPUBLICA MOLDOVA 





şi antischismatică. Scopul acestui departament al Mitropoliei era 
de a da startul unui război împotriva aşa-ziselor “secte”, adică alte 
confesiuni religioase cum ar fi Martorii lui lehova, Adventiștii de 
Ziua a Şaptea etc, prin desfăşurarea unor campanii de propagandă 
“anti”, pentru a menţine influenţa și controlul suprem asupra ”su- 
fletelor” enoriașilor. 

În acest fel, BOM încearcă să îşi protejeze “teritoriul canonic”, 
adică un monopol al activităţii religioase în spaţiul Republicii 
Moldova. 

Aceste lupte sunt şi despre păstrarea şi creşterea veniturilor 
financiare bisericești, formate din taxele pentru oficierea ceremo- 
niilor tradiţionale cum ar fi cununii, cumetrii, botezuri, înmormân- 
tări. Taxele pentru serviciile oferite de “slujitorii domnului” vari- 
ază de la o biserică la alta, unele se presupune că sunt modeste, 
altele sunt atât de mari încât creștinii din familii cu venituri mici 
nu-şi pot permite o simplă înmormântare, unii preoţi chiar refu- 
zând să oficieze anumite slujbe dacă ştiu că creştinul cutare nu are 
suficiente resurse financiare, invocând că fie nu a fost cununat sau 
botezat în biserica din localitate ori că a trăit în păcat. 

Să vedem câteva exemple scandaloase apărute în mass-media. 
În luna august 2017 Parohul bisericii, Alexei Gheorghelaş, din sa- 
tul Frasin, raionul Dondușeni, a încuiat biserica şi a refuzat să în- 
mormânteze un băştinaş care, fiind plecat la Moscova la muncă, 
a decedat într-un accident pe şantier. Motivul refuzului a fost că 
bărbatul decedat nu a reuşit să se cunune. Cu un an mai devreme 
acelaşi preot a refuzat să înmormânteze un enoriaş care nu s-ar fi 
împărtășit și era alcoolic. 

Un alt preot de la nordul ţării, din satul Clocuşna, raionul 
Ocniţa, Valeriu Ungureanu, a devenit renumit pentru că a refuzat 
să înmormânteze un enoriaş din sat pentru că nu aveau suficienți 
bani. Apoi s-a descoperit că “slujitorul Domnului” nu se apuca să 
oficieze botezuri dacă cuplul nu aveau cel puţin 15 cumetri. Adică 
în cifre ar fi circa 1000 de lei. 

Mai recent, în noiembrie 2018, preotul din satul Răciula, raio- 
nul Călărași, a refuzat să o înmormânteze pe o enoriașă, din motiv 
că fiica acesteia și-a botezat copilul în satul vecin, obligând-o mai 
întâi să achite taxa de botez la biserica din satul natal, apoi preotul 
va accepta să o înmormânteze pe maică-sa. 

Lista acestor cazuri care "promovează valorile creștine” poate 
continua, şi astea sunt doar câteva exemple. Reprezentanţii Bise- 
ricii Ortodoxe din Moldova, pe lângă faptul că îi intimidează şi 
discriminează cetățenii care împărtăşesc alte confesiuni religioase, 
îşi bat joc de creştinii ortodocşi care de multe ori dau ultimul leu 
pentru o lumânare. Pe de o parte, se declară apărătorii valorilor 
tradiționale creștine, iar, pe de alta „manifestă un comportament 
de oameni lacomi care își umilesc enoriașii. 


În loc de concluzie. 

Biserica Ortodoxă din Republica Moldova, prin prisma privile- 
giilor şi conexiunilor cu puterea, nu ar trebui să danseze în ritmul 
intereselor actorilor politici. Participând la jocurile electorale, bise- 
rica nu face altceva decât să contribuie la înmulţirea diviziunilor 
în societate. 

Apoi, BOM a abandonat rolul pe care îl aşteaptă toată lumea de 
la ea: să fie de partea celor sărmani şi neajutoraţi, a celor slabi şi 
umiliți (care-s foarte mulți). 

Să nu uităm, în cel mai mare scandal politico-economico-moral 
al istoriei contemporane a ţării — furtul miliardului — vocea bisericii 
nu s-a auzit nicăieri. Absența acestei voci (care ar fi criticat, ar fi ad- 
monestat — or, e scris în Biblie să nu furi) ar putea cântări mai mult 
decât sprijinul vocal pentru tot felul de figuri politice temporare. 

Rolul acestei instituţii este de a contribui la un echilibru moral 
în societate. Cetăţenii Republicii Moldova demult au depăşit ste- 
reotipurile în care credeau la începutul anilor '90, dar metodele 
de influență ale BOM eu rămas aceleaşi. Atât timp cât BOM va 

urma strategiile sale conservatoare, numărul enoriaşilor va scade 
semnificativ. Tânăra generaţie nu mai merge duminica la biserică, 
şi acest lucru probabil că este simţit de Mitropolia Moldovei, ale 
cărei tactici de propagandă deja nu mai sunt eficiente. 

Lupta pentru încredere se face prin fapte bune şi transparenţă, 
nu prin impunere. Oricât de mult Mitropolia Moldovei nu s-ar zbate 
pentru păstrarea influenţei, din câte se vede, cel de-al doilea deceniu 
al secolului XXI inevitabil este apusul Bisericii Ortodoxe din Repu- 
blica Moldova. Pentru că tot mai multă presă scrie, iar tot mai mulți 
cetăţeni se informează, întreabă şi luptă pentru bunul simţ. 

Amin. 

Conservatorismul modern și reinventarea 
trecutului ca instrument de creare 
a realității sociale 
Lilia Nenescu 


Conservatorismul clasic este o ideologie bazată pe o 
experiență imediată a trecutului, şi anume pe experiența imedia- 
tă a Revoluţiei Franceze, adică a unui trecut care se rupea drama- 
tic chiar sub ochii oamenilor. 

Conservatorismul modern (de la Revoluţia Franceză încoa- 
ce) nu mai are nicio referință la Revoluţie, ci referinţe la referinţe 
la referințe. Conservatorismul modern nu are niciun trecut ca și 
referință. În acest sens, atât liberalii, cât și conservatorii construiesc 
permanent realitatea socială. Unica diferenţă constă în faptul că libe- 
ralii inventează viitorul, pe cînd conservatorii reinventează trecutul. 
Freeden și Mannheim subliniază latura dinamică a conservatoris- 
mului modern, care nu-și propune să conserveze status quo-ul după 
cum nu-şi propune nici revenirea la trecut. Astfel conservatorismul 
n-are nimic de a face cu tradiționalismul simplu de păstrare a unor 
valori tradiționale sau a unui mod de viaţă tradiţional. 

Probabil cel mai elocvent exemplu de reinventare a trecutului 
de către conservatorii moderni este cazul dreptei religioase, care 
face apel constant la un trecut în care valorile tradiționale, precum 
familia naturală, erau adevăruri necontestate, iar divorţul, adulte- 
rul, homosexualitatea nu existau în general. 

Despre cum trecutul este reinventat de către dreapta religioasă 
găsim în relatarea lui Buss și Herman despre ediția a doua a CME. Ei 
argumentează că CME a construit o nouă doctrină ortodoxă pentru 
a umple golurile de semnificaţie ale familiei care au stîrnit conflicte 
de înţelegere între participanţii din Occident care înțelegeau fami- 
lia strict în termenii familiei nucleare versus participanţii din Africa 

şi Asia Mijlocie, care înțelegeau familia mai degrabă în termenii 
familiei extinse. Spre exemplu, Jehan Sadat a vorbit explicit des- 
pre distincţia dintre definițiile occidentale şi non-occidentale ale 
familiei. "Cînd un occidental vorbeşte despre familie, el vorbeşte despre 
mamă, tată şi copii. Cînd un egiptean vorbeşte despre familie el vorbeşte 
despre mamă, tată, copii, mătuşi, unchi, nepoate, nepoți, zeci de verişori. 
În Egipt nu există străini...Noi credem despre noi că aparținem unei fa- 
milii mari.” George Haley, un alt participant la CME-ul din Genova, 
a afirmat “cînd vorbeşti despre familie vorbeşti despre dragostea 
față de umanitate”. 

Noua teologie a familiei construită de CME reprezintă o 
construcție mixtă dintre “sursele originale” și cele conservative 
contemporane. Interesant e faptul că poziţia de apărare a famili- 
ei naturale de către dreapta religioasă conţine foarte puţine argu- 
mente biblice. Ideea de familie naturală ca și celulă fundamentală 
a societăţii e un fapt greu de găsit în biblie. De fapt, cuvintele lui 
Isus pot fi folosite pentru a demonstra o poziţie total opusă față de 
forma familiei tradiționale: Pe când vorbea încă Isus noroadelor, 
iată că mama şi fraţii Lui stăteau afară şi căutau să vorbească cu El. 
Atunci, cineva I-a zis: „lată, mama Ta şi fraţii Tăi stau afară şi caută 
să vorbească cu Tine.” Dar Isus a răspuns celui ce-i adusese ştirea 
aceasta: „Cine este mama Mea şi care sunt fraţii Mei?” Apoi, Şi-a 
întins mâna spre ucenicii Săi şi a zis: „lată mama Mea şi fraţii Mei! 
Căci oricine face voia Tatălui Meu care este în ceruri, acela Îmi este 
frate, soră şi mamă.” (Matei 12:46-50). Noul Testament e de fapt 
anti-familie, comunitatea lui Isus e construită ca alternativă fami- 
liei biologice. Chiar dacă justificarea biblică a “familiei naturale” 
nu este coerentă, dreapta religioasă continuă să se refere la familia 
naturală ca fiind dată de la Dumnezeu. 

Noua dreaptă religioasă: de la critica drepturilor reproductive 
spre critica sistemului de valori liberale 

În studiul Gender as Symbolic Glue: The Position and Role of Conser- 
vative and Far Right Parties in The Anti-Gender Mobilizations in Europe, 
Peto şi Andrea argumentează că în timp ce dreapta conservatoare 
împrumută în mod selectiv din discursul feminist și cel liberal de 
stînga, aceasta construieşte un universalism nou, unul anti-libe- 
ral, care înlocuieşte drepturile individuale cu cele familiale. Noua 
dreaptă conservatoare utilizează acest discurs nou, precum și noi 
forme de organizare pentru a-şi lărgi sfera de influenţă și pentru a 
crea alianţe dincolo de cercurile lor imediate. 

Ne referim la o dreaptă conservatoare nouă din cauza schimbă- 
rii discursului dinspre conservatorismul anti-feminist care se focusa 
aproape exclusiv pe drepturile reproductive şi sexuale ale femeilor 
spre o construcție ideologică mai largă care critică sistemul de va- 
lori liberale, cum ar fi individualismul, drepturile omului şi egali- 
tatea de gen, dar şi neoliberalismul global. Găsim foarte sugestivă 
declaraţia lui Igor Dodon din februarie anul trecut: „Noi, moldovenii, 
sîntem un popor ortodox. Bunicii şi străbunicii noştri au păstrat şi promo- 
vat această credință de secole. În prezent, se fac încercări de a ne ademeni 
cu noi învățături false, cum ar fi liberalismul, toleranța, egalitatea de gen. 
Se fac încercări de a ne impune să credem că credința noastră ortodoxă, 
valorile noastre familiale sînt nişte valori perimate şi depăşite.” 

Susanna Mancini și Kristina Stoeckl argumentează despre cum 
dreapta religioasă a trecut de la critica drepturilor sexuale și repro- 
ductive spre critica generală a sistemului de valori liberale. Pentru a 
realiza acest lucru, ele analizează istoria transformărilor discursive 
ale argumentelor anti-avort din SUA. 

Mancini şi Stoeckl disting trei etape discursive ale argumentelor 
anti-avort din SUA: 

1970-1980: argumente de protecţie a fetusului 

În această perioadă discursul anti-avort se concentra pe repre- 
zentarea fetusului ca şi persoană. Acest discurs folosea argumente 

religioase şi morale despre păcatul uciderii fetusului. În această pe- 
rioadă, dreapta religioasă americană s-a radicalizat, ajungînd pînă 
la terorismul anti-avort care a culminat cu uciderea lui David Gunn 
(medic care efectua avorturi). Extremismul şi violența pro-viață au 
făcut ca mișcarea să fie una marginală, alienînd în special femeile 
care simțeau că drepturile şi necesităţile lor erau neglijate în numele 
protecţiei absolute a fetusului. 

1980-1990: argumente de protecție a femeilor 

Încercînd să devină mai populară, mișcarea pro-viață recurge la 
cea de a doua etapă discursivă, şi își schimbă argumentul dinspre 
protecţia fetusului spre protecţia femeii. În loc să se axeze pe fe- 
tus, discursul se focusa pe drepturile şi sănătatea femeilor. Astfel, 
dreapta religioasă a împrumutat limbajul feminist şi retorica drep- 
turilor omului, precum și discursul ştiinţific şi medical pentru a vor- 
bi despre cum femeile au de suferit de pe urma avortului. Esenţiale 
succesului noii strategii anti-avort au fost argumentele care legau 
prin cauză-efect avortul de cancerul mamar și sindromul post-avort. 
Această transformare discursivă a transformat femeile din ucigaşe 
în victime şi a construit o nouă platformă politică şi legală de imple- 
mentare a strategiilor anti-avort. 

2000-încoace: argumente de protecție a societății 

În 1981, Vincent Rue (inventatorul american al sindromului 
post-avort) a depus mărturie în fața Congresului SUA, afirmînd că 
după avort femeile trec printr-un stres post-traumatic, numit sin- 
dromul post-avort. "Efectele sindromului, pe lîngă depresie sunt 
furia, dificultăţi interacțiune socială, abilități parentale scăzute, în- 
credere de sine scăzută, disfuncţii alimentare, abuz de substanţe, 
inabilitate de comunicare, tendinţe suicidale. Dacă nu este tratat 
sindromul se poate transmite celorlalte generaţii”. Astfel, “avor- 
tul spre deosebire de alte intervenţii medicale mult mai invazive - 
este tratat ca fiind periculos pentru sănătatea mintală a femeii care 
generează consecințe pe toată viață, afectează sfera emoţională a 

femeilor, abilităţile parentale, și deci, compromite rolul domestic 
şi social al femeilor.” 

În această ecuaţie, guvernele au rolul de a proteja femeile prin 
criminalizarea avortului și deci prin înlăturarea posibilității prin 
care femeile pot decide despre viaţa lor reproductivă şi asta pentru 
a le proteja rolul tradițional de soţii şi mame. 

Lupta împotriva drepturilor reproductive în numele conservării 
rolurilor de gen a trecut de la lupta împotriva avortului către lupta 
împotriva contraceptivelor în general. Spre exemplu, un articol pu- 
blicat în 2015 de Linacre Quarterly (platforma Asociaţiei Medicale 
Catolice) explorează "efectele sociale, spirituale şi psihologice ale 
contraceptivelor orale” şi conclude că “utilizarea contraceptivelor 
orale sunt asociate cu depresia, libidou scăzut, sexul pasager, amîn- 
area căsătoriei și a sarcinii”. 

Aceste exemple demonstrează că discursul anti-avort este carac- 
terizat ca şi protector al valorilor societăţii, cum ar fi conservarea 
structurilor patriarhale și a rolurilor tradiționale de gen. Utilizînd 
argumentele de tipul celor de protejare a societăţii, mișcările con- 
servatoare consolidează o agendă politică care trece dincolo de do- 
meniul drepturilor reproductive. Această agendă se centrează pe 
protejarea familiei naturale ca fundament al societății. 

Cele trei strategii discursive nu ţin neapărat să se succeadă, dar 
mai degrabă să intensifice și să extindă discursul anti-avort în general. 

Scopul principal al dreptei conservatoare constă în protejarea 
valorilor universale conservatoare împotriva degradării cauzate 
de valorile liberale, precum drepturile omului, emanciparea şi in- 
dividualismul. 

Deşi, pe de o parte, se opun valorilor democratice, pe de altă 
parte, aceştia utilizează instrumentele democraţiei cum ar fi mo- 
bilizarea maselor, referendumurile sau iniţiativele cetățenești. 
Agenda protejării cu orice preţ a familiei tradiționale utilizată 
de către dreapta conservatoare ia forma unei mobilizări politice 
transnaționale și facilitează crearea unei societăți civile alternati- 


- 251 - 


RELIGIE ȘI SOCIETATE ÎN REPUBLICA MOLDOVA 





ve iliberale bazată pe o alianţă dintre fundamentaliştii religioşi şi 
populiştii iliberali. Această alianță se bazează pe utilizarea excesi- 
vă a familiei naturale (sau familiei tradiționale). Activiştii pentru 
familia naturală mobilizează grupurile organizate la nivel local şi 
național a comunităţilor religioase, dar şi politice şi creează rețele 
internaţionale prin intermediul coalițiilor anti-alegere, precum 
Congresul Mondial al Familiilor (CME). Aminitm că ultima ediţie a 
CME s-a desfăşurat la Chișinău în perioada 14-16 septembrie 2018, 
sub patronajul preşedintelui Republicii Moldova, Igor Dodon. 

Ce uneşte aceste grupuri şi organizaţii religioase şi politice, în 
fond foarte diverse (diversitatea confesiunilor religioase: ortodo- 
xe, catolice, protestante, iudaice, musulmane, diversitatea contex- 
telor culturale, sociale şi politice)? 

Kovaâts şi PGim consideră că lupta împotriva genderului a de- 
venit ”cleiul simbolic” care uneşte agendele și discursurile dreptei 
radicale și a partidelor conservatoare. Lupta împotriva genului și 
egalităţii de gen reprezintă mai degrabă o mişcare politică decât 
religioasă, dar care își camuflează adevărata faţă prin apel la digni- 
tate, teologie şi valori morale. Spre exemplu, în 2016, în Columbia, 
retorica anti-gender a fost utilizată pentru a se opune acordului de 
pace doar din cauza faptului că în acord se menţiona egalitatea de 
gen şi drepturile sexuale, cât și pentru includerea femeilor în gru- 
purile de negociere a acordului de pace. 

Graff şi Korolczuk afirmă că cadrul anti-colonial este cel care 
asigură coerenţă ideologică unei coaliții mondiale de altfel disper- 
sată.Acest lucru este confirmat de discursul lui Igor Dodon, spre 
exemplu: Începînd cu anul 2009, după venirea la putere a „Alianţei 
pentru Integrare Europeană”, în Moldova a început o nouă etapă 
a şovinismului. Noua guvernare a apucat calea spre desuverani- 
zarea Moldovei şi de transformare a acesteia într-o colonie lipsi- 
tă de drepturi a Occidentului. Şi fostul deputat comunist, Grigore 
Petrenco, face apel la cadrul anti-colonial „Am venit aici să pro- 
testăm împotriva politicii Uniunii Europene. Protestăm împotriva 

tratării Republicii Moldova drept o colonie ai căror opinii nu sunt 
luate în considerare.” 

Cadrul anti-colonial și lupta împotriva genului nu sunt 
explicaţii care se exclud reciproc, dar care mai degrabă se compli- 
mentează. Acest lucru este confirmat de mesajul care apare pe un 
bilboard afişat în Varşovia în 2015 în cadrul unei campanii împo- 
triva educaţiei sexuale în şcoli. Mesajul scria: "Genul + Convenţia 
despre aşa zisa violență împotriva femeilor şi a violenţei domesti- 
ce este Ebola pentru Polonia de la Bruxelles”. 


De ce familia? 

Pentru a răspunde la întrebarea de ce familia stă la baza retoricii 
conservatoare de dreaptă trebuie să analizăm motivațiile celor doi 
actori principali în proliferarea discursului pro-familie: partidele şi 
liderii politici, pe de o parte, și biserica şi actorii religioși, pe de altă 
parte. 

1. Familia, ultima instituţie cu doi stăpîni: controlată atît de 
stat, cît şi de biserică. 

În contextul secularizării, biserica caută pîrghii pentru a-şi 
menţine puterea în stat. În acest sens familia este unica instituție 
care mai este încă atît sub controlul bisericii, cât și al statului. 

2. Familia şi eterna obsesie a bisericilor cu sexul. 

Transformările radicale prin care trec familiile în ultima vreme - 
revoluţia sexuală, emanciparea femeilor, explozia altor feluri de 
familie decît cele heterosexuale etc. 

3. Familia - pseudo-agendă și țap ispăşitor. 

În modul în care este folosit discursul pro-familie de către politi- 
cieni, acesta are scopul de a ocupa agenda politică cu probleme false 
cum sunt minoritățile sexuale şi drepturile reproductive și sexuale 
ale femeilor şi asta pentru a distrage atenţia de la adevăratele pro- 
bleme: inegalitatea economică și socială etc. În plus, în țări precum 
Moldova, unde deciziile politice relevante nu sînt în interiorul 
cîimpului politic, ci sînt sub controlul unor actori externi şi interni - 

oligarhi, banca mondială, FMI - polemicile despre valori reprezintă, 
pe de o parte, discursuri comode care caută țapul ispăşitor, dar, pe de 
alta parte, ...unicele domenii în care politicienii locali “pot” face ceva. 

Programul electoral al Partidului Socialiştilor din 2014, punc- 
tul 9 din capitolul Criza din Republica Moldova, comasează criza 
inegalităților sociale şi criza spirituală în acelaşi paragraf. Paragra- 
ful ne zice că regimul oligarhic se face vinovat atît de accentuarea 
inegalităților economice, cât şi de criza spirituală. Chiar dacă 1 milion 
de cetăţeni trăiesc sub pragul sărăciei. totuşi, fenomenul cel mai peri- 
culos e criza spirituală.” Potrivit datelor oficiale, mai bine de 1 milion 
de cetăţeni ai RM au venituri mai joase decît pragul stabilit al sără- 
ciei. În acelaşi timp, 10% de locuitori ai Moldovei obţin venituri care 
depăşesc de 67 de ori câştigurile celorlalți cetățeni ai țării. Cei 15% 
de cetățeni care s-au îmbogăţit în urma „prihvatizării” din anii '90 
dețin 85% din volumul total al acumulărilor băneşti existente. Şi to- 
tuşi, fenomenul cel mai periculos generat de regimul politico-oligar- 
hic aflat la putere este agravarea amenințătoare a crizei spirituale.” 

4. Familia - ultima resursă de mobilizare. 

În contextul apatii sociale, aproape totale din ultimele decenii, 
atit biserica, cât şi partidele politice folosesc discursul pro-familie 
pentru că familia reprezintă una dintre puţinele resurse de mobi- 
lizare. Politicile familiale, reproductive şi sexuale se găsesc la baza 
politicilor conservatoare de dreaptă nu doar la nivel retoric, dar și la 
nivelul organizării şi mobilizării în masă, la nivelul luptelor legisla- 
tive şi la nivelul creării alianțelor şi parteneriatelor locale și globale. 

Familia, definiția familiei şi protejarea” familiei naturale sau 
tradiționale reprezintă frontul principal de luptă al conservatorilor 
de dreapta. Zic front de luptă, pentru că discursul pro-familie este 
plin de tot felul de duşmani care atacă familia tradițională şi care 
îşi doresc distrugerea cu orice preţ a acesteia. În cartea Globalizing 
family values - the christian right în international politics, Doris Buss 
şi Didi Herman analizează discursul conservatorilor de dreapta, 
iar în baza acestei analize creează o tipologie a duşmanilor familiei 
tradiționale: 

- socialiştii și globaliştii. 

- seculariștii. 

- feminișştii şi minoritățile sexuale. 

Toţi aceşti duşmani sunt periculoși pentru că luptă împotri- 
va genului printr-un cadru colonial. Agendele feministe, agende- 
le minorităţilor sociale, agendele socialiste sunt văzute de către 
dreapta conservatoare ca şi promotoare ale globalizării, şi deci ale 
colonizării. Globalizarea e percepută ca o ”croială” care impune o 
singură formă asupra relaţiilor sociale. La modul în care este adre- 
sată, globalizarea e definită exclusiv în termeni de universalizare 
a politicilor sociale, şi este ignorată total dimensiunea economică 
a globalizării. Austin Ruse, preşedintele Institului pentru Familia 
Catolică şi Drepturile Omului, a afirmat că globalizarea economi- 
că nu reprezintă o îngrijorare pentru dreapta religioasă. "Stînga are 
probleme cu globalizarea economică...noi credem că globalizarea 
este încercarea de a impune o singură abordare tuturor întrebărilor 
legate de drepturile reproductive”. 


Discursul despre familie în Moldova. 

Agenda conservatoare de dreaptă a politicilor familiale, sexuale 
şi reproductive nu este produsul clasei politice moldovenești, ci mai 
degrabă un produs cultural de import. 

Aceasta a fost importată pe două filiere: 

- filiera conservatoare americană: prin alianțe de tipul CME 

- filiera conservatoare rusă: de unde am importat discursul Occi- 
dentului decadent vs valori tradiționale. 

În Republica Moldova, dezbaterile legate de politicile familiale, 
sexuale și reproductive au fost, pînă în 2012-2013, teme periferice 
pentru interesul public. 

Două evenimente importante au stirnit reacţii publice şi au radi- 
calizat dreapta religioasă: 

1. Legea cu privire la asigurarea egalității adoptată în 2012. 

2. Ratificarea Acordului de Asociere cu Uniunea Europeană 

Pe 23 iunie 2014 (adică în an electoral) şi imediat înaintea semnă- 
rii Acordului (27 iunie), Partidul Socialiştilor a organizat Conferin- 
ţa Internaţională Ştiinţifico-Practică „Civilizaţia ortodoxă şi lumea 
modernă”, în cadrul căreia socialiștii şi slujitorii bisericeşti au dis- 
cutat în mod special despre influența şi propaganda valorilor euro- 
pene asupra lumii ortodoxe şi distrugerea moralității tradiționale. 
În discursul său, Igor Dodon critică dur asocierea cu UE în special 
din cauza adoptării legii cu privire la egalitatea de şanse: "Un ac- 
tivism special este manifestat de actuala guvernare în procesul de 
legalizare a păcatului sodomic, ceea ce a devenit, pentru autorități- 
le moldoveneşti, un fel de test privind loialitatea față de țările din 
Occident. Aceste activități au culminat prin adoptarea aşa-zisei legi 
„privind egalitatea de şanse”, care prevede dreptul minorităţilor se- 
xuale la angajare în cîmpul muncii, inclusiv în instituţiile de educa- 
ţie şi cele medicale. Adoptarea legii respective a fost o condiţie din 
partea Uniunii Europene în calitate de pregătire pentru semnarea 
Acordului de Asociere cu UE. Legea a fost adoptată în ciuda multi- 
plelor proteste din partea societăţii ortodoxe şi avertizări din partea 
Bisericii Ortodoxe de ex-comunicare a autorilor proiectului de lege. 
Poate era cazul ca aceştia să fie, totuşi, ex-comunicați?” 

Pentru a analiza modul în care discursul conservator de dreapta 
s-a infiltrat în discursul partidelor politice de guvernare, am citit 
programele electorale ale partidelor parlamentare din 1994 pînă în 
2014, şi am urmărit în speţă 3 aspecte: 

referinţe la politicile familiale, 

referințe la valorile tradiționale, 

referinţe la biserică şi religie. 


Citeva observaţii despre dinamica retoricii despre familie 

Discursul despre familie în programele partidelor din 1994 pînă 
în 2014 n-a înregistat diferențe majore. Probabil unica diferență 
de intensitate în utilizarea discursului pro-familie îl găsim în pro- 
gramele partidelor de opoziţie, care vorbesc despre familie pentru 

a critica partidele de guvernare şi pentru a atrage electorat. Spre 
exemplu, în 1994 BeAFPCD scrie în programul electoral că “scăde- 
rea vertiginoasă a natalității nu este o consecință a nedorinței de a 
avea copii, ci rezultatul dezastrului economic, social şi ecologic ca- 
uzat de politica antipopulară a actualei conduceri a republicii”. La 
alegerile din iulie 2009, PLDM scrie că “spijinul real al familiilor şi al 
maternității este doar o declaraţie, regăsindu-se doar în propaganda 
oficială. Chiar dacă actualul guvern se declară de stînga, reformele 
iniţiate pot fi considerate doar indexări ale formelor vechi de protec- 
ţie.” La alegerile din 2000-2009, adică atita timp cît PCRM a fost la 
putere, discursul pro-familie a fost aproape absent din programele 
electorale. În schimb, la alegerile din 2010, adică imediat după ce a 
devenit opoziţie, PCRM utilizează acelaşi truc politic: “restabilirea 
garanţiilor sociale anulate de către guvernarea antipopulară din anii 
2009 —2010 (pentru tineri, familiile cu copii, veterani, pensionari, 
bugetari, militari şi alte categorii de populaţie etc).” 

Aceleaşi măsuri şi politici familiale figurează atât la partidele de 
dreapta, cât şi la cele de stînga, atât la partidele care utilizează retori- 
ca religioasă, cât și la cele care nu au nicio referinţă la religie în pro- 
gramele electorale. În mare parte, toate programele prevăd aceleaşi 
măsuri de susţinere ale familiilor: indemnizaţia unică la nașterea co- 
piilor, indemnizaţia lunară pentru creşterea copiilor, susținerea in- 
clusiv prin ipotecă pentru construcția/cumpărarea locuinţei, şi alte 
variabile precum deinstituționalizarea copiilor, compensarea costu- 
lui utilităţilor etc. Chiar dacă protecţia familiei figurează în toate 
programele electorale, garantarea egalității de drepturi nu apare 
nici pe departe în toate programele. În 1994, PDAM menţionează 
"apărarea drepturilor femeilor”, iar BŢI zice despre “ocrotirea su- 
plimentară a femeilor. În 2005, BMD folosește pentru prima dată 
sintagma “egalitatea de şanse”: “garantarea şanselor egale pentru 
încadrarea în cîmpul muncii, salarizare şi promovarea în funcţii de 
conducere a femeilor.” La alegerile din aprilie 2009, PL menţionează 

“reprezentarea egală la luarea deciziilor şi promovarea femeilor în 
posturi de conducere, precum și eradicarea tuturor formelor de vio- 
lenţă de gen și a stereotipurilor de gen”. La alegerile din 2014, PDM 
afirmă, pe de o parte, că va "promova egalitatea reprezentării feme- 
ilor şi bărbaţilor în funcţiile publice” şi pe de altă parte zice că va 
“sprijini mamele în creşterea şi educaţia copiilor.” A afirma că spri- 
jini mamele în creşterea şi educarea copiilor înseamnă a recunoaște, 
a accepta și a propaga diviziunea tradițională a rolurilor conform 
căreia femeia este a priori responsabilă de creşterea şi educarea co- 
piilor şi deci a nega orice posibilitate de reprezentare egală a femei- 
lor și bărbaţilor în funcţii de conducere. 

Discursul despre familie nu este întotdeauna și discurs conser- 
vator religios. Primul program electoral care conţine atit retorică 
religioasă, cât şi discursul despre familie este programul electoral 
al BeAFPCD. Chiar dacă BeAFPCD face apel la retorica religioasă, 
acesta nu utilizează argumente de tip moral-religios, pentru a ex- 
plica scăderea vertiginoasă a natalității. Din contra, cauza scăderii 
natalității este văzută în raport cu rezultatul dezastrului economic, 
ecologic şi social. 


Definiţia familiei: 

Familia este definită drept “instituția de bază”, “fundamentul 
societății și statului” (BeAFPCD, 1994), “celula societăţii” (PSRM, 
2014). 

Relația dintre stat şi familie: 

Relaţia dintre stat și familie este văzută în felul următor: statul 
trebuie să asigure stabilitate financiară familiilor şi să o protejeze, 
iar familia trebuie să asigure sănătate morală societății. 

Statul trebuie să-i acorde familiei o atenţie și o protecţie deosebi- 
tă (BeAFPCD, 1994) 

Sănătatea morală a societăţii şi capacitatea unei naţiuni de a con- 
viețui într-o lume modernă depind de trăinicia familiei (BMD, 2005) 

Asigurarea bunăstării familiilor: 

Toate menţiunile despre nivelul de trai al familiilor se limitează 
asigurarea minimumului de existenţă: 

Asigurarea minimumului de existență (BePSMU, 1994). Ajuto- 
rul social să corespundă coşului minim de consum (BŢI, 1994). Vom 
achita un „salariu familial” unuia dintre soți, ocupat de creşterea şi 
educarea a trei şi mai mulți copii, în volum, ce ar fi egal, cu cel puţin 
nivelul minim de trai (PSRM, 2014). Unica menţiune care transcende 
un nivel minim de existență o găsim în programul PCRM din 2005 
care ţine de asigurarea unui venit famiilor astfel încât fiecare familie 
să aibă posibilitatea să facă economii: Veniturile fiecărei familii din 
Moldova trebuie să-i asigure acesteia o calitate destoinică de viată, 
precum şi posibilitatea de a face economii. 

Compoziţia familiei: 

Mame singuratice (BePSMUE, 1994), familiile cu mulți copii, fa- 
miliile tinere (Be AFPCD, 1994), orfani şi familii sărace (PED, 1998) 
familii numeroase, mame solitare (BepMDP, 1998), apărarea famili- 
ei, mamei şi copilului (PCRM, 2001), familii cu venituri mici (PPCD, 
2001), familii cu copii adoptivi (PDM, 2014), 

Deşi compoziţia familiei tradiționale constă din: mamă, tată și 
copiii, toate politicile familiale din 1994-1998 au o trăsătură comună: 
se adresează doar femeilor şi copiilor. Taţii lipsesc din ecuaţie. Cea 
mai directă declaraţie despre rolurile tradiționale atribuite bărbaţilor 
şi femeilor în cadrul distribuţiei muncii de creștere şi educaţie a co- 
piilor o găsim în programul PDM din 2014: "vom sprijini mamele în 
creşterea şi educaţia copiilor.” 

Criza demografică. 

Toate menţiunile despre orice similar ca înțelegere de criza de- 
mografică aproape că lipsesc pînă în 2009. În programul electoral 
al BeAFPCD din 1994 se vorbeşte doar despre scăderea natalității: 
"Scăderea vertiginoasă a natalității nu este o consecinţă a nedorinței 
de a avea copii, ci rezultatul dezastrului economic, social şi ecologic. 

Alianţa îşi axează eforturile pe rezolvarea problemelor economice şi 
sociale care ar încuraja natalitatea”. 

În iulie 2009, PLDM menţionează pentru prima dată sintagma 
"criză demografică”: "RM este în deplină criză demografică. În ul- 
timii 8 ani populaţia RM a scăzut cu 2,1%. Scăderea populației este 
determinată de mai multe cauze precum: natalitatea scăzută, emi- 
graţia şi creşterea mortalităţii.” 

În 2014, PSRM face referinţă la faptul că “situaţia materială com- 
plicată şi lipsa de încredere în viitor impun tinerii să opteze pentru 
căsătorii mai tirzii, să amîne naşterea copiilor sau să se limiteze doar 
la un singur copil. Se înregistrează o situaţie demografică dezastru- 
oasă.” Tot în 2014, şi PCRM vorbeşte despre necesitatea unor "măsuri 
concrete pentru prevenirea unei catastrofe demografice naționale.” 


Referințe despre biserică şi religie 

În 1994, atît BePSMUE, cât şi BeAFPCD se pronunţă pentru 
independenţa Bisericii Ortodoxe: "pronunțăm pentru independența 
Bisericii Ortodoxe Moldoveneşti şi menţinerea statutului ei canonic 
actual”, dar şi “Biserica Ortodoxă, constituită pe principiul unității 
de neam, nu admite instituirea unei noi Biserici Ortodoxe Autoce- 
fale în spaţiul etnic al aceleiaşi naţiuni. Totodată, ambele partide se 
pronunță pentru separarea bisericii de stat: principiului separării 
bisericii de stat şi al neamestecului statului în treburile bisericii, iar 
AFPCD afirmă că manifestă respect față de toate confesiunile reli- 
gioase şi consideră că nu este de competenţa partidelor politice să 
intervină în relaţiile interconfesionale. 

În 1998 se observă o transformare a discursului despre religie. Nu 
se mai pune accent pe revendicarea culturii şi identităţii naționale 
prin declararea independenţei Bisericii Ortodoxe Moldoveneşti, dar 
se migrează spre un discurs din domeniul drepturilor omului. Atât 
PCRM, cât şi PFD se pronunţă pentru respectarea tuturor cultelor 
religioase: respectarea drepturilor omului, inclusiv a libertăţii con- 

ştiinţei, reieşind din respectul față de ortodoxie şi alte confesiuni 
religioase, iar PFD afirmă că toate cultele religioase să beneficieze de 
un tratament egal, nediscriminatoriu din partea statului. Totodată 
în 1998, pentru prima dată se pledează pentru instituirea cursului 
de religie în şcoală, fapt de altfel care contrazice auto-declarată ega- 
litate dintre confesiuni, întrucât predarea religiei înseamnă exclusiv 
predarea religiei ortodoxe. 

În 2001, este la fel prezentă propunerea de introducere a religiei 
în şcoli. Totodată, în 2001, se proliferează mai direct intenţia colabo- 
rării dintre stat şi biserică, iar discursul de toleranţă al plurităţii con- 
fesionale devine mult mai nuanţat. BeAB afirmă că noi nu acceptăm 
sectele religioase de orientare extremistă, care înjosesc demnitatea 
omului şi vom pleda pentru interzicerea lor. 

În programul electoral al PPCD din 2005, PPCD se pronunţă pen- 
tru creşterea rolului Bisericii şi al iniţiativelor ei în vederea sprijinirii 
materiale şi morale a familiei. La alegerile din aprilie 2009, AMN 
propune garantarea autonomiei Bisericii Ortodoxe şi a celorlalte 
confesiuni. Unicele alegeri la care au lipsit în totalitate referințele la 
biserică sau religie au fost cele din iulie 2009. Şi alegerile din 2010 
au fost lipsite de retorica religioasă. Unica menţiune despre bise- 
rică apare pe o notă foarte neutră în programul PL, care promite 
restaurarea patrimoniului național (printre care menţionează biseri- 
cile și mănăstirile de valoare naţională). În 2014, PCRM (care a avut 
unica referință despre religie în programul electoral din 2000), dar 
şi PSRM îşi radicalizează discursul despre religie. PCRM afirmă că 
va abroga legea ruşinoasă cu privire la egalitatea şanselor şi nu va 
admite degradarea morală a națiunii, subminarea tradiţiilor creştine 
multiseculare şi atacuri asupra Bisericii Ortodoxe, iar PSRM scrie 
că Acordul cu UE şi legile complementare adoptate de Eurounio- 
nişti contribuie la distrugerea tradițiilor noastre multiseculare, fa- 
vorizind homosexualitatea şi alte “valori” străine poporului nostru. 
Sînt călcate în picioare valorile noastre tradiționale ortodoxe. Au 
fost legiferate perversiunile sexuale şi propaganda desfriului. 

Referinţe despre valori și valori tradiționale. 

În 1994, referinţele despre valori apar sub forma: valorile noas- 
tre, valorile colective, valorile culturale și se referă la libertate, soli- 
daritate, dreptate, înțelegere, pace, echitate şi egalitate. 

În 1998, se folosește pentru prima dată sintagma valori europene 
(BepMDP) cu referință la responsabilitate, solidaritate, drepturile 
omului, toleranţă. Tot în 1998 apare pentru prima dată menţiunea 
despre credinţa în Dumnezeu și trăinicia familiei ca valori consacra- 
te de secole. În 2001, dar și în 2005 doar PPCD-ul are vreo referinţă 
la valori. Pe cât de bizar n-ar suna, programul PPCD vorbeşte despre 
importanţa promovării valorilor naţionale necesare pentru integra- 
rea românească şi cea europeană. La alegerile din 2009, apar aceleaşi 
referinţe la valori: valori culturale, valori europene. În 2014, este 
utilizată pentru prima dată sintagma valori tradiționale. Din pro- 
gramul PSRM: Acordul cu UE contribuie la distrugerea tradiţiilor 
noastre multiseculare, favorizînd homosexualitatea şi alte “valori”, 
străine poporului nostru. Sînt călcate în picioare valorile noastre tra- 
diționale ortodoxe. 

De la promisiuni electorale la politici familiale: Cum au fost 
implementate de-a lungul anilor politicile familiale? 

Pentru a evalua decalajul dintre promisiunile electorale și poli- 
ticile familiale reale de care beneficiază cetăţenii Moldovei, am se- 
lectat cîteva promisiuni electorale din ultimii 10 ani, adică din 2009, 
care conțin promisiuni cuantificate şi deci măsurabile şi comparabi- 
le. Reiterez, toate programele electorale care au fost analizate în ta- 
belele din acest articol sunt programele electorale ale partidelor par- 
lamentare, adică partide care au cîștigat la alegerile parlamentare și 
care au avut pîrghii pentru a-și îndeplini promisiunile electorale. 

Astfel, la alegerile din aprilie 2009, Partidul Liberal promite alo- 
caţie unică pentru naşterea primului, al doilea, al treilea şi următo- 
rilor copii de 5000 de lei, 10000 de lei, 15000 de lei. La aceleaşi ale- 
geri, PLDM promite, pînă în 2012, majorarea indemnizaţiei unice la 

naşterea copilului, pînă la 10.000 lei şi indemnizaţia lunară pînă la 
1.300 lei. 

La alegerile repetate din iulie 2009, PLDM promite creşterea de 
cel puţin 10 ori a indemnizaţiei unice şi completarea graduală pen- 
tru atingerea valorii medii de 800 euro. 

În 2010, Partidul Democrat a promis majorarea indemnizaţiei 
unice la naştere pînă la 7 500 lei. 

lar în 2014, socialiştii au promis implementarea unui program 
de susţinere a familiilor tinere -— “capitalul matern”. La un cont 
depozitar vor fi transferate, pentru naşterea primului copil, 15 mii 
lei, pentru cel de-al doilea — 30 mii, pentru cel de-al treilea şi mai 
departe — 50 mii lei. 


Cum au fost traduse aceste promisiuni în realitate? 

Din 2010 pînă în 2013, cuantumul indemnizaţiei lunare pen- 
tru creşterea copiilor pentru persoanele asigurate, cît şi pentru 
persoanele neasigurate a constituit 300 de lei. În 2019, cuantumul 
indemnizaţiei lunare e de doar 640 de lei, adică jumătate din suma 
de 1300 lei, promisă încă în 2009 de PLDM. 

Cuantumul indemnizaţiei unice pentru persoanele neasigurate a 
constituit 1700 lei în 2010, 2000 lei în 2011, 2300 lei în 2012, 2600 lei 
în 2013. 

În perioada furtului miliardului, adică între 2014-2016, atît suma 
indemnizaţiei unice, cât și cuantumul indemnizaţiei lunare au rămas 
neschimbate. Astfel, indemnizaţia unică pentru primul copil a con- 
stituit 3100 lei, iar pentru al doilea și fiecare următor copil aceasta a 
constituit 3400 de lei. 

În perioada 2005-2008, indemnizaţia unică pentru primul copil a 
crescut în fiecare an cu cîte 200 de lei. 

În perioada 2009-2013, indemnizaţia unică atât la nașterea pri- 
mului copil, cât și la fiecare următor copil creştea în fiecare an strict 
cu cîte 300 de lei. În plus, indemnizaţia pentru fiecare al doilea copil 

era de fiecare dată cu 300 de lei mai mult decît îndemnizația pentru 
primul copil. 

Indemnizaţia din 2014 a crescut cu 400 de lei faţă de cuantu- 
mul indemnizaţiei din 2013. Și a rămas neschimbată următorii 2 ani 
(2015 şi 2016). 

Reieşind din această creştere foarte regulată, de 200 lei, apoi 
300 lei şi finisînd cu 400 de lei, s-ar părea că indemnizaţia unică din 
2017 care a crescut cu 2200 față de cuantumul din 2014 a înregistrat 
cel mai mare salt vreodată. 

Totuşi, dacă e să extrapolăm rata de creştere anuală regulată de 
200 de lei, apoi 300 de lei, şi ulterior 400 de lei şi să adăugăm câte 400 
de lei pentru anii 2015 şi 2016, decalajul nu mai este de 2200 de lei, 
dar de 1400 de lei. 

Mai mult decît atât, diferența dintre cuantumul pentru fiecare 
următor copil, care era pînă în 2014 de fiecare dată cu cîte 300 de 
lei mai mare decît cuantumul indemnizaţiei pentru primul copil, 
a fost lichidată. Începînd din 2014, cuantumul indemnizaţiei pen- 
tru primul copil e egală cu cuantumul indemnizaţiei pentru fiecare 
următor copil. Adică, în 2015, 2016 şi 2017 s-au economisit 1200 de 
lei (câte 400 de lei / per an) din contul egalării indemnizaţiei pentru 
fiecare următor copil cu suma indemnizaţiei pentru primul copil. 

Însumînd 800 de lei economisiți în anii 2015, 2016 din contul 
indemnizaţiei unice pentru primul copil şi 1200 de lei economisiţi în 
perioada 2015-2017 din contul indemnizaţiei pentru fiecare al doi- 
lea copil, obținem suma de 2000 de lei economisiți. Dacă inițial se 
părea că în perioada 2014-2017 cuantumul indemnizaţiei a crescut 
cu 2200 de lei, devine evident că acesta a crescut cu doar 200 de lei. 

În 2019, cuantumul indemnizaţiei unice constituie 6303 lei, sumă 
vădit mai mică decît promisiunea de 800 de euro făcută de PLDM 
în 2009, sau suma de 7500 de lei promisă de PD în 2010, şi cu atât 
mai mult suma de 15 000 de lei pentru primul copil, 30 000 de lei 
pentru al doilea copil şi 50 000 de lei pentru al treilea copil promise 
de PSRM în 2014. 

Într-un studiu din 2015 despre reforma concediului de îngrijire 
a copilului, autoarea Constanţa Popescu identifică cîteva aspecte 
problematice ale legislaţiei RM în acest domeniu. Mai jos, prezint 
cîteva din problemele prezentate în studiu: 

Mărimea indemnizaţiilor este insuficientă: cuantumul indemni- 
zaţiei este de doar 30% din salariul mediu lunar al părintelui, în 
comparaţie cu 85% din salariul oferit în primul an în România sau 
de 100% în Lituania. 

Durata concediului: părinţii asiguraţi beneficiază de concediu 
timp de 3 ani, pe cînd cei neasiguraţi, care reprezintă 64,5% din 
total, beneficiază de doar 2 ani. 

- cuantumul indemnizaţiei, precum şi durata concediului de- 
pind de statutul părinţilor (asigurat/ neasigurat). 

- circa 2/3 din copiii sub 3 ani din Moldova au părinţi neasiguraţi, 
care beneficiază de susţinere financiară doar în primii 2 ani. Anual 
în Moldova, din numărul total de copii 2-3 ani, avem circa 37 mii 
copii (sau 64.5%) în afara oricărei finanţări de stat. 

Părinţii care sunt studenţi la frecvenţă sunt tratați ca şi 
neasigurați, și nu au acces la servicii timpurii de creşă care să le 
permită să revină la studii. 


Cum arată familia reală în Moldova? 

Conform recensămîntului din 2014, populaţia stabilă a Republi- 
cii Moldova constituia 2 804 800 persoane. Conform BNS, la începu- 
tul anului 2018, populaţia prezentă constituia 3 330 000 persoane. 

O fotografie a familiei din Moldova, prin cifre şi date statistice: 

statutul matrimonial -în 2017, s-au înregistrat 20 924 de căsătorii 
și 9312 divorțuri. 

maternitatea - în 2017, în total s-au născut 34 060 copii. 

24 844 de copii au fost născuţi de mamele căsătorite pentru pri- 
ma dată, adică 9216 mii de copii nu s-au născut din prima căsătorie. 

7315 copii au fost născuți în afara căsătoriei, dintre care 5254 în 
mediul rural. 

606 copii au fost născuți de mame minore, cu vîrsta cuprinsă 
între 14-17 ani. 

concediul de îngrijire a copiilor - În anul 2017, 45,3 mii persoane au 
beneficiat de concediu parţial plătit pînă la vîrsta de 3 ani, din care 
peste 40,6 mii persoane sunt mame, 4,3 mii persoane sunt taţi. 

criminalitatea juvenilă - Infracţiunile cel mai des comise de minori 
rămân a fi furturile, cu o pondere de 69,8% din total infracţiuni, ja- 
furile — 6,8%, cazurile de huliganism — 3,5%, vătămări intenţionate — 
2,0%, şi infracțiunile legate de droguri — 1,9%. 

Numărul total al minorilor care au comis infracțiuni în anul 2017 
a constituit 1384 minori, inclusiv 1295 minori cu vârsta 14-17 ani 
(93,6%), restul având vârsta de până la 14 ani. 

violența asupra copiilor - În anul 2017, împotriva copiilor au fost 
comise 1,4 mii infracţiuni, mai mult cu 61,6% faţă de anul 2013. 

despre egalitatea de gen - Femeile câştigă în medie cu 14,5% mai 
puţin fată de bărbați (85,5% din salariul mediu al bărbaţilor). În 
2018, femeile angajate au pierdut în medie un venit anual adițional 
de 12 133 de lei, altfel spus, femeile au lucrat 50 de zile gratis. 

Rata de participare a femeilor la luarea deciziilor la nivel parla- 
mentar este de 20,8% (din 101 deputaţi doar 21 sunt femei). 

despre sărăcie - Conform opiniei gospodăriilor cu copii, circa 86 
la sută din acestea consideră că în anul 2017 nu au intervenit careva 
schimbări majore în nivelul de bunăstare al acestora, comparativ cu 
anul precedent; 6,5% au menţionat că trăiesc mai bine, iar 7,4% con- 
sideră că situaţia s-a înrăutățit. 

valoarea minimumului de existență în anul 2017 a constituit în 
total pentru copii - 1768,6 lei, inclusiv 699,5 lei pentru copiii de până 
la 1 an, 1518,3 lei pentru copii în vârstă de 1-6 ani şi 2002,5 lei pentru 
cei cu vârsta 7-17 ani. 

În anul 2017 circa 64 la sută din gospodăriile cu copii dispun de 
baie sau duş. 

În loc de concluzii. De actualitate. 

De la independenţă încoace familia a tot fost în gura politicienilor, 
dar la gura copiilor n-a mai ajuns nimic. Întrucât partidele de guvernare 
se tot laudă cu faptul că au majorat cuantumul indemnizaţiei unice 
şi a indemnizaţiei lunare, se merită de punctat explicit următoarele 
lucruri: 

În ultimii 9 ani (din 2010-2019), cuantumul indemnizaţiei lunare 
de creştere a copiilor pînă la 2 ani, respectiv 3 ani, pentru persoanele 
asigurate a crescut cu doar 340 de lei. 

Indemnizaţia lunară de creştere a copiilor de la 1.5 ani (3 ani) 
pînă la 16 ani care a fost funcţională în perioada 2001-2009, a fost 
anulată cu începere din 2010. Mai nou, în campania electorală din 
2019, Partidul Democrat, adică partidul care a contribuit la anula- 
rea acestui instrument, a împînzit ţara cu panouri electorale pe care 
promite indemnizaţie lunară de 200 de lei pentru fiecare copil pînă 
la 18 ani. 

Cuantumul indemnizaţiilor unice la nașterea copiilor a fost ma- 
jorat din contul lichidării sau micşorării altor 3 fonduri familiale: 

- lichidarea indemnizaţiei lunare de creştere a copiilor pînă la 
16 ani; 

- majorarea microscopică a indemnizaţiei lunare de creștere a 
copiilor pînă la 2 ani, respectiv 3 ani; 

- egalarea cuantumului indemnizaţiei unice pentru nașterea 
primului copil cu indemnizaţia unică pentru nașterea fiecărui ur- 
mător copil. 

